Victor Papacostea 


CIVILIZAŢIE. 
ROMÂNEASCĂ 
te 
CIVILIZAȚIE 
BALCANICĂ 


v 
y 


W 


Editura Eminescu 


Texte digitizate la Biblioteca Judeţeană Mureş în cadrul proiectului 2 = 
"Mai aproape de lectură: biblioteca publică în serviciul studentilor”. 


Proiect realizat cu sprijinul Administratiei Fondului Cultural Naţional. 


Victor Papacostea 


CIVILIZAŢIE ROMÂNEASCĂ ŞI 
CIVILIZAŢIE BALCANICĂ 


STUDII ISTORICE 
Ediţie îngrijită şi note de 
CORNELIA PAPACOSTEA-DANIELOPOLU 


Studiu introductiv de 
NICOLAE - ȘERBAN TANAŞOCA 


Editura Eminescu 


Bucureşti, 1983 


CUPRINS 


Victor Papacostea - Note pentru un portret de Nicolae Șerban Tanaşoca 
Notă asupra ediției 


ISTORIA ROMÂNILOR 
Curs de Istoria românilor: Sfîrşitul secolului al XVII-lea începutul secolului al XVIII-lea 


Istoria românilor de la 1677 înainte 

Istoria românilor de la 1693 înainte 

Voievozi şi cnezi 

Mihai Viteazul 

Un colaborator al lui Mihai Viteazul: banul Mihalcea 

O şcoală de limba şi cultura slavonă la Tîrgovişte în timpul domniei lui Matei Basarab 

Originile învățămîntului superior în Ţara Românească 

La fondation de I,„,Academie Greque” de Bucarest. Les origines de l'erreur de datation et sa 
penetration dans I'historiographie 

Doi bursieri ai lui Petru cel Mare la şcolile din Bucureşti 

Amintirile unui contemporan despre personajele din „Tragedia Moldovei” 


ISTORIE BALCANICĂ 


La Peninsule Balkanique et le probleme des études comparées 
Despre corporaţiile moscopolene 

Teodor Anastasie Cavalioti. Trei manuscrise inedite 

Povestea unei cărți. Protopiria lui Cavalioti „Ein unicum” 
Pentaglosarul lui Nicolae Ianovici 

Cîteva note asupra familiei Sina (1788-1876) 

Pasioniştii în Bulgaria şi Muntenia. Episcopul Francisc Ferreri (1740-1813) 
Vieţile sultanilor - scriere inedită a lui Dionisie Fotino 

Date nouă despre viaţa şi opera lui Dionisie Fotino 

Ilie Fotino 

Sur l'Abecâdaire albanais de Vechilhardgi 


PAGINI DESPRE ISTORIOGRAFIA ROMÂNEASCĂ 
Opera lui Constantin Giurescu şi dezvoltarea ideilor politice la începutul secolului al XX-lea 


Note şi comentarii de Cornelia Paftacostea-Danielopolu 
Bibliografie 


ISTORIA ROMÂNILOR 
de la 1677 înainte 


Prelegerea I 
Domnişoarelor şi domnilor, 


Înainte de a începe cursul, ţin să vă reînnoiesc apelul făcut domniilor voastre ieri, în şedinţa 
de seminar, de a da acestor prelegeri toată atenţia cuvenită. Îmi voi face întreaga datorie; vă rog să 
v-o faceți şi dumneavoastră. Doresc ca, în ziua cînd voi părăsi catedra de Istoria Românilor, să plec 
cu o amintire bună şi să vă las o amintire bună. 


DOMNIA LUI ŞERBAN CANTACUZINO 


După informaţiile ce am, ați făcut pînă acum începutul domniei lui Şerban Cantacuzino; s-a 
sfîrşit capitolul înscăunării şi aţi dezbătut pe larg conflictul sîngeros dintre cele două partide ale 
Țării Româneşti. 

Aţi văzut o serie întreagă de ucideri. Vă mai menţionez cîteva. În al doilea an de domnie au 
fost ucişi - ne spune cronicarul Radu Popescu - 

1) Radu Vistierul Ocnarul, spînzurat la Tîrgul Ocnei „de poarta casii lui”, 

2) copiii Sârdarului Drosul, un fiu scoborit legat în ocna pustie şi o fiică ucisă de nişte 
seimeni hoți. 

Mai departe, cronica lui Radu Popescu povesteşte: „De aceştia multe făcea Şărban Vodă care 
de s-ar fi scris cîte una, pare-mi-se că n-am avia hîrtie să le rînduim toate - că de om nici cum nu-i 
era milă, ca de o pasăre îndată îl omoria; ori de au avut vreo pizmă den boieria lui, ori de i s-au 
părut ceva bănuială pre cineva, ori l-au pirît cineva, precum mulți oameni răi sînt în Ţara 
Românească, îndată, fără întrebare, fără judecată, îi omora tirăneşte.”! 

Iar Del Monte, în raportul său, spune: „De cînd este acest principe (cred că e al zecelea an) 
dacă s-ar aduna toate lacrimile cîte s-au vărsat de nenorociții apăsaţi de nedreptatea lui, s-ar face o 
baie destul de mare ca să se poată scălda comod. Dar mă tem să nu-i fie lui o baie eternă focul de 
pucioasă, şi de păcură.”? 

Pricinile acestor ucideri se văd din documentele timpului. Nu e, desigur, numai 
temperamentul înclinat spre tiranie al voievodului. Şerban a voit să răzbune umilinţele, persecuțiile, 
surghiunurile şi uciderile care au fost făcute asupra partidului cantacuzinesc în timpul domnilor care 
nu-i agreaseră (Grigore Ghica, temporar şi Duca). E destul să vă citez o singură frază în legătură cu 
persecuțiile îndurate de Cantacuzini, în timpul lui Ghica: „de-i bătea în toate zilele pre talpele 
picioarelor, şi-i spînzura de mîini cu sfoară, şi-i muncea în tot felul, tîrîndu-i pre pămînt şi 
pedepsindu-i cum le era voia.” 

Au fost apoi chemaţi la Constantinopol şi surghiuniţi la Creta.” Şi în vremea lui Duca Vodă 
avuseseră, de asemenea, destul de suferit. 

Dar cei persecutați au reacționat, la rîndul lor, împotriva domnului prin proteste la Poartă. Au 
avut loc două plîngeri, dintre care, una - condusă de Papa Buicescu - este impresionantă prin 
numărul celor care participă (trei sute de boieri merg să se plîngă turcilor). Dar prin banii săi şi prin 
legăturile de prietenie cu Marele Vizir, Şerban Vodă ocoli primejdia. Pe Papa Buicescu, ocrotit de 
turci, nu-l putea atinge, dar parte dintre cei ce-l urmară plătiră cu viaţa. În cele din urmă, iminenţa 
primejdiilor din afară şi poate chiar starea de spirit din ţară au împins pe Şerban Cantacuzino la o 
politică de reconciliere. După atîta sînge vărsat el făcu un act politic. Anume, a trimis să aducă din 


' Radu Popescu, în /storiile domnilor Țării Româneşti, ed. N. Iorga, 1902, p. 200 - 201. 
Magazin Istoric pentru Dacia, Sub redacţia lui A. Treb. Laurian şi Nicolae Bălcescu, V, Bucureşti, 1847, p. 42. 
* Const. Giurescu, Contribuţiuni la studiul cronicelor muntene, Bucureşti, 1906, p. 41. 


Ardeal, unde erau pribegiţi, pe Gligoraşco postelnicul Băleanu şi pe mama acestuia, şi-l făcu ginere 
pe Gligoraşco, dîndu-i în căsătorie pe fiica sa. Gligoraşco era fiul lui Ivaşco Băleanu, care, la rîndul 
său, era fiul lui Gheorghe Băleanu banul. Despre această căsătorie, Radu Popescu ne vorbeşte în 
culorile cele mai trandafirii: „...carii atîta se potrivise amîndoi în toate cît gura nu poate spune 
frumuseţea lor şi înţelepciunile lor şi toţi îi fericiia.”* 

Aici este o chestie de detaliu, care trebuie lămurită. În ce priveşte numele acestei fiice a lui 
Şerban care a luat pe Gligoraşco Băleanu, e o nepotrivire în izvoare. Astfel, în cronica lui Stoica 
Ludescu, numele ei este „Alexandra”, pe cînd în cronica lui Radu Popescu i se spune „Smaragda.”* 
Noi ne întemeiem pe pomelnicul Mitropoliei din Tîrgovişte unde numele fetei este Zmaragda, deci 
Smaranda sau Smaragda. Aşa îl dă şi Filitti, Arhiva Gh. Gr. Cantacuzino, în tabloul genealogic 
(unde admite şi datele de 24 ianuarie 1688, pentru căsătorie şi 13 mai 1688, pentru moartea 
Smaragdei). Căsătoria a avut loc la 24 ianuarie 7196 (1688). Au fost serbări mari şi au participat 
soli din Moldova şi din Ardeal. Însă nenorocirea păştea din aproape această căsnicie, fiindcă foarte 
puţin timp după nuntă, în mai 1688, tînără soție căzu greu bolnavă şi muri (13/23 mai 1688). A fost 
îngropată la Cotroceni. 


Apăsarea fiscală. Deschidem acum un alt capitol în istoria acestei domnii. Este vorba de 
apăsarea fiscală pe care o exercită Şerban Cantacuzino. 

lată cum se exprimă, în această privinţă, Radu Popescu: „Pentru dăjdii, ce să zic? Care mai 
nainte, fără cît ştiu foarte bine că în anul dintii au luai den ţară 2000 de pungi de bani, iar al doilea 
3000, al treilea şi mai mult, cît răsuflu boierii, slujitorii, birnicii nu mai avea: bătuţi, căsniţi în toată 
vremea, îşi vindia moşiile, țiganii, viile şi tot ce avia, de le cumpăra Şerban Vodă şi ai lui; iar săracii 
plîngia şi pliniia tot ce le ceria, că era legaţi de stilpii ce era înfipți la puşcărie, înlăuntru şi afară, de 
bătea cumplit: pre boieri, pre căpitani, pre slujitori - pîn i-au sărăcit pre toți; şi care cum scăpa, 
umplia ţările, cari nu murea de bătăi sau de necazuri.” 

Această apăsare fiscală se explică în primul rînd prin stoarcerile turceşti din ce în ce mai mari. 
Turcii erau într-o perioadă de reînviere militară şi făceau înarmări masive. Ei ridică acum armate 
mari care străbat adînc Europa pînă la Alpi. Aceasta necesita, în mod firesc, cheltuieli. Armamentul, 
zahereaua, transporturile trebuiau împlinite de provinciile supuse imperiului, de noi în primul rînd. 
Nu trebuie să uitaţi apoi venalitatea curţii turceşti; dregătorii otomani mîncau mult din veniturile 
țării. Acelaşi lucru se poate spune şi pentru Moldova, unde cererile turcilor erau tot aşa de 
insistente. Nu trebuie să uitaţi iarăşi că încă din vremea lui Mihnea al II-lea Turcitul - în a doua 
jumătate a veacului al XVI-lea (1577-1585) - se introdusese obiceiul să se reînnoiască domnia 
(mucarerul cel mare). Cu prilejul reconfirmărilor în domnie, țările erau iarăşi stoarse. 

Dar, în afară de cheltuielile haraciului mai erau unele cheltuieli extraordinare în ceasuri grele. 
(De pildă, de cîte ori Şerban e suspectat de turci, el e silit să cumpere cu bani tăcerea căpeteniilor 
lor. În general, orice suspiciune trezită la Constantinopol trebuie acoperită cu mare risipă de bani. 
Că Şerban Cantacuzino nu cruța banii în acțiunea sa politică şi îndeosebi în raporturile cu turcii, 
rezultă bine din documente. ”) 

Dintr-o socoteală amănunțită pe care a făcut-o C. Giurescu, reiese că stoarcerile turcilor 
ajunseseră atît de mari în aceste vremi, încît „trei pătrimi din veniturile ţării sînt înghițite, sub 
diferite forme, de ei.” De asemenea, trebuie să aveţi în vedere că Şerban Cantacuzino a cheltuit cu 
reînarmarea ţării sume destul de mari; organizase pentru marile planuri politice ce avea un corp bun 
de oştire care se cerea întreținut, înarmat. 

Iată acum în ce formă oglindeşte cronicarul Stoica Ludescu această stare de lucruri, presiunea 
fiscală: „Că întîi, fiind ţara spartă şi răsipită, pentru multe nevoi şi greutăți, ce au fost împresurată 


* Radu Popescu, ed. N. Iorga, p. 210. 

` Ibidem. 

é Ibidem, p. 201. 

IN. Iorga, Studii şi Documente cu privire la Istoria Românilor, XI, Bucureşti, 1906, p. 158, Radu Popescu, ed. 
N. Iorga, p. 196. 

8 C. Giurescu, Documente şi Regeşte privitoare la Constantin Brîncoveanu, Bucureşti, 1907, Introducerea. 


încă din zilele altor domni, ce au fost mai denainte, nu putu nici într-un chip s-o îndrepteze, nici să 
le folosească ceva, pentru că-l împresura turcii cu dări de bani şi cu zaherele, încă şi mai multe de 
cum fusese mai înainte.” 

Prin urmare, se vede din această cronică cum presiunea fiscală era determinată şi de 
necontenitele cereri turceşti, mereu sporite. Trebuie însă să recunoaştem că, pe lîngă motivul acesta 
al stoarcerilor turceşti, apăsarea fiscală se mai explica într-o oarecare măsură şi prin dorința lui 
Şerban de a-şi întoarce parte din averea pierdută în vremea prigonirii, cu atît mai mult cu cît 
împrejurările deosebit de grele în care domnea necesitau la fiecare pas mari cheltuieli. Dealtfel, 
nevoia de bani a monarhilor este generală în această epocă de mare înfrigurare războinică, de 
înarmări neîncetate. Tendinţele imperialiste ale marilor monarhii - mînate din urmă de curentul 
mercantilist, se transmit şi micilor state din sud-estul Europei. Instinctul de conservare comandă şi 
principilor noştri o politică de întărire financiară şi militară pentru a putea face faţă primejdiilor. 
Iată de ce, fiscalismul excesiv bîntuie întregul continent, asigurînd - peste dreptul oraşelor şi al 
feudalităţii - salvarea şi dezvoltarea statului. Fireşte, au loc şi abuzuri grave, cum a fost, de pildă, 
jefuirea hughenoţilor în Franţa şi izgonirea lor pentru a li se lua averile. 

În sfîrşit, de apăsarea aceasta fiscală ne vorbesc şi izvoarele străine. De pildă, Del Monte arată 
cum boierii cărora li se dă încasarea birurilor din cîte un judeţ sărăcesc, vînd ce e al lor ca să 
împlinească birurile. Şerban sileşte apoi de multe ori pe boieri „să-i împrumute bani.” Birnicii fug. 
„Din această cauză, Țara Românească e deşartă de oameni.” !° 


Politica externă a lui Şerban Cantacuzino. Este unul din capitolele cele mai importante din 
istoria acestei domnii, deoarece acum se accentuează din nou în Țara Românească - ca şi în 
Moldova - politica anti-turcească. Se desemnează o tendință tot mai vie de scuturare a jugului 
turcesc şi o atitudine de simpatie crescîndă pentru taberele creştine. Totuşi, e clar un lucru: oamenii 
care reprezintă în aceste vremi gîndirea politică românească n-au încredere în victoria imediată a 
creştinilor. Iată de ce, înclinarea pentru creștini ne apare mereu temperată de rațiunea politică. Se 
recomandă, deci, prudență şi temperanță. 

„De lăudat este - zice Miron.Costin - fiecare domn să hie spre partea creştinească... însă cu 
înțelepciune, nu fără socoteală şi fără temei, ca în loc de folos ţării să aducă pieire.” "! 

Stăruie în mintea multora politica de cumpănire a lui Radu-Mihnea care „păzind slujba 
direaptă către împărăție, şi datoria cea creştinească păzea.” 

Măsura şi prudenţa clasei conducătoare se hrăneşte şi din vechi învățăminte romane: „Că cel 
ce se gîndeşte să-şi rescumpere patria lui din robia tirănească, întîi trebuie să caute folosul cel de 
obşte (cum zic cei învăţaţi) deci să caute ale războiului şi ale biruinţii, şi atuncea este fapta cea din 
svîrşit încoronată (Laus in fine cadit, cum zice oarecare politic latin, sau cum zice altul, Finis 
coronat opus, adică svîrşitul cunună lucrul).”!? 

E interesant că şi în Moldova se gîndea ca şi în Ţara Românească. Miron Costin rezumă 
admirabil tendinţele acestei politici de echilibru: „La turci credința şi la creştini laudă. ” 

Mai interesant e că şi unii comentatori străini care au cercetat mai de aproape situația 
Principatelor noastre în raport cu marile imperii vecine înţeleg ei înşişi situaţia noastră. Chiar teama 
că am putea schimba doar pe stăpîn este înțeleasă. lată ce spune în privinţa Munteniei Del Chiaro: 

„Valahia se găseşte între cele două imperii (Turcia şi Austria). Acestea constituie o balanţă, 
pe care voievodul trebuie să-şi dea toată osteneala ca s-o menţină într-un echilibru perfect.” Mai 
departe, el exprimă temerea că dacă balanţa aceasta s-ar apleca prea mult în defavoarea turcilor, 
atunci românii ar fi în pericol să-şi piardă şi principatul şi libertatea în mîinile germanilor. 


” Magazin Istoric, V, p. 20. 

10 Ibidem, p. 40-42. 

1! Cronicele României sau Letopiseţele Moldaviei şi Valahiei, editate de M. Kogălniceanu, I, Bucureşti, 1872, p. 
268. 

12 Ibidem, p. 287, „Deci şi la turci credință, şi la creştini laudă avea, că toate erau cu înțelepciune legate.” 

'5 Magazin Istoric, V, p. 105. 

14 Del Chiaro, Anton Maria, Istoria delle moderne rivoluzioni della Valachia, Bucureşti, Vălenii de Munte, 
1914, p. 149. 


Un altul, de data aceasta un francez, spune: 

„Nu se poate lua în considerare avantajul care se poate trage de la moldoveni, de la valahi şi 
de la ardeleni: sînt avantaje subsidiare de la care nu trebuie să se aştepte nici un folos decît atunci 
cînd creştinii vor fi cei mai tari. Ar fi chiar bine, într-o bună politică, să nu se prea încreadă, fără 
precauţii sigure, în acest soi de creştini pe jumătate mahomedani, care se supun cu uşurinţă cînd văd 
forța venind asupra lor, şi care se străduiesc s-o înlăture prin vicleşuguri şi care dacă au interes ca 
necredincioşii să fie nimiciţi - pentru motivul că aceasta i-ar izbăvi de suferinţele ce le îndură şi le- 
ar aduce un tratament mai bun - ei sînt încă şi mai interesaţi în fond ca puterea otomană să nu fie 
doborită fiindcă atunci a lor ar fi curînd stinsă de împărat sau de regele Poloniei.” 

Vedeţi că şi străinii încep să ne cuprindă - moldoveni şi munteni - într-o judecată comună. 
Punctul de vedere românesc e foarte bine precizat în rîndurile subliniate; este exprimată clar politica 
aceasta de basculă pe care erau siliţi s-o ducă muntenii între turci şi austriaci (moldovenii între turci 
şi poloni - mai tîrziu ruşi). 

Din toate aceste crîmpeie se degajă tendinţa către o politică externă oportunistă. (Trebuie să 
luaţi acest cuvînt nu în sensul vulgar ci într-acela al intereselor şi rațiunii de stat.) Această politică 
oportunistă nu excludea însă un ideal politic. Nu este desigur vorba de idealul unei mari națiuni, 
puternice, biruitoare; este un ideal mai modest - vă amintiți povestea idealurilor uzate, din Brandt, 
al lui Ibsen - dar urmărit cu înțelepciune şi tenacitate. 

Aşa cum vom vedea, acest ideal însemna: 

1. Apărarea independenţei politice (într-o vreme în care turcii meditau din nou la 
transformarea în paşalicuri a Principatelor); 2. Integritatea teritorială (într-o vreme care anunța 
dezlănțuirea celor mai neîndurătoare pofte anexioniste şi chiar împărțiri de state) şi 3. Ideea 
eredității dinastice (foarte firească într-o eră în care statele europene se consolidează şi se înalță în 
cadrul unei orînduiri monarhice absolute). 

Acestea sînt ideile dominante ce se desprind din politica externă a lui Şerban Cantacuzino. (Şi 
în Moldova, la bazele înţelegerii între Dimitrie Cantemir şi Petru cel Mare se întrevăd aceleaşi idei.) 

Se pune acum întrebarea, în ce măsură era apt Şerban Cantacuzino - care va cîrmui 10 ani 
Țara Românească - să răspundă prin personalitatea sa acestor tendințe politice româneşti, acestor 
idealuri. 


9 februarie 1939 


'SN. Iorga, Studii şi Documente, XX, p. 78; doc. din 5 dec. 1686 Versailles. 


Prelegerea a II-a 


Am încheiat prelegerea trecută deschizînd un nou capitol în domnia lui Şerban Cantacuzino, 
anume acela al politicii externe. V-am arătat - cu citate - care era starea de spirit din Principate şi în 
afară de Principate, în raport cu drumul pe care trebuia să-l urmăm noi în vicisitudinile acelor 
timpuri. Aţi văzut că în faţa tendinţelor imperialiste care amenințau de pretutindeni hotarele țărilor 
noastre, îşi face drum la noi, tot mai mult, ideea politicii de echilibru. Însă atrag luare aminte 
Domniilor voastre că practica acestei idei nu e tot aşa de uşoară ca formularea ei. Practica ei 
necesita un mare talent politic, fineţe, agerime şi un deosebit simț al situaţiilor, apt să sesizeze toate 
variațiile climatului politic şi să se adapteze tuturor împrejurărilor. 

Această viaţă plină de un zbucium adeseori tragic pe care o duceau voievozii noştri merită să 
fie scoasă din culisele istoriei. 

În al doilea rînd, practica acestei formule politice era foarte anevoioasă din pricina faptului că 
neutralitatea sub nici o formă nu era cu putință. Ea presupune, dimpotrivă, amestecul activ de 
fiecare zi, în intriga diplomatică sau chiar în luptă, în scopul eroic - oricît de prezumțios ar părea - 
de a înrîuri desfăşurarea evenimentelor şi de a împiedica pe cît cu putință răsturnarea totală a 
balanței în defavoarea uneia dintre părți. 

Un comentator atent al acestor împrejurări politice din jumătatea a doua a secolului al XVII- 
lea face, în legătură cu acestea, următoarele drepte observaţii: „Scăderea şi intimidarea turcilor le 
era însă, după cum am spus, necesară; prin urmare, trebuiau să ajute în mod real pe creştini, 
trebuiau să facă şi o politică pozitivă de îndrăzneală şi de risc. Bineînţeles că - dată fiind situaţia lor 
- principii vasali ajung să exceleze în lovituri cu dublu efect şi în schimbări de front, într-o 
echilibristică rafinată, prodigioasă. Dar această echilibristică nu era destinată numai să le facă 
obligaţi doi adversari în acelaşi timp, înşelîndu-i de fapt pe amîndoi; ea trebuia să le aducă şi 
foloase lor şi ţării, să le aducă un progres în sensul scopurilor urmărite.” 


Personalitatea lui Şerban Cantacuzino. Şi acum să revenim la întrebarea cu care încheiasem 
prelegerea trecută: în ce măsură avea Şerban Cantacuzino aptitudinile necesare unei asemenea 
practici politice, în ce măsură va reflecta acţiunea lui ideea politicii de echilibru şi tampon. Înainte 
deci de a trece la acțiunea lui militară şi politică e necesar să cunoaştem mai de aproape omul, 
fiindcă în împrejurări şi în timpuri ca acelea condițiile subiective, într-un cuvînt personalitatea 
cîrmuitorului avea o importanţă cu totul deosebită în desfăşurarea vieții statului şi a naţiunii. 

Ne-a rămas într-o bună execuţie portretul său fizic: fresca bisericii din Popeşti-Vlaşca. Dar 
avem destule elemente pentru a putea schița şi portretul moral şi personalitatea politică a acestui 
domn. Descendent prin mama sa - fiica lui Radu Şerban - din cea mai veche şi bravă aristocrație 
militară a ţării, iar prin tatăl său din împărații bizantini, el ne apare înfățişat de izvoarele timpului în 
culorile cele mai favorabile. „Principe distins şi cu o înfăţişare măreaţă,” ni-l prezintă un 
contemporan." Iar Del Chiaro confirmă, arătînd că avea „belle maniere, statura straordinaria, bella 
presenza.” Şi mai departe, acelaşi: „dotato di tutte quelle prerogative que sono veramente degne di 
un principe grande.”!% Interesantă este şi opinia unui fruntaş al Bisericii răsăritene. E vorba de 
Patriarhul Ierusalimului, Dosoftei, care se exprimă cam la fel: „De s-ar fi născut el la vreun Prinţipat 
de al Europei, de ar fi singur stăpîn (nesupus turcilor), s-ar fi vestit numele lui în toată lumea.”!* 

În general izvoarele contemporane ni-l înfăţişează apoi ca pe un susținător al literelor, un 
sprijinitor al vieţii intelectuale - un adevărat Mecenate, spune Del Chiaro - foarte generos şi 
înțelegător. Foarte plăcut în raporturile personale, el cucerea prin afabilitate. A introdus la curtea sa 
un stil de civilizaţie şi rafinament. 


'* Virgil Zaborovschi, Istoria politicei externe a celor trei Principate, Bucureşti, 1925, p. 24. 

17 Monumenta Hungariae historica. Magyar tortenelmi emlekek. Monumenta  Comitialia 
Regni Transylvaniae, 1540-1699, XVI, Budapest, 1875-1898, p. 146. 

15 Să se observe lipsa acestui pasaj în traducerea recentă a lui S. Cris. Cristian, Revoluțiile Valahiei, cu 
introducere de N. Iorga, Iaşi, 1929, p. 93 - 94. 

N, Iorga, Despre Cantacuzini, Bucureşti, 1902, p. 251. 


Aceasta este însă o latură a sufletului lui Şerban Vodă. Alături de ea mai este şi cealaltă, a 
cîrmuitorului de stat. Şi aci izvoarele sînt de acord în a recunoaşte că era abil şi energic, voluntar 
însă pînă la brutalitate şi violent pînă la cruzime.” În general s-ar putea spune că acest voievod 
schițează o fizionomie foarte înrudită cu aceea a monarhilor absoluți ai acestui veac. Gîndiţi-vă la 
Ludovic al XIV-lea de pildă. 

Dacă adăugaţi la cele ce v-am spus şi sugestia pe care a exercitat-o, atît asupra sa cît şi în 
afară, numele pe care-l purta, veţi înțelege şi mai bine acest capitol din istoria Ţării Româneşti. 
Această sugestie, plină de mari rezonanțe istorice, va fi ea însăşi generatoare de fapte şi idei 
politice; sub înrîurirea ei Şerban Vodă Cantacuzino va face o politică de reînviere a Bizanțului 
religios şi politic. Oricît de neînsemnată sub raportul realizărilor, ideea aceasta, urmărită şi de alți 
voievozi români, a stăpînit în adîncime sufletul voievodului şi puternicul său temperament şi-a 
putut-o ascunde - după cum se va vedea - de cercetarea indiscretă a cronicarilor şi istoricilor (v. mai 
Jos). Nu trebuie iarăşi să uitaţi stema lui, care avea pe dînsa vulturul bizantin. 


Stările politice din sud-estul Europei. Proiectul de cruciadă. Am schiţat deci personalitatea 
lui Şerban Vodă. Dar cu aceasta n-am terminat. Istoria politică a Principatelor noastre, în această 
vreme mai ales, trebuie judecată în cadrul mai larg al stărilor politice sud-est europene; e necesar, 
prin urmare, să analizăm şi condițiile exterioare. Fiindcă noi nu trăiam izolaţi. Dacă domnii noştri 
puteau, prin mijloacele lor, să influenţeze uneori cursul evenimentelor, în nici un caz nu ei le 
determinau. Şi e nevoie să analizăm aceste condiții cu atît mai mult cu cît ele formează cadrul în 
care se va mişca şi acțiunea politică a lui Brîncoveanu. 

Primul factor de care trebuie să ţineţi seama este renașterea militară otomană. Sub 
conducerea cîtorva viziri energici, Poarta ştiuse să se folosească de neînțelegerile şi luptele dintre 
creştini şi va şti, mai ales, să profite de strîmtorarea în care se găsea Austria, amenințată necontenit 
la frontiera ei apuseană de Ludovic al XIV-lea, iar în interior minată de starea de permanentă 
răzvrătire a ungurilor. Acest nou imperialism turcesc se orientează după mari interese economice pe 
care şi altă dată Poarta ştiuse să le urmărească cu toată hotărîrea. Pe de o parte ea voia să-şi asigure 
securitatea absolută în Marea Neagră - mereu tulburată de cazaci - şi penetraţia în lungul marelui 
drum polon de odinioară; pe de altă parte, pentru a împlini sistemul geo-economic pe care îl 
întrevăzuse Soliman Magnificul, Poarta socotea momentul din nou prielnic unei reluări a luptei 
pentru stăpînirea Dunării de mijloc. 

Din prima orientare - cea nord-estică - au rezultat toate acele războaie cu polonii pentru 
cucerirea cetăților de la Bender pînă la Hotin şi Camenița, iar pînă la urmă cucerirea Ucrainei 
căzăceşti (unde Duca-Vodă va trebui în numele sultanului să readucă ordinea şi siguranţa); din a 
doua orientare va ieşi marea expediţie împotriva Vienei urmată apoi de toată acea lungă serie de 
războaie austro-turceșşti. 

Al doilea factor important din afară de care trebuie să ţinem seama pentru înțelegerea deplină 
a situaţiei Principatelor noastre este factorul polon. În mijlocul unei lumi în plină transformare 
politică şi economică - monarhii absolute cu baze economice mercantiliste - Polonia continua să 
rămînă un stat feudal cu o structură politică şi economică mai mult agrară. De aci şi aspectele 
aproape medievale pe care le înfăţişează încă, la această dată, viaţa cavaleriei polone foarte vitează 
şi sensibilă la ideea cruciadei, dar incapabilă de o disciplină colectivă şi de înţelegerea politicii de 
stat. 

Din această pricină, toate zvîrcolirile eroice ale viteazului Sobieschi - care reia în forme de 
cruciadă politica pontică şi dunăreană a lui Zamoiski - de a adapta statul polon condițiilor de viaţă 
geo-politice şi economice pe care le impuneau marile prefaceri ale acelor timpuri, vor rămîne 
infructuoase. Totuşi, desfăşurarea politică a Poloniei va cunoaşte în decursul acestei mari domnii 
militare momente de strălucire şi dominație care puneau în primejdie - după cum se va vedea mai 
Jos - nu numai existenţa statului moldovean, dar şi pe a Țării Româneşti şi pe a Ardealului. 


” Del Chiaro, A. M., Istoria..., p. 140. 


În ce măsură turcii erau conştienţi de slăbiciunea creştinilor, ne-o spune Cantemir: „Sultanul 
însă şi marele vizir erau de cealaltă opinie; ei ziceau că fierul trebuie bătut pînă este cald şi că greu 
se va mai ivi vreodată acest prilej atît de binevenit. Ungaria vine şi se supune de bună voie (aluzie la 
politica lui Tököli!), Germania e stoarsă prin războaiele continue cu Franţa, iar Suedia abia este în 
stare să susțină cel dintîi atac al armatelor otomane. Şi supusă odată această ţară, nici o piedică nu 
va mai sta în cale ca şi celelalte popoare, care odinioară s-au ţinut de împăratul, să se supună puterii 
otomane.”?! 

Este interesant că izvoarele noastre interne înregistrează cu emoție creşterea presiunii militare 
turceşti. „În această vreme - spune Stoica Ludescu - păgînii foarte se înălţase şi se iuţise cît nimenea 
din creştini nu putea să le stea înainte.” În faţa primejdiei se încearcă o nouă cruciadă. Animatorul 
ei este Sobieschi. Austria însă îşi condiționa participarea de adeziunea lui Ludovic al XIV-lea, 
pentru a fi astfel garantată la frontiera ei apuseană. Dar Ludovic refuză. De multă vreme francezii 
nu mai socoteau posibil „războiul sfînt.” (Trebuie să recunoaştem că - oricît de interesaţi erau să nu- 
şi ruineze comerțul lor cu Levantul - erau totuşi, vorbind astfel, mai sinceri decît celelalte puteri 
creştine care ascundeau sub aspecte de cruciadă îmbietoare interese de expansiune teritorială şi 
economică.) 


Războiul ruso-turc. Participarea domnilor români. Acest război pornise de pe urma stărilor 
anarhice din Ucraina. Această țară ajunsese mărul de discordie între poloni (care o mai stăpîniseră şi 
aveau nevoie de ea pentru ieşirea lor la Marea Neagră), turci şi ruşi. Nu s-ar fi ajuns desigur aci 
dacă n-ar fi fost starea de dezordine şi permanentă frămîntare în care trăiau cazacii. Incapabili s-o 
administreze, inapți pentru disciplina muncii, turbulenţi, ei au ațîțat pofta de cucerire a vecinilor 
amintiți mai sus. Se desfac întîi de poloni, se supun turcilor, se desfac apoi şi de aceştia, se supun 
țarului şi sfîrşesc prin a provoca războiul între acesta şi turci. 

Domnii români, atît Duca Vodă cît şi Şerban Cantacuzino, văzînd neunirea creştinilor, păziră 
în această împrejurare credinţa către sultan. Ei merseră cu trupele lor, după cererea turcilor în tabăra 
acestora şi luară parte la ridicarea unor fortificații. lată cum povesteşte cronicarul acest episod: „lar 
cînd au fost anul 7188 (1680), ridicatu-s-au turcii cu mare paste şi cu mulțime de tătari de au mers 
la Dohan Ghecet. Atunce au mers şi Şerban Vodă cu oaste muntenească şi Duca Vodă cu 
moldovenii den porunca împărăției, de au şezut acolo pînă au făcut două cetăţi care le-au zidit 
muntenii şi moldovenii. lar Domnii şi cu Serascheriul au fost mai sus cu temeiul oştii, de păzea în 
priajmă pînă s-au zidit cetăţile, şi apoi s-au întors la luna lui octombrie. Atuncea şi Şerban Vodă au 
venit iar la scaunul lui, şi iar începu a se lupta cu toate nevoile ce-i venia de la turci...” 

În continuare, cronicarul arată că Şerban Cantacuzino se grăbi să revină în scaunul său, unde 
îl aşteptau mari greutăţi, îndeosebi de pe urma cererilor turceşti. Totodată ne lasă să vedem 
îngrijorarea domnului muntean în faţa amenințării otomane, şi mai ales fată de incapacitatea de 
rezistenţă a creştinilor.” 

Duca Vodă ştie să se facă în această împrejurare foarte util. El mijloceşte pacea între turci şi 
ruşi şi conduce astfel lucrurile încît este singurul care - datorită dibăciei - cîştigă din acest război. I 
se dă - de către turci - domnia asupra Ucrainei, unde după cum ştiţi şi-a făcut palate, şi a domnit 
administrînd cu talent şi cu energie, rechemînd populația fugară şi restabilind în sfîrşit ordinea şi 
intensificînd producția şi comerțul de vite. Fireşte că şi Sobieschi şi ruşii nu puteau fi mulțumiți de 
politica lui Duca în această împrejurare, însă se consolau gîndind că o administrație moldovenească 
asupra Ucrainei este totuşi preferabilă celei de-a dreptul turceşti (după cum şi turcii la rîndul lor îşi 
dădeau seama că soluția încorporării Ucrainei la domnia Moldovei este un compromis preferabil 
stăpînirii ruseşti sau polone). 

lată deci un adevărat triumf al politicii de echilibru. Este forma optimă în care realizăm 
funcţia de stat tampon între diferitele imperialisme atunci în ciocnire, împlinind totodată şi o foarte 


"l Dimitrie Cantemir, Istoria Imperiului Otoman, Il, Bucureşti, 1876, p. 456. 
” Magazin Istoric, V, p. 20-21. 

3 Ibidem. 

%4 Ibidem. 


importantă funcție europeană. (Pentru această funcţie vom purta mai tîrziu, în veacul al XIX-lea, 
porecla de „Belgia orientului ”). Dar, în veacul al XVII-lea, această funcţie în serviciul umanității 
nu ni s-a dat prin nici un tratat, prin nici un congres; am creat-o noi înşine, ca expresie politică 


superioară a instinctului de conservare. 


14 februarie 1939 


Prelegerea a III-a 


Am schițat în ultima prelegere portretul lui Şerban Cantacuzino spunînd că este nevoie de 
acesta pentru a ne da seama în ce măsură elementul personal influenţează cariera lui politică. Aţi 
văzut că avem de-a face cu o personalitate care se va adapta cu greu acelei politici de echilibru şi 
tampon pentru care era mai bine aşternut Duca Vodă. Copilăria umilită adăugase lui Duca toate 
acele elemente de supleţe pe care o astfel de politică le cerea. Pe cîtă vreme un temperament ca al 
lui Şerban se depăşea pe sine şi depăşea condiţiile mizere în care trebuia să domnească. Astăzi cînd 
intrăm mai adînc în obiectul cursului nostru, vă veţi da seama că personalitatea lui era sortită să 
săvîrşească acte mari; împrejurările şi condițiile obiective comprimau însă acest destin. 

Cel dintii capitol în cercetarea politicii sale externe îl formează relațiile cu Ardealul, se impun 
cercetării noastre în ordine cronologică. Cunoaşteţi vechimea legăturilor politice dintre Moldova, 
Muntenia şi Ardeal. Un contact sufletesc mai bine precizat apare pe vremea lui Mihai Viteazul 
(legăturile ierarhice dintre Mitropolia Ardealului şi aceea a Ungro-Vlahiei). Legăturile dinainte de 
Mihai Viteazul sînt mai mult de caracter politic. De data aceasta, în vremea lui Şerban Cantacuzino, 
înregistrăm un spor în aceste raporturi sufleteşti cu Ardealul, dar cu rezonanţe şi în viaţa politică. 

Într-adevăr, Şerban Cantacuzino aparţine unei generaţii luminate care a avut conştiinţa unităţii 
etnice a românilor din Muntenia, Moldova şi Ardeal. Moștenitor al unei frumoase biblioteci” 
înconjurat de o strălucită curte intelectuală, umanistă, nu vom exagera deloc socotindu-l şi pe el 
avînd conştiinţa acestei unități. Dealtfel, fratele său mai mic şi colaboratorul său apropiat, Stolnicul 
Cantacuzino, are meritul de a fi dat o expresie minunată - ca şi Miron Costin în Moldova - acestei 
conştiinţe: „... iar noi românii suntem adevărați romani în credință şi în bărbăţie, din care Ulpiu 
Traian au aşezat aice în urma lui Decebal, după ce de tot l-au supus şi l-au pierdut, însă români 
înțeleg nu numai ceştia de aici, ci şi din Ardeal care încă mai neaoşi sînt şi moldovenii, şi toți cîți şi 
într-altă parte se află şi în această limbă, măcar fie cevaşi mai osebită în nişte cuvinte de 
amestecătura altor limbi, cum s-au zis mai sus, iar tot unii sunt, că dacă pre aceştia cum zic, tot 
români îi ținem, că toți aceştia dintr-o fîntînă au izvorit şi cură.” 

Este foarte firească deci presupunerea că şi domnul să fi avut această concepţie despre 
unitatea neamului românesc. În al doilea rînd, să nu uităm că Şerban Vodă pribegise prin Ardeal şi 
putuse cunoaşte de aproape pe fraţii noştri de acolo. Iată că unele împrejurări dureroase din viața 
poporului nostru din Ardeal în acea vreme vin să confirme presupunerea de mai sus asupra 
interesului duhovnicesc pe care acest voievod l-a purtat românilor din Ardeal. Este vorba de 
persecuțiile la care propaganda calvină supune pe românii din Ardeal. Această persecuție de 
caracter religios - la care se asociază însuşi voievodul Ardealului, Mihail Apafi - ascundea însă şi 
unele resentimente de rasă” care dovedesc că încă de pe atunci ungurii încep să aibă în Ardeal 
conştiinţa inferiorităţii lor numerice față de români şi deci şi a şubrezeniei stăpînirii lor politice în 
această provincie. Voievodul maghiar însuşi, cu prilejul unei călătorii remarcă cu îngrijorare că 
„românimea este o nație de tot spornică iar ungurimea şi săşimea din zi în zi se împuţinează”?S şi că 
„pe ungurimea aceea puţină, nu peste mult timp sau o vor desnaționaliza sau o vor nimici.” Această 
stare de spirit îl face pe Apafi să ia unele măsuri de apărare a naţiunii maghiare împotriva unui 
proces de a cărui fatalitate se temea. Hotărăşte, între altele, ca „locurile locuite şi biruite de la 
început de unguri, sub grea pedeapsă şi amenințare nicicum şi niciodată să nu le poată înstrăina 
românii din mîinile ungurilor, nici ungurii să nu aibă dreptul de a le vinde de veci.” 

Recrudescenţa persecuțiilor religioase din vremea lui Apafi, patima şi cruzimea cîrmuitorilor 
calvini maghiari nu ne surprind. Resentimentele lui Apafi împotriva românilor erau desigur 
împărtăşite de o mare parte a nobilimii maghiare din Ardeal şi a clerului în primul rînd. Dealtfel, 


* Del Chiaro, op. cit., p. 124. 

* În cîteva rînduri vom întîlni, pe parcursul acestei ediţii, folosirea de către Victor Papacostea a noțiunii de rasă. 
Contextul arată în mod clar că totdeauna istoricul înțelegea prin el noţiunea de popor. Aşa cum se precizează şi în 
studiul introductiv, Victor Papacostea a avut, pe tot parcursul activităţii sale de om de ştiinţă şi profesor, o atitudine net 
ostilă oricăror discriminări rasiale (n.n. - C.P.D.). 

* Hurmuzaki, XV, p. 1363. 


antipatia era reciprocă. Petre Budai scrie în vremea aceasta, negru pe alb, că „românii din fire sînt 
duşmanii ungurilor.” Dar să urmărim faptele. 

Persecuţia intrase într-o fază mai violentă încă din vara anului 1674, cînd Apafi hotărăşte o 
sumă de măsuri care amenințau grav libertatea religioasă a românilor. lată aceste hotărîri: „Mihail 
Apafi din mila lui Dumnezeu prințul Ardealului, domnul părților Ţării Ungureşti, etc. (...) 
credincioşilor noştri episcopului şi vicarilor lui şi protopopilor şi tuturor păstorilor bisericilor celor 
româneşti din Ardeal, carii vor vedea cărțile acestea ale noastre, nouă plăcuților sănătate şi mila 
noastră! 

Ştiind toate cîte sînt de lipsă spre ocîrmuirea cea cu folos a lucrurilor oamenilor bisericeşti, ori 
în ce treaptă şi dregătorie sînt puşi, fără de care în nici un lucru se poate nădăjdui spor şi rodire 
cuvioase, prinții cei dinaintea noastră au ţinut obiceiul acesta: ca pispecul cel de legea noastră (adică 
cel calvinesc) să aibă grijă să îndrepte greşelile ce s-ar face în bisericile cele româneşti, care obiceiu 
ținîndu-l şi noi, am voit şi am orînduit ca Dlui de cinste pispecul Tisabeci Gaspar, să aibă grija de 
toate bisericile româneşti cele de sub stăpînirea noastră şi să le ocîrmuiască după cunoscința 
sufletului său, îndreptînd greşelile dintr-însele” (se iau măsuri pentru reînfiinţarea tipografiei lui 
Racoți). Şi ameninţări: „carele se va împotrivi... poruncii lui (Tisabeci Gaspar) de pedeapsă nu va 
scăpa.” 

Aceste măsuri de caracter general fură urmate de persecuții personale care loviră în cele din 
urmă în însuşi Vlădica Sava Brancovici al românilor. I se înscena acestuia un proces în legătură cu 
gestiunea sa. 

Venirea lui Şerban Cantacuzino la tronul Țării Româneşti - personalitate atît de puternică şi 
cu un nume atît de răsunător în lumea ortodoxă - nu putea rămîne fără urmări asupra luptelor 
religioase din Ardeal. Întemeiat pe vechi legături de bună prietenie cu Apafi el izbuteşte să oprească 
în parte aceste persecuții şi să obțină pentru episcopul român Sava Brancovici, în ianuarie 1680, o 
stare de jurisdicție şi neatîrnare aproape completă. Din nenorocire această stare nu fu de lungă 
durată din pricină că partida calvină din Ardeal - în fruntea căreia se găsea chiar soția lui Apafi - 
reacționa cu violenţă şi reluară atacurile împotriva lui Sava. Se înscena un nou proces bătrînului 
Vlădică, iarăşi cu învoirea lui Apafi - un om cu caracterul foarte slab - un proces infamant, cu 
acuzaţii de imoralitate gravă. ÎI scoaseră din Vlădicie şi „dezbrăcîndu-l în biserică de toate odăjdiile 
arhiereşti, s-au dat în mîinele mireneşti să se pedepsească după vrednicia faptelor sale (precum zice 
judecata aceea strîmbă)."2% 

În urmă Sava fu bătut cu vergi şi întemnițat. „Atâta l-au corbăcit - spune un contemporan 
ungur, care trăise la curtea lui Apafi - pînă ce s-au rupt şi căzut cămeşa, pantalonii şi carnea de pe 
dînsul.””* 

Acelaşi povestitor maghiar ne vorbeşte apoi de supărarea pe care această persecuție a cauzat-o 
lui Şerban Cantacuzino: „Ne mai auzită păgînească şi cumplită tiranie! Nici ar fi lăsat Şerban 
(Cantacuzinul), domnul cel vestit al Valahiei, neizbîndită tiranie aceasta căci înştiințase pe prințul 
Apafi, că de ar trebui să cheltuiască 500.000 de taleri, încă va lucra la împăratul turcesc, ca să 


"” Afirmația aceasta - care este un citat din Petre Budai - nu trebuie înţeleasă ca o expresie a şovinismului. După 
cum dovedesc toate citatele date de autorul cursului, ca şi alte studii din culegerea de faţă, este vorba de duşmănia dintre 
nobilimea şi clerul maghiar, pe de o parte, şi țărănimea împilată pe de altă parte. În studiile Voievozi şi cnezi şi Mihai 
Viteazul, Victor Papacostea dovedeşte cu numeroase argumente ştiinţifice legăturile dintre toţi cei care sufereau 
împilarea nobilimii. Vezi, în volumul de față, în studiul Mihai Viteazul: „în ajunul celei mai mari expediții otomane 
împotriva Budei şi Vienei, la începutul veacului al XVI-lea, se va face din nou un apel disperat la români şi la secui. 
Dar masele înarmate, în loc să plece la hotare, au întors armele împotriva marii feudalități. Aceasta a fost răscoala zisă a 
lui Doja, după care - la primul atac turcesc - Ungaria s-a prăbuşit.” Vezi şi p. 338. „Cine a citit mărturisirea istoricilor 
maghiari în legătură cu suferințele secuilor, cine a citit naraţiunile de cronică privind răscoala permanentă în care aceşti 
nenorociti au trăit veacuri întregi; cine a văzut în documente calda primire ce li s-a făcut totdeauna fugarilor şi familiilor 
lor pe moşiile voievozilor munteni şi moldoveni, va înţelege de ce secuimea a alergat în masă sub steagurile lui Mihai, 
aşa cum altă dată alerga, la primul semnal, sub steagurile lui Ştefan cel Mare sau ale lui Petru Rareş” (n.ed - C.P.D.). 

* Gh. Şincai, Hronica Românilor şi a mai multor neamuri. . ., III, Bucureşti, 1886, p. 267. 

% Samuil Clain din Sad, Ms. Hist. Valachiae, tom. IV, p. 190 şi urm., apud Şincai, op. cit., vol. III, p. 204. 

? Cserei Mihály az Erdélyi Historiăban ad annum 1699, apud Gh. Şincai, op. cit., vol. III, p. 205-206. 


mazilească pe Mihail Apafi...” Somaţia aceasta a lui Şerban Vodă fu urmată de o întreagă 
schimbare de atitudine. Domnul muntean scrise lui Apafi arătînd că el ar fi avut dreptul să-l 
cerceteze pe Sava.”! El intră în legătură cu refugiații maghiari de la Constantinopol: Csaki şi 
Cristofor Pesko. Negocierile fură conduse de Constantin Brîncoveanu, nepotul lui Şerban, pe atunci 
capuchehaia al ţării la Poartă. 

În înţelegerea făcută, căpeteniile opoziţiei ardelene se obligau: „Religionem orthodoxam, 
vulgo valachicam, ab antiquo solitis ceremoniis eos uti, cum libero exercitio, secundum canones 
patriae, et, signae contra voluntatem eorum in suis terminis oppressa forent, eorum regno pristinae 
libertăți restitui efficiemus...” Aceste rînduri, publicate de Petru Maior în Istoria Bisericească (pag. 
76), ne arată în ce măsură această luptă cu aspecte pur religioase era totodată o luptă națională care 
influențează adînc raporturile politice dintre Şerban Cantacuzino şi voievodul Ardealului. Apafi avu 
mult de lucru la Constantinopol pentru a rezista loviturilor furioase pe care i le dădea Şerban. Îl 
vedem trimițînd agenţilor săi explicaţii şi chiar actul justificativ.” La rîndu-i, Şerban Vodă înteţeşte 
şi el lupta trimiţînd la Stambul şi pe Stolnicul Cantacuzino. 

În acelaşi timp cu Sava Brancovici, a fost arestat în Ardeal şi fratele său, Gheorghe 
Brancovici. Acesta însă izbuti să scape şi mergînd prin Haţeg şi Craiova ajunse la curtea lui Şerban 
Cantacuzino, în preajma căruia stătu opt ani. Personalitatea curioasă a acestui nobil aventurier nu 
este încă pe deplin lămurită. El este privit de cei care i-au urmărit activitatea ca un precursor al 
mişcării pentru reînvierea statului sîrbesc. Pentru proiectele de răscoală în Balcani - pe care le 
urmărea, după cum vom vedea, Şerban Cantacuzino - un astfel de om era foarte util. Aşa se explică 
desigur lunga lui şedere la curtea munteană. "5 

În cele din urmă însă, Apafi, temîndu-se de acţiunea întreprinsă de Şerban împotriva sa - după 
cum ne spune Gheorghe Brancovici în cronica ce a lăsat - „slobozi din temniță şi pe mitropolitul 
Sava Brancovici. lar după ce fu eliberat, mitropolitul Sava Brancovici, îmbătrînit şi slăbit de boala 
podagrei, nu peste mult timp îşi dete cu virtute ortodoxă sufletul său, suferind în mîinile lui 
Dumnezeu şi se mută din veacul acesta la strămoşii săi bătrîni.” O împăcare totuşi nu se făcu. 
Şerban Cantacuzino nu era omul să ierte atît de uşor purtarea lui Apafi, însă îşi dădea seama că nici 
românii din Ardeal „nu pot rămîne fără păstor.” Fu silit deci să recunoască pe călugărul Iosif Budai, 
alesul lui Apafi; avu totuşi satisfacția de a-l vedea pe noul Vlădică venind - înainte de a i se da 
diploma lui Apafi - în Țara Românească ca „să se hirotonisească după leage.” Hirotonisirea se făcu 
şi se întări prin actul din 23 august (stil vechi) 1680. O lectură atentă a acestui act lasă să se vadă 
abia stăpînită indignarea lui Şerban Vodă. Revine ideea că sfinţirea lui Iosif se face „ca să nu rămilie 
acel Scaun văduv şi creştinii de acolo fără păstor”. La rîndu-i, noul Vlădică trebuie să fi fost adînc 
impresionat de măreția voievodului muntean, de toată curtea şi soborul său, de vreme ce face 
înainte de plecare o adevărată mărturisire de credință ortodoxă făgăduind să se păzească în eparhia 
sa de „nescari lucruri” potrivnice dreptei credinţe, să asculte bunele învățături ale mitropolitului 
muntean şi să păstreze neatinse acolo peste munți „cîte tocmeale ce are Scaunul Ungro-Vlahiei.”*% 

lată deci cum, pe măsură ce în Ardeal se înăspreşte persecuția, se afirmă tot mai mult şi 
influența bisericii muntene. Şerban Vodă Cantacuzino ajunge a exercita astfel o adevărată 
dominație spirituală asupra românilor din Ardeal. 

Dar Iosif muri curînd şi cu prilejul alegerii lui Ioasaf, noul Vlădică, se vădi o dată mai mult 
autoritatea voievodului muntean. Confirmarea şi hirotonisirea lui în Țara Românească a luat 
aspectul unei noi alegeri. Într-adevăr, ordinul lui Şerban pentru strîngerea Soborului chema 
căpeteniile Bisericii „ca să aleagă şi să hotărască pe cel ce se va găsi mai vrednic spre îngrijirea cea 


30 Ibidem. 

31 Monumenta Hungariae Historica. Török-magyarkori Allam Okmânytân, Pesta, 1870, VI, p. 97. 

3? Ibidem, p. 101. 

3 Vezi, pentru Gheorghe Brancovici, Silviu Dragomir, Fragmente din Cronica lui Gheorghe Brancovici, în 
„Anuarul Inst. de Ist. Naţ. Cluj”, 1923, p. 1-32. 

* Ibidem, p. 69. 

55 Actul de hirotonisire se află în Condica Mitropoliei Ungro-Vlahiei, care s-a pierdut. A fost tipărit însă de 
Cipariu în Acte şi Fragmente, p. 234-236. Pentru comentariul de mai sus şi pentru acest capitol, vezi N. Iorga, Istoria 
Românilor din Ardeal şi Ungaria, vol. I, p. 273 - 274. 


păstorească a Mitropoliei aceia.” Şi pentru ca prestigiul unei alegeri libere de orice angajament 
anterior să nu sufere - formal cel puţin - fură propuşi încă doi candidaţi."* 

În ce dispoziţii (faţă de reformaţi şi faţă de intenţiile lui Apafi de a reface tipografia calvină 
pentru români) pleacă Ioasaf din Ţara Românească, se vede din declarația pe care o face curînd 
după alegere, că „ferească Dumnezeu, el nu va tipări la venirea tiparelor, cărți bisericeşti reformate 
în româneşte, ci va tîlmăci şi da la lumină cărți de credință dreaptă.” El nu s-a sfiit să ia chiar unele 
măsuri împotriva preoților români calvinizaţi. Vorbind de procesul lui Sava, Ioasaf şi-a spus, de 
asemenea, fără ocolişuri părerea că Vlădica trebuia scos prin Patriarhie iar nu de către „craiu” şi 
popii unguri. 

Un astfel de om, fireşte, nu putea rămîne multă vreme în fața propagandei calvine. El fu scos 
la 14 iulie 1682, lucru care tulbură şi mai adînc raporturile dintre voievodul Ardealului şi Şerban 
Cantacuzino. Faptul rămîne însă fără urmări mai grave, fiindcă acum atenţia domnului muntean era 
atrasă mai mult către partea turcilor, care începuseră a pregăti ofensiva împotriva Vienei. Această 
mare acțiune militară umplea de îngrijorare pe voievod. Zvonul că ţările române vor fi transformate 
în paşalicuri, apăsa greu asupra spiritelor, atît la Bucureşti cît şi la Iaşi. 

Trebuie să vă spun însă, ca să aveţi o explicație cauzală mai completă a faptelor de mai sus, că 
Mitropolitul Munteniei, care lupta alături de domn pentru a împiedica îndepărtarea de la dreapta 
credinţă a românilor din Ardeal, era el însuşi originar de peste munţi şi anume din satul Veştem de 
lîngă Sibiu. Că amestecul acestui prelat muntean a fost foarte activ în viaţa spirituală a fraților noştri 
din Ardeal se va vedea şi mai tîrziu, cînd va recomanda ca Vlădică pentru cei din Ardeal - şi va 
reuşi să-l aleagă - pe un consătean al său, anume Sava.’ 


17 februarie 1939 


5 N. Iorga, op. cit., p. 274. 
37 Ibidem, p. 275. 
38 Cipariu, Acte şi Fragmente, p. 261. 


Prelegerea a IV-a 


V-am spus încă din introducerea acestui curs că turcii au ştiut să profite în această a doua 
jumătate a veacului al XVII-lea de conflictele austro-franceze şi de neunirea creştinilor pentru a 
relua înaintarea lor pe Dunăre. Asistăm astfel la o adevărată renaştere militară otomană care se 
orientează către centrul Europei şi către Viena, obiectivul de odinioară al lui Soliman Magnificul. 
Trebuie să vă spun însă că turcii erau departe acum, în vremurile lui Mohamed al IV-lea, de puterea 
şi înflorirea pe care o avuseseră sub domnia lui Soliman. Numai imposibilitatea de fapt în care se 
găseau austriacii de a se ocupa de frontul oriental - din pricina politicii imperialiste franceze - le 
dădea iluzia atotputerniciei. Nu mai puțin, interesele diplomației franceze - din ce în ce mai 
influentă la Stambul - sileau pe turci la această mare acțiune militară împotriva imperiului german. 
(Atunci au desfăşurat agenții diplomatici ai lui Ludovic al XIV-lea o activitate extraordinară pentru 
a împiedica cruciada visată de Sobieschi. Împiedicînd cruciada ei au înlesnit dezlănţuirea ofensivei 
turceşti.) 

Şi, în sfîrşit, nu trebuie să uităm acțiunea rebelilor unguri. De vreme îndelungată ungurii se 
găseau în plină răscoală împotriva Austriei. Dar, începînd din anul 1678 această mişcare intrase pe 
mîna tînărului şi viteazului conte Emerik Tököly care, sprijinit la rîndu-i şi de turci şi de francezi, 
reorganiza trupele răsculaților şi insuflîndu-le un adevărat fanatism reuşi să înfrîngă în cîteva 
rînduri trupele austriace. În anul 1682 intervine chiar un tratat formal între Tököly şi Poartă. Turcii 
promit rebelului stăpînirea Ungariei superioare cu deplină libertate religioasă şi cu singura obligație 
a unui tribut de 40.000 lei anual. Curînd după ce făcură înţelegerea cu Tököly, turcii din Buda, uniți 
cu răsculații unguri, începură atacurile, în vreme ce sultanul, împins îndeosebi de vizirul Cara 
Mustafa mobiliza marea oştire destinată atacului asupra Vienei. Între cei chemaţi să ia parte la 
această mare campanie erau şi domnii români Şerban Cantacuzino şi Gheorghe Duca al Moldovei. 
Campania făcu să înceteze pentru moment nu numai conflictul dintre Apafi şi Şerban, dar şi acela 
dintre Şerban şi Duca (deşi tocmai în acest răstimp Şerban adăpostea la curtea sa o numeroasă 
emigrație moldovenească a boierimii din Țara de Jos în frunte cu Constantin Cantemir, pe care 
ambițiosul domn muntean îl păstra pe lîngă sine, pentru proiecte de viitor, aşa cum păstra, dealtfel, 
pe Gheorghe Brancovici şi pe nobilul secui Csâki). 

Iată cum înfăţişează cronicarul muntean Radu Popescu marea ridicare de oştiri turceşti la care 
din ordin participă şi domnii români: ,„... într-al cincilea an al domniei lui Şerban Vodă, au rădicat 
Sultanul Mehmet Turcul oaste mare împotriva nemților, fiind împărat nemţesc Leopold, poruncind 
hanului să ridice toată tătărimea de pretutindenea, aşişderea turci de la Răsărit şi de la Apus au 
rădicat, deci domnii rumâneşti amîndoi groful unguresc şi Tukeli groful cu oastea lui şi toți s-au 
împreunat la Veligradul turcesc, acolo au rămas împăratul turcesc iară Kara Mustafa Vizirul luînd 
toate oştile s-au dus drept la Beciu unde este scaunul lui Kesar Leopold, şi de toate părțile bătea 
cetatea. Iar pre tătari i-a slobozit în pradă, cît au ajuns cu cale de trei zile mai sus de Beciu, şi 
mulțime de oameni au tăiat şi au robit; că era nemții neînvățaţi de a vedea robind, ci sădea toţi pren 
casele lor, pre carele găsindu-i, i-au tăiat, i-au robit cumplit. Leopold Cesariul văzînd această nevoie 
mare ce căzuse pre ţara lui, neîncredințîndu-se numai pre oștile lui, au trimis de grab la Sobieschi 
Craiul leşăsc şi la toți leaşii cu rugăciune, să facă bine să-l ajute la aciastă primejdie ce i-au venit, şi 
îndată s-au rădicat Craiul cu 30 000 de leaşi, oaste aleasă, şi au venit de s-au împreunat cu ostile 
nemţeşti, fiind cap tuturor oștilor Craiul, s-au pornit către turci, pre carii găsindu-i suptu Beciu, 
prinzînd şi turcii veste, s-au gătit de răsboiu, şi le-au eşit înainte să nu-i lase să vie la cetate pînă vor 
lua cetatea, că o slăbise rău cu tunuri, cu lagomuri, ce-i dedese în 63 de zile; dar nu i-au putut opri, 
ci dînd răsboiu tare în 5, 6 ceasuri au biruit creştinii pre turci...”"? 

Şerban Vodă cu oastea munteană s-a întîlnit cu trupele moldovene comandate de Duca Vodă 
după trecerea Dunării pe la Buda. Iată ce ne spune în această privință cronicarul moldovean: 

„Mers-au Duca Vodă prin Țara Muntenească pre la Ruşava, şi de acolo au trecut peste munte 
şi au mers la Sebeş în sus prin Lugoş, prin Temişvar, prin Sarvaşi, prin Solnok, peste apa Tisei şi de 


° Magazin Istoric, II, p. 27-28. 


acolo au trecut Dunărea pe la Buda, şi acolo peste Dunăre au agiunsu pre Şerban Vodă şi viind 
Şerban Vodă Domnul Muntenesc, s-au adunat cu Duca Vodă, iar Vizirul cu oastea turcească era 
mai înainte la Stolbeligrad.”* 

Cît priveşte pe Şerban, el se feri să treacă prin Ardeal. Dealtfel, trecerea aceasta îi fu interzisă, 
pentru motive lesne de înțeles. Ura dintre el şi Apafi putea fi rău sfătuitoare pentru cei doi principi 
aflați sub arme. Pe la mijlocul lui iunie, oastea românească se află în tabăra turcească de la Alba 
regală pînă unde venise şi sultanul. Se pune acum întrebarea: care era valoarea numerică şi militară 
a contingentelor aduse de domnii români şi care a fost contribuţia lor în cele 63 de zile de asediu. În 
privinţa numărului avem mai multe ştiri. Astfel, contele Caprara, ambasadorul austriac la Poartă 
credea în iunie 1683 - din informaţii turceşti - că Şerban Cantacuzino va aduce 8.000 de oameni iar 
Duca Vodă 12.000." Del Chiaro în memoriile sale dă circa 6-7.000 de oameni. Curînd s-a văzut că 
cifrele date de Caprara au fost exagerate, Şerban n-a adus decît 4.000 de oameni, Duca 2.000, 
moldoveni şi cazaci la un loc.“ Apafi veni la rîndul lui cu vreo 6.000 de oameni. Se pare însă că 
forța militară a celor doi domni era totuşi mai mare. Ambasadorul francez din Pera - de obicei bine 
informat - socotea încă din vara anului 1681 (cînd se punea la cale atacul rebelilor unguri susținut 
de domnii Moldovei, Munteniei şi Ardealului împotriva imperiului german) la 20-21.000 forţa 
militară a celor trei țări.“ 

Este lucru neîndoios că această expediție era privită atît în Muntenia cît şi în Moldova şi 
Ardeal cu mare îngrijorare. Participarea aceasta în număr atît de mic (12-13.000 de oameni) a 
creştinilor supuşi Porții nu ne surprinde, după cum nu ne va surprinde în timpul asediului conduita 
lor. Îşi dădeau seama cu toţii - ardeleni, munteni şi moldoveni - că un succes al turcilor la Viena ar 
aduce imediata cădere a lor într-o robie desăvirşită şi transformarea în paşalicuri.* În vremea 
asediului, trupele muntene şi moldovene formară un singur corp, Şerban Vodă avînd a juca, cum era 
şi firesc, rolul de frunte. Asediul a început, după cum se ştie, la 13 iulie 1683 şi a ținut pînă la 13 
septembrie. 

Să răspundem acum la a doua întrebare: care au fost atribuțiile contingentelor româneşti în 
timpul asediului? În această privinţă, d-l I. Moga, în lucrarea pe care v-am citat-o, spune: „Atât de-a 
lungul drumului pînă la capitala austriacă, cît şi în timpul asediului, domnii români n-avură altă 
însărcinare decît ridicarea de poduri pentru oastea otomană.” D-1 N. Iorga, în Istoria Românilor 
(vol. VI, p. 343), spune încă mai categoric: „La Viena nu li se dădu altă sarcină decît aceea de 
salahori.” 

Într-adevăr, lucrurile s-au petrecut aşa cum spun cei doi istorici. Românii au avut de împlinit 
cu prilejul acestei expediţii o sumă de lucrări, între care podul de la Raab“? şi un altul în august la 
Nussdorf lîngă Viena. Tot Hammer spune că în timp ce românii lucrau, pe deasupra capetelor lor se 
încrucişau obuzele artileriei germane şi turceşti. Dar pentru a se înţelege şi mai bine rolul acestor 
contingente româneşti în expediția lui Cara-Mustafa, trebuie să ținem seama de tactica pe care 
comandantul otoman a înțeles s-o aplice la acest asediu. 

Azi se ştie că eşecul turcilor la Viena se datoreşte în mare măsură şi faptului că au făcut mai 
mult un asediu de uzură şi înfometare decît unul de cucerire. Vizirul nu voia“ să intre în Viena 
printr-un mare asalt, fiindcă, pe de o parte, se temea să nu piardă avuţiile pe care spera să le 
găsească înlăuntru, iar pe de altă parte, să-şi menajeze viitoarea reşedinţă. Această lîncezire - şi 
lipsa alimentelor - a adus, dealtfel, şi demoralizarea trupelor, a ienicerilor mai ales, care, după cum 
ne spune tot Cantemir, începuseră „să murmure”, iar mai apoi să strige sus şi tare că „ei au venit 
aici a se lupta nu în contra foamei, ci în contra inamicului.”“ În aceste condiţii, era firesc ca o parte 
a armatei - şi încă una foarte mare - să fie liberă de sarcini combatante şi folosită la lucrări de 

întărire, fortificaţii, drumuri, poduri etc. Se muncea atît de mult în tabăra turcească la şanţuri şi 
fortificaţii, încît ai impresia - citind pe Cantemir - că turcii erau cei asediați şi nu vienezii. 

Se pare chiar, din cele spuse de istoricul moldovean, că exasperarea trupelor turceşti ajunsese 
atît de mare încît „cînd nu mai puteau de oboselile muncii depuse la facerea şanţurilor şi la baterea 
fortificațiilor” chemau pe creştini cu următoarele cuvinte: „Necredincioşilor, dacă nu voiţi a veni 
voi înşivă împotriva noastră, arătați-vă măcar căciulile şi în mai puţin de o oră vom fugi cu toții de 
aici.” Deci, putem conchide, vizirul nu însărcinase în mod special pe români cu astfel de lucrări. 
Lucrau şi ei ca mai toată această oştire la punerea în practică a savantelor şi meticuloaselor metode 
de blocadă ale Marelui Vizir. Că românii au ocupat şi ei poziţii de luptă, un sector în centura de 
asediu (un rol militar deci) rezultă însă din documentele timpului. 

Astfel, Kunitz, fostul rezident imperial pe lîngă Poartă - care acum se afla în tabăra turcească, 
deci vorbea în cunoştinţă de cauză - scrie că Şerban Cantacuzino l-a asigurat că trupele lui vor ceda 
biruinţa, în orice ciocnire trupelor imperiale; oastea românească va arăta steagurile sale, într-o astfel 
de împrejurare. Totodată, domnul muntean spune lui Kunitz că aceste steaguri vor putea fi 
recunoscute, „avînd pe o parte crucea şi pe cealaltă pe Maica Domnului.” Din cele de mai sus ar 
rezulta deci că românii n-au avut de împlinit în decursul asediului numai sarcina de salahori ai 
armatelor turceşti. În cele 63 de zile cît a durat împresurarea au fost desigur intervale în care ei, ca 
şi trupele turceşti, au avut de săvîrşit anume lucrări, la întărituri, drumuri sau poduri; dar, în afară de 
aceste lucrări, este neîndoios că ei şi-au păstrat rosturile lor ostăşeşti. Altfel, Kunitz n-ar fi transmis 
asediaţilor făgăduiala că: „trupele domnului muntean vor ceda biruinţa în orice ciocnire trupelor 
imperiale.” Sînt cercetători serioşi care afirmă că trupele române au avut de împlinit un rol militar 
chiar în ziua marii bătălii - 12 septembrie - cînd s-a produs atacul cavaleriei polone. „La începutul 
bătăliei românii se aflau la aripa dreaptă, pe insulă; se pare însă că spre sfîrşitul bătăliei fură trimişi 
împotriva polonilor, care coboriseră mai tîrziu coastele Kahlenbergului.”* 

Vedeţi, dar, de ce ne este foarte greu să primim - în formele absolute în care au fost exprimate 
- opiniile în această privinţă ale d-lor N. Iorga şi Moga. Incontestabil, românii nu se bucurau de 
încrederea comandamentului militar otoman. Hammer, în lucrarea sa (vol. XII, la pag. 203), o spune 
limpede, că atitudinea moldovenilor şi muntenilor inspira atîta neîncredere încît Paşa din Bosnia şi 
cel din Magnesia primiseră ordin să-i supravegheze. Veţi vedea din cele ce vă voi spune în 
prelegerea viitoare că în privinţa alor noştri nu se înşelau. Dealtfel, aveau şi unele precedente. În 
bătălia de la St. Gothard, victoria creştinilor n-ar fi fost cu putință - spuneau turcii - fără retragerea 
atît de precipitată a contingentelor româneşti; nu mai puţin îşi aminteau desigur de „trădarea” lui 
Ştefan Petriceicu în războiul cu polonii din 1675. 

Dar în tabăra turcească de la Viena defetismul era general - după cum ați văzut din cuvintele 
lui Cantemir - din pricina neputinței de a se organiza un serviciu serios de aprovizionare a unei 
armate atît de mari, a incapacității Marelui Vizir şi apoi din pricina disensiunilor grave dintre 
generalii turci, între Cara Mustafa de pildă şi Ibrahim, Paşa de la Buda, era un conflict acut care va 
sfirşi cu acuzarea de trădare adusă de cel dintii celui de-al doilea şi cu executarea lui. Şi alți 
comandanţi turci au fost executaţi sub aceeaşi acuzare de trădare. Nici Tököly, asociatul politic - nu 
numai militar - al acestei acțiuni, şi nici hanul tătăresc n-au scăpat de acuzația că sînt înţeleşi cu 
creştinii.” 

Acestea sînt faptele. Încrederea în steaua militară a Islamului se zdruncinase adînc. Vedeţi dar 
că şocul escadroanelor lui Sobieschi în ziua de 12 septembrie a fost mult uşurat de starea de 
dezagregare şi demoralizare în care se găseau diferitele corpuri ale armatei otomane. Cu toată 
zdrobitoarea lor superioritate numerică, forța combativă a acestor trupe era atît de scăzută încît - 
vorba lui Cantemir - aşteptau să se ivească numai căciulile creştinilor pentru a o rupe la fugă. 

În prelegerea viitoare vom căuta, pătrunzînd mai adînc încă în culisele acestei drame istorice 
de sub zidurile Vienei, să ne dăm seama în mod exact care a fost rolul lui Şerban Cantacuzino şi al 

românilor, în general, în ce măsură adică au reuşit ei, în haosul şi destrăbălarea taberei turceşti, să 
fie de folos creştinilor asediați. 


21 februarie 1939 


Prelegerea a V-a 


ROMÂNII LA ASEDIUL VIENEI 


Ne-am ocupat în ultima prelegere de contribuţia militară a voievozilor noştri - al Munteniei şi 
al Moldovei - la asediul Vienei. Înfrîngerea turcilor la Viena este - cum v-am spus - un fapt istoric 
de o însemnătate epocală, plin de consecinţe pentru centrul şi sud-estul Europei, şi deci şi pentru 
țările noastre. Factorii cauzali ai acestei înfrîngeri trebuiesc cercetaţi de aproape. 

Aţi văzut că am ținut seama, în primul rînd, de şubrezenia întreprinderii lui Cara Mustafa. 
Marele proiect politic al acestuia - aşezarea turcilor în centrul Europei - nu putea fi susţinut în mod 
sincer nici de unguri, nici de ardeleni şi nici de români. Emerik Tököly însuşi - asociatul lor cel mai 
decis - nu putea sprijini în mod sincer un proiect a cărui izbîndire ar fi dus - mai tîrziu ori mai 
devreme - la înăbuşirea veleităţilor de reînviere politică maghiară. Ba, aţi văzut din cele ce vă 
spuneam în prelegerea trecută că nici Paşa din Buda nu seconda cu toată convingerea pe Marele 
Vizir. Am fi îndreptățiți să credem că această atitudine pornea - cum spune D. Cantemir 
(reproducînd apărarea lui Cara Mustafa în faţa sultanului) - din temerea că după cucerirea Vienei ar 
scădea însemnătatea politică a paşalicului din Buda. Iată, într-adevăr, cum sună apărarea Marelui 
Vizir: „...Mi s-au răpit din mînă aceste succese, nu prin armele... vrăjmaşului, ci prin uneltirile şi 
trădarea ofițerilor mei subalterni, îndeosebi prin trădarea şi perfidia lui Ibrahim Paşa, beglerbegul de 
Buda, care el cel dintii a fost pentru asediul Vienei, iar după aceea şi-a schimbat părerea... pentru 
că a văzut că după cucerirea Vienei Beglerbegul de Buda nu va mai avea o putere atît de mare ca 
mai înainte...” Cantemir dă in extenso această apărare în care Marele Vizir acuză grav atitudinea 
Paşei de Buda (care comanda aripa stîngă a armatei turceşti) în timpul luptei: „.... înainte de a se 
putea zice că s-a început lupta bine, a întors dosul cu toate trupele sale, a fugit în cea mai mare 
dezordine, şi a dat prin aceasta prilej duşmanului să lovească ceailaltă armată în coaste, s-o bată şi 
să o pună pe fugă.” Iar în timpul asediului „a refuzat a urma ordinile mele, şi s-a împotrivit la toate 
sfaturile mele şi prin exemplul său a încurajat pe soldaţi şi pe ofiţeri a-şi neglija datoriile lor.” 

Într-o astfel de tabără, minată pretutindeni de neînțelegeri şi duşmănii intestine, de lipsa 
convingerii, de reaua voinţă iar uneori chiar de trădarea tocmai a acelora care trebuie să fie pildă de 
credinţă şi devotament (Şi în care nici ienicerii nu mai vor să lupte!), poziția sufletească a domnilor 
români - a lui Şerban Cantacuzino îndeosebi - se lămureşte de la sine. Ei au făcut tot ceea ce au 
putut pentru a fi de folos asediaților, pentru a le uşura rezistenţa. Pentru un om cu resursele lui 
Şerban Cantacuzino mai ales, haosul şi destrăbălarea din tabăra turcească era un cîmp minunat de 
lucru. 

Trebuie să observăm însă că este greu pentru noi astăzi să descoperim şi să urmărim toate 
firele acestei întunecoase acțiuni. Acest gen de întreprinderi se întemeiau pe o adevărată artă a 
conspirației şi ne este foarte anevoie azi să descoperim fapte şi acte care se ascundeau atunci cu 
atîta grijă. Dar din pricina acestor condiţii oculte în care s-a desfăşurat activitatea lui Şerban la 
Viena, sînt unii care o ignoră şi alţii care o consideră de domeniul legendei. Vom încerca - pe 
temeiul materialului documentar mai vechi, cît şi pe temeiul celui pus în circulație în vremea din 
urmă - să scoatem la lumină acest capitol din viața domnului muntean, puţin cunoscut dar plin de 
acte mari care nu o dată i-au pus viaţa şi tronul în primejdie. 

Din cercetarea atentă a acestui material se vede că între creştinii din tabăra turcească şi 
comandamentul militar al Vienei a existat în tot timpul asediului un admirabil serviciu de curieri şi 
informatori; organizarea şi buna funcţionare a acestui serviciu este într-o mare măsură opera lui 
Şerban Cantacuzino. 

O mărturie destul de prețioasă, deşi cam sumară, despre aceasta se găseşte în Del Chiaro care, 
vorbind de voievodul Ţării Româneşti, spune: „Sub pretextul de a trimite spioni să cerceteze situația 
asediaţilor (din Viena), el comunica creştinilor ştiri din lagărul turcesc.” 

Această informație se confirmă şi în documentele păstrate. Trebuie să vă spun cîteva cuvinte 
în legătură cu aceste documente. În tabăra turcească se găsea de la începutul expediției, 
ambasadorul german la Constantinopol, Kunitz. Era un obicei al turcilor de a duce cu ei în campanii 


pe agenţii diplomatici ai popoarelor cu care se găseau în luptă. Era o măsură înțeleaptă, pentru a 
putea relua oricînd - şi în condiţii sigure - contactul diplomatic cu inamicul. Kunitz ştiu să profite de 
haosul şi destrăbălarea din tabăra otomană într-un mod care merită toată admirația noastră. El îşi 
făcu o întreagă rețea de prietenii şi unelte devotate, reuşind în cele din urmă să intre în 
corespondenţă cu cei din Viena. Corespondenţa purtată atunci de Kunitz s-a păstrat în bună parte. 
Izvorul principal pentru cine vrea să o cunoască este aşa-numitul Diarium Kunitz, tipărit în anul 
1684, adică îndată după asediu. 

Din cercetarea acestor preţioase documente se vede de cît ajutor a fost lui Kunitz şi 
imperialilor domnul român. La început serviciul de curier al rezidentului îl îndeplinea chiar 
servitorul lui Kunitz; dar curînd acesta fu prins de turci. Kunitz se adresă atunci lui Şerban 
Cantacuzino pentru a-i găsi „un mai bun transmiţător.” Voievodul răspunse favorabil luîndu-şi chiar 
sarcina de a-l trece dincolo în haine de soldat muntean. Apoi, pentru ca pe viitor această 
primejdioasă operaţie să se facă în condiții de siguranță absolută, Şerban-Vodă încredinţează 
chestiunea curierilor („în serviciul împăratului”) chiar ofiţerilor din garda sa personală. Totodată, 
Şerban Vodă şi-a luat angajamentul să aducă lui Kunitz şi răspunsurile celor din cetate. Tot 
muntenilor li s-a încredințat şi soarta unui curier care, trecînd prin tabăra turcească, trebuia să facă 
legătura între Ducele de Lorena şi poloni, care sosiseră în apropierea Vienei. 

Cît de bine funcționa acest serviciu de curieri, se poate vedea din exemplul următor. 
Generalul Schulz distrugînd podul de pe Dunăre care lega insula cea mare de țărmul cetăţii, Cara 
Mustafa dădu ordin muntenilor şi moldovenilor să-l refacă. Această lucrare avea mare însemnătate 
strategică, căci închidea centura de asediu în singurul sector pe care germanii speraseră să-l păstreze 
liber. Şerban Cantacuzino îşi dădu seama de valoarea militară a lucrării şi tărăgăna lucrul cît putea. 
El trimise vorbă în repetate rînduri lui Kunitz că românii care lucrează la construirea podului se vor 
retrage - lăsînd lucrarea neterminată - dacă imperialii ar ataca. Kunitz raportează în acest sens 
Ducelui de Lorena, care la rîndu-i dă ordin generalului Heissler şi colonelului Ricciando să atace pe 
români. Într-adevăr, odată ce aceştia deschiseră focul, românii se retraseră şi lăsară podul 
neisprăvit.”? 

De tărăgănarea lucrărilor pentru refacerea acestui pod ştie şi cronica munteană: ,„... că avea 
(Şerban Vodă) poruncă de la Vizirul să facă pod peste Dunăre, şi lucrase încet, că doară mai curînd 
ar veni oastea creştinească.” Demn de remarcat este, de asemenea, faptul că făgăduind imperialilor 
cedarea victoriei (în cazul unei ciocniri pe sectorul unde se găseau românii), Şerban Cantacuzino îi 
asigură că este înţeles în acest sens şi cu moldovenii şi cu ardelenii (v. Diarium Kunitz). Mai tîrziu, 
în 1686, Apafi reluînd lupta la Constantinopol cu Şerban, nu se va sfii să denunțe pe domnul 
muntean pentru legăturile ce a avut în timpul asediului cu Carol de Lorena, şi în genere pentru toată 
acțiunea dusă de el atunci în favoarea asediaţilor. Acest denunţ este cuprins în instrucțiunile secrete 
pe care voievodul Ardealului le dă în 1686 lui Sarosi, agentul său la Poartă.” 

Dar moralul excepţional de bine susținut al asediaţilor trebuie explicat, de asemenea, prin 
acţiunea ocultă a creştinilor din tabăra turcească - a lui Şerban Cantacuzino în primul rînd. În 
denunțul pe care Apafi îl face în 1686 la Constantinopol împotriva voievodului român, se face o 
menţiune specială pentru faptul că a încurajat prin ştafete pe asediați.” Urmărind intervalele la care 
sosesc în cetate rapoartele lui Kunitz, vedem că ele coincid adesea cu momentele grele prin care a 
trecut cetatea.” Anarhia din tabăra otomană, nesupunerea şi „murmurul” ienicerilor, lipsa de 
provizii - toate acestea erau ştiute de cei asediaţi.”* 

În privinţa acestei îndoite acţiuni pe care o ducea Şerban - pe de o parte inducînd în eroare 
comandamentul turcesc, pe de alta întreținînd moralul asediaților - este bine să completaţi cele 
spuse pînă acum cu rîndurile din Genealogia Cantacuzinilor, unde se afirmă că turcii ar fi luat 

Viena „dacă Şerban Vodă Cantacuzino (ce se ajunsese cu împăratul Leopold) n-ar fi ajutat, dînd 
Vizirului nădejdi cum că are înştiinţare că nemții vor să dea cetatea, şi cu alte nădejdi ce da 
Vizirului, cu azi, cu mîine, prelungindu-l să nu strice cetatea şi să nu piardă în zadar oaste, pînă ce 
au sosit leşii în ajutor cu Sobieschi craiul lor...” 

Această mărturie de familie n-ar avea mare preţ dacă nu ați fi văzut reieşind din actele 
timpului rolul însemnat pe care Şerban l-a avut la salvarea Vienei. Dealtfel, acest rol este mărturisit 
cîțiva ani mai tîrziu (în 29 febr. 1688) de unul dintre curtenii lui Leopold, anume groful de 
Waldstein într-o scrisoare păstrată şi reprodusă în „Genealogie. Arătînd sentimentele sale de 
admirație pentru principele român, Waldstein spune: „această osîrdie nu-mi este particulară, ci este 
aceea ce toţi cei buni creştini o au, încă de cînd noi am auzit de acele frumoase fapte ce Măria Ta ai 
făcut în vremea înconjurării Vienei, de cînd ai întors a lor slobozire. Măria Ta eşti vrednic de ai 
cîştigat dragostea de obşte prin lucrările ce ai făcut pentru folosinţa creştinătăţii, prin bunele cugete, 
ce hrăneşti în inima ta.” Sufleteşte, Şerban Cantacuzino ne apare deci cîştigat pentru cruciadă încă 
de sub zidurile Vienei; el o practică chiar pe cont propriu, înfruntînd riscuri mari, după cum aţi 
văzut. 

Şi acum, un ultim detaliu în legătură cu participarea lui Şerban la acest asediu. În pădurea de 
la Gotterhölzl, unde avusese tabăra, domnul român a ridicat o cruce mare, de stejar, în amintirea 
zbuciumului şi străduințelor sale întru Christos. Descoperită de o fată venită după lemne, ea a fost 
păstrată de vienezi cu iubire şi evlavie. Şincai, în volumul III al scrierii sale (la pag. 211), vorbind 
despre această relicvă spune: 

„Crucea despre care scrisei, pînă astăzi se ține în curtea Episcopului din Viena Austriei, 
dimpreună cu icoana preacuratei Fecioarei Maria a Maicei Domnului nostru lisus Christos care o au 
dus din Blaj după răposarea arhiereului Petru Pavel Aron din Bistra; şi crucea este înaltă de 17 
picioare sau urme matematiceşti.” 

Cu privire la această cruce, s-au exprimat în istoriografia română păreri deosebite. 

Astfel, d-l N. Iorga, în Istoria Românilor"? (ca şi în unele lucrări mai vechi) spune: 

„€l (Şerban Vodă) trebuia să aibă un loc unde să se închine şi astfel a pus să se ridice acea 
cruce, care, cu un antimis deasupra, permitea, după datinile noastre, celebrarea liturghiei. Catolicii 
găsiră apoi acest semn al creştinităţii şi astfel se scrie legenda domnului creştin care ar fi cutezat să 
înfrunte urgia stăpînilor săi, scoțind, sfidător, înainte dovada simpatiilor sale.” 

Părerea d-lui V. Zaborovschi este că această cruce „n-a făcut parte dintr-un altar de 
campanie.” În lucrarea pe care v-am citat-o, d-sa observă că „un altar are o masă pe care se află o 
cruce relativ mică, pe cînd aceasta avea caracter de monument. Ea putea servi însă ca să păstreze 
caracterul sacru al locului unde fusese altarul şi se cîntase liturghia, dar din inscripția latinească se 
vede că, în gîndul lui Şerban crucea de stejar voia să arate sentimentele creştine ale domnului 
român, să amintească atitudinea lui din tabără şi în acelaşi timp să apere de pîngărire locul unde se 
rugase el şi oştenii săi în timpul campaniei lui Cara-Mustafa.” Într-adevăr, inscripţia săpată de 
Şerban Cantacuzino nu lasă nici o îndoială asupra caracterului acestui monument. 

Acum, după ce ați urmărit pas cu pas acțiunea ocultă dusă de domnul român sub zidurile 
Vienei în sprijinul cauzei creştine, veţi putea citi în rîndurile acestei inscripții - şi mai ales printre 
rînduri - mărturisirea acelui spirit cruciat, care va însufleți de aci înainte politica lui Şerban 
Cantacuzino. 

Iată inscripția: 

„Crucis exaltatio est conservatio mundi 
Crux decor Ecclesiae 

Crux est custodia regum 

Crux confirmatio fidelium 

Crux gloria angelorum 

Et vulnus demonum.” 

Noi Şerban Cantacuzino, din graţia lui Dumnezeu, principe al Ţării Româneşti, Domn şi 
Ereditar al ei pentru totdeauna etc. 

Am ridicat această cruce în locul acela unde în toate zilele să se cinstească de toţi oamenii, 
întru vecinică pomenirea noastră şi a alor noştri, pe vremea cînd vizirul Cara Mustafa Paşa asediase 
Viena din Austria de Jos, în 1 sept. 1683. Cititorule, adu-ţi aminte că vei muri.” 

Data inscripției, 1 septembrie 1683, arată, de asemenea, că acest monument a fost ridicat 
tîrziu, către sfîrşitul asediului, şi nu la începutul lui, ca altar pentru rugăciune. Viena rezistase 52 
zile, tabăra turcească era în plină anarhie, străbătută de demoralizare, ameninţată de foamete, iar 
curierii vesteau mereu apropierea polonilor. Sfîrşitul acestei campanii se putea prevede, deci, la 
începutul acelei toamne. În acele stări sufleteşti, în aşteptarea deznodămîntului pe care-l bănuia 
fericit pentru creştini, Şerban Vodă înalță această cruce, ca mărturie şi amintire a devoțiunii sale, în 
acele zile grele pentru creştinătatea întreagă. 

Dintr-un document publicat de d-l I. C. Filitti“ se vede că Şerban Cantacuzino era dispus - 
dacă ar fi avut siguranţa că oștile creştine vor exploata cu energie victoria - să treacă pe față de 
partea germanilor. Dacă n-a făcut lucrul acesta, este fiindcă şi-a dat seama - el care înlesnea atîtea 
legături şi corespondențe - de şubrezenia tovărăşiei dintre poloni şi germani. A urmat deci, ca şi 
ceilalți voievozi, pe Cara Mustafa, în retragere, aşteptînd să vadă cum vor evolua evenimentele. 

Zilele acestei retrageri au fost însă zile de îngrijorare pentru Şerban Vodă. Furia răzbunătoare 
a lui Cara Mustafa - care-şi dădea seama de „trădările” colaboratorilor săi - nu mai cunoştea 
margini. Bănuielile lui cad rînd pe rînd asupra lui Ibrahim, asupra lui Tököly, asupra Hanului. Iată 
cum ne înfăţişează cronicarul moldovean frămîntarea sufletească prin care trecea în timpul retragerii 
Şerban Cantacuzino (cînd se credea bănuit de Marele Vizir): 

„Stînd Vizirul la Buda, nice pre Domnii acestor ţări nu-i lăsa să-şi vie în ţările sale, ce şi pre 
Duca Vodă şi pre Şerban Vodă îi ținea cu oamenii lor acolo. Deci, Şerban Vodă sfătuia pre Duca 
Vodă ca să dea bani, să-şi facă isprava să-i slobozească, el n-au vrut să dea, zicînd că el nu va face 
obiceiu, că noi cînd venim în oaste, suntem datori să aducem plocon Vizirului, iar cînd ne întoarcem 
den oaste, ne îmbracă cu caftan şi suntem slobozi să mergem în ţările noastre; iar Şerban Vodă 
zicea, noi sau vom agiunge să venim cu turcii în oaste sau ba, ci să dăm ce vom da, să scăpăm mai 
curînd.”! 

Nu mai puţin pentru promovarea ideii de cruciadă, acţiunea românilor la Viena şi a lui Şerban 
Cantacuzino a însemnat un pas mare mai departe. Domnul muntean şi-a cîştigat, lui şi ţării, un loc 
de onoare în ochii contemporanilor. Va fi socotit mereu de aci înainte ca un pion sigur, verificat în 
proiectele de cruciadă. Atît de mult creşte poziția lui şi a țării încît, după cum veți vedea, în 
prelegerea viitoare, se va vorbi de el în cercurile diplomatice ale timpului ca de un prinţ de sine 
stătător, ca de un aliat chiar. lar cînd această idee, aparținînd mai mult veacului al XVI-lea, că țările 
noastre pot trece (ca nişte simple provincii) din stăpînirea turcilor într-aceea a vreunuia dintre 
statele creştine va reapare în pretenția polonilor (îmbătaţi de victorie) de a anexa Muntenia, li se va 
răspunde (din cercuri papale!) că Muntenia nu este o provincie, ci un stat, iar principele ei un 
asociat al marii întreprinderi (vezi mai departe). 

Într-adevăr, odată desfăcut de Cara Mustafa şi reîntors în ţară, Şerban Cantacuzino va începe 
o serioasă activitate diplomatică şi militară în sprijinul ideii de cruciadă. Despre această acțiune 
creştină şi despre ţelurile urmărite de Şerban în cadrul ei vom vorbi în prelegerile viitoare. 


24 februarie 1939 


* Magazin Istoric, V, p. 19; Engel, Geschickte der Walachey, p. 326. 
& TI, C, Filitti, Din arhivele Vaticanului, 11, Bucureşti, 1913-1914., p. 140-141 (Extras din Revista Catolică). 
“1 Magazin Istoric, Ul, p. 42. 


Prelegerea a VI-a 


ROMÂNII ŞI CRUCIADA 
LUPTA PENTRU REFACEREA INTEGRITĂȚII TERITORIALE ŞI PENTRU NEATÎRNARE 


Ştiţi din prelegerile trecute că stăruinţele lui Sobieschi şi ale Papei în favoarea unei ligi sfinte 
sînt anterioare asediului Vienei. Moldovenii şi muntenii apar şi ei de la început în corespondenţa 
diplomatică purtată. Îi îndemna şi faptul că - după „trădările” lui Ghica şi Petriceicu - se răspîndise 
zvonul că turcii vor să transforme Principatele în paşalicuri. (În 1680 avu loc un însemnat demers 
diplomatic - sub sugestia lui Miron Costin şi a hatmanului Alexandru Buhuş, către Sobieschi; solii 
trimişi cerură stăruitor atragerea moscoviţilor în liga ce se plănuia.) Diplomaţia franceză - dispunînd 
de o propagandă extraordinară şi de mari mijloace băneşti, reuşi însă să paralizeze sistematic - ani 
de zile - sforțările lui Sobieschi şi ale agenţilor papali şi să izoleze astfel Austria. Mai mult încă, 
aceiaşi agenţi reuşiră să arunce, cum ştiţi, pe turci asupra Austriei; la început atacurile turceşti se 
mărginiră la ajutorarea rebelilor maghiari (Tököly), iar în cele din urmă - profitînd de neunirea 
creştinilor - atacară, cum aţi văzut, chiar Viena, domnii români fiind nevoiţi să urmeze în aceste 
campanii oastea otomană.” Abia în preziua expediției asupra Vienei, printr-o mare sforțare de 
autoritate, reuşi Sobieschi să impună dietei (invadată de aurul propagandei franceze) alianța cu 
Austria. Este interesant de subliniat că acest tratat a fost ratificat de poloni abia în ziua de 31 martie 
1683, iar marşul de la Adrianopol al oştilor turceşti începu în ziua de 1 aprilie. 

Cunoaşteţi acum atmosfera de solidaritate creştină pe care a provocat-o prezenţa turcilor sub 
zidurile Vienei. Diplomaţia papală a luat victoria asupra lui Cara Mustafa ca punct de plecare pentru 
reînceperea tratativelor în vederea unei mari coaliţii antiturceşti. Momentul era, într-adevăr, 
prielnic, dar succesul n-a fost cel scontat. Ludovic al XIV-lea avea dreptate cînd spunea că vremea 
cruciadelor trecuse. 

În sfîrşit, la începutul anului 1684, cu destule greutăţi, „liga sfîntă” contra turcilor ia naştere; 
puterile ce-şi dau adeziunea sînt Austria, Polonia şi Veneţia. În ziua de 31 martie 1684 papa 
Inocenţiu al XI-lea dă binecuvântarea sa şi importante ajutoare financiare. 

(Trebuie să vă spun, cu acest prilej, că popoarele acestea sud-estice, pe care se întemeia 
milităreşte cruciada, fiind popoare ce trăiau pe o economie mai mult agricolă - cum erau polonii, 
ungurii, românii, cazacii etc. - nu dispuneau de mijloacele financiare necesare unei mari campanii; 
se ştie că turcii se mențineau în pozițiile lor pontice şi dunărene, ca şi în Ungaria, datorită cetăților 
şi fortificațiilor. Cucerirea acestora necesita oştiri numeroase, asedii lungi şi costisitoare, armament 
modern şi îndeosebi tunuri. Drama militară a lui Sobieschi - şi în genere a polonilor - trebuie 
explicată în primul rînd prin această permanentă lipsă de bani. Oricît de vitează, cavaleria polonă 
reprezintă un stadiu de organizare militară înapoiat. La fel cazacii şi românii.) 

Meritul lui Şerban Cantacuzino - după cum vom arăta mai departe - este de a fi priceput lucrul 
acesta: că o luptă victorioasă contra sistemului militar otoman nu se poate duce fără o serioasă 
pregătire financiară şi militară. (De aceea am susţinut că trebuie judecată altfel decît o prezintă 
cronicarii apăsarea fiscală a domnului muntean.) Rețineţi deocamdată faptul că Biserica romană era 
silită să acopere într-o mare măsură aceste lipsuri financiare. 

Fiindcă între statele componente ale acestei ligi, de o parte, şi moldoveni şi munteni, de alta, 
au fost relaţii strînse şi tratative îndelungi, se cuvine să ne oprim un moment asupra acestei asociaţii 
şi asupra principiilor ei de bază. De la început vă spun că nu trebuie s-o conceperi asemenea 
cruciadelor medievale. Factorii spirituali şi misticismul de odinioară înrîureau acum mai puţin. 

Într-adevăr, în dosul fațadei de cruciadă se ascundeau, în a doua jumătate a secolului al XVII- 
lea, numeroase interese economice şi politice, adeseori divergente. Astfel, Veneţia, geloasă pe 
privilegiile pe care companiile engleze şi franceze le obținuseră în cîmpul comercial al Levantului, 


62 În atacul turcesc din 1681 pentru sprijinirea lui Tököly, voievozii n-au participat personal. Contingentul 
muntean - circa 3.000 de oameni - a fost comandat de sărdarul Coţofeanul, iar cel moldovenesc, tare de 4.000 de 
oameni, de sărdarul Gheorghiță Ciudin (vezi cronica lui Radu Popescu, Magazin Istoric, II, p. 27). 


urmărea să-şi refacă prin cruciadă pozițiile zdruncinate. Polonia, ca şi în vremurile lui Zamoyschi, 
încearcă să-şi deschidă vechiul drum spre Marea Neagră şi Dunărea de Jos (ocupat acum de turci 
pînă la Camenița), dar va întâlni aci rivalitatea Austriei, pe care insuccesele din politica occidentală 
o îndemnau din ce în ce mai mult la compensaţii răsăritene. 

Şi, în sfîrşit, cele trei ţări vasale turcilor, Muntenia, Moldova şi Ardealul, care nădăjduiau să 
devină libere“ prin cruciadă, se vor vedea acum amenințate a fi înghiţite de imperialismul polon - 
sau austriac. 

lată de ce, le-a fost foarte greu diplomaților papali să armonizeze toate aceste interese, atît 
înainte de încheierea pactului cît, mai ales, după, cînd s-a încercat punerea lui în practică. Au stabilit 
de la început că alianța îşi va îndrepta armele numai împotriva turcilor, în nici un caz împotriva 
vreunei puteri creştine. Puterile contractante urmau să înceapă lupta independent una de alta, fiecare 
păstrînd pentru sine ceea ce a cucerit. Totodată pactul cuprindea un articol în care puterile 
contractante se angajau să-şi cedeze una celeilalte țările asupra cărora se putea face dovada 
dreptului istoric. Aci se întrevedea o gravă amenințare pentru independenţa țărilor noastre, fiindcă 
îndată ce norocul războiului le-a surîs, atît polonii cît şi austriacii au început să invoce dreptul 
istoric de stăpînire asupra Principatelor (vezi mai jos). 

În aceste împrejurări deosebit de primejdioase s-au vădit marile însuşiri politice ale lui Şerban 
Cantacuzino. El va îndrăzni să ducă mai departe politica de desfacere de turci, luptînd totodată din 
răsputeri pentru a împiedica robirea ţării de către austrieci sau poloni. Puţine domnii au cunoscut în 
istoria noastră un zbucium mai mişcător ca acela la care a fost supusă viaţa şi cariera acestui om. 

Din pricina îngrijorărilor pe care Leopold continua să le aibă pentru frontiera vestică a 
Austriei (Franţa), rolul principal în cruciadă revine deocamdată tot lui Sobieschi. Acesta trebuia să 
conducă acţiunea contra turcilor la Marea Neagră şi la Dunăre, după ce va fi obţinut însă concursul 
moldovenilor, muntenilor, ardelenilor şi cazacilor. Țările noastre, prin aşezarea lor geografică, 
aveau să joace un rol însemnat. Ele dădeau aliaților excelente baze de operațiune şi aprovizionare. 
Nici de data aceasta domnii români nu s-au lăsat invitaţi. Înainte de constituirea Ligii, îndată după 
despresurarea Vienei ei au şi făcut cunoscut aliaților tendinţele lor favorabile cruciadei şi dorința de 
a recîştiga independenţa țărilor. Chiar în consiliul de război ţinut în 20 octombrie 1683 - deci curînd 
după retragerea lui Cara Mustafa - se discută şi unele propuneri venite din partea domnilor români 
„di sotto porsi all'Imperatore et al Re di Polonia unitamente coli levarsi obbedienza Turchesca, 
scuoprendosi che se la vittoria di Vienna fosse stata proseguita, che in quell' occasione, se ne 
sarebbero apertamente dichiarati.”%* 


Lupta pentru integritatea teritorială. Dunărea şi Marea. Vă atrag luarea aminte că în decursul 
acestor 2-3 prelegeri cu privire la acțiunea Ligii Sfinte fiind vorba de evenimente mari, în viitoarea 
cărora este prins tot sud-estul continentului - evenimente care unifică, am putea spune, viața politică 
a țărilor noastre - vom trata unele momente cu considerarea şi a faptelor înrudite ce se petrec în 
Moldova sau Ardeal. Numai aşa vom avea un aspect unitar. La capitolele respective, vom relua, 
fireşte, metoda obişnuită insistînd acolo asupra acelor împrejurări şi detalii care sînt particulare 
fiecăreia dintre cele trei ţări. 

Ştiţi, desigur, că începutul independenţei noastre în epoca contemporană îl face aşa-numita 
pace de la Adrianopol, prin desfiinţarea raialelor, prin libertatea de navigație pe Marea Neagră şi pe 
Dunăre şi prin fixarea unei frontiere româneşti la linia de maximă adîncime a acestui fluviu. Odată 
cîştigate aceste poziţii - care ne asigurau libertatea economică, integritatea teritorială şi o 
suveranitate de fapt -, restul venea de la sine; prin simpla lucrare a timpului. 

Toate încercările de recîştigare a independenţei făcute în trecutul nostru încep totdeauna prin 
revendicarea stăruitoare, într-o formă sau alta, a celor de mai sus. La dreptul vorbind, ruşii, 
„protectorii” noştri din 1829, reflectau în tratatul impus turcilor aceste străvechi doleanţe româneşti. 
Fireşte, ele coincideau cu interesele expansiunii moscovite; erau însă mai vechi decît acestea. 


6. di scuoter il giogo Turchesco (vezi V. Zaborovschi, op. cit., p. 57). 
& V. Zaborovschi, op. cit., p. 43. 


Vă amintiți, desigur, cu cîtă înverşunare a luptat Mihai Viteazul (în Moldova, Aron Tiranul) 
pentru recîştigarea acestei integrități teritoriale, pentru libertatea Dunării şi a litoralului. 
Documentele timpului o lămuresc cu prisosinţă.* 

Ei bine, se repetă acum, în vremea lui Şerban Cantacuzino, cu multă asemănare, împrejurările 
de la sfîrşitul veacului al XVI-lea. Ca şi lui Mihai - respectiv Aron Tiranul - „Cruciada” deschidea 
lui Şerban (în Moldova lui Ştefan Petriceicu) perspective mari; vorbind mai exact, deschidea ţărilor 
române perspectiva neatîrnării de turci. Acesta este primul gînd politic al voievodului muntean, ca 
şi al lui Petriceicu (care, la vestea victoriei de la Viena, se pune în mişcare din Polonia şi năvăleşte 
în Moldova, răsculînd boierimea şi tîrgurile împotriva lui Duca Vodă şi a turcilor). 

Dar, neatîrnarea de turci cerea românilor - ca şi în vremea lui Mihai - o mare sforțare militară 
pentru cucerirea puternicelor cetăți dunărene şi a Bugeacului. Acesta va fi primul obiectiv militar pe 
care îl vor urmări răscoala moldoveana a lui Petriceicu şi cea (în proiect) a lui Şerban Cantacuzino. 
Independenţa politică fără izgonirea turcilor şi tătarilor din aceste cuiburi nu se putea. 

În manifestul de răscoală pe care Savin Smucilă, Ilie Motoc şi Gheorghiţă Postelnicul - 
căpeteniile cavaleriei moldovene - îl trimit în 28 noiembrie 1683 boierilor, care încă n-aderaseră la 
mişcare, ei cheamă la lupta pentru liberarea Bugeacului cu cuvintele: „Veniţi să fărîmăm păgînul, să 
ne răscumpărăm pămîntul nostru, care dentrîns ne străinaseră păgânii.” La fel şi Şerban Vodă face 
să se ştie în Polonia că primul său obiectiv este să cucerească cetățile înfipte de turci în trupul ţării, 
pe Dunăre (,,... pensa il Re di perfettionare qualcue trattato introdotto come ho avvisato piu volte col 
Valacco e porgerle aiuto per l'espugnatione d'alcuni castelli posseduti da Turchi sulle ripe del 
Danubio”).” 

Este momentul să vă reamintesc aci că idealul românesc de restituţie teritorială se întîlnea şi 
de data aceasta cu interesele politicii polone şi austriace la Dunăre şi la Marea Neagră. Insist asupra 
acestui fapt. Era o coincidență de interese (cum va fi la 1829 coincidență cu interesele ruseşti). 
Acest ideal ne era însă propriu; el venea de peste veacuri, din conştiinţa trecutului de mîndrie şi 
bogăție pe care îl trăiseră strămoşii pe vremea cînd puteau pluti nestingheriți şi pe „Marea cea 
mare” şi pe Dunăre („drum fără pulbere”, cum spune cîntecul popular). El se transmite din generație 
în generație clasei conducătoare, atît în Muntenia cît şi în Moldova. 

În Moldova, durerea mutilării trupului țării la „coastă” era şi mai vie parcă decît în Muntenia. 
Vă amintesc „explicaţiile” de un mişcător patriotism pe care le dau boierii răsculați împotriva lui 
Ştefan Lăcustă cînd au văzut că acesta îngăduie înstrăinarea şesului basarabean de către Soliman 
Magnificul: „L-am primit precum am fi primit pe un ţigan sau arap, numai să nu se prade sultanului, 
dară mai pe urmă s-a dovedit a fi un adevărat turc, precum îi era şi creşterea. Am băgat de seamă că 
a început puțin cîte puţin a da împăratului pămîntul Țării. Voia să-i dea toată coasta, de la Dunăre 
pînă la munţi, precum şi Nistrul tot; şi văzînd aceasta, Țara s-a deprins să-l cunoască şi a văzut că 
domnul este mai cu priință turcilor decît nouă creştinilor.” 

Cît de mult era acesta un ideal al locurilor şi al societății noastre o vedem în izbucnirea lui 
Despot Vodă; venetic inteligent el caută să-şi însuşească cît mai integral sentimentele şi idealurile 
societăţii în care voia să domnească. „Scopul meu - spune el cu zelul neofitului - nu este altul decît 
să fie Dunărea hotar țării mele Moldova şi să mă lupt zi şi noapte cu necredincioşii şi blestemaţii de 
turci”. Sau: „Cu ajutorul ce voi avea de la neînvinsul împărat Ferdinand... nădăjduiesc să cîştig în 
scurt timp cetăţile Moldovei mele pe care le posedă păgînul, adică malul Dunării...” 

Chiar Gaspar Graţiani, alt venetic, îşi însuşeşte idealul acesta moldovenesc, al recuceririi 
cetăților şi pămîntului ocupat de turci în sud. Şi Gheorghe Ştefan spune într-o scrisoare din 24 
decembrie 1664 - în legătură cu tratatul ce încheiase ca domn cu ruşii - că „locurile, pămînturile şi 
cetățile pe care turcul le-a dezbinat de Moldova, precum sînt Cetatea Albă, Chilia, Tighina şi 
Bugeacul, le va răscumpăra Marele Duce cu arma şi le va da înapoi Principatului Moldovei pentru 
totdeauna (iure haereditario).”S% 


& N. Iorga, Studii istorice asupra Chiliei şi Cetăţii Albe, Bucureşti, 1899, p. 209 şi urm. 
% Arhiva din Iaşi, an. VIII, p. 716. 

ST I, C. Filitti, Din arhivele Vaticanului, II, p. 144. 

SN. Iorga, Chilia şi Cetatea Albă, p. 230. 


Iată deci, din vremea lui Ştefan cel Mare şi Vlad Ţepeş şi pînă în a doua jumătate a secolului 
al XVII-lea (şi mai tîrziu, după cum veţi vedea), nestins în sufletul clasei noastre conducătoare 
idealul acesta de refacere a integrității teritoriale, de dezrobire a pămmturilor înstrăinate - la Dunăre 
şi la Mare - de stăpînirea turcească. 

Cu atît mai mult acum, cînd şi la curtea din Iaşi şi la cea din Bucureşti, înflorea iubirea pentru 
studiile istorice, pentru trecutul neamului; cînd ideile asupra măririi noastre trecute circulau şi în 
afara țării prin scrierile marilor cronicari ai vremii; cu atît mai mult acum - în cadrul Cruciadei - 
acest ideal va putea fi reluat. 


28 februarie 1939 


Prelegerea a VIl-a 


ÎNCEPUTURILE CRUCIADEI. ; 
RĂSCOALA MOLDOVENILOR ŞI CAZACILOR. NĂVALA ÎN BUGEAC. 


Aţi văzut rolul pe care îl vor ocupa românii în Liga Sfîntă. Ei se vor înfățișa alături de marile 
popoare din vecinătate ea o adevărată națiune, avînd ca idealuri politice refacerea integrității 
teritoriale şi neatîrnarea statului. 

Vă spuneam, în prelegerea trecută, că din pricina îngrijorărilor pe care împăratul Leopold le 
avea pentru frontiera vestică a Austriei, rolul principal în cruciadă l-au avut la început polonii. Mai 
tîrziu vor intra pe primul plan austriacii şi după aceştia vor veni ruşii. 

Participarea românilor la aceste evenimente urmează şi ea aceste trei faze. Le vom cerceta în 
aceeaşi ordine; vom începe cu cea polonă. 

V-am arătat de mai multe ori în decursul acestor prelegeri că polonii nu aveau o organizare 
militară îndeajuns de corespunzătoare vremurilor. Ştiţi că în acest sfîrşit al veacului al XVII-lea, în 
Apus, în statele cu resurse financiare serioase şi cu ordine monarhică bine stabilită, se realizează în 
domeniul tehnicii militare progrese însemnate (mai ales în privința armamentului şi a fortificațiilor). 
Infanteria şi artileria îndeosebi iau un mare avînt, iar caracterul permanent al armatelor creează 
acolo regimente întregi de specialişti, profesionişti ai meşteşugurilor şi artei militare. Sub raportul 
disciplinei şi comandamentului, de asemenea, monarhiile absolute părăsiseră de mult tradițiile şi 
moravurile evului mediu. Alta era însă evoluţia Poloniei. Cu organizația ei politică şi socială, cu 
anarhia discursivă a Dietelor ei, şi cu o economie mai mult agrară, Polonia rămăsese fireşte în urmă. 
Nu numai armata - formată mai mult din cavalerie - dar întregul edificiu statal era în plină 
dezorganizare. Vitejia singură nu mai ajungea, în era de organizare, progres tehnic şi severă 
disciplină ce cîrmuia viața marilor popoare. Polonii întîrziind adaptarea la spiritul timpului 
pregăteau ţării lor nenorociri mari. Pînă la nenorocirile Poloniei însă, acest cusur de organizare s-a 
răsfrînt asupra bieților moldoveni. 

Planul lui Sobieschi, îndată după despresurarea Vienei, era ca, înainte de întoarcerea tătarilor 
şi a lui Duca Vodă (socotit omul turcilor), să pornească o răscoală a cazacilor, şi a moldovenilor sub 
Petriceicu (care aştepta, după cum ştiţi, retras în Polonia) şi să năvălească asupra Bugeacului. 

Cît priveşte pe cazaci, aceştia fură cîştigaţi repede, cu bani catolici. Se răsculară, izgoniră pe 
oamenii lui Duca Vodă şi aleseră hatman pe un anume Kunicki. Ca acoperire, pînă la sosirea regelui 
- aflat încă pe frontul ungar- trebuiau să servească oştile castelanului Cracoviei şi a celui de 
Lubaczov. Răscoala moldovenilor şi cazacilor începu cu succes. Vă amintiţi vibrantele cuvinte din 
apelul răsculaților moldoveni: „Veniţi să fărîmăm păgînul, să ne răscumpărăm pămîntul nostru, care 
dentrîns ne înstrăinaseră păgînii.” Înțeleasă mai puţin la început, mișcarea prinse repede rădăcini, 
deşi Petriceicu Vodă, îmbătrînit, nu conducea personal acțiunea militară. Oamenii, boieri, tîrgoveți 
şi țărani - se înrolară „întîi cu silă, iar apoi alergară de bună voie.” A fost, fără îndoială, o mişcare 
națională. Curînd se ridicară Sorocenii, Orheienii şi Lăpuşnenii care, o ştiţi, urau din tot sufletul pe 
Duca-Vodă. (În cursul acestei răscoale, Duca Vodă, care se întorsese de la asediul Vienei licențiind 
oastea, fu prins de oamenii lui Petriceicu şi dus în Polonia de unde nu se mai întoarse. Detalii găsiți 
la capitolul respectiv din istoria Moldovei.) 

Moldoveni şi cazaci, înfrățiți de dorul luptei şi libertăţii, coborîră în Bugeac cu un elan puțin 
obişnuit. Castelanii poloni amintiți făcură greşeala de a nu-i urma. Oricît de viteze, polcurile 
cazacilor şi trupele răsculaților moldoveni erau oaste improvizată, cu armament uşor, fără 
comandanți pregătiți în arta războiului şi, mai ales, fără disciplina războiului. Turcii, dimpotrivă, 
țineau prin cetăţi trupe alese, ieniceri îndeosebi. Repurtară totuşi, pe la începutul lui decembrie 
1683, o mare biruință asupra lui lali-Agaşi, comandantul țărmului pontic; acesta pieri în luptă 
împreună cu Aza-bei de Tighina, cu Aga spahiilor şi mulți mîrzaci. Răsculații arseră apoi Tighina - 
fără a lua însă cetatea - şi trecură prin foc şi sabie aşezările tătăreşti din Bugeac ajungînd pînă sub 
zidurile Cetăţii Albe. Voiră să asedieze Chilia şi Ismailul, dar Sobieschi nu le trimise tunurile 
cerute. De aci înainte le merse rău. împrăștiați după prăzi - după nenorocitul obicei căzăcesc - ei 
fură loviți de hanul tătăresc care se întorcea în grabă, cu grosul oastei, din Ungaria. Nu putură 


rezista atacului şi începură o retragere dureroasă, cu mari pierderi. În cursul acestei retrageri se 
produse ruptură între cazaci şi moldoveni - ceea ce mări dezastrul. Vom vorbi de episoadele mai 
însemnate ale acestei tragedii la capitolul respectiv din istoria Moldovei. Aci vă rog să rețineți două 
fapte: absenţa polonilor şi disperarea fără margini a lui Petriceicu, care se va retrage apoi în Polonia, 
apăsat de răspunderea nenorocirilor care au lovit Moldova în urma insuccesului (vezi detalii la 
Istoria Moldovei). 

lată faptul dureros, menit însă a deschide ochii lui Şerban Cantacuzino. El va rămîne 
credincios ideilor sale anti-turceşti şi va milita necontenit pentru cauza creştinătăţii, dar îşi va 
acomoda procedeele şi metoda politică şi mai mult după realități. 


Pregătirile de luptă ale lui Şerban. Apelul la poloni. Dintr-un document publicat în 
Hurmuzaki,“* se vede că Şerban făcuse să se ştie în Polonia că „ha vesse risoluto di scuoter il giogo 
ottomano”; precaut însă, el aşteaptă să vadă pe poloni mişcîndu-se cu forţe militare suficiente. 

Concomitent se duc tratative şi cu principele Ardealului, Apafi. Diplomatul catolic Pallavicini 
îşi dă foarte bine seama de prudenţa munteanului şi ardeleanului: „aceşti ultimi doi principi vor să 
vadă întîi ce întorsătură iau lucrurile şi după acestea se vor acomoda.” 

În vremea aceasta, Sobieschi reflecta la marele său proiect de invazie către Dunăre; întîrzia 
însă punerea lui în practică. La 14 iunie, Şerban Cantacuzino stăruie din nou - împreună cu 
Petriceicu Vodă - ca armatele polone să pornească grabnic spre țările române, deoarece turcii 
începuseră a-l bănui şi se temea să nu-şi piardă domnia. Ofensiva polonă era cu atît mai necesară cu 
cât tocmai începuse pe frontul Ungariei campania lui Carol de Lorena. În ziua de 17 iunie armatele 
austriace cuceriră Visegradul şi, trecînd Dunărea, luară drumul Pestei. La 4 iulie Carol de Lorena 
înştiințează pe Sobieschi de hotărîrea sa de a asedia Buda, însă adaugă că această campanie n-ar 
putea da rezultatele dorite dacă armata polonă nu va porni îndată prin Moldova şi Muntenia către 
Dunăre, conform proiectului pe care regele polon însuşi îl întocmise. 

La o intervenţie a venețianului Morosini, tot în scopul de a grăbi marşul armatelor polone, 
Sobieschi dezvălui acestuia întreg planul său: oştile polone vor cuceri Moldova şi Muntenia (cu 
cetățile dunărene) şi se vor uni cu cele imperiale după ce acestea vor fi luat Buda şi Timişoara. 
Unite vor merge la Salonic, de unde, alcătuind o flotă, vor înainta asupra Constantinopolului. 

Perspectiva acestor cuceriri ridică însă problema împărţirii lor între cei doi aliaţi. Îndeosebi 
soarta viitoare a Principatelor române începe a-i preocupa şi pe unii şi pe alții. Dar Sobieschi nu mai 
pornea. Din această pricină situația lui Şerban Cantacuzino devenea din ce în ce mai rea. Făcuse 
pregătiri militare însemnate, dusese şi mijlocise tratative, se purtase arogant cu turcii, într-un cuvînt 
se demascase. 

lată ce ne spun principalele izvoare narative în legătură cu pregătirile de luptă pentru 
neatîrnare ce face Şerban Vodă după întoarcerea de la asediul Vienei. Începem cu Del Chiaro: 
„întors din război (de la Viena), Şerban Cantacuzino găsi ţara în ordine şi din învățţămintele culese 
din cele văzute, atît de la turci cît şi de la nemți, se hotărî a pune în aplicare grandiosul său plan 
politic. Strînse pe cheltuiala sa vreo 40.000 sîrbi şi bulgari, viteji şi războinici, care, cu toată 
supuşenia turcească, făceau deseori atacuri contra lor. Îi ţinea afară de ţară, gata la primul semnal. 
Pentru întreţinerea acestei armate, Şerban, ca să nu puie noi biruri pe ţară, recurse la următorul 
mijloc: tributul se trimetea Porții escortat de soldaţi de ai țării pînă la Dunăre, de unde se întorceau 
cu chitanţă de primire din partea turcilor însărcinaţi să ducă tributul pînă la locul destinat. În drum 
spre Adrianopol, haiducii sîrbi plătiți de Şerban atacau convoiul şi-l prădau de pungile cu bani. 
Repetîndu-se acest sistem, turcii amenințau pe Şerban, dar acesta răspundea răspicat că orice s-ar 
întîmpla pe teritoriul turcesc priveşte numai Poarta Otomană. Turcii veniți la Bucureşti pentru a 
cere lămuriri în această privinţă au plecat atît de înspăimîntați de Şerban care răcnea la ei, că nu se 
prea zoreau a mai veni la Bucureşti. Pe cînd înainte agalele se îmbulzeau a veni în ţară cu diverse 
treburi din partea Porții, ştiind că voievozii sînt darnici, şi nu se întorceau cu mîinile goale, sub 
Şerban lucrurile s-au schimbat. Odată fiind nevoie de a se trimite un ordin la Bucureşti pentru a 

pregăti care cu provizii, nu se găsea nimeni să se grăbească a porni sarcina. Un agă mai curajos se 
oferi el să înfrunte pe neînfricatul Şerban, care aflînd prin agenții săi de sosirea lui, dase ordine 
căpitanilor de la Dunăre să fie primit şi escortat de o companie de călăraşi pînă în Bucureşti, pe 
drumuri întortochiate, pentru a-i lungi cît mai mult calea. Turcul ajunse la Bucureşti şi se aşteptase 
să fie primit la Curte şi pus la tain. Ofiţeri de ai lui Şerban însă - portarii - însărcinați cu primirea 
străinilor, îl vizitară pentru a-i ura bun venit şi a-l întreba de scopul sosirii sale. Aga, venit cu 
firman, amenința, cerînd să fie primit în audiență, dar primi răspuns că se va avertiza Vodă de 
sosirea sa şi el va da ordinele cuvenite, după obiceiul Curţii. Şerban Vodă îi puse la dispoziție 
cvartir şi tain, şi-i trimite vorbă că nu va putea fi primit decît a doua zi. Boierii se aflau prezenţi la 
Curte, iar poporul umpluse împrejurimile palatului pentru a afla scopul venirii turcului. Un cortegiu 
de paici şi sulițari aduseră pe agă pe un cal superb ales din grajdurile lui Vodă, care-l aştepta în sala 
de audienţă, în mijlocul boierilor. La intrarea agăi, Vodă, în picioare, nu ridică privirea spre el decît 
după ce termină rezolvarea cîtorva hirtii care i se părură mai importante, se întoarse apoi de urează 
bun sosit agăi, şi-l pofti să şadă, poruncind să se aducă cafea, şerbet şi odogaci, după moda 
turcească. Se întoarse apoi către boieri şi prefăcîndu-se a nu fi mulțumit de executarea unor ordine, 
începu a răcni către ei cu atîta străşnicie, încît turcul, care-şi pusese capul la Constantinopol că el va 
înspăimînta pe Vodă, la vederea acestui prinț de o statură uriaşă, cu ochii mari şi vocea de tigru, 
într-atîta tremura de frică că-şi fripse degetele cu cafeaua fierbinte, şi căuta să scurteze repede 
audiența. Şerban Vodă, atent la această scenă, îl întrebă apoi de rostul venirii. Acesta scoase din sîn 
firmanul şi îl înmînă lui Vodă care sărută hîrtia şi o duce la frunte. În picioare, Vodă şi boierii 
ascultară cetirea de către Divan-Effendi, şi aflînd conţinutul ordinului, Şerban începuse de astă dată 
a răcni către turc, imputîndu-i îndrăzneala de a fi adus ordinul Sultanului cu atîta întîrziere, ordin 
executat de către ţară de 2 zile, şi va comunica Porții incapacitatea sa, pentru care va plăti cu capul. 
Fu recondus în urmă la cvartir cu acelaşi ceremonial, cu obişnuitul dar: o sumă de bani, o bucată de 
postav şi atlas, iar a doua zi îl porni din țară, speriat şi confuz de cele pățite.” 

Am citat acest lung pasaj nu atît pentru faptele cuprinse în el, cît pentru atmosfera privitoare 
la raporturile lui Şerban cu turcii. Fireşte, sînt aici unele exagerări; dar fondul lucrurilor acesta era: 
Şerban-Vodă începuse să se poarte asemenea unui prinţ de sine stătător. 

Ce s-a petrecut anume (cu tributul mai ales) este greu de precizat. Desigur însă că turcii 
aflaseră de legăturile domnului muntean cu polonii” şi de pregătirile lui militare; după întîmplările 
din Moldova - unde pentru siguranță au instalat ca domn, în urma lui Petriceicu, pe Dumitraşcu 
Cantacuzino - se deciseră să-şi ia garanții şi pentru Muntenia. În confuzia şi haosul în care se găsea 
imperiul lor, cîrmuitorii turci şi-au dat seama că o mazilire îl va împinge pe Şerban sigur la 
răscoală. Un raport din Lemberg către electorul de Brandenburg arată că Şerban Cantacuzino era 
decis să reziste cu forța. Se pare că era şi un curent de opinie în ţară favorabil rezistenței.” Au 
încercat deci (după obiceiul lor cînd le mergea prost) să-l ia cu binele, intimidîndu-l în acelaşi timp. 
Aceeaşi informaţie din Lemberg anunţa la 23 august 1684 că turcii au cerut lui Şerban ostateci pe 
soţia şi copiii săi. În orice caz, aceste ştiri ne confirmă că în primele zile ale lunii septembrie 1684 
raporturile lui cu turcii sînt proaste. Unele izvoare îl consideră la această dată în plină răscoală. 
Astfel o ştire din 24 septembrie spune că Şerban „che si e dichiarato ultimamente contra Turchi, 
stando in armi con quindici miile huomini.” ” 

Şi în Genealogie... găsim informații prețioase asupra planurilor de independență ale domnului 
muntean şi asupra acestor pregătiri militare: „După aceasta a pus Şerban Vodă în gîndul său ca să se 
lepede prin mijloace de arme de sub jugul turcesc, şi ca să rămiie Valahia principat slobod, şi a 
început a strînge pe fiecare an zaherele. A adunat 20.000 de oaste cu leafă, afară de volintirii ce 
putea în vreme să mai strîngă. A gătit 40 de tunuri. A gătit acestea toate, a socotit, de față să se arate 
împotrivitor turcilor, dar mai întîi să se lege sub protecția împăratului ca să-i fie de ajutor țării lui şi 
familiei lui.” ” 

Şi Dimitrie Cantemir ştie de acest început de neatîrnare pe care îi face Şerban, profitînd de 
haosul şi confuzia în care se găseau turcii, siliți să facă față atacurilor pe mai multe fronturi. 
Istoricul moldovean dă şi el unele detalii privitoare la înarmările domnului muntean: „Şerban face 
în taină mari pregătiri de război în adîncile păduri ale Ţării Româneşti şi în munții de către Ardeal, 
pune să se toarne treizeci şi cinci de tunuri şi adună 24.000 de sîrbi, de şchei şi de horvaţi cu leafă 
bună. Rostul acestei mişcări a lui Şerban nu scapă turcilor şi Porții otomane. Dar, plini de grijă din 
toate părțile şi mai ales pentru luarea Belgradului, cetățuia întregii lor stăpîniri în Europa, şi pentru 
necontenitele biruinţi ale nemților asupra lor, ba încă şi pentru isprăvirea haznalei lor, tăceau şi se 
prefăceau, ca nu cumva, la o mişcare a lor, Şerban să-şi arate mai limpede hainia şi armele fățişe, ca 
unul care, deşi nu spusese limpede că nu dă birul pe doi ani, dar punînd înainte sărăcia locuitorilor, 
îl zăbovise.” 

În același timp Şerban Vodă ştie să întrețină o vie propagandă în cercurile conducătoare ale 
Ligii. Aşa ne explicăm că valoarea participării românilor la cruciadă este deseori scoasă înainte 
de străini. Se străvede în modul de a vorbi al acestora influenţa lui Şerban şi a cărturarilor români 
care, în frunte cu Stolnicul, alimentau desigur această propagandă. Astfel, se ia cunoştinţă în Apus 
de această tresărire a energiei politice româneşti; interesul şi chiar simpatia pentru poporul 
românesc sporeşte vizibil. Într-un, document venețian din această vreme este amintită originea 
noastră latină şi se fac aprecieri frumoase asupra valorii noastre militare din trecut: 

„Valahii, şi ei creştini schismatici care se laudă că-şi trag originea din Italia, şi de aceea pînă 
azi vorbesc - deşi stricat - limba italiană, ar putea face, dacă ar avea ajutorul creştinilor, - ca unii 
care au cei mai buni cai din Europa şi din Asia - nu puține întreprinderi contra duşmanului comun, 
cum s-a văzut bine în trecut; şi cu aceşti valahi sunt şi Bogdanii, moldovenii care se întind pînă la 
Marea Neagră, lățindu-se de la Dunăre la Nistru.” 

Acest document este interesant, între altele fiindcă consideră laolaltă viața politică a 
muntenilor şi a moldovenilor în preziua luptelor mari ce vor începe. 


3 martie 1939 


Prelegerea a VIII-a 


INSUCCESUL PRIMEI EXPEDIŢII A LUI SOBIESCHI. ŞERBAN SE ORIENTEAZĂ CĂTRE AUSTRIACI. 


Aţi văzut în ultima prelegere că patronajul lui Sobieschi n-a purtat noroc nici moldovenilor, 
NICI cazacilor şi era pe punctul să compromită şi situația lui Şerban Cantacuzino. Acesta reuşi să se 
salveze prin propriile lui mijloace. Pe de o parte, prin înarmările serioase ce făcuse şi prin hotărîrea 
de a rezista cu armele eventualei încercări de mazilire; pe de altă parte, prin mijloacele băneşti pe 
care în astfel de împrejurări el ştie să le pună în lucrare pe lîngă demnitarii turci. Mult aşteptata 
campanie polonă - cerută în repetate rînduri de Şerban - începu pe la jumătatea lui august 1684. 

Proiectul lui Sobieschi era să înainteze pînă în Țara Românească şi, sprijinit pe munteni, să 
treacă Dunărea. Dar el nu reuşi să adune cu poloni şi cu lituani decît vreo 18.000 de oameni. La 
aceştia se adăugau cazacii, cărora agenții papali şi Curtea polonă le refăcu moralul (după păţania din 
Bugeac), prin sume importante de bani şi stofe frumos colorate, de care aceşti sălbateci erau mari 
iubitori. Ajunşi la Nistru, polonii întîmpinară o vreme grea, cu ploi mari şi cu inundații. Apele 
crescute şi atacurile tătarilor ţinură în loc oastea polonă. Pierderile fură foarte mari. 

Cînd, la finele lui octombrie, îşi făcură apariţia de cealaltă parte a Nistrului turcii (cu 
seraschierul Soliman şi cu Dumitraşco Cantacuzino), Sobieschi nu mai avea o oaste în stare a primi 
lupta; renunță la expediţie şi se întoarse la Varşovia, dînd promisiunea că în primăvară va relua 
campania. Sfirşitul lamentabil al campaniei polone produse consternare în cercurile Ligii. Se temură 
toți să nu se piardă şi poziţia din Muntenia (aşa cum se pierduse cea din Moldova prin instalarea lui 
Dumitraşco Cantacuzino) fie prin mazilirea lui Şerban, fie prin renunţarea lui la alianţa cu creştinii. 

Totuşi voievodul muntean continuă politica începută. Socoti însă să stea mai rezervat față de 
poloni, pînă ce aceştia vor dovedi o mai mare putere de acţiune. 

În consecință, îşi îndreptă privirile către austriaci, care lucrau, în orice caz, mai metodic. Şi 
aceştia aveau un proiect de ofensivă în care erau cuprinse cele trei țări. Dintr-un document publicat 
de I. C. Filitti'* se vede că pe la finele lui noiembrie, un sol al domnului muntean era deja în drum 
spre Viena. Din spusele acestui sol, se vede zbuciumul sufletesc în care se afla încă, la această dată, 
Şerban Cantacuzino din pricina amenințării turceşti. 


Rivalitatea polono-austriacă pentru stăpînirea ţărilor române. Dar proiectul de ofensivă al 
austriacilor stîrnea nemulţumirea polonilor, care nutreau speranţe de stăpînire - după victorie - în 
tustrele principate. (Şi aci politica lor se inspira din proiectele de odinioară ale lui Zamoiski.) 

Este interesant conflictul celor două puteri, prin silinţa ce-şi dau de a dovedi „drepturile” lor 
istorice asupra țărilor noastre. Austriacii arată că Ardealul şi Muntenia li se cuvin, fiindcă au 
aparținut în trecut coroanei ungare. 

Demnă de subliniat este, în această împrejurare, rezistența ardelenilor. Ei se opun tendinţelor 
austriace şi informează pe regele polon că niciodată în vechime Ardealul n-a aparținut Ungariei ci 
a fost numai unit cu acest regat (Compars regi sed libera). 

Nu mai puţin, tendințele de anexiune ale regelui polon au căpătat din partea diplomației 
papale un răspuns care ne arată buna situație internațională pe care Şerban Cantacuzino reuşise să o 
creeze statului muntean. Polonii, făcînd eroarea de a compara, situația Țării Româneşti cu a 
Dalmației (pe care austriacii făgăduiseră s-o lase la încheierea păcii venețienilor), Buonvisi 
răspunde că în cazul Ţării Româneşti nu este vorba de o provincie, ci de un principe care domneşte 
şi care nu trebuie să-şi piardă tronul prin creştini, pe care el vrea să-i ajute, cîştigîndu-şi totodată 
independenţa pentru sine.” 

Curînd se văzu însă că Austria are - în forme mai ipocrite - tendinţe tot atît de primejdioase. 

În primăvara anului 1685, un sol al împăratului, călugărul iezuit Antide Dunod, fu trimis în 
Ardeal şi în Ţara Românească. El ceru celor doi domni să se desfacă făţiş de turci şi să alcătuiască 
împreună o confederație sub protectorat german şi sub autoritatea regelui Ungariei („regele legitim 

al celor doi principi şi al celor două principate”). Li se mai cerea ambilor domni să rînduiască 
deplină libertate comercială între țările lor, egalitatea vămilor, ajutorul reciproc militar în caz de 
primejdie, să nu încheie tratate unul fără învoiala celuilalt şi să se apropie cît mai mult prin 
înrudirea eventuală a celor două familii. ”® 

Şerban Cantacuzino - amintindu-şi de păţania moldovenilor - ceru, înainte de încheierea 
oricărui tratat, ca oştirile austriace să cuprindă întîi Timişoara, pentru a nu mai avea pe turci în 
coaste; era şi un mod de a amîna încheierea tratatului propus. În 26 aprilie 1685 Dunod comunică 
generalului Schulz să pornească asupra Timişoarei şi după ce va cuceri această cetate, să treacă în 
Muntenia, unde în 8 zile Şerban va ridica - împreună cu sîrbii şi bulgarii - circa 50.000 de oameni, 
cu ajutorul cărora vor putea înainta pînă la Constantinopol. Tot Şerban îşi lua şi sarcina facerii 
podului peste Dunăre. 

lezuitul - judecind după acest document - pare a fi fost realmente impresionat de persoana şi 
cuvântul lui Şerban Vodă, dar nu mai puţin, desigur, şi de posibilităţile militare ale munteanului.”” 


Șerban Cantacuzino încearcă să unifice acțiunea politică a celor trei Principate. Dar 
austriacii nu veniră, iar polonii slăbiți şi oarecum supăraţi, stătură pe loc. Şerban şi Apafi trebuiră să 
se acomodeze şi ei. Între timp, similitudinea situaţiilor îi apropie din nou pe aceşti doi principi. 
Agerul voievod muntean îşi dădu seama că şi unul şi altul au a se teme în mod egal şi de turci şi de 
creştini. Ca şi Mihai Viteazul, el văzu că între cele trei imperialisme (turcesc, polon şi austriac) - 
care adesea se neutralizau unul pe altul - era loc pentru un puternic bloc politic alcătuit din Țara 
Românească, Ardealul şi Moldova. (Cît de cutezătoare erau gîndurile domnului muntean în direcția 
acestei confederaţii în marginile vechii Dacii, vom căuta să lămurim într-o prelegere viitoare.) 

Lăsînd impresia că se întemeiază pe sugestiile lui Antide Dunod, Şerban propuse voievodului 
ardelean, printr-o solie compusă din Matei Cantacuzino, Barbu Milescu şi Vintilă Corbeanu, o 
alianță „veşnică” în scopul de a se apăra reciproc. Şerban se obligă să renunţe în viitor la sprijinirea 
lui Csáki (adversar al lui Apafi). Ambii se obligau să se informeze reciproc despre orice primejdie 
le-ar veni fie de la turci, fie de la creştini. Unul altuia îşi promit adăpost, dacă nevoia i-ar sili să-şi 
părăsească ţara. Tratatul se încheie la Făgăraş la 1 iunie 1685. '% 

Asigurat spre Ardeal, Şerban îşi îndreaptă privirile asupra Moldovei. Aci domnea acum 
Dumitraşcu Cantacuzino, rudă a sa, însă, cum ştiţi, devotat turcilor. 

Împotriva acestuia Şerban nutrea o veche ură. Văzînd că polonii nu sînt în stare să-l scoată, 
găsi un prilej potrivit să se amestece în afacerile Moldovei. După cum v-am spus într-o prelegere 
trecută, Şerban Vodă adăpostise în Țara Românească pe clucerul Constantin Cantemir, unul dintre 
cei mai populari boieri din Ţara de Jos şi un întreg partid al „Josenilor” răzvrătiți împotriva lui Duca 
Vodă; cumpărînd pe Seraschierul Soliman-Ainegi, el obținu mazilirea lui Dumitraşcu Cantacuzino 
şi căftănirea lui Cantemir. 

Cronicarul ne spune că a „giurat Cantemir că din cuvîntul lui nu va ieşi, ce-i va porunci pe 
voie i-a face toate” şi îndeosebi că „nu va fi potrivnic creștinilor.” Alegerea era într-adevăr foarte 
bună. Cantemir era un bătrîn soldat, iubitor de ţară, viteaz şi conştiincios; el servise, în tinereţea sa, 
în cavaleria polonă şi la curtea munteană. Se distinsese mai ales în războaiele dintre poloni şi 
suedezi. După o viaţă de aventuri militare remarcabile, se întoarse în ţară unde ocupă dregătorii 
importante. Fu repede remarcat de turci pentru experienţa şi vitejia sa, mai ales în timpul expediției 
pentru cucerirea Cameniţei.s 

Polonii, pe care Şerban îi întreținea mereu cu asigurări de devotament şi cu ştiri folositoare 
despre mişcările tătarilor“! priviră cu încredere pe domnul muntean şi nu-i stingheriră amestecul în 


Je Duldner, în Archiv des Vereines für Siebenbiirgischen Landeskunde, vol. XXII, XXX, 1891, 1901. 

afacerile Moldovei; turcii, la rîndul lor, erau convinşi că au găsit în Constantin Cantemir omul care 
le trebuia. 

Pare că era sortit însă ca toate construcțiile politice ale lui Şerban, de cele mai multe ori bine 
chibzuite şi închegate cu osteneală, cu zbucium sufletesc şi jertfe materiale, să se surpe, să se 
risipească. El nu putu ţine legaţi de jurămintele lor nici pe Apafi şi nici pe Constantin Cantemir. 

Această încercare de confederație dacică, nu avu din nefericire nici o urmare mai serioasă. 

În Ardeal, presiunea germană devine atît de puternică, încît Apafi îi ceda curînd, iar în 
Moldova suferințele de pe urma răscoalei lui Petriceicu, şi incursiunilor polone, căzăceşti şi tătăreşti 
lăsaseră urme atît de adînci, încît Cantemir devine exponentul unei reacțiuni fireşti către o politică 
de pace şi ordine; o politică potrivnică amestecului activ în lupta marilor puteri. Idealul acestui 
ostaş măsurat şi înțelept va fi să împiedice ca țara să mai fie în viitor teatru de lupte. Fireşte, aceasta 
nu era cu putință în starea de aprindere generală în care se găsea această parte a Europei; în 
atitudinea sa, însă, trebuie să vedem apariția acelui sentiment de zădărnicie față de mişcarea de 
neatîrnare începută de Petriceicu şi de Şerban Cantacuzino. 

Socotită prematură şi imprudentă, mişcarea anti-turcească va fi astfel înăbuşită în Moldova. 
În Muntenia, această reacțiune în favoarea „păcii turceşti” o va conduce Constantin Brîncoveanu, 
cum veți vedea la locul potrivit. 

În toamna anului 1685, polonii începură o a doua expediţie. Sobieschi atacat greu în Dietă, de 
reprezentanţii partidului francez (care voia să împiedice o campanie de nimicire a turcilor), 
dezgustat, pretextă că este bolnav şi lăsă comanda hatmanului lablonowski. 

Turcii, sub seraschierul Soliman-Ainegi pătrunseră şi ei în Moldova, invitînd ca de obicei şi 
pe domnii români cu contingențele lor militare. Împrejurarea era grea pentru ambii domni. 
Constantin Cantemir încercă prin soli către rege şi către lablonowski, să localizeze războiul sub 
zidurile Cameniţei, sau să divizeze puhoiul oştilor spre Bugeac. (Vezi detalii la capitolul respectiv 
din istoria Moldovei.) Nu reuşi însă. Polonii loviră în plin Moldova. În cele din urmă, cele două 
armate se ciocniră la Boian. Cantemir, negăsind nici o înțelegere la poloni - ci, dimpotrivă, atacat de 
podgheazuri puternice pînă la laşi - păstră credinţă turcilor şi luptă cu mare vitejie contra polonilor, 
care fură învinşi şi siliți să se retragă. 

Şerban Cantacuzino izbuti să se sustragă acestei împrejurări grele. Trimise seraschierului 
provizii şi 1.000 de ostaşi, iar el cu restul oastei mărşălui atît de încet, încît sosi cînd totul era sfîrşit. 
lată cum povesteşte Dimitrie Cantemir în opera închinată vieții tatălui său,” marşul lui Şerban în 
Moldova, şi întîlnirea sa - copil pe atunci - cu voievodul muntean, viitorul său socru: 

„Șerban, căruia îi era scîrbă şi de mirosul turcesc, tîrînd piciorul şi făcînd pe zi abia drumul 
de un ceas, ajunse pînă la Iaşi, unde fiul mai mic al lui Cantemir, Dimitrie, îi ieşi înainte cu boierii 
de Scaun sub mănăstirea ce se zice Cetăţuia, departe de oraş la o milă italiană. 

Acolo Şerban Vodă, coborîndu-se de pe cal, dă semn ostaşilor săi să se oprească şi, sărutînd 
cu o îmbrățişare plină de iubire pe Dimitrie, între alte complimente politicoase adăogi şi acela că 
trei ceasuri înainte de aceasta a primit din tabăra turcească, de la părintele şi de la fratele său ştiri 
bune prin care se arată că, mulțumită virtuților eroice ale părintelui lui Dimitrie Vodă, polonii au 
fost învinşi şi puşi pe fugă, iar cei care au scăpat sînt la îndemîna tînărului prinţ, în care Şerban bagă 
de seamă că strălucesc semne de fire părintească şi nădejdea părinteştii faime. 

Adăogea şi aceea că acesta-i va fi ginere, părintele lui făgăduind cu trei ani înainte de a căpăta 
domnia că fiul lui va lua pe fata lui Şerban. 

Spuind lucrurile acestea şi în serios şi în glumă, se suie călare, şi pe Dimitrie, deşi se apăra, îl 
aşează la dreapta sa. Astfel, trecînd cu pompă mare prin mijlocul oraşului, îşi pune tabăra în partea 
de răsărit a oraşului, pe un deal foarte înalt, în jos de mănăstirea lui Aron Vodă. Apoi resalutat de 
Domnul cel tînăr, a treia zi se întoarce din nou cu oștile în Ţara Românească. Căci se temea să se 
închine seraschierului, deşi erau prieteni, în tabăra turcească, deoarece cugeta în contra turcilor 
lucruri mari şi vrednice de un domn creştin...” 


7 martie 1939 

Prelegerea a IX-a 


ROMÂNII ÎN FAȚA IMPERIALISMULUI AUSTRO-POLON 


Presiunea germană în Ardeal şi Ţara Românească. Aţi văzut sfîrşitul deplorabil al campaniei 
polone în Moldova şi înfrîngerea de la Boian (oct. 1685). Şerban Cantacuzino se grăbi să se întoarcă 
la Bucureşti, bucuros că a putut evita participarea la luptă. 

Austriacilor în schimb le-a mers foarte bine. Armatele lor avură cîteva biruinţe asupra oştirilor 
turcilor (la Essek, Gran etc.), cucerind o sumă de cetăţi şi fortărețe, dezorganizînd în mare parte 
sistemul de apărare al armatelor otomane din Ungaria. Superioritatea germanilor asupra polonilor 
era acum vădită. Cei din Viena socotiră momentul prielnic pentru reluarea proiectului de înfeudare 
a Ardealului şi a Principatelor Române. (Este adevărat că pentru a împinge oştile lor mai departe în 
interiorul imperiului turcesc, austriacii aveau nevoie de baze bogate de aprovizionare. Finanţele 
imperiului erau sleite de războaiele necontenite atît la Vest cît şi la Est. Ardealul şi Tara 
Românească trebuiau să furnizeze de aci înainte bani, proviant şi cvartire armatelor germane de pe 
frontul oriental. Sub acest aspect al necesității economice şi militare se ascunde pentru moment 
imperialismul austriac.) 

În ziua de 27 octombrie 1685, Antide Dunod, călugărul iezuit de care v-am mai vorbit, 
reîntors în Ardeal declară Dietei că „ori trebuia ori nu, Majestatea Sa vă ia sub protecția Sa, aliați-vă 
numai cu cele două ţări româneşti.”*” Cererile imperiului erau: desfacerea completă de Poartă, 
cvartire, întreținerea a 13.000 de soldaţi şi proviant pentru oastea trimisă asupra Oradiei şi 
Timişoarei. Sub presiunea trupelor generalului Veterani, la 27 noiembrie, Apafi semnă un tratat 
preliminar la Ibaşfalău, prin care făgăduia deocamdată bani şi proviant. Pentru tratatul definitiv de 
închinare începu convorbiri directe cu Viena, mai mult în scopul de a cîştiga timp. 

Pentru a grăbi lucrurile, la începutul anului 1686, austriacii trimiseră în Ţara Românească pe 
Csâki, vechiul duşman al lui Apafi. Şerban Vodă se scuză că nu îl poate primi, avînd la curtea sa 
tocmai atunci o solie turcească, îngrijat însă de atitudinea mereu amenințătoare a turcilor, voievodul 
dădu noi asigurări lui Csáki (printr-o a treia persoană) că este hotărît să scuture jugul turcesc; 
reaminti însă vechea condiţie: să fie ajutat de trupe imperiale.5* 


Ruperea alianței dintre Şerban Cantacuzino şi Mihail Apafi. Vă fac atenţi asupra acestui 
moment (primăvara anului 1686) important pentru istoria raporturilor dintre Ţara Românească şi 
Ardeal. El marchează o gravă divergență de interese între cele două Principate. Pe cînd Ardealul era 
amenințat de intrarea trupelor germane, lui Şerban îi era, mai mult ca totdeauna, teamă de năvălirea 
turcilor. Pe cînd Apafi vrea să împiedice intrarea în ţară a generalilor austriaci, Şerban Vodă era 
bucuros să aibă trupele imperiale mai aproape pentru a rezista cu armele unei eventuale încercări de 
mazilire. 

Este greu de lămurit în toate amănuntele, ce s-a petrecut atunci. Un lucru este însă limpede: 
între voievodul Țării Româneşti şi principele Ardealului s-au rupt - în primăvara anului 1686 - 
legăturile consacrate prin tratatul de la Făgăraş (iunie 1685). Două solii ardelene veniră la 
Bucureşti, la scurt interval, una după alta, să ceară ajutor lui Şerban împotriva germanilor. Judecînd 
după situația militară excelentă a acestora, opunerea cu armele era însă o imposibilitate. Şerban nu 
dădu deci urmare acestor chemări. Se pare că el făcu în martie o încercare de a reconcilia cele două 
puncte de vedere şi de a aduce pe Apafi la o atitudine mai prudentă, trimițînd în Ardeal pe 
Constantin Brîncoveanu; dar nici misiunea acestuia nu avu nici o urmare. 

Conflictul între cei doi principi izbucni. Şerban, consecvent politicii de alianţă cu creştinii - 
nu înfeudării însă - se oferă colaborării militare imediat cu imperialii, în vreme ce Apafi, furios, 
denunță pe voievodul muntean la Poartă pentru legăturile lui cu germanii. (Cu acest prilej el dădu 
pe faţă şi activitatea lui Şerban în vremea asediului Vienei.) Semnificativă pentru acţiunea politică a 


5 1. Moga, op. cit., p. 135. 
5 V, Zaborovschi, op. cit., p. 81. 


lui Şerban şi pentru locul pe care îl ocupa el în centrul acestor evenimente este acuzaţia pe care i-o 

aruncă Apafi la Poartă, că „umblă pe urmele lui Mihai Vodă Viteazul.” 


Șerban Cantacuzino aţiță rivalitatea austro-polonă. Aliat iar nu vasal. Dar în vreme ce căuta 
să reziste turcilor printr-o colaborare militară cu Austria, Şerban ia măsuri să contrabalanseze 
imperialismul acesteia, prin cel polonez. A practicat sistematic - cum veți vedea - această metodă. 
Un diplomat venețian a avut intuiţia precisă că „Valahul” urmăreşte să provoace discordie între 
poloni şi austriaci." Provocat de plîngerile lui Apafi şi de chemările lui Șerban, Sobieschi luă o 
atitudine energică față de împărat (mai ales acum cînd pierduse pe Cantemir, el nu voia să-l piardă 
şi pe Şerban). 

Supărarea lui Sobieschi şi amenințarea că se retrage din ligă dacă nu i se garantează 
„drepturile” asupra celor 3 principate (începuse chiar tratative cu Ludovic al XIV-lea) are efecte 
excelente pentru situația lui Şerban. De la Roma se făcură - prin Buonvisi - demersuri de moderație 
la Viena. Totodată se dădură asigurări Varşoviei că intenția împăratului nu este să supună Ţara 
Românească, şi că dimpotrivă Şerban Cantacuzino este privit nu ca un vasal, ci ca un aliat. 

Dar Sobieschi nu se mai încrezu de data aceasta numai în asigurările diplomaților papali. Se 
gîndi şi el la o acţiune militară decisivă în Ţările Romîne, după pilda dură a generalilor germani. În 
prealabil, pentru a avea bani şi pentru a fi totodată mai liber pe mişcările lui, încheie cu ruşii un 
tratat (26 aprilie 1686) prin care le ceda Kievul şi Smolenskul în schimbul sumei de 150.000 de 
fiorini polonezi. Ba se arătă dispus să renunțe chiar la Ardeal, numai pentru a i se recunoaşte 
drepturile asupra Moldovei şi Munteniei. Dar iarăşi interveni cardinalul Buonvisi, recomandînd de 
data aceasta Varşoviei, tact şi moderație faţă de români. El spuse lui Sobieschi că Domnii români nu 
vor putea fi atraşi de partea ligii decît dacă vor fi convinşi că polonii, prin campaniile lor urmăresc 
eliberarea, iar nu oprimarea Ţărilor Române. Îl sfătui să dea chiar o proclamaţie către locuitorii 
Moldovei cu asigurări în acest sens. În felul acesta numai, ambii domni ar putea fi câştigaţi, 
deoarece au între ei „stretta amicizia.” ®? 


Germanii supun pe ardeleni cu armele. Dar pînă să-şi sfirşească Sobieschi pregătirile de 
campanie, austriacii dădură o nouă lovitură de forță. Pe la începutul lui iunie, generalul 
Scherffenberg intră în Ardeal şi, pentru a sili pe principe să semneze tratatul cerut de împărat, dădu 
trupelor libertatea să jefuiască țara. Apafi încercă să se opună cu armele, dar fără succes. La 28 
iunie 1686 se văzu silit să semneze. 

Faţă de vechiul proiect, tratatul acesta conţinea o serie de modificări care îmbunătăţeau 
situația principelui. între altele, se stabilea că trupele germane care vor apăra ţara, vor fi comandate 
de dînsul. Teritoriile ce aparținuseră în trecut Ardealului, urmau a-i fi restituite după izgonirea 
turcilor, împăratul se mai obliga să obţină la pace renunțarea turcilor la tributul ardelean; în schimb, 
Apafi oferea 50.000 taleri anual Imperiului. 

Deosebit de interesant este articolul 18, prin care împăratul se angaja ca la pacea cu turcii să 
fie cuprinse - alături de Ardeal - şi Principatele Române. De aci s-a tras încheierea că la tratativele 
cu Apafi au participat şi soli munteni şi moldoveni. Depindea probabil de valoarea victoriei militare 
ca împăratul să obțină şi pentru Principate condițiile promise Ardealului (scutirea de tribut şi 
restituirea pămînturilor înstrăinate). Acest alineat dovedeşte o dată mai mult că Austria urmărea - 
sub aparenţa unei politici „liberatoare” - vechiul proiect propus de Dunod: integrarea Ardealului, 
Moldovei şi Munteniei sub coroana lui Leopold. 

Evenimentele arătară curînd că Şerban judecase cu toată înțelepciunea şi tactul cuvenit 
momentul militar şi politic. În 2 septembrie 1686, în urma unor asalturi de mare energie, trupele 
imperiale intrară în Buda după 145 ani de stăpînire otomană. Turcii au apărat-o cu deznădejde. 

Comandantul garnizoanei, Abudrrahman, a murit cu sabia în mînă, vînzîndu-şi scump viaţa. Corpul 
lui a fost găsit pe o movilă de leşuri de soldaţi germani. 


Luarea Seghedinului. Trupe muntene în tabăra turcească. Căderea Budei avu răsunet şi 
urmări mari. Austriacii stăpîneau acum toată Dunărea de mijloc şi puteau dezvolta nestingheriți 
acțiunea lor militară şi politică nu numai asupra Ardealului, dar şi asupra celorlalte țări vasale 
imperiului otoman. Generalul Veterani trecu fără întîrziere Tisa şi luă cu asalt Seghedinul. Marele 
Vizir alergă el însuşi să-l apere, dar fu bătut. La această bătălie, Marele Vizir sili şi pe Şerban 
Cantacuzino să-i trimită un contingent militar muntean. lată cum povesteşte cronicarul muntean 
bătălia dintre oastea Marelui Vizir şi aceea a generalului Veterani, sub zidurile Seghedinului: 

„Atunci Vezirul... fostu-s-au redicat cu toate oştile, ca la 70.000, şi mergînd ajutoriu lor 
asupra cetății, numai ce se întîmpină cu nemții, însă nu cu toți, ci numai cu călărimea ca 8.000, şi 
numaidecît dederă războiu față cu față, ca la 3 ceasuri, şi nu mai putură turcii sta împotriva 
nemților, ci numaidecît dederă dosul, şi foarte groaznic au fugit, cît venirea lor au fost în 3 zile ear 
fuga lor au fost numai într-o zi, trecînd Dunărea la o cetate ce-i zic Veradin. Într-acel războiu fost- 
au şi Iordache Cantacuzino Vel-spătariu, trimis de frate-său Şerban-Vodă însă din porunca 
Vizirului, şi ear s-au învîrtejit de au venit de acolo în ţară la casa lui, cu mare cinste.”% 

După cum se vede din acest citat, Şerban n-a răspuns personal la chemarea vizirului. Forța 
contingentului trimis era mai mică ca de obicei. Se pare, după unele ştiri, că nu trecea de 1.200 de 
oameni.” 

Atacul cavaleriei lui Veterani făcu o puternică impresie asupra boierilor şi ofiţerilor români 
aflați în lagărul otoman. Ne-a rămas şi o relatare a bătăliei acesteia: „fatto del signore Mattia 
Cleronome mavocial secondo del Principe di Valachia, qual era mandato al Gran Vizire col fratello 
delsudetto Prencipe (adică Iordache Cantacuzino) con alcuni centinae di Valachi, con i quali fu 
presente a tal successo.” Această naraţiune este semnată de grupul boierilor şi ofițerilor români 
aflați în tabăra turcească în timpul luptei. Este un fel de mărturie obiectivă - venită oarecum din 
tabăra inamicului - asupra condiţiilor eroice în care Veterani a obținut victoria. Dată la Bucureşti în 
aprilie 1689 (în vremea lui Brîncoveanu), relaţiunea este semnată de Dimitrachis, mare postelnic, de 
slugerul Ştefan, Oprea vel-căpitan, Istodor, Sivez, Apostol, Grigorie şi Constantin căpitani.” 


Divergenţă între Şerban Cantacuzino şi Constantin Cantemir. În vremea aceasta, marea 
expediție polonă se consumase încet şi fără alte rezultate decît jefuirea Moldovei. Sobieschi nu 
reuşise să cîştige de partea lui pe Cantemir. Neîncrezător în eficacitatea campaniilor polone, 
bătrînul soldat refuză să se desfacă cu totul şi fățiş de turci. 

Faţă de atitudinea lui Cantemir, interveni Şerban Cantacuzino, care văzînd victoriile germane 
şi adeziunea ruşilor, socotea că sosise ceasul asaltului general împotriva turcilor. El scrise 
voievodului moldovean, îndemnîndu-l să ajungă la o înţelegere cu polonii, „că se va închina şi el, că 
se scoboară şi nemţii despre Ţara Nemţească şi muscalii încă merg în Crîm şi se vor face toţi 
una.” 5 

Cantemir răspunse lui Şerban că şi el „este cu credinţă şi cu sufletul creştin şi că mai bucuros 
ar fi să moară de o mie de ori în tabăra creştină cu creştinii, decît slujind tiranul turcesc, să trăiască 
fericit; numai cît îi trebuie să ştie, sau măcar să poată înțelege cu temeiu, că pentru armele şi 
legăturile sale va putea afla întîi libertatea țării şi apoi a celorlalți creştini. Socotia el însă, că rostul 
lucrului acestuia nu îngăduie sfîrşit sigur şi neîndoielnic şi ispravă fericită... SiS 

Urmează o serie de motivări de caracter militar prin care experimentatul oştean de pe tronul 
Moldovei cată a dovedi deşertăciunea iluziilor ce-şi făcuse Şerban în legătură cu ofensiva austro- 


” Magazin Istoric, V, p. 23. 

9! V. Zaborovschi, op. cit., p. 95. 

” N ationalbibliothek, Handschriftenabtheilung, Codex 9742, p. 11-12. Apud V. Zaborovschi, op. cit., p. 94 - 
95. 

se Neculce, ed. Kogălniceanu II, p. 233. 

?3-bis Viața lui Constantin-Vodă Cantemir, ed. N. Iorga, București, 1924, p. 68. 


polonă. Nici în valoarea ajutorului rusesc nu are încredere. Încheie cu sfatul că atît moldovenii cât şi 
muntenii „să aştepte cu răbdare sfîrşitul expediției din acel an” fără însă a pune piedici creştinilor. 
El însuşi lasă libertate deplină boierilor moldoveni care doreau să lupte alături de Sobieschi şi în 
taină înţelege să şi ajute - cu ştiri şi cu proviant chiar - pe regele polon. 

„Astfel de sfaturi - spune Dimitrie Cantemir - nu i-au prea plăcut lui Vodă Şerban, care voia 
să-şi înainteze lucrurile mai curînd de cum cerea chibzuiala şi nevoia vremii.”” În realitate însă, 
Şerban se dovedi el însuşi foarte prudent; rămase surd la apelurile lui Sobieschi de a ataca în 
Bugeac, aşteptînd ca polonii să angajeze în luptă efective serioase şi să ajungă ei cei dintii în șesul 
basarabean. Foarte repede se văzu însă cîtă dreptate a avut Cantemir: expediţia polonă eşuă înainte 
de a ajunge în Bugeac. (Vezi amănunte la capitolul respectiv din Istoria Moldovei.) 

Astfel se încheie anul al doilea al cruciadei (1686), cu mari succese politice şi militare pentru 
austriaci, şi cu înfrîngeri şi umilință pentru poloni. De aci înainte, austriacii, stăpîni pe tot cuprinsul 
dintre Dunăre şi Tisa, stăpîni şi pe Ardeal, vor căuta să ducă mai departe spre sud-est steagurile lor 
biruitoare. Pentru succesul viitoarelor întreprinderi, adeziunea completă a voievodului muntean nu 
mai putea fi amînată. Ceva mai mult: austriacii nădăjduiesc să facă din Țara Românească baza 
viitoarelor lor acțiuni militare, iar din Şerban, „generalul” unor vaste mişcări anti-turceşti în rîndul 
popoarelor balcanice. Despre aceasta vom vorbi în prelegerile viitoare. 


10 martie 1939 


” D, Cantemir, Vita..., p. 69. 


Prelegerea a X-a 


ŞERBAN CANTACUZINO VOIEVOD ŞI SUVERAN AL TUTUROR ORTODOCŞILOR 
CREŞTINI 


ŞERBAN CANTACUZINO ŞI IDEEA BIZANTINĂ 


Aţi văzut în prelegerea trecută modul fericit în care s-a desfăşurat campania germană din 
Ungaria în decursul anilor 1685 şi 1686. După căderea Budei şi a Seghedinului, Ungaria este 
aproape în întregime eliberată. Totodată, suzeranitatea otomană în Ardeal, ca şi în Ţara Românească 
primi o grea lovitură prin aceste victorii. 

În cercurile catolice, ca şi în cele austriace, entuziasmul era mare; începu a se vorbi din nou 
de atacul asupra Constantinopolului şi de izgonirea turcilor din Europa. Acum îşi deschide drum 
vechea idee - cultivată de propaganda catolică încă din veacul al XVI-lea - a unei răscoale generale 
a popoarelor din Peninsula Balcanică împotriva turcilor.” Omul cel mai indicat pentru a conduce o 
astfel de întreprindere era, pentru toţi cunoscătorii treburilor orientale, Şerban Cantacuzino, domnul 
Țării Româneşti. Îi revenea, astfel, un rol pe care la finele veacului al XVI-lea îl avusese Mihai 
Viteazul. 

Am arătat că îndată după întoarcerea de la asediul Vienei, Şerban puse bazele unui nucleu de 
armată în vederea participării active la cruciadă. Acest nucleu era alcătuit, după cum ne-o spun 
izvoarele, în mare parte din balcanici, cu deosebire sîrbi şi bulgari. Se pare că nu lipseau şi unele 
elemente meridionale: greci, epiroți, arnăuți etc. 

După cum aţi văzut din citatele făcute, parte din aceste bande erau ţinute de Şerban în Țară, în 
regiunea muntoasă, parte prin văile Balcanilor, în aşteptarea semnalului de luptă. Că Şerban 
Cantacuzino se pregătea de mult pentru o mişcare în Balcani, am văzut-o şi din păstrarea la curtea 
munteană a lui Gheorghe Brancovici, şeful prezumtiv al mişcării naţionale sîrbeşti. Acesta va lucra 
pentru răscoală îndată ce înaintarea germană în bazinul Dunării o va îngădui. Dealtfel, legăturile lui 
Şerban cu lumea balcanică sînt după 1686 foarte strînse. Ţara şi curtea munteană sînt pline de 
refugiaţi. În afară de expatriarhul Dionisie - om cu mare influenţă în rîndurile clerului grec - se mai 
găseau în Muntenia şi episcopul Sofiei şi episcopul catolic de la Nicopole, Antonio Ştefani. Cu 
Arsenie patriarhul sîrb al Ipekului încă ţinea legătură, iar, între fruntaşii clerului atonit, avea, de 
asemenea, devotați, ca acel vestit arhimandrit Isaia, care va servi domnului în misiunile către Ruşi. 

Este în afară de orice îndoială că în toată ortodoxia, numele lui Şerban Cantacuzino şi 
strălucirea pe care el o dăduse acestui nume, trezea mari speranţe de viitor. Căci nu trebuie să uitaţi: 
ideea bizantină - ideea de restaurare a împărăției de răsărit nu murise. Hrănită de visători politici 
şi de scriitori, ea reînvia ori de cîte ori împrejurările politice lăsau să se întrevadă posibilitatea 
izgonirii turcilor din Europa. Pămîntul Principatelor noastre îndeosebi, priise acestei mari tradiţii. 
Pe acest pămînt, viața Bizanțului de altă dată se păstrase şi se continua. An de an ea îmbrăca aspecte 
tot mai autentice. Curtea voievozilor, de la Radu Mihnea şi pînă la Vasile Lupu, demonstrează cît 
era de dominantă în spiritul strămoşilor noştri (în prima jumătate a veacului al XVII-lea) ideea că 
sîntem un fragment al împărăției de Răsărit rămas în afara atotputerniciei şi influenței Islamului 
politic şi religios. 

Nu este de mirare deci că au apărut din timp în timp oameni care au socotit ţările noastre o 
bază politică şi religioasă pentru năzuinţa de reconstituire a împărăției dispărute. 

În acest sens se poate vorbi, fireşte, de un imperialism” românesc; el se exprimă pe teren 
spiritual şi religios încă din vremea lui Neagoe Basarab, iar pe teren politic şi militar încă din anii 
domniei lui Mihai Viteazul. (Sub Vasile Lupu trăim - pe teren spiritual - unul din cele mai strălucite 
momente ale acestor tendințe imperialiste.) Dar chiar unii domni mai mărunți ne apar atraşi de 


% P, P, Panaitescu, Mihai Viteazul, Bucureşti, 1936, p. 41-59. 

* Prin „imperialism românesc,”, Victor Papacostea înţelegea politica afirmării însuşirilor creatoare ale poporului 
român şi nu accepțiunea care se dă astăzi acestui termen. Elocvente în acest sens sînt nu numai paginile cursului de față, 
ci şi studiile sale despre istoria învățămîntului şi a culturii româneşti (n.ed. - C. P. D.). 


mirajul ideii bizantine. Acesta este de pildă cazul lui Mihnea al III-lea despre care Dosoftei, 
patriarhul Ierusalimului, ne spune că „urmărea planul de a învinge pe otomani şi de a le nimici el, 
un nebun, imperiul şi de a ajunge împărat.” Conciliul bisericesc pe care îl convoacă în ianuarie 1659 
la Tîrgovişte (conciliu în care propune reforme de ordin dogmatic!) nu ne arată numai irealismul 
politic al lui Mihnea, dar şi vitalitatea ideii imperiale în ţările noastre. (Vă sfătuiesc să citiţi şi 
descrierea pe care ne-a lăsat-o Paul de Alep asupra ceremonialului de încoronare a acestui voievod.) 

Era firesc ca sub un principe cu numele şi personalitatea lui Şerban Cantacuzino şi în 
împrejurări generale atît de favorabile luptei împotriva turcilor, ideea bizantină să capete o şi mai 
mare amploare. Mîndria originii lui imperiale pătrunsese adînc atît în opinia țării cît şi peste hotare. 
Un necunoscut scrie despre domn pe una din traducerile religioase ale acelei vremi: 


Că despre tată trage d-împărăție 
Și despre mumă aşişderea de Domnie. 


Am spus şi altă dată, convingerea mea că acțiunea politică a lui Şerban Cantacuzino 
urmăreşte cu tenacitate două idealuri. Unul minimal, imediat: consolidarea statului muntean prin 
asigurarea independenţei şi integrităţii lui teritoriale; altul îndepărtat şi măreț - legat de acţiunea 
generală a creştinilor împotriva islamului - şi care l-ar fi dus, pe valul unei mari mişcări balcanice, 
către tronul strămoşilor săi, în Bizanțul liberat. A crezut şi a lucrat metodic pentru ambele. A avut 
însă viu simţul realităților, toată puterea judecății şi prudenţa, pentru a nu expune prin vreo greşeală 
ţara primejdiilor, iar pe sine rîsului posterității. 

O politică bizantină, Şerban face încă din 1682, cînd se amestecă în luptele pentru scaunul 
ecumenic, sprijinind pe ruda sa Dionisie să-l ocupe. În 1684 se vorbea deja în cercurile Ligii sfinte 
de ajutorul pe care l-ar putea da Şerban „fratello cugino del Patriarca di Constantinopoli” pentru 
răscoala creştinilor din imperiul turcesc (causar grandi emotioni e rivolti nella Regia stesso 
Ottomana). 

Aţi văzut apoi că ideea marşului polon spre Constantinopol se întemeiază mereu pe ajutorul 
lui Şerban. Istoricul Salvandy, care a cercetat de aproape istoria Poloniei sub regele Jean Sobieschi, 
spune amintind de domnul muntean: „Sirvan Cantacuzen genie plus ambitieux que hardi, qui se 
souvenait d'être issu des Empereurs de Byzance, s'indignait de sa sujstion et revait des destins 
meilleurs.”* Lipsa de îndrăzneală pe care Salvandy o reproşează voievodului muntean reflectă 
desigur supărarea lui Sobieschi, care dorea ca Şerban să sară în foc înainte ca el să fi cucerit cel 
puţin Bugeacul. (În realitate, în judecata istoricului de mai sus, ni se mărturiseşte o dată mai mult 
firea prudentă şi echilibrată a domnului.) 

Cînd Şerban Cantacuzino va înţelege că polonii sînt prea slabi pentru această întreprindere, îşi 
va îndrepta privirile către germani. Vă amintiți condiţiile cu care el răspunde propunerilor lui 
Antide Dunod (aprilie 1685), germanii să cucerească întîi Timişoara şi apoi să treacă în Țara 
Românească, unde „în 8 zile domnul va ridica împreună cu sîrbii şi bulgarii circa 50.000 cu ajutorul 
cărora vor putea lua şi Constantinopolul şi tot ceea ce este dincolo de Dunăre.” 


Șerban Cantacuzino consacrat de germani şef al răscoalei balcanice. După căderea Budei şi 
a Seghedinului, împăratul Leopold se ocupă el însuşi de proiectul de răscoală în Balcani. El scrie 
Patriarhului ecumenic Calinic al VII-lea la Constantinopol (8 februarie 1687), insistînd ca şeful 
Bisericii greceşti să îndemne naţiunile creştine să ia armele cît mai curînd. Împăratul promite 
națiunilor subjugate libertate sub protecţia sa. Totodată, vesteşte că a dat lui Şerban Cantacuzino, 
„generalul şi voievodul său iubit,” plenam facultatem ca să treacă sub protecția imperială împreună 
cu legiunile creştine din vecinătatea sa." 


x Salvandy, Histoire de Pologne avant et sous le roi Jean Sobieski, Paris, 1829, vol. III, p. 296. 
” Vezi prelegerea VIII-a şi Mon. Com. R. Trans. XVIII, p. 321-332. 
% V, Zaborovschi, op. cit., p. 103- 104. 
99 yy; 
Ibidem. 


Cam în acelaşi timp cînd scrie Patriarhului, împăratul scrie şi lui Şerban. Cunoaştem doar 
răspunsul acestuia din 16 aprilie 1687, foarte sumar. Şerban asigură pe Leopold de aceleaşi bune 
intenţii de totdeauna. În instrucţiunile ce dă solului, el mulţumeşte din inimă împăratului pentru 
protecția ce-o acordă atît lui cît şi țării. Pentru a se putea răscula este nevoie - o spune iarăşi - ca 
germanii să ocupe întîi Timişoara, Belgradul şi chiar Orşova; să i se asigure apoi în Ardeal loc de 
retragere în caz de primejdie. În rîndurile balcanicilor n-a cutezat încă a face nimic de teama turcilor 
dar, cînd armatele imperiale vor fi la Dunăre, se vor răscula şi aceia. Şi fiindcă, pe cît se pare, 
împăratul ceruse domnului român oarecari garanţii de sinceritate, el răspunse cu mîndrie că faptele 
sale din trecut (aluzie la serviciile aduse Austriei la asediul Vienei) sînt destulă garanţie; nu mai 
mică garanţie este însăşi dorinţa lui şi a întregii ţări de a se libera de jugul turcesc. 

Dar iată că în vara aceluiaşi an (11 august 1687) Carol de Lotaringia avu o nouă victorie, 
zdrobitoare, asupra turcilor la muntele Harsan, lîngă Mohaci. Impresia fu iarăşi foarte mare în 
Europa. Ludovic al XIV-lea însuşi exprimă opinia că de data aceasta turcii vor pierde protectoratul 
asupra Principatelor române. 

Împăratul părea într-adevăr decis să nu piardă acest prilej. La 1 septembrie 1687, el trimite 
din nou pe Antide Dunod la Bucureşti, cu o scrisoare către Şerban, în care arată voievodului român 
că în urma ultimelor biruinţe austriace, a sosit momentul („poftitul prilej”) conlucrării românilor cu 
armatele imperiale. În consecință, îi cere să ia contact cu generalul Carol de Lorena şi să facă cu el 
cuvenita înțelegere. De data aceasta, intervenția împăratului are un ton mai energic: „Cu mîna să te 
apuci şi mai vîrtos, cu gheneralul armelor noastre şi al nostru dregător Prea Luminatul Duca de 
Lotaringia, căruia de la noi deplin i s-a dat putere. De toate cu el să te corespondulueşti...” Totodată, 
Şerban este îndemnat să cheme „şi alți prinţipi şi noroade la soţietate.” 

Şapte zile mai tîrziu, împăratul Leopold semna (Viena, 7 septembrie) „manifestul” de 
răscoală către popoarele balcanice în care Şerban Cantacuzino le este prezentat ca împuternicitul 
său. Reproducem în parte acest document, din care se vede că austriacii foloseau numele domnului 
român în speranţa că vor ralia în jurul său popoarele balcanice şi că vor trezi o mistică a libertăţii în 
masele ortodoxe supuse turcilor. 

„Noi Leopold... mărturisim şi în cunoştinţă facem, pentru noi şi pentru moştenii şi succesorii 
noştri, cu arătarea acestor scrisori, tuturor celor ce se cuvine, că, după ce în tot chipul la noi 
înştiințări s-au adus cum că multe noroade ce sînt apăsate cu al turcilor greu jug, suspină a cîştiga 
elefteria moşiilor lor, şi noi spre acea desăvirşită căpătare, ca să se cîştige tuturor starea noastră 
lîngă dînşii de a li da ajutor cu milostivire poftim... Drept aceia dar şi noi, Prea-Luminatul 
Gheneralului şi de oaste purtătorului nostru, drept-iubitorului Şerban Cantacuzino, Prinţipelui Țării 
Româneşti, cu deosebită a noastră carte spre dînsul ne aduce credință, i-am lăsat, şi deplină putere 1- 
am dat, cu ai lui vecini creştini, şi cu alţii cu care pentru binele creştinătăţii şi a elefteriei ei, cu 
legile rescumpărării spre a-i duce spre partea noastră, poftă îi este, şi la dînsul pentru lucrurile care i 
se va părea ca o povaţă părtaş pe cinstitul, credinciosul şi nouă iubitul Antide a isprăvi îl trimitem, 
făgă-duindu-i cu cuvîntul nostru cel împărătesc şi crăiesc, tuturor, fiecăruia care vor veni spre 
părțile noastre, legile, privileghile, credința legii sale şi elefteriile apărate şi întregi pururea să fie, şi 
împotrivă la fiecare milostiv scutindu-l.” 


Germanii reînvie statul maghiar medieval. Reacţia lui Şerban. Curînd după ce Antide Dunod 
ajunse la Bucureşti, trupele germane pătrunseră în Ardeal. Carol de Lorena se aşeză la Şimleu, Cluj 
şi Gherla, iar Scherffenberg cobori la Sibiu, unde se retrăsese Apafi, şi îl sili să închine Principatul 
Transilvaniei împăratului (Blaj, 27 octombrie 1687). 

Am spus-o şi cu alt prilej că Şerban Cantacuzino nu privea nici cu simpatie, nici cu încredere 
expansiunea germană şi tendințele anexioniste ale Vienei. El sperase ca prin ajutorul Austriei, în 
cadrul Ligii şi cu sprijinul elemeritelor catolice credincioase politicii de eliberare a popoarelor, să 
obţină neatîrnarea de sub turci. În al doilea rînd, ar fi dorit desigur o răscoală a popoarelor 
balcanice, însă în folosul său direct şi al acelor planuri nemărturisite ce nutrea. Dar modul cum 
lucrau cercurile vieneze, brutalitățile săvîrşite în Ardeal mai ales, i-au sporit neîncrederea şi l-au 
convins că mai devreme ori mai tîrziu îl aşteaptă şi pe el soarta lui Apafi. 


Între timp, ca urmare a victoriei de la Mohaci, arhiducele Iosif fu încoronat rege al Ungariei 
(9 decembrie). La Viena se urmărea în mod tenace realipirea tuturor ţărilor care aparținuseră 
odinioară Coroanei Sf. Ştefan. Între acestea erau socotite şi Principatele Române. Se şi ceru 
domnului român un jurămînt de credință în numele ideii de stat maghiar („de vreme ce Ţara 
Românească este o parte a crăiei Ungureşti”). Aceeaşi concepție - susținută însă mai puţin - aveau 
austriacii şi asupra Moldovei. 

Acum se văzu tactul politic al lui Şerban Cantacuzino. Încrezător în sine şi în numele ce 
purta, domnul muntean revendică pentru dînsul ambele principate. El cere împăratului să-i 
recunoască dreptul dinastic atît asupra Țării Româneşti cît şi asupra Moldovei. Astfel, ideii de stat 
maghiar susținută de Habsburgi (doar în scopul unor noi anexiuni) el opune ideea unei monarhii 
româneşti, avind ca temei dinastic familia Cantacuzino. Pentru a obţine aceasta, Şerban se folosi de 
Antonio Ştefani, episcopul catolic de Nicopole, refugiat în Muntenia (acest Ştefani avea legături cu 
cardinalul Buonvisi despre care v-am spus că ceruse şi polonilor şi austriacilor să trateze pe domnii 
români ca principi liberi, iar nu vasali). °° 

Ştefani pleacă din Bucureşti în primele zile ale lui decembrie.!! Misiunea lui a fost 
încununată de un real succes. Înfăţişîndu-se ca un cunoscător al stărilor din Balcani, el făcu 
domnului român o caldă susţinere, după cum mărturiseşte chiar împăratul în răspunsul său 
(„Episcopul Nicopolei. .. ne-a făcut a cunoaşte mai pe deplin, prin cel fierbinte al lui glas. . .”). 1” 

Împăratul trimite un proiect de tratat prin Csâki, căruia îi dă şi împuternicirea de a lua 
împreună cu Dunod, jurământul lui Şerban. În acest proiect sînt cuprinse, între altele, cele trei idei 
scumpe domnului muntean: întregirea teritorială a ţării, neatîrnarea de turci şi dreptul dinastic 
pentru familia sa asupra ambelor principate. 


17 martie 1939 


1% Vezi prelegerea a IX-a. 

10! Hurmuzaki, vol. V, p. 142- 143. 

1% N. Iorga, Genealogia, p. 221. „Episcopul Nicopolei, aducătorul acestora, ne-a înmînat scrisoarea de la a ta 
Ilicrinotită ... şi ne-a făcut a cunoaşte, mai pe deplin, prin acel fierbinte al lui glas, a ta bună şi statornică dispoziţie a 
lucra din toate ale tale puteri spre binele de obşte al creştinătăţii.” 


Prelegerea a XI-a 


În ultima parte a prelegerii trecute, v-am arătat că pe cînd Leopold arăta lui Şerban 
Cantacuzino un drum de glorie şi mărire peste Dunăre, ca „general” al unei răscoale a popoarelor 
balcanice (în folosul cui, nu se spunea!) - la Viena se punea la cale reînvierea statului maghiar 
medieval. Acestui stat îi reveneau, după concepţia cercurilor vieneze, şi Principatele române. Aţi 
văzut însă că Şerban, om de realităţi, nu înțelegea să părăsească sub nici o formă baza carpatică a 
carierei şi acțiunii sale politice. Dimpotrivă, el înțelege s-o consolideze. Aceasta se vede din cererile 
pe care le face împăratului cu toată fermitatea, îndată ce simte primejdia. El opune ideii de stat 
maghiar, concepția unei monarhii româneşti, care să cuprindă atît Muntenia cît şi Moldova. 
Revendică, la rîndu-i, pe baza dreptului istoric toate acele teritorii care s-au înstrăinat din trupul 
Țării Româneşti şi cere să i se garanteze, în schimbul ajutorului său, desfacerea de turci. 

lată acum articolele cele mai însemnate ale tratatului pe care împăratul îl trimite voievodului: 

1. „Toate cîte de la turci se vor lua şi se vor şti că din bătrîni au fost ale Ţării Româneşti, se 
vor întoarce şi țării se vor uni.” 

La articolul 4 se spune: „cînd va fi să se facă pace cu turcii, într-acea tocmeală a păcii, se va 
face aşezarea Ţării Româneşti şi Ţării Moldovei, ca să nu mai rămilie sub stăpînirea turcească.” 

Iar la articolul 5 se confirmă că: „Urmarea domniei Ţării Moldovei şi a Ţării Româneşti, casei 
Cantacuzineşti va fi, pînă oricine dintr-înşii va trăi...” În restul articolelor se dau domnului asigurări 
de libertate, făgăduindu-i-se un ajutor de 6.000 ostaşi unguri şi germani, şi adăpost la Sibiu pentru 
caz de primejdie. 

În schimbul acestor „privileghiuri” se cerea lui Şerban să dea „în toţi anii” un tribut de 75.000 
lei, „iar alt nimic niciodată.” Pentru primii 2 ani, aceşti bani se vor plăti în proviant pe care muntenii 
trebuiau să îl depoziteze la Craiova şi Strehaia „pentru că spre aceste părți va fi pornirea oştilor 
împărăteşti.” 


Șerban Cantacuzino refuză să închine ţara germanilor. Odată cu transmiterea acestui proiect 
de tratat, austriacii trimiseră lui Şerban şi o serie de deziderate, privind colaborarea militară şi 
obligaţiile domnului român în vederea campaniei peste Dunăre. Dar nici de data aceasta, Şerban 
Cantacuzino nu se legă. El întocmi un răspuns în care accepta principial - cu neînsemnate 
modificări - toate cererile austriace, dar puse o „condițiune sau apendicea,” care anula în fond 
înțelegerea. În această „apendicea” se spunea că cererile germane se vor împlini numai „cînd 
obştescul vrăjmaş de-ajuns va fi înfrînt şi ne vom încredința că este într-atît ruşinat, încît să nu poată 
mai departe prăpădi şi pustii cu totul aceste mult asuprite ţări pe care ei prea lesne le pot călca şi 
stinge; mai ales tătarii, despre ale cărora părți, după starea ţărilor de acum, avînd ei let cîmp şi 
intrarea slobodă, fără nici o zăticnire, nicăierea, şi spre a lor împiedicare, aceste sărace şi slabe ţări 
nu pot singure, mai ales cu mînă slabă, a se apăra...” 

Refuzînd în felul acesta legătura propusă de împărat, Şerban se angaja pe un drum primejdios. 
Germanii erau în plin triumf, iar către turci nu se mai putea întoarce. Curtea munteană trăi în 
primăvara anului 1688 zile dramatice, în aşteptarea reacției austriace. Fără a pierde vremea, Şerban 
reia vechea sa tactică, de a paraliza imperialismul habsburgic prin cel polon. De data aceasta, în 
afară de poloni, putea dispune şi de ruşi, care aderaseră şi ei, cum ştiţi, la lupta contra turcilor. 
Aceeaşi tactică fu adoptată şi de moldoveni. 

Astfel, în iulie 1688, Stolnicul Cantacuzino, în numele muntenilor şi Miron Costin într-al 
moldovenilor, arătară hatmanului lablonovski că îndată ce oştile polone vor năvăli, cele două 
principate se vor supune regelui. Se pare că aşteptau dintr-un moment într-altul invazia trupelor 
germane, de vreme ce apelul către generalul polon are accente disperate: „dar repede căci afacerea 
este pierdută.”!% 

Că Şerban nu se înşela asupra intenţiilor austriace, o vedem din încheierea raportului secret 
întocmit de călugărul Del Monte. Acesta nu se sfieşte a sugera cercurilor iezuite din jurul lui 


'% Hurmuzaki, Supl. II”, p. 176-178. 


Leopold, ocuparea militară a Ţării Româneşti. „... Dacă tătarii ar fi împiedicaţi de către poloni sau 
muscali, o mică armată germană va putea subjuga pre români... Acestea sub sigiliu mărturisim, 
numai ca Eminența Voastră, ca preot să ştiţi toate...” 

Că cercurile vieneze - iezuite îndeosebi - erau iritate de rezistenţa lui Şerban, se vede şi din 
faptul că acelaşi Dunod (prelungindu-şi peste măsură şederea în ţară) a încercat să provoace o 
mişcare a boierilor împotriva domnului. N-a reuşit însă. în instrucţiunile date solilor din mai 1688, 
este cuprinsă şi reclamația împotriva intrigantului (,,...a ispitit tulburări între domn şi boieri...”) 
Supărarea cercurilor vieneze străbate în răspunsul dat muntenilor la 29 iulie: „,... De vreme ce 
pomenitul Prinţipe n-a găsit cu cale a primi acestea mîntuitoare sfaturi şi adeveritei împărăteşti şi 
crăieşti protecții, ca să se nevoiască el pentru a păzi şi a apăra despre turci răpirea mai ales, pustiirea 
țării, stingerea caselor lor şi pierzarea norodului românesc, mai ales despre tătari, la care sînt supuşi 
în toate zilele a se teme; puind pricină cum că ajutorul oştilor împărăteşti este depărtat (carele acum 
se află în Ardeal, din destul de aproape) şi pînă puterile a pomeniţilor varvari nu se vor zdrobi, pînă 
unde despre dînşii nici o grijă să nu aibă...” În continuare, se spune cu ipocrizie: „cu toate acestea 
Mărirea împărătească şi Crăiască... nepotrivindu-se vorbei şi părerii numitului Prinţipe...” va 
continua să privegheze asupra soartei „osîndiților şi apăsaţilor.” 

La rîndul său, Leopold refuză lui Şerban „ceruta diplomă,” socotind că „a se da acuma este în 
zadar, fiindcă Prințipul nu se leagă acum a împlini tocmelile.” 


Raporturile lui Şerban Cantacuzino cu ruşii. Să vedem acum împrejurările în care s-a produs 
apelul lui Şerban Cantacuzino către ruşi. Acest apel era foarte firesc. De multă vreme cuceririle 
austriace şi amestecul activ al agenților papali (a iezuiţilor mai ales) neliniştea cercurile clericale 
ortodoxe. în Moreea, ocupată, cum ştiţi, de venețieni, aceşti agenți începură deja acțiunea de 
catolicizare. Populaţia,a reacționat, fireşte. În Ardeal, de asemenea, este semnalat pericolul unirii. 104 
Dealtfel, ideile şi ţelurile clerului catolic în această privinţă se pot vedea în raportul lui Del Monte 
cu privire la Țara Românească. El propune, nici mai mult nici mai puțin, decît catolicizarea prin silă 
a boierimii muntene, „căci este lesne a se da legi învinşilor de către învingători.” O reacţie ortodoxă 
era deci, repet, de aşteptat şi era firesc ca Şerban Cantacuzino să fie în fruntea ei. De multă vreme, 
domnul muntean era privit ca o adevărată căpetenie a ortodocşilor. Leopold însuşi îi recunoscuse 
această poziție, dîndu-i titlul de general al creştinilor ce se vor răscula. Aţi văzut cum curtea lui 
devenise un centru de întîlnire şi de adăpostire a clerului balcanic refugiat. Nu vom exagera deloc 
afirmînd că Bucureştii deveniseră, mai mult decît Constantinopolul, centrul politic al ortodoxiei. În 
răspunsul rusesc, domnul muntean este numit „voievod şi suveran al tuturor ortodocșilor creştini. ” 

Este de la sine înţeles deci că Şerban nu putea să servească ca punte pentru trecerea spre 
Bizanţ a unei puteri catolice; dimpotrivă, el era - mai ales după ce văzuse desfăşurîndu-se sub ochii 
lui drama ardeleană - exponentul principal al reacţiunii. Bineînţeles a făcut-o discret, în termeni 
foarte diplomatici, fără umbră de agresivitate la adresa germanilor. Fondul acțiunii lui Şerban este, 
desigur, tot politic; după vechiul său procedeu, el urmărea să provoace o rivalitate austro-rusă, aşa 
cum, pînă atunci, o înteţise sistematic pe cea austro-polonă. 

Chiar în acele zile de îngrijorare, de care v-am amintit (primăvara anului 1688), de acord cu 
Teodosie, mitropolitul ţării şi cu Dionisie, fostul patriarh, Şerban trimite la Moscova pe 
arhimandritul Isaia de la Athos cu scrisori către Patriarhul Ioachim. Acesta răspunse cu cuvinte de 
încurajare. Atunci Şerban îl trimise din nou; de data aceasta, Isaia ducea scrisori de la domn, de la 
Dionisie şi de la Arsenie, patriarhul sîrbesc de la Ipek. Trei popoare ortodoxe - românii, grecii şi 
sîrbii - vorbeau prin această solie, cerînd Moscovei luarea cruciadei pe seama ortodoxiei. Isaia a 
fost foarte bine primit de ruşi. S-au păstrat scrisorile soliei, traduse din greceşte în slavoneşte. 
Deosebit de interesantă pentru noi este scrisoarea ex-patriarhului Dionisie, fiindcă acesta era un 
colaborator intim al domnului român. Iată ce spune el în apelul său: „Cînd se va ivi semnul crucii, 
mulți se vor scula: sîrbii şi bulgarii şi mai ales Mizia de Jos (Muntenia) sub cel din sămînţă 
împărătească Şerban Cantacuzino.” 


104 Silviu Dragomir, Contribuţii..., 1122-1123. 


Şerban, la rîndul său, vorbeşte de criza grea prin care trece ortodoxia (între persecuția 
turcească şi presiunea catolicismului), cere oşti pentru evacuarea Bugeacului şi a țărmului dunărean. 
Arată că şi el pregăteşte o armată de 30.000 de oameni pe care ar putea s-o ridice la 70.000 dacă 
ruşii vor cobori la Dunăre. Prin venirea ruşilor şi ridicarea celorlalți creştini, crede că oastea care ar 
lupta împotriva paginilor ar putea ajunge pînă la 300.000 de oameni. 

Isaia insistă asupra primejdiei catolice. Ruşii răspund lui Şerban, trimiţînd pe un anume 
Dementie Tomin. Lui Isaia (care vorbise de presiunile Austriei asupra lui Şerban) i se dădu o 
scrisoare în care domnul muntean şi asociaţii săi sînt încurajați la rezistență: „Vom avea grijă de 
voi... să nu vă legaţi şi acte de supunere să nu faceți şi să nu săvîrşiți făgăduieli şi jurăminte de 
supunere, ci gătindu-vă tu cu ai tăi, cât şi cu alte oştiri creştine, să vii contra Crîmului...”1% 

Din cele ce v-am spus mai sus, trebuie să reţineți cu deosebire faptul că ruşii (care la data 
aceea nu aveau încă gînduri asupra Constantinopolului şi făceau o politică mai mult locală) au fost 
foarte impresionați de solidaritatea ortodoxă din jurul lui Şerban. De aceea îl numesc ei „voievod şi 
suveran al tuturor ortodocşilor creştini.” 

Dimitrie Cantemir, care a cunoscut de aproape treburile politice ruseşti, vorbind de tratativele 
lui Şerban cu țarii Moscovei, spune: „Şerban Cantacuzino... a făcut strînsă confederație cu loan şi 
Petru, țarii Rusiei, şi a obţinut de la aceştia promisiunea că, după ce va fi cucerit Constantinopolul, 
îl vor declara împărat al grecilor, ca pe unul ce descinde din familia imperială a Cantacuzinilor.”% 
Într-un raport din 1702, diplomatul austriac Marsigli, scrie împăratului: ,„... da un prete greco mi e 
stato communicato il concerto del fu Serbano Voivoda di Valachia, col Czar di Moscovia per 
introdurlo all'imperio greco servendosi, dell mezzo di lei armi per facilitarlo.”!% Şi Neculce 
cunoaşte o atare făgăduință, căci spune în cronica sa: „gîndul şi gătirea lui Şerban Vodă era să fie el 
împărat în Țarigrad.” ° Din nenorocire, Isaia, la întoarcerea sa din Rusia, fu prins la Braşov şi dus 
la Viena, dîndu-se astfel pe față proiectele lui Şerban cu ruşii. 


Reacția germanilor. Presiune militară. Şerban constrins să se închine. Moartea domnului. 
Austriacii se deciseră să acționeze față de munteni, ca altădată împotriva ardelenilor. Sarcina 
aceasta fu dată - spre norocul tuturor - generalului Veterani, un soldat viteaz şi fin diplomat. El 
cucereşte Orşova şi pătrunde în Oltenia, anunțind că merge spre Braşov. Fireşte, făcea o 
demonstrație de forță; sub presiunea trupelor, Viena voia să facă pe Şerban să cedeze. 

Într-adevăr, intrarea trupelor germane în țară făcu impresie la Bucureşti. Turcii, care 
cunoşteau tratativele lui Şerban cu împăratul, puteau crede că intrarea lui Veterani în țară era în 
înțelegere cu domnul. Se temură toți de represaliile tătăreşti sau turceşti. Situația era agravată încă 
printr-o răscoală care izbucnise în sînul populaţiei dunărene dintre Belgrad şi Orşova, şi la care se 
spunea că au participat şi trupe muntene. Pentru a nu fi bănuit, Şerban execută 40 de supuşi ai săi, 
căpetenii ale răscoalei. Pe de altă parte, trimite pe Constantin Brîncoveanu, mare logofăt, în tabăra 
lui Veterani, pentru a-l convinge pe acesta să se retragă din ţară spre a nu da pricină tătarilor să 
năvălească. Tînărul diplomat muntean, atît de cunoscut pentru natura sa aleasă şi un deosebit simţ 
politic, găsi în Veterani un om plin de înţelegere şi curtoazie. Legară chiar o frumoasă prietenie 
(una vera et honorata amicitia). "° 

Marşul n-a putut fi oprit, însă s-a desfăşurat într-o ordine desăvîrşită. La Cîmpulung, Veterani 
se opri. Şerban trimise din nou pe Brîncoveanu, însoțit de data aceasta de fratele său Mihai 
Cantacuzino şi de ginerele său Bălăceanu. Ei aduceau lui Veterani, odată cu un bogat dar personal, 
proiectul privitor la cartiruire. Domnul făgăduia întreținere pentru 12 regimente, 4.200 taleri lunar şi 
o ambasadă formată din rudele cele mai apropiate, care să meargă la Viena să închine ţara 
împăratului. 


19% V. Zaborovski, op. cit., p. 121. 

1% D, Cantemir, Istoria Imperiului otoman, LL, p. 506. 
107 Hurmuzaki, Fragmente, III, p. 384. 

108 Neculce, ed. Kogălniceanu, II, p. 227. 

1% V. Zaborovschi, op. cit., p. 195. 


În urma acestora, Veterani trece munţii la Braşov. Aici aşteaptă venirea ambasadei lui Şerban. 
Constrîns de împrejurări, Şerban n-avu încotro şi trimise, după mari frămîntări, o ambasadă 
strălucită, dar fără împuternicirea de a încheia un act definitiv de închinare. în schimb, strălucirea 
ambasadei orbea. Ea număra o sută treizeci de persoane cu 250 de cai. în frunte erau spă- tarul 
Iordache Cantacuzino, fratele domnului, aga Constantin Bălăceanu, ginerele său, căpitanul Şerban 
Cantacuzino şi comisul Şerban Vlădescu. 

Dar Veterani era un om greu de înşelat. El observă lipsa împuternicirii; supărat, opreşte 
ambasada, şi întreabă Consiliul de Război dacă n-ar fi bine să ocupe din nou ţara. Brîncoveanu 
mijloceşte din nou împăcarea, aducînd în cea mai mare grabă împuternicirea cerută. În felul acesta 
numai, ambasada munteană îşi putu relua drumul către Viena. Vă închipuiţi cu cîtă greutate s-a 
smuls mîndrului voievod această împuternicire care vasaliza țara şi făcea să se prăbuşească marile 
lui visuri. Bolnav de mai multă vreme, se pare că Şerban a suportat greu această ultimă împrejurare 
din nefericita lui carieră. Cîteva zile mai tîrziu, muri (20 octombrie 1688). 

Moartea prematură a lui Şerban Vodă făcu să se nască zvonul că a fost otrăvit de fraţii săi 
Constantin şi Mihai, în unire cu Constantin Brîncoveanu, din pricină că aceştia erau împotriva 
politicii domnului şi mai ales împotriva veleităţilor lui de independenţă şi mărire. Zvonul acesta 
înregistrat de Del Chiaro, Radu Popescu şi îndeosebi de Dimitrie Cantemir (ginerele lui Şerban) 
căpătă oarecare consistență. Astfel, marele istoric Xenopol îi dădu crezare şi, pornind de aci, el îşi 
imagină la curtea munteană două partide, reprezentînd două curente de opinie, filo şi antigermană. 
Xenopol, care, la data cînd scria nu dispunea de tot materialul documentar necesar pentru studiul 
acestor evenimente, era dispus să creadă că Şerban făcea într-adevăr politică „germană.” Din cele ce 
v-am spus (pe baza cercetărilor făcute după război şi în ultima vreme), v-aţi convins sper că Şerban 
era departe de a face o politică „germană,” „polonă” sau „rusească”. El a făcut tot timpul politica 
intereselor de stat româneşti; doar în ceasurile cele mai bune ale zbuciumatei sale cariere, el a visat 
să întreprindă, cum ați văzut, cu ajutorul unei mari mişcări balcanice şi ortodoxe, restaurarea 
împărăției de Răsărit. 

La moartea lui Şerban Cantacuzino, ţara era unită; viaţa de partid nu se mai simţea. Într-o 
impresionantă unanimitate, toţi cei prezenţi în capitală au ales ca urmaş pe Constantin Brîncoveanu. 
Actul acesta de energie şi neatîrnare, se datora situaţiei excepționale la care ajunsese statul muntean 
- înlăuntru şi în afară - sub autoritatea lui Şerban; chiar lunga domnie a urmaşului său se întemeiază 
într-o însemnată măsură pe prestigiul şi rosturile solide create de el statului. 

În vreme ce tunurile şi muzicile anunțau domnia cea nouă, „Şerban Vodă, mortul, zăcea ca un 
om den cei proşti, numai cu muierea lui şi cu fetele lui...”!!0 Abia după ce toată larma încoronării 
lui Brîncoveanu s-a potolit, şi-au amintit de cel care „zăcea pe o masă stîrvit, părăsit de toți pînă a 
doua zi dimineaţa”, cînd „l-au ridicat cu cinste Domnul şi l-au dus la Cotroceni, la mănăstirea lui, 
de l-au îngropat.”!!! Pe mormîntul voievodului, urmaşii au săpat următoarea inscripţie: 

„Supt aciastă marmură odihnesc oasele a luminatului bun creştin lo Şerban Cantacuzino 
Basarab Voevodu, pre carele miluindu-l Dumnezeu cu Domniia aceştii țărăi, de au domnit 10 ani şi 
au chivernisit ţeara bine şi vredniceaste cu totu cinstit neamul lui, apărîndu-o de toţi vrăjmaşii; întru 
carea iară de la Dumnezeu i se-au săvîrşit viiaţa cu cinste aici, la scaunul domniei lui, lăsîndu-şi 
teara iară la cinstit şi bun chivernisitori, neamul lui, întreagă şi cu pace bună. A căruia i-au fost 
viiața de ani 54, şi asa s-au pristăvit întru Hs. la octom. 29 It. 7197.” 


21 martie 1939 


110 Radu Popescu, op. cit. 

Prelegerea a XII-a 
A TREIA DOMNIE A LUI DUCA-VODĂ ÎN MOLDOVA 


Am sfîrşit capitolul privitor la domnia lui Şerban Cantacuzino. Trecem acum la istoria 
Moldovei. Domnul Const. C. Giurescu v-a arătat pe larg tristele împrejurări în care s-a sfîrşit 
domnia lui Antonie Vodă Ruset, în noiembrie 1678. Aţi văzut tot din expunerea d-lui Const. C. 
Giurescu că, în vremea aceasta, Şerban Cantacuzino reuşi să-l scoată pe Gheorghe Duca din domnia 
Țării Româneşti. Dealtfel, aceasta corespundea intereselor turceşti care aveau nevoie de Gheorghe 
Duca pentru Moldova. 

Numirea lui Duca s-a făcut îndată după scoaterea lui Antonie Ruset, adică pe la finele lui 
noiembrie 1678. Cronicarul moldovean ne spune că a venit de-a dreptul „din Țara Muntenească, şi 
au intrat în laşi în 6 zile a lui Dechembrie.”!!? Aceasta este a treia domnie a lui Duca Vodă în 
Moldova şi a patra în tronurile Principatelor române. Unii cronicari par surprinşi de noua căftănire; 
şi pe bună dreptate. Din ultima domnie în Moldova, Gheorghe plecase urit, urgisit atît de boierimea 
mare cît şi de cea mică (vă amintiţi răscoala orheienilor şi lăpuşnenilor), iar turcii ţineau adesea 
seama de sentimentele țării față de cel propus pentru căftănire. Explicația dată de Nicolae Costin 
este că Duca Vodă se arătase totdeauna om de credință către turci. De cîte ori fusese mazilit, el s-a 
purtat cu supunere, iar ca mazil, el „nu se hainea” prin alte țări, ci s-a retras la Constantinopol, 
aşteptînd cu răbdare zile mai bune. '™? 

Cît era de servil Duca Vodă, o arată următorul episod din precedenta lui domnie. Cu prilejul 
trecerii sultanului prin laşi, avu ideea să pună un hoge în clopotniţa bisericii Sf. Nicolae să strige pe 
drepteredincioşi la rugăciune; aceasta pentru a impresiona pe sultan. Moldovenii fură indignați. Au 
pecetluit biserica şi au ținut-o un timp închisă, pînă ce a fost din nou sfințită şi curățită de 
pîngărire. "4 

Dar explicația pe care o dă Nicolae Costin, trebuie completată. Strămutarea lui Gheorghe 
Duca în tronul Moldovei răspundea nu atît dorinței lui Şerban Cantacuzino de a lua tronul 
Munteniei cît intereselor turceşti din acel moment. Turcii cuceriseră aproape în întregime vechiul 
drum polon, iar în urma păcii cu polonii (Zurawna, 1677), ei întețiră supravegherea militară asupra 
Ucrainei. Nu urmăreau atît cucerirea efectivă a acestei țări, cît se sileau să repună în seculara lui 
funcțiune economică marele drum. Trebuia deci stîrpită anarhia pe care o provocau „podghiazurile,” 
în care - în treacăt fie zis - nu operau numai cazaci, dar foarte adesea şi leşi şi moldoveni. Pentru 
această acțiune, Antonie Vodă Ruset nu era destul de energic. 

lată ce ne spune cronicarul moldovean în această privință: „Venia podghiazuri de la leşi, la 
drumul Cameniţei de lovia pre turci şi pre alți negustori, ce mergea la Camenița, şi făcea multă 
pagubă negustorilor...”!* Trebuie să recunoaştem însă că Antonie Vodă luase şi el o sumă de 
măsuri pentru ştirbirea bandelor, refacerea poştei şi comunicațiilor militare, traficului comercial etc. 
Dacă n-a avut straşnicii trebuincioasă, este fiindcă măsurile acestea costau scump pe bieții 
moldoveni. „Atunce - spune cronicarul - era greu în țări, pentru zaherele şi menziluri la drumul 
Cameniţei şi cu cheltuiala ce trebuia la schimbatul paşilor de Cameniţă... Şi aşezînd (Antonie Vodă) 
slujitori în tabără şi în Ştefăneşti, de ţinea drumul de cai de olac şi de hrană pînă la Camenița, cu 
multă nevoie de turcii ce urdina în sus şi în jos...” 1'6 

Venirea lui Duca Vodă se simţi repede. Era energic, mînă de fier şi organizator de talent. El 
îndesi paza prin înmulțirea posturilor fixe şi prin întemeierea unor gărzi mobile, care patrulau în 
lungul drumului. „Iară Duca Vodă aşezară slujitori de ajuns şi în Ştefăneşti şi osebit trimetea 

steaguri de lefegii de pază pre cîmpuri, şi lipcanii ce avea; deci s-au aşezat şi s-au potolit şi era 
pace.” !!7 

Aceste fapte vă explică desigur într-o măsură cheltuielile extraordinare şi apăsătoarea politică 
fiscală a lui Duca Vodă. Conchidem din cele de mai sus că acest domn „negustor” - cum i s-a zis lui 
Duca - a fost adus în tronul Moldovei cu o misiune specială. Dealtfel, turcii fac ambele operațiuni în 
acelaşi timp (în noiembrie): mazilirea din tronul Munteniei şi numirea în domnia Moldovei. Nicolae 
Costin nici nu socoate plecarea lui Duca din Muntenia ca o mazilire, ci spune simplu, că în luna 
noiembrie, turcii „l-au mutat la Moldova.” 

Pentru a cîştiga simpatia moldovenilor, Duca începu cu un act de pietate creştină menit a 
şterge amintirea urîtă pe care o lăsase întîmplarea cu acel hoge ce cîntase turcește la Iaşi. Chiar „în 
primăvară au săvîrşit de au zugrăvit şi biserica lui sfîntul Nicolae pe dinăuntru, pe cît rămăsese 
neistovit de Antonie Ruset Vodă, de la ferestri în giosu.” 


Politica fiscală. Mercantilismul Ducăi-Vodă. În ceea ce priveşte fiscul şi viaţa economică în 
genere, domnia lui Duca Vodă cuprinde unele elemente „moderne” care merită a fi relevate. Începu 
cu măsuri uşurătoare pentru țărani. Le-a iertat dările pe lunile de iarnă şi a plătit din averea sa 
mucareameaua, adică înnoirea domniei. Modul cum s-a făcut această „scutire” trebuie relevat; el ne 
lasă să vedem o politică financiară care tinde a apăsa asupra tuturor claselor sociale. Iată cum ne 
înfăţişează cronicarul aceste măsuri: 

„Duca Vodă după ce au venit din ţara muntenească, au lăsat ţara 6 luni de n-au scos nici o 
danie, rugîndu-l boierii, ca pre un domn avut, să cheltuiască de la sine, şi dacă vor trece 6 luni, 
atuncea să scoată scrisoare şi-şi va lua banii, că țara era săracă încă den ernatul tătarilor; deci pre 
socoteala boierilor au luat zapis de la mîna boierilor să aibă a-i plini banii după şase luni, iară pre 
urmă mari nevoi era pre boieri şi pre mănăstiri şi pre ţară, cît nu se mai dutea plăti oamenii cu cît 
avea, şi căzu tuturor cu urît Duca Vodă, că toți ruga pe Dumnezeu să-i mîntuiască de vrăşmăşia 
lui.” 1! 

Deci, Duca Vodă, văzînd incapacitatea de plată a clasei ţărăneşti, a strîns pe boieri şi i-a pus 
să semneze o creanță că vor acoperi ei şi ceea ce n-au putut plăti țăranii. S-a ajuns astfel la o 
impunere a boierilor mai grea ca totdeauna. Sistemul „împrumuturilor” forțate (pe boieri, îndeosebi) 
îl practică pe o scară foarte întinsă. Se zălogeau odoarele şi se vindeau pe nimic vitele (2 galbeni 
boul şi 1 galben vaca). în privinţa acestor persecuții fiscale ale Ducăi-Vodă, iată ce ne mai spune 
cronicarul moldovean: 

„Deci Duca Vodă s-a făcut groaznic asupra, şi asupria ţara cu orînduielile, boierii cu 
împrumutele preste putinţa lor, cît nu se mai plătea nici cu bucatele lor, cîte 2 ughi boul şi cîte 1 ug 
vaca istovia zlotaşii, nici cu odoarele ce le zălogia, ce era grosurile pline de oameni şi de femei 
sărace, leşinați de foame. Mulţi au murit prin grosuri. Boierii şi jupînesele sărace închişi la seimeni 
şi la pusei legaţi pentru bani.” 

Ca şi în Franţa, în vremea „dragonadelor” care provoacă exodul burgheziei hughenote bogate, 
tot aşa şi în Moldova „mulţi din boieri şi mazili au fugit lăsîndu-şi casele de groaza lui.” 

Tot Duca „au scornit” întîia oară, mortasăpia, adică darea pe tăierea vitelor. Tendinţa fiscală 
nivelatoare apare iarăşi cînd „au făcut obiceiu de au dat şi dau boierii cei mari şi mănăstirile goştina 
pe oi.” (Ridicat din straturile de jos ale societăţii, Duca Vodă nu era dispus să respecte privilegiile 
clerului şi nobilimii.) Se pare însă că Duca Vodă a împins persecuția fiscală dincolo de orice 
măsură. Cronicile îl osîndesc toate. într-un singur loc, Nicolae Costin recunoaşte că apăsarea fiscală 
se datora şi stoarcerilor turceşti: „... se înmulţiseră nevoile ţării cu darea ce-i venea de la turci, avînd 
împărăția multe şi dese războaie în toți anii, cu toți megieşii... şi fiind şi Moldova de tot supusă 
otomanilor.” Adăugăm că pentru împlinirea sarcinii ce îi daseră turcii - să chivernisească drumul 
Cameniţei - şi pentru toată opera de ordonare administrativă ce va face atît în Moldova cît şi în 

Ucraina, cheltuia, de asemenea, foarte mult. Nu uitaţi că avea şi „oaste grijită şi arătoasă,” care încă 
îl costa. 

Închei acest capitol, făcîndu-vă atenţi asupra unui lucru. În cercetările istorice ce veți face să 
nu scuzați şi să nu acuzaţi, ci numai să constataţi. Dar constatarea să fie întreagă şi prudentă. Aţi 
văzut cît sînt de complexe împrejurările care împing pe Duca Vodă la acea nemaipomenită 
stoarcere. Nu era numai lăcomia lui. Unii cronicari le judecă însă prin prisma interesului de clasă; 
alții, tradiționalişti, nu iartă lovirea averilor mînăstireşti. 

Apoi istoricul trebuie să proporționeze. Să nu cădeți, de pildă, în erori ca aceea a marelui 
Xenopol, care, voind să explice persecuția fiscală dezlănțuită de Duca, spune că „avea nevoie de 
bani, întîi fiindcă măritase pe fata lui cu Ştefan Beizadea, fiul Radului Vodă şi făcuse cheltuieli 
nebuneşti pentru a sărbători nunta.” ° 

Dar domnul încearcă să acopere marea nevoie de bani şi prin întreprinderi neguțătoreşti în 
care era foarte priceput. Această activitate are aspectul unui vast monopol în favoarea domniei. 
Este, în forme mai simple, aceeaşi concepţie economică cunoscută sub numele de mercantilism, 
care întovărăşeşte ridicarea monarhiilor absolute europene şi al cărei exponent era în Franța Colbert. 

Aspectul mercantilist al domniei este bine zugrăvit de Nicolae Costin: „... şi domn era, şi 
vistiernic mare, şi neguţător, şi vameş, că toată hrana tuturor luase el şi Doamna precupia toate cîte 
erau, şi de la sine din casă, unde ce trebuia ţării... Doamna sa, de altă parte, cîrciumărea bucatele din 
casă, pînea ori pe unde avea, şi băutura şi pocloanele ce le veneau la beciu; încă făcea boi de negoţ, 
şi mînca iarna fîneţele oamenilor, cu boii lor, pînă ce vindea aceia şi apoi se apuca de alţii.” (Fireşte, 
clasa feudală moldoveana - îndeosebi cei influențați de moravurile cavaleriei polone - înțelegea mai 
puţin aceste apucături „burgheze.”) 

În primăvara anului 1679, Duca Vodă şi Şerban Cantacuzino cu trupele lor urmară - cum ştiţi 
- pe vizir la Dohan Ghecet, pe Nipru, unde ridicară nişte cetăți de strajă împotriva cazacilor. 


Mişcarea boierilor împotriva lui Duca Vodă. Era de aşteptat ca boierimea, cel puţin în parte, 
simțindu-se persecutată să încerce o răscoală împotriva lui Duca. În fruntea conspirației erau 
vistiernicul Ghenea, Gheorghiţă Bogdan vel jitnicer şi Lupu, slugerul. Ei încercară, în toamna 
anului 1679, să ridice împotriva lui Duca pe lăpuşneni şi pe orheieni. Complotul fu descoperit de 
domn, iar conducătorii ucişi. Mişcarea aceasta prinsese în firele ei o mare parte din boierime, dar 
Duca Vodă a limitat represiunea şi a împiedicat darea în vileag a tuturor celor compromiși. Între cei 
cruţaţi erau, spune Nicolae Costin, şi boierii Racoviţeşti: „eară pre Racoviţeşti n-au lăsat să-i 
ivească precum au fost şi ei la acele amestecături.” Acelaşi cronicar spune că şi Gavriliţă Vornicul a 
fost sub bănuială, „ci Duca Vodă, om înţelept, au cercat şi l-au aflat drept, neatinsu la nimica...” 

Emigraţia a luat în această vreme proporţii mari. Între căpeteniile celor ce plecară din ţară 
erau Tudosie Dubău spătarul, Savel Smuncilă medelnicerul şi fratele său Gheorghiţă postelnicul, 
Ilie Motoc, medelnicerul, Ilie Drăguțescu, vel armaş şi alții. 


Politica externă. Duca Vodă a fost un om credincios turcilor. Avea însă multă supleţe şi ştia 
să întreţină legături de prietenie şi cu puterile creştine. În 1676, de pildă, el mijlocise preliminările 
păcii de la Zurawno dintre turci şi poloni. Şi cu Mihail Apafi, voievodul Ardealului, încă avea 
relaţii bune; se consultau la ceasuri grele. Îi mai unea şi ura comună împotriva lui Şerban 
Cantacuzino. Astfel, în primăvara anului 1679, cînd încep primele tratări în vederea unei mari 
alianţe anti-turceşti, Duca trimite pe Velicico Costin la curtea lui Apafi pentru a se sfătui asupra 
atitudinii ce este a se lua.!”! 

Şi cu prilejul războiului dintre moscoviți şi turci, Duca avu de împlinit un rol însemnat. El 
primi de la Poartă ordin de a se oferi în secret mijlocitor al păcii." Mărul discordiei era Ucraina. 
Pe la finele lui martie 1679, Duca trimise la Moscova pe căpitanul lonaşcu Bilevici. La 10 mai, 
solul moldovean avu audiența la ţar. Acesta acceptă ca Duca să mijlocească pacea. Cu acest prilej 

Bilevici luă contact cu Nicolae Milescu (căruia i-a dat o scrisoare de la mitropolitul Dosoftei); 
învățatul spătar făgădui să obțină o tipografie pentru moldoveni. Această făgăduială s-a şi 
realizat.” 

Raportul soliei moldovene s-a păstrat. Este scris în româneşte. (La Moscova l-a tradus 
Nicolae Milescu.) Bilevici mulţumeşte țarului „că au primit rugămintea Măriei sale domnu meu... 
pentru marea milă ce s-au milostivit de au primit pre Măria sa domnul meu la acest mijloc între 
împărați a fi mediator de pace.” În toamna aceluiaşi an, Bilevici mai făcu o vizită la Moscova. În 
sfîrşit, lucrurile fură bine îndrumate de Duca şi în februarie 1680 ajungîndu-se la o bază de 
înțelegere, o solie moscovită trecu pe la curtea domnului moldovean luînd drumul Țarigradului. 

Dar oricît de devotat turcilor, Duca, totuşi, se pare că-i ura. În decursul anului 1680, cînd 
ieşise zvonul că turcii vor face ţările noastre paşalicuri. Duca Vodă se sili din răsputeri să 
înlesnească alianţa dintre Sobieschi şi ruşi. Grija lui era atît de mare în august (1680), încît ceru şi 
obţinu de la Sobieschi loc de refugiu pe moşiile acestuia. "4 

În vremea aceasta, tratativele între turci şi ruşi, îndrumate de Duca, se urmau încet. Nici unii, 
nici ceilalți nu voiau să renunţe la Ucraina. În cele din urmă, pacea fu încheiată, la 11 februarie 
1681 la Radzim. Recompensa lui Duca fu hătmănia Ucrainei pentru care capătă întărire şi de la turci 
şi de la ruşi. A fost un moment de mare triumf pentru acest om ridicat de jos şi despre care se 
spunea că fusese băiat de prăvălie. Merse la Constantinopole, unde fu primit foarte bine (iunie 
1681). La 27 august ieşi din Constantinopol cu pompă mare. De la turci căpătase sceptrul de aur cu 
pietre scumpe, iar de la ţar în semn de aprobare, primi buzduganul şi calpacul.!7 Cronicarul scrie 
cu mîndrie: „Duca Vodă domnia şi Moldova şi Ucraina, domn cu trei tuiuri. Scrie-şi numele: Duca 
Voevoda, domn ţării Moldovii şi Ucrainii.”12% 

Aşa cum vă spuneam şi altă dată, desigur că nici Sobieschi nici ruşii nu puteau fi mulţumiţi de 
acest rezultat; dar se consolau gîndind că o administraţie moldovenească asupra Ucrainei era totuşi 
preferabilă celei de-a dreptul turceşti (după cum şi turcii la rîndul lor îşi dădeau seama că acest 
compromis irita mai puţin şi înlătura - cel puţin pentru moment - o nouă ciocnire cu Moscova). 


24 martie 1939 

Prelegerea a XIII-a 


RĂSCOALA MOLDOVENILOR ÎMPOTRIVA TURCILOR 


V-am arătat, în prelegerea trecută, că domnia a treia a lui Duca în Moldova răspundea unor 
mari interese politice şi economice turceşti. Am dezvoltat apoi capitolul referitor la politica lui 
fiscală, care introduce unele elemente „moderne.” A făcut o nouă repartiție a sarcinilor fiscale, în 
sensul că acordă scutirea de bir țăranilor pentru 6 luni, dar în schimb încarcă foarte greu nobilimea 
şi averile mănăstireşti. Am relevat, de asemenea, activitatea lui mercantilistă şi am amintit de 
mişcarea boierilor - în frunte cu Ghioca - şi de tăierile care au urmat. Aţi văzut apoi vizita domnului 
la Constantinopol, pentru afacerile ucrainene şi întoarcerea ca „Domn al Ţării Moldovii şi al 
Ucrainii.” Reluăm firul acestei domnii. Cronicarul leagă de călătoria lui Duca la Constantinopol şi o 
afacere matrimonială: „Duca Vodă într-acestaş an au mers la Țarigrad, avînd pîră cu Ştefan Vodă 
feciorul Radului Vodă logodna fiica sa Catrina, ce o logodise cu Ştefan Vodă feciorul Radului Vodă 
încă de copilă mică, iar dacă au ajuns la vîrsta căsătoriei, nu se ţinea Duca Vodă de tocmeală; şi 
eşind fata de față la divanul Vizirului, au rămas feciorul Radului pre Duca Vodă de la Divan, şi 
numai ce i-au căutat Ducăi Vodă a face tocmeala să vie în ţară să nuntească feciorul Radului Vodă.” 

În altă parte, cronicarul explică de ce Duca voia să desfacă logodna fiicei sale cu Ştefan 
beizadea: 

„Nu mai puţină mîhnire avea Duca Vedă pentru fiică-sa Caterina, carea era logodită după 
Ştefan feciorul lui Radu Vodă. Auzea Duca Vodă că Ştefan logodnicul fetii are proastă politie şi 
voia să strice logodna şi să-şi mărite fata după Iordache Muzelit grec foarte bogat, iară Ştefan 
înțelegînd aceasta, au făcut jalbă la împărăție, şi împăratul au dat poruncă lui Duca să dea lui Ştefan 
Beizadea fata dacă e logodită cu el şi să o ducă la Țarigrad, şi mergînd Duca Vodă la Țarigrad au 
dus şi pe fii-sa, iară la întoarcere cînd au venit la Moldova şi venind la Iaşi, au făcut nuntă 
domnească cu toată ţara, fiind acolo şi soli de la poloni, de la unguri şi de la munteni.” 

V-am citat aceasta, ca să vedeți firea adîncă a lui Duca: era negustor în toate; voia să-şi mărite 
fata cu grecul bogat şi nu cu feciorul de domn. Pentru un „om nou” acest mod de a fi nu era tocmai 
obişnuit. De cele mai multe ori, cei fără strămoşi sînt bucuroşi de astfel de încuscriri; Duca o refuză, 
însă sultanul a ţinut seama de latura sentimentală a acestei afaceri şi a dat ordin ca fata să fie a lui 
Ştefan, beizadeaua Radului. Dar spusele cronicarilor sînt interesante fiindcă ne mai arată şi cu ce se 
ocupau sultanul şi vizirul în vremea aceasta! 

Nunta a prilejuit lui Duca Vodă o mare petrecere, cu soli de prin vecini. „Trimis-au în toată 
ţara de au poftit pe toată boierimea şi mazilimea de la mic pînă la mare... şi după ce s-au strîns cu 
toții la Iaşi, făcutu-le-au oboroce tuturor de la domnie de le da de toate ce le trebuia, de nu cheltuiau 
nime nici un ban. Aşişderea mai adus-au 8 soli, doi din Ţara Românească şi doi din Tara 
Ungurească şi doi din ţara Leşească şi doi din ţara Căzăcească cea mare de peste Nipru, şi au adus 
solii multe daruri şi frumoase... şi s-au veselit două săptămîni cu feliuri de muzici şi de giocuri şi 
pehlivani şi puşti.” "7 


Duca Vodă în Ucraina ca domn. A găsit această ţară pustiită de urmările războaielor şi de 
anarhia bandelor căzăceşti. Misiunea lui era s-o repopuleze şi s-o pacifice, împiedicînd-o a mai fi un 
focar de tulburări politice între turci, ruşi şi poloni, şi de stingherire a comerțului de uscat şi 
maritim. 

Îndată după nuntă făcu prima vizită la Nimirov (20 noiembrie 1681). Numi oameni 
credincioşi în fruntea polcurilor şi începu să lucreze pentru repopulare. Înainte de sfîrşitul anului, 
parte din cazacii trecuţi sub stăpînire rusească, trecură Niprul înapoi." La 10 decembrie se întoarse 
şi făcu Crăciunul cu ai săi. În februarie 1682, Duca Vodă reveni la Nimirov, unde se strînseseră de 
data aceasta multe căpetenii căzăceşti pentru a vedea şi auzi, pe noul lor „tatucă.” Duca le vorbi ca 
domn, dar cu mult tact şi blîndeţe, dîndu-le ca unor copii buni sfaturi cuminţi. Îi îndemnă îndeosebi 

să-şi refacă tîrgurile.'” A căutat pe cât cu putință să nu se atingă de instituţiile lor tradiţionale, îşi 
alese dintre ei oameni mai de încredere numindu-i judecători, polcovnici şi sotnici. Iar ca locțiitor al 
său lăsă pe Iani Drăghinici „om slujit, ştiind şi limba căzăcească, de neamul lui grec.” Doar ca 
instanță supremă de judecată hotărî să rămînă şi pentru cazacii Ucrainei tot Iaşul. 

Ca şi în Moldova, politica economică desfăşurată de Duca în Ucraina este un capitol de 
seamă. Concepu un vast plan de exploatare agricolă şi negoț de vite. Opt luni de zile stătu în 
Ucraina pentru a întemeia această activitate, în acest timp reuşi să facă şi repopularea țării. De 
măsurile lui Duca „s-au bucurat foarte cazacii şi într-un an s-au strîns de au împlut toate satele şi 
oraşele de oameni...” Vă rog să rețineți faptul că pentru a pune în lucrare marile sale întreprinderi 
agricole şi comerciale, Duca s-a văzut silit să ducă şi populaţie moldovenească în Ucraina. De 
aceste colonizări ale muncii şi ordinei româneşti pomeneşte cronicarul: „Din Moldova, vreo cîteva 
mii de bărbaţi, dimpreună cu muierile şi pruncii lor, s-au silit să treacă în Ucraina spre lăcaş.” 

Ridică case şi curți la Tigănăuca, în faţa Sorocei, şi la peştere lîngă Bug. „Şi dacă au gătit 
casele, al doilea an, primăvara, iar au mers Duca Vodă pînă la Nimirov, cu toată casa lui şi cu toţi 
boierii, primblîndu-se, avînd pace aşezată de toate părțile...” !?? Nici petrecerile nu le lăsa. Ştia că 
acestea plac cazacilor. Făcea mese mari la care invita şi pe Drăghinici şi pe polcovnici „cinstindu-i 
pînă se veselea, cît nu putea sta, şi-i lua tovarășii de-i ducea pre la casele lor.” "°! 

Paralel cu pacificarea şi înflorirea economică a Ucrainei el căuta să răspundă şi misiunii de 
mijlocitor al raporturilor comerciale dintre turci şi celelalte puteri. Pentru această perioadă din 
istorie, cînd turcii resimt mai adînc nevoia schimbului de produse şi mărfuri - Duca era omul 
indicat. El lucră întîi pe lîngă Sobieschi. La 13 iunie 1682, regele polon înştiința pe domnul 
Moldovei că a luat măsurile cuvenite pentru refacerea raporturilor comerciale cu Poarta. Aşa încît şi 
polonii şi domnul Moldovei să rămînă mulţumiţi. Fireşte Moldova şi domnul negustor aveau să se 
folosească cei dintîi de reluarea comerțului. 


Duca Vodă la asediul Vienei. Asupra participării lui Duca la expediţia de la Viena voi trece 
mai repede, întrucît el s-a încadrat şi milităreşte şi politiceşte iniţiativelor lui Şerban Cantacuzino. A 
fost mai rezervat totuşi, căutînd să-şi creeze alibiuri şi pentru o eventuală victorie a creştinilor şi 
pentru una a lui Kara Mustafa. S-a dus doar cu 2.000 de oameni - moldoveni şi cazaci. 

Are şi el curieri. Aşa de pildă, în ziua de 21 iulie vedem doi moldoveni pătrunzînd în Viena şi 
aducînd ştiri de ceea ce se întîmplă în oastea otomană. lar la 11 septembrie trece pe un curier al lui 
Carol de Lorena către Kunitz. Îl aduce în tabăra sa şi apoi îl trece cu barca înapoi, dîndu-i şi 10 
ducați. 

Însă Duca Vodă nu era omul care să se pasioneze exclusiv pentru „cruciaţi.” De aceea, cînd a 
simţit că şi marele Vizir are nevoie de iscoade - mai ales în tabăra polonă - domnul oferă un 
moldovean ca iscoadă. (I se ceruse un om „care să fi slujit în Polonia”). Duca trimite pe acest om 
(care ştia limba polonă), dar pătrunzînd pînă în cortul lui Sobieschi, moldoveanul fu prins. Regele 
polon îi ia un interogatoriu şi-l retrimite, dispreţuitor - fără să-l pedepsească - Vizirului. Acesta îi 
taie capul. °? 


Răscoala moldovenilor. Căderea lui Duca. Aţi văzut, din prelegerile noastre trecute, că 
victoria de la Viena este semnalul unei noi cruciade. Toată lumea îşi pune nădejdea în creştini; toți 
aşteaptă succesul desăvîrşit al acestora. Sobieschi se pregăteşte în vederea unei mari acțiuni militare 
peste Dunăre, către Constantinopol. Duca, oricît de interesant era el ca gospodar şi ca diplomat, nu 
se potrivea vremurilor care se anunțau. Dimpotrivă, el lovise greu interesele materiale şi 
sentimentele naționale - ale moldovenilor. Sufletul lor nu era alături de Duca, ci alături de 

numeroşii emigranți aflați sub steaguri polone şi alături de Petriceicu, care la Hotin odinioară 
trecuse pe faţă de partea lui Sobieschi. 

Să urmărim acum răscoala lui Petriceicu, cu cazacii şi moldovenii, împotriva lui Duca Vodă. 
Aţi văzut cu cîtă greutate a izbutit Duca să se desfacă - ca şi Cantacuzino - de tabăra turcească şi să 
plece către Moldova. lată cum înfăţişează cronica începutul răscoalei: 

„Dacă au bătut leşii pre turci la Beci, s-au rădicat moldovenii ce erau pribegi în Țara Leşească 
cu Petriceico Vodă, şi cu cîteva steaguri de leşi, cu Dimidinski şi cu Kuneţki polcovnicii, şi s-au 
pogorît în Moldova să meargă să bată Bugiacul, avînd şi puţintei cazaci. Petriceico Vodă au rămas 
în Suciava iar Kuneţki cu cazacii şi cu moldovenii au mers la Bugiac iarna. Doamna Ducăi Vodă, 
dacă a simţit pentru leşi că se pogoară în gios, au fugit den laşi, au trecut în Ţara Muntenească, şi s- 
au dus cu toată gloata ei la Brăila. Iară boierii ce era Caimacami în laşi, s-au dus la munte şi Țara s- 
a băjenit den calea oştii leşeşti, mazilii şi breslaşii siliți de Petriceico Vodă toţi... să încalice să 
meargă la Bugeac cu oastea - de acestea toate au venit veste Ducăi Vodă la Beci.” 

La vestea răscoalei. Duca refuză să se întoarcă prin Ţara Românească (cum îl sfătuiseră unii) 
şi o ia prin Ardeal: 

„„.. Iară craiul unguresc Apafi, prieten Ducăi Vodă, l-au poftit în curțile crăieşti de au 
descălicat, şi au făcut masă mare, benchetuind pînă a treia zi, cu mare veselie şi cu giocuri, şi sfătuia 
Craiul pre Duca Vodă să-i dea cîteva mii de catane să-l petreacă pînă la scaunul lui în Iaşi, şi n-au 
primit Duca Vodă să ia oaste, să-l apere de primejdia ce i se gătise de Petriceico Vodă, care era 
venit în Suceava şi oastea în Bugeac, cazaci şi moldoveni, şi ţara turburată... iar boierii ce erau în 
cale cu Duca Vodă, dacă au sosit cu Duca Vodă la Braşov, ei se mira cum ar face să ducă de acolo 
pre Duca Vodă prin Ţara Muntenească să-l lase acolo, şi ei să vie în ţară la ceilalți boieri să se 
închine la Petriceico-Vodă, cugetînd că de acuma ar fi izbîndă la creştini, că şi casele acelor boieri 
erau în ţară la munte.” "4 

Prin urmare, n-a ascultat nici pe aceşti boieri, nici pe Apafi, ci a luat-o prin Oituz pe valea 
Trotuşului şi a ajuns la satul Domneşti. Aici la Domneşti - unde era moşia Dabijoaei, soacra sa - 
oastea lui Duca s-a risipit. „Petriceicu Vodă viind la Iaşi au şi orînduit pre Dimidinski şi pre Bainski 
cu 3 steaguri de leşi şi cu 2 steaguri de cazaci, să meargă să lovească la Domneşti să prinză pe Duca 
Vodă...” În sfîrşit, în ziua de Crăciun a anului 1683, Bainski intră în Domnești cu 500 de 
moldoveni, cazaci şi poloni şi prinde pe Duca şi pe Miron Costin, care rămăsese lîngă domn. 
Şedeau la masă împreună în pridvorul curţii de la Domnești. Cînd a prins de veste că se apropie 
„podghiozul” lui Bainski, Buhuş Hatmanul a sfătuit pe Duca să nu stea la Domnești, ci să plece la 
Focşani, unde era Doamna Anastasia. 

Miron Costin Logofătul, văzînd că domnul vrea să fugă, îl îndeamnă să n-o facă. Vă citesc 
cuvintele povestitorului, fiindcă redau simţămîntul național al marelui cronicar. Domnul să stea pe 
loc la Domnești, „că cei ce vin sunt nişte tîlhari, şi ce puteare au ei să vie asupra unui Domn ca 
Măria Ta; să nu dăm locul, că acest pămînt este frămîntat cu sîngele moşilor şi strămoşilor noştri...” 
Cronicarul, realist, încheie astfel: „Cu acest sfat nesocotit s-au înşelat Duca Vodă şi a stat neclintit 
la Domnești.” 

Arestat, Duca a fost dus în Polonia - cu el şi Miron Costin - unde a mai trăit un an şi trei luni. 
Tocmise răscumpărarea cu 180 pungi, dar, lovit de un atac de dambla, moare în seara zilei de 31 
martie 1684. 

Dar răscoala lui Petriceicu nu trebuie tratată numai pentru acest fapt: scoaterea lui Duca din 
domnia Moldovei. Ea trebuie să vă fie cunoscută pentru ceea ce aduce nou față de domnia 
voievodului „negustor”: tresărirea sentimentului naţional. Petriceicu nu este un exponent al 
imperialismului polon, după cum v-am arătat că nici Şerban Cantacuzino nu trebuie socotit 
exponentul imperialismului german. (Aţi văzut cît a rezistat Vienei, cum a luptat cu Veterani şi cît 
de greu a cedat.) 

Ei bine, cam la fel trebuie să-l priviţi şi pe Petriceicu: ca pe un exponent al acestor tresăriri de 
sensibilitate naţională, caracteristice sfîrşitului acesta de veac, atît în Muntenia cît şi în Moldova. În 

vremea expediției victorioase din Austria şi Ungaria, Sobieschi nu uitase Ucraina şi nici pe Duca. 
De aceea, îndată după întoarcerea de la Viena, regele polon ia măsuri ca să fie ajutat Petriceicu. La 
20 octombrie, el scrie nunțiului apostolic Pallavicini că este sosit momentul să se dea ajutorul 
necesar lui Ştefan Petriceicu pentru a-şi recuceri scaunul din Iaşi, împiedicînd astfel pe turci să 
înzestreze Camenița cu provizii, soldaţi şi muniții.” 

Pallavicini dă bani lui Vasile Bainski, „nepotul” lui Petriceicu, pentru pregătirea răscoalei. "6 
Cît de mult ținea Sobieschi ca această răscoală să se desfăşoare repede, o vedem dintr-o scrisoare 
către soția sa (noiembrie 1683) în care întreabă nerăbdător dacă a început domnul pribeag al 
Moldovei (Petriceicu) şi ajutoarele sale polone să acționeze. (Sobieschi voia să se înceapă mişcarea 
atît în Ucraina cît şi în Moldova, înainte de întoarcerea lui Duca). La data cînd Sobieschi scrie soţiei 
sale, răscoala începuse în ambele țări. 

Acum un cuvînt despre mişcarea cazacilor. V-am arătat, cu altă ocazie, inaptitudinea lor 
politică. Se supun întîi polonilor, apoi se desfac şi de turci şi se supun ruşilor, provocînd războiul 
ruso-turc. În cele din urmă s-au împăcat cu Duca Vodă, care, aţi văzut, se părea că reuşise să-i 
stăpînească. (Pentru cei ce studiază istoria românilor, e absolut necesar să cunoască mai de aproape 
pe aceşti vecini.) De îndată ce au auzit de victoria creştinilor la Viena, cazacii, in neastîmpărul lor, 
uită pe Duca şi se oferă imediat polonilor. Polonii, ezită însă să-i primească, fiindcă erau cam 
incomozi ca asociați. La început se ofereau pentru motive de ordin sentimental (lupta contra 
paginilor, dragostea de cruce), pentru ca apoi, foarte curînd, să ceară bani. 

În cele din urmă, nunțiul apostolic intervine pentru primirea colaborării cazacilor „a căror 
nesatisfacere ar fi putut compromite acțiunea începută pentru readucerea lor sub ascultare 
polonă.”!* Astfel Kunicki, şeful cazacilor din Buhoslav (numit acolo de Drăghinici) ridică steagul 
răscoalei, alungind pe Drăghinici, locţiitorul lui Duca. Porneşte în fruntea cazacilor spre Bugeac 
(tătarii nu se întorseseră încă din Ungaria). În acelaşi timp, Castelanul Cracoviei, cu Petriceicu, 
coboară spre Moldova. De lîngă Nistru, Petriceicu Vodă face apel la tîrguri, la sate, la boierime, 
trimiţîndu-le scrisori, prin care-i cheamă la el. Spre laşi trimite pe Ilie Moţoc, Savin Smucilă (fost 
mare medelnicer), Gheorghiţă postelnicul, „să ridice țara.” Aceste scrisori trimise țării sînt 
străbătute de nota naţională. Iacă-tă, de pildă, ce scriu cei 3 boieri lui Constantin Cantemir - clucer 
pe atunci - din Chipereşti (pe Jijia, lîngă Țuţora): veniţi „să fărîmăm păgînul, să ne răscumpărăm 
pămîntul nostru care dentrîns ne înstrăinaseră păgînii.” Este aci exprimarea limpede a acelui ideal 
moldovenesc pe care clasa conducătoare îl moştenea din generaţie în generație: refacerea 
integrităţii teritoriale." 

Aţi văzut că şi în Muntenia Şerban Vodă se luptă din răsputeri pentru a obţine prin cruciadă 
toate acele pămînturi care au aparținut în trecut țării şi care îi fuseseră înstrăinate.'"* 

Este regretabil că acestui capitol din istoria Moldovei nu i s-a consacrat o monografie pînă 
astăzi. Aceasta se datorează, cred, faptului că unii istorici de mare autoritate nu l-au interpretat de la 
început aşa cum se cuvenea. Aşa de pildă, nici Xenopol, în monumentala sa operă n-a apreciat la 
justa ei valoare mişcarea moldovenilor din vremea lui Petriceicu. lată cum prezintă marele istoric 
aceste împrejurări: 

„În acest timp tătarii, întorcîndu-se de la Viena bătuţi, răzbună căderea lor prin cumplita 
prădare a Moldovei, bîntuită pe de altă parte de oardele căzăceşti venite în sprijinul lui Petriceicu şi 
de răscoala boierilor. Prăda fiecine cît putea mai mult. Nu se mai vedea de duşmani nici în cer nici 
în pămînt. Țara întreagă ardea într-un foc de la un capăt la altul; dar cine se uita la dînsa? Era de 
hotărît chestia cea însemnată, care din cei doi domni, Duca sau Petriceicu, era să păstreze tronul. 
Din această pricină, atît de indiferentă pentru binele omenirii, se ucideau oamenii cu miile, se 
prădau averile, se făcea val-vîrtej în soarta nenorocitului popor. În timpul acesta străinii, care se 

prefăceau a sprijini competiţiile rivale, se foloseau de urgia dezlănțuită, căci averile prădate 
îmbogăţeau pungile lor. 

Ceea ce sporea grozăvia tulburărilor era că ele se făceau pe timpul unei ierni cumplite, unde 
nici munții îngheţaţi, nici codrii desfrunziți nu dădeau prilej de adăpostire, iar gerul cel cumplit şi 
troienele de zăpadă adăogeau către morțile zilnice, şi acele reci şi liniştite, dar nu mai puţin 
groaznice, ale înghețării.”! 

Cum vedeţi, Xenopol minimalizează acțiunea lui Petriceicu. El vede doar o competiție la 
domnie între Petriceicu şi Duca. 


18 martie 1939 

Prelegerea a XIV-a 


În ultima prelegere am arătat care sînt urmările în Moldova, ale victoriei creştinilor de la 
Viena. Aţi văzut că izbînda creştinilor la Viena este un semnal de răscoală pentru moldoveni şi 
pentru cazaci. Dealtfel, din vastul proiect de cruciadă, deocamdată cu atît s-a ales papalitatea: cu 
mişcarea moldovenilor sub Petriceicu şi cu mişcarea cazacilor lui Kuniţchi. 

Să urmărim mişcarea către obiectivul minimal al Moldovei: cucerirea Bugeacului. întocmai 
cum Şerban Cantacuzino urmărea într-o primă etapă, cucerirea raialelor, la fel şi această mişcare din 
Moldova, urmărea evacuarea turco-tătarilor din Bugeac şi cucerirea Tighinei, Chilei şi Cetăţii 
Albe. 

V-am spus rîndul trecut că greşit este înfățişat Petriceicu ca un instrument al expansiunii 
politice polone către Dunărea de Jos. V-am spus că ceea ce însufleţeşte pe Petriceicu nu e idealul 
politic şi economic polon, ci un ideal autohton, moldovean, care însufleţeşte pe toţi voievozii de 
seamă, pînă la Dimitrie Cantemir. (În înţelegerea acestuia cu Petru cel Mare, ideea de refacere a 
integrității teritoriale a Moldovei este un punct esențial.) 

Să continuăm urmărirea mişcării lui Petriceicu, să vedem cum a evoluat ea. Veţi vedea 
confirmîndu-se aspectul pe care l-am anunţat, de mişcare națională. Boierimea aceasta este un fel 
de cavalerie în jurul lui Petriceicu; aminteşte fronda aceea din Oltenia, ostile mehedinţenilor lui 
Radu Mihnea. Petriceicu îşi recrutează elemente pentru mişcarea împotriva lui Duca şi a turcilor din 
regiunile Sorocei şi ale Lăpuşnei, vechea vatră a frondei moldovene. (Boierimea acestor regiuni 
aminteşte, prin spiritul ei insurect, faimoasele „oşti mehedinţene,” care au luptat decenii de-a rîndul, 
apărînd Ţara Românească împotriva grecismului. 

Aţi văzut că la apelul lui Petriceicu către țară, moldovenii răspund la început cu ezitare; apoi, 
convingîndu-se de valoarea ei națională, ei răspund cu entuziasm: „Oamenii veniau întîi cu sila, iară 
apoi alergau de bună voie.” Clucerul Cantemir, unul dintre factorii principali ai rezistenţei 
autohtone impotriva lui Duca Vodă, nu a putut răspunde acestei chemări; refugiat în Ţara 
Românească îndată după plecarea lui Duca spre Viena, el se scuză că trebuie să aştepte sosirea lui 
Şerban. Dar ca să nu fie acuzat de indiferenţă faţă de o atare mişcare, trimite pe ginerele său Lupu 
cu un număr de boieri. 

Răsculaţii coborîră pe Prut pînă la lepureni (lîngă Huşi), strîngînd oaste. Alături de cazaci, se 
ridicară sorocenii, orheienii şi lăpuşnenii. Merg către Bugeac, către Tighina. Prima luptă are loc pe 
Nistru. lali-Agasi, comandantul țărmului pontic (şeful militar al întregului Bugeac) este înfrînt şi 
ucis, Tighina este arsă. Îîn legătură cu acestea, s-a păstrat o interesantă scrisoare-raport, trimisă la 7 
decembrie (stil nou) de Kunicki către Potocki, castelanul Cracoviei; cazacul vestește că în această 
primă luptă „au căzut 100.000 tătari” (Kunicki, şeful cazacilor, era un soldat cu veleităţi politice: 
urmărea să devină hatmanul Ucrainei prin poloni. De aceea scrie el acest raport pretențios către 
Potocki. Dar cifra aceasta de 100.000 de cadavre - din prima ciocnire dintre moldoveni şi tătari - 
este, desigur, exagerată.) 

Interesantă este scena politică care are loc înainte de bătălie între cazaci şi moldoveni: 
„înainte de ciocnirea cu tătarii, moldovenii au jurat credință regelui republicei polone şi cazacilor, 
iar aceştia, la rîndul lor, au făcut şi ei jurămînt moldovenilor.” Se pare că moldovenii s-au purtat 
eroic. Kunicki nu se poate opri de a mărturisi: „Moldovenii s-au dovedit oameni care merită toată 
încrederea, bătîndu-se vitejeşte şi luînd parte însemnată atît la biruință cît şi la pradă.” 

După această luptă cîmpul fiind liber, răsculații se reped asupra sălaşelor tătăreşti şi le distrug, 
omorînd copii, bătrîni, femei; iau şi pradă multă. Regiunea aceasta era o foarte bogată regiune 
agricolă, bine organizată de turci pentru a le servi ca principal depozit de aprovizionare. Kunicki, 
care se pare că are şi cunoştinţe geo-economice, laudă bogăţia aceasta a Bugeacului: „plin peste 
măsură de grîu, orz şi mei, cu adevărat rivalul Egiptului şi grînarul Constantinopolului.” Dar toată 
afacerea s-a terminat... tot căzăceşte. A doua zi după victorie, cazacii au căzut în debandadă şi 
jafuri. (Jaful scădea valoarea militară a cazacilor. Numai aşa se explică cum sosirea Hanului i-a 
surprins risipiţi.) Cazacii şi moldovenii s-au retras cu tabăra mobilă (tabără închisă cu care); în felul 
acesta, au rezistat atacurilor tătarilor. 


Boierii moldoveni, pe care-i exaspera tovărăşia cazacilor, căutau să se despartă. Cronicarul 
spune: „Văzînd cazacii pre moldoveni îndoiţi, socotind să nu-i viclenească cu fuga, cum s-a şi 
întîmplat, i-au pedestrit pe moldoveni şi caii îi băgase în tabără iar ei pre jos pre lîngă tabără.” În 
sfîrşit, au ajuns aşa la Gura Frumoasei, urmaţi continuu de tătari. Aci aceştia mai dau o şarjă 
puternică împotriva cazacilor. Spune cronicarul „că soarele, un ceas bun nu s-a văzut de mulțimea 
săgeților.” Totuşi, tabăra a rezistat, şi cazacii au ajuns la Gura Lărgii. Aici, peste noapte, boierii 
moldoveni au ţinut sfat în taină şi pe nesimţite au părăsit tabăra. Bineînţeles, cazacii erau şi ei 
vinovaţi de plecarea boierilor moldoveni. Mulţi dintre aceştia au fost urmăriţi şi ucişi de tătari. 
Cazacii s-au retras şi ei, risipindu-se. Faptul e relatat de cronică astfel: „S-au tras unii pe pîntece, 
care cum au putut, peste ghiața Prutului şi au trecut iar cîţi au fugit prin stuh i-au robit tătarii; fără 
seamă de mulţi şi moldoveni şi cazaci... şi aşa s-a isprăvit acea oaste.” "4! 

Se pune acum întrebarea, cine poartă răspunderea sfîrşitului atît de tragic al unei acțiuni aşa 
de frumos pornite? Kunicki pleacă, într-un vîrtej de supărare, din Iaşi, la 10 ianuarie 1684, refuzînd 
orice concurs lui Petriceicu. Unul dintre principalii vinovați era Potocki, căruia regele Sobieschi îi 
scrisese să dea ajutor lui Petriceicu; dar Potocki n-a executat ordinul. Astfel, polonii n-au ştiut să 
profite de această împrejurare care începuse sub auspicii atît de fericite. Petriceicu scrie lui Potocki: 
„Văd că puțină nădejde mai rămîne la puterea cazacilor în interesul cărora m-ai trimis aci şi eu n-am 
pregetat a veni. Ne vom retrage în plină înfrîngere dacă nu te vei grăbi a ne trimite ajutor şi va 
urma, fără îndoială, prăpădul atît al sărmanilor locuitori ai acestei țări cît şi al altora, care s-au 
ridicat parte la îndemnul tău împotriva duşmanului - dacă vom aştepta în zădar.” 

Vedeţi nota de jale în scrisul lui Petriceicu pentru ce se întîmplă în Moldova (în ţara lui); 
această notă revine în mai multe rînduri în corespondenţa sa. Astfel, după fuga lui Kunicki (10 
ianuarie 1684), Petriceicu, rămas singur, iată ce scrie: „Ce să fac, unde să mă întorc, nu ştiu... Pe 
Dumnezeu, te rog întîmpină răul cît mai repede, cu putinţă, să nu se mai verse în viitor atîta sînge 
creştinesc printre localnici.” Apoi: .” .. căci prin întârziere, însăşi Polonia şi creştinătatea va suferi 
pierderi.” Este o greşeală să credem că în acest om vorbea numai ambiția domniei. 

În amărăciunea lui, Petriceicu îşi întoarce privirile spre Rusia. Anume, trimite la ruşi pe 
marele cărturar Mitropolitul Dosoftei într-o misiune. Acesta este oprit la Kiev, unde ruşii îi pun o 
serie de întrebări la care Dosoftei răspunde: „Polonii au făgăduit ajutor, aceştia însă sînt mincinoşi 
şi nestatornici, de aceea pe ajutorul lor promis din dragoste creştinească, moldovenii nu se pot 
sprijini.” Vă rog să reţineți faptul acesta: adeziunea unei mari personalităţi, ca aceea a mitropolitului 
Dosoftei, la acțiunea lui Petriceicu. 

Acum, este bine să ştiţi şi cum a judecat cronicarul moldovean această răscoală; el exprimă, 
fireşte, sentimentele unei generații care a suferit prea mult de pe urma răscoalei şi a înşelătoarelor 
promisiuni polone. „Atuncea şi tătarii au bătut pre leşii şi pre cazacii ce erau în Bugeac cu Kuneţchi 
şi pre moldovenii lui Petriceicu Vodă. Dusu-s-au Petriceico Vodă din laşi la Suceava mîncînd şi 
Jehuind şi el ce au găsit, cît n-au mai rămas nimic în urma lui, moldovenii atuncea gata la jahuri, să 
ducea cari cum putea în Bugiac de aducea vite, boi, vaci şi oi multe. 

Iar apoi au plătit cu asupra jahurile ce au adus den Bugiac, şi prada şi robia ce au făcut tătarii 
nu să va uita în veci. Rămas-au şi foamete mare după risipa țării de Petriceico Vodă, cît în doi ani 
nu se putea apuca oamenii de hrană, ce tot foamete era; acest bine au făcut Petriceico Vodă țării cu 
venirea sa în două rînduri în Țară den Țara Leşească.” 

Ţin să vă mai spun un lucru. Cronicarii, atît Pseudo Nicolae Costin, cît şi Neculce, socotesc 
intervalul de timp scurs de la începerea răscoalei şi pînă la instalarea în scaun a lui Dumitraşcu 
Cantacuzino ca pe o a doua domnie a lui Petriceicu Vodă. Ei au în cronicile lor capitole aparte, cu 
titluri în acest sens. La Pseudo Nicolae Costin: De a doua domnie a lui Ştefan Vodă. Petriceico; la 
Neculce: Domniea a doua a lui Petriceico Vodă de la Iaşi. 

Durata acestei domnii trebuie socotită din ziua intrării lui Petriceicu în cetatea de scaun, adică 
în Iaşi. Aceasta s-a întîmplat în ziua de 19 decembrie 1683.!*2 Pseudo Nicolae Costin afirmă că 
Petriceicu a încercat să obțină chiar recunoaşterea de la turci: „ce pînă era oastea la Bugeac, 

începuse Petriceico Vodă a se cerca la turci. Era un boier pus pîrcălab la Galaţi, anume Alexandru 
Burnaz, ce fusese sluger mare, grec; ce-i scrisese Petriceico Vodă cărți să meargă la Seraskerul că 
doară şi-ar putea face de la turci pace, să-i dea domnia iarăşi, ce n-au apucat a merge.” O 
confirmare a acestei ştiri nu avem şi o socotim puţin probabilă. Înconjurat de Ieşi şi de cazaci, şi de 
căpeteniile boierimii răsculate, urît de turci pentru actul de hainie care le-a adus înfrîngerea de la 
Hotin - nu cred că Petriceicu s-a putut gîndi să înceapă tratative cu Seraschierul. Pseudo Nicolae 
Costin arată apoi că Petriceicu „au şezut în scaun în laşi numai 15 zile” după care, aflînd de 
înfrîngerea din Bugeac, a plecat „luînd calea spre Suceava.” Apoi, tot Nicolae Costin ne spune că 
Petriceicu Vodă „au mai şezut la Suceava pînă în luna lui martie; decia s-au dus şi el în țara 
leşească.” Desigur că Petriceicu ar fi părăsit mai repede țara dacă tătarii ar fi năvălit pe urmele lui; 
însă Seraschierul îi oprise pentru a nu îndîrji şi mai mult populaţia şi pentru a pregăti în felul acesta 
atmosfera necesară introducerii în domnie a lui Dumitraşcu Cantacuzino (pe care Seraschierul îl şi 
căftăneşte în februarie la Babadag). Că turcii apreciau la justa ei valoare mişcarea de obşte a 
moldovenilor în jurul lui Petriceicu, ne-o arată măsura pe care Seraschierul o anunţă tîrgurilor „că 
Poarta va da scutire de tribut pe timp de 7 ani celor ce vor părăsi pe Petriceicu Vodă şi se vor 
supune stăpînirii turceşti.” 1% 

Plecarea lui Petriceicu fără a încerca o luptă cu adversarul său, Dumitraşcu Cantacuzino, se 
explică prin risipirea oştirii sale din pricina lipsei de bani. El a cerut să i se trimită grabnic un ajutor 
bănesc, arătînd că „altcum va fi expus ca în momentul apropierii tătarilor să fie părăsit de oştire; "1" 
Nunţiul apostolic Pallavicini îi trimise 30.000 de fiorini; “ dar banii sosiră prea tîrziu, după ce 
trupele se revoltaseră şi trecuseră de partea lui Dumitraşcu-Vodă. Părăsit de oaste, părăsit şi de 
boieri, Petriceicu plecă spre Dorohoi (aprilie 1684) şi de aci prin Cernăuţi trece mai departe în 
Polonia. 

Se mai petrece un fapt care dovedeşte că într-adevăr a fost în ţară o reacție a spiritului 
autohton: o parte însemnată din boierimea moldoveana opune lui Dumitraşcu grecul, pe Cantemir 
Clucerul, tip reprezentativ al boierimii de ţară (a celei mijlocii). În această alegere, ştiţi că se 
amestecă şi Şerban, domnul Țării Româneşti. Acesta intervine pe lîngă Soliman să-l confirme în 
scaun pe alesul boierilor. O delegaţie pleacă chiar la Constantinopol, pentru ca să răstoarne pe 
Dumitraşcu şi să-l susțină pe Cantemir. 


Domnia a doua a lui Dumitraşcu Vodă Cantacuzino. Dar încercarea boierilor, cu tot sprijinul 
lui Şerban, n-a avut (cel puţin deocamdată) nici un succes. Dumitraşcu Cantacuzino a fost căftănit 
de seraschier încă în cursul lunii februarie, la Babadag. La 1 aprilie el este arătat ca domnind, '“* de 
unde rezultă că s-a instalat în scaun în ultimele zile ale lunii martie, deci curînd după retragerea lui 
Petriceicu. Aşa spune şi Pseudo Nicolae Costin: „... au venit la scaun în Iaşi, în postul cel mare, în 
luna martie.” 

Domnia lui Dumitraşcu Cantacuzino întîmpină de la început o foamete cumplită cum nu se 
pomenise de mult în Moldova. Cauza principală a foametei ne-o lămureşte Neculce: ,„... că fusese 
ţara toată bejenită, şi nu putuse oamenii ara, şi nu se făcuse pîne.” Urmările au fost grele de tot. 
„Erau oamenii tot leşinaţi, morți, pe drumuri şi pe ulite, cît se mînca om pre om! şi podgheazuri din 
țara leşească totdeauna se slobozeau de stricau şi prădau tâlhărit mult era; şi de la Cotnar în sus era 
tara pustie.” Afirmația lui Neculce că se mînca om pe om nu este o floare de stil. Nicolae Costin 
citează un caz: „în laşi au amăgit un țigan pre o fată săracă şi au băgat-o într-o pivniță pustie, şi 
acolo au ucis-o şi au tăiat dintr-însa de au fript şi au mîncat, precare l-au şi prins Dumitraşco 
Vodă.” 

Un fapt demn de reținut este că în aceste împrejurări de foamete cumplită, tătarii au făcut 
bune afaceri, căci au adus la Iaşi şi prin tîrguri, cantităţi de grîne pe care le-au vîndut populaţiei. 

Cronicarii spun că unele familii, neavînd bani, ca să obţină hrană, îşi dădeau băieții şi fetele în robie 
la tătari! Dealtfel, mulţi locuitori îşi găseau, ca robi, tihna şi hrana în regiunile stăpînite de turco- 
tătari, unde nu ajungeau „podghiazurile” creştinilor. Astfel, încetul pe încetul, parte din moldoveni 
se vor îndepărta de ideea, „cruciadei” şi vor deveni partizanii „păcii turceşti.” (Exponentul acestui 
curent va fi în curînd Constantin Cantemir.) 

La mizeria generală se adaugă stoarcerile domnului care, în pragul acestei a doua domnii, se 
găsea aproape ruinat. Datorită acestor stoarceri, el intră în conflict cu boierimea. La aceasta se 
adaugă conflictul cu Cantemir, căruia nu-i putea ierta că aspirase la domnie. Dar în jurul lui 
Cantemir era un întreg partid, al boierimii de ţară, pe cînd în jurul lui Dumitraşcu Vodă erau doar 
cîţiva greci, „oameni de casă.”1% 

Ameninţat la tot pasul să fie ucis de domn, Constantin Cantemir „ia pe copiii şi pe boierii cu 
care era înţeles” şi fuge în Țara Românească, la Şerban. Dimitrie Cantemir, în opera închinată 
tatălui său, afirmă că „după retragerea lui Cantemir în Muntenia, mulți dintre cei dintîi boieri l-au 
urmat şi s-au adăpostit la Şerban.” 

Şi în scrisul celorlalţi cronicari - atît Pseudo Nicolae Costin, cît şi Neculce - se vede disprețul 
boierimii moldovene pentru acest Dumitraşcu Cantacuzino; ne este înfăţişat ca un bătrîn senil, plin 
de defecte, lipsit cu totul de calități. Exemplar tipic al decăderii morale constantinopolitane, el 
aduce în Moldova apucături urîte şi dă un spectacol de imoralitate, care va ridica împotriva lui 
întreaga clasă conducătoare. „Doamna lui stătea la Țarigrad, iar aici îşi luase o fată a unei rachieriţe 
de pe podul vechi, anume Arhipoaia, pe care o chema Aniţa.” În legătură cu aceasta, cronicarul dă o 
sumă de amănunte, care pun în lumină desfrînarea şi cinismul lui Dumitraşcu Cantacuzino. Afară de 
aceasta, nu trebuie să uitaţi un lucru. Deşi Cantacuzin, fiindcă trăise la Constantinopol, Dumitraşcu 
rămăsese grec. În Muntenia - unde fusese cămăraş în vremea lui Grigore Ghica - i se spunea chiar 
„„Grecul.” Şi acest fapt avea importanță, fiindcă în acea vreme (îndeosebi în urma domniilor lui 
Duca) influenţa grecilor sporise peste măsură şi accentuase reacţiunea boierimii - a celei mijlocii, 
mai ales - şi a tîrgoveților împotriva, lor. 


Campania polonă din anul 1684. Sobieschi nu se putea mîngiia de insuccesul lui Petriceicu şi 
al răscoalei moldo-căzăceşti. Pe de altă parte nu trebuie să uitaţi că acum se găsea în Polonia o mare 
emigrație moldoveană, care îndemna pe rege la acţiune pentru înlăturarea lui Dumitraşcu Vodă 
„„Grecul.” Nu mai puţin îl îndemnau la luptă solii lui Şerban Cantacuzino pe care regele îi primeşte 
la 12 iulie;'* cel care conduce raporturile partidei naţionale moldoveneşti cu Sobieschi era acum 
Miron Costin; prins cu Duca Vodă la Domnești, el era tratat foarte bine la curtea polonă. 

Dar regele Poloniei avea posibilități militare şi financiare destul de reduse. Vă spuneam că 
abia reuşise să ridice prin august, circa 18.000 de oameni. Astfel începu Sobieschi lungul şir de 
campanii (1684-1691) sub semnul Ligii sfinte. Aceste campanii se vor repeta an de an fără alte 
succese decît pustiirea cumplită a Moldovei. Prinşi de ploi şi de inundaţii, polonii nu reuşiră însă să 
treacă nici Nistrul. În vreme ce „şedeau în noroi pînă la genunchi”! tătarii le tăiară orice 
posibilitate de aprovizionare. Sosirea seraschierului, cu Dumitraşcu Cantacuzino, găsi armata 
polonă incapabilă să primească lupta. Sobieschi se retrase, dînd însă drumul cazacilor să pîrjolească 
Tara de Jos; seraschierul, de asemenea, se retrase, lăsînd şi el parte din tătari să ierneze în Moldova. 


Mazilirea lui Dumitraşcu Vodă. Răscoala contra grecilor. Seraschierul Soliman avea un bun 
cap politic. El a putut să observe cu prilejul acestei campanii golul din jurul lui Dumitraşcu Vodă. 
Dar meritul de a fi scos pe acest venetic din tronul Moldovei revine, în primul rînd, lui Şerban 
Cantacuzino. 

Ştiţi că domnul Munteniei avea ura tenace; el nu putea uita partea pe care Dumitraşcu Vodă o 
avusese, cu ani în urmă, la uciderea tatălui său, Postelnicul Cantacuzino. Perseverînd, Şerban 

reuşeşte să convingă pe turci că nu se poate rezista guerilei polone şi căzăceşti cu oameni ca 
Dumitraşcu şi că trebuie pus domn pe tronul Moldovei Cantemir, om brav şi cu mare experienţă 
militară. Dimitrie Cantemir spune că seraschierul Soliman, „pe lîngă aceea că se înţelesese cu 
Şerban pentru a mazili pe Dimitrie, era prieten vechi şi din adîncă inimă cu Cantemir...” Astfel se 
decide mazilirea lui Dumitraşcu Cantacuzino şi înscăunarea lui Constantin Cantemir. 

Cu prilejul mazilirii, nemulţumirile împotriva grecilor din jurul domnului izbucniră pe faţă cu 
violenţă. În fruntea mişcării sînt elemente din boierimea mijlocie pe care se întemeia partidul lui 
Constantin Cantemir. lată cum povesteşte Neculce această răscoală: „Armaşul Flondor şi cu frate- 
său Gheorghiță Ciudin, cu Mitrea căpitanul, cu Mileştii şi cu alţii au burzuluit tot tîrgul şi 
slujitorimea asupra grecilor, tot cu pietre şi cu bețe, de era curtea domnească plină de oameni. lar 
grecii tot în casă şedeau, lîngă Dumitraşcu Vodă şi se ascundeau care pe unde putea, şi mai vîrtos 
căutau pe un grec Saraeni, carele au fost bătut stupii lui Gavriliţă Vornicul şi a fost dat ştiubeelor 
foc. Şi purcegînd din laşi, Saraeni şi alți greci tot dinaintea lui Husain bei mergeau, ca să nu-l poată 
lua moldovenii, că se ajunsese Dumitraşcu Vodă cu Husain bei de ținea cu dînsul. Dar norodul tot îl 
suduia şi-l hătcăia şi arunca cu pietre şi cu lemne după dînsul, şi cu această cinste frumoasă au eşit 
Dumitraşcu Vodă din Moldova. Aşişderea la acea gîlceavă prins-au Flondor armaşul pre un alt grec, 
anume Mavrodin paharnicul şi l-au bătut şi l-au dezbrăcat de l-au lăsat numai cu cămaşa şi l-au pus 
pe un cal îndărăpt cu faţa spre coada calului şi-i dedese coada în mîni de o ţinea în loc de frîu şi-l 
ducea prin mijlocul tîrgului. Asemenea s-au întîmplat şi unui altui grec, anume Palaluga 
(Paleologu), de l-au luat cu pielea gol din feredeu.” 

Dar, cum observă Xenopol, la atît se mărginea reacţiunea moldovenească împotriva grecilor: 
huiduiri şi batjocuri. „Nici o măsură serioasă - spune el - nu se lua pentru a împiedica reînturnarea 
lor în ţară.” În realitate, românii, nici nu puteau lua măsuri. Grecii trăiau într-o simbioză statală cu 
turcii; unii aveau funcția militară, pe cînd ceilalți o aveau pe cea economică. Lupta împotriva 
grecilor deci - cîtă vreme Principatele erau supuse Constantinopolului - era zadarnică; ea nu ducea 
la nici un rezultat. Domnii care voiau să cîştige bunăvoința Porții trebuiau să se folosească tot de 
greci, uneori chiar de aceiaşi indivizi. Astfel, Mavrodin, grecul batjocorit de Flondor armaşul, este 
izgonit din ţară cu prilejul răscoalei de care v-am pomenit, dar revine în Moldova cu Constantin 
Duca, care îl face vistiernic; mai tîrziu e aruncat în ocnă de Antioh Cantemir, dar se salvează şi sub 
Mihail Racoviţă este din nou mare şi tare. 

Neculce şi-a dat seama că împotriva grecilor nu se putea lupta şi că nu se puteau lua acele 
„măsuri serioase” cerute de Xenopol din pricină că izvorul puterii lor nesecate sta în această 
„simbioză” cu turcii, în chiar structura organică a Imperiului otoman. Scepticismul lui Neculce faţă 
de neputința țărilor române de a se mîntui de greci s-a exprimat în cuvinte de o rară frumusețe: 

„Cînd o vrea Dumnezeu să facă să nu fie rugină pe fier şi turci în Țarigrad şi lupii să nu mai 
mănînce oi în lume, atunci poate nu vor mai fi nici greci în Moldova şi Țara Românească, nici vor fi 
boieri, nici or putea mînca aceste două ţări. Focul îl stingi, apa o iezeşti şi o abaţi pe altă parte, 
vîntul, cînd bate te dai în lături într-un adăpost şi te odihneşti, soarele intră în nouri, noaptea cu 
întunecimea ei trece şi se face iar lumină, iar de grec a scăpa nu este cu putință.” 

Dumitraşcu Cantacuzino-Grecul şi-a sfîrşit viaţa la Constantinopol, în mare mizerie. Vă 
amintiți dintr-o prelegere trecută că noul domn, Constantin Cantemir, recunoscător lui Şerban-Vodă 
pentru sprijinul ce i-a dat, făgădui domnului muntean „că din cuvîntul lui nu va eşi, ce-i va porunci 
pe voie i-a face toate” şi că îndeosebi va ţine partea Ligii creştine împotriva turcilor. Vom vedea 
însă că împrejurările speciale prin care va trece Moldova vor împiedica pe Cantemir să-şi 
împlinească făgăduiala. 


31 martie 1939 


Prelegerea a XV-a 


DOMNIA LUI CONSTANTIN CANTEMIR 


V-am arătat împrejurările în care se încheie domnia lui Dumitraşcu Cantacuzino şi anume v- 
am vorbit de răscoala pe care o fac boierii, în ultimele zile ale acestei domnii, împotriva grecilor, 
care înconjurau pe domn. 

Aţi văzut totodată mişcarea boierimii de ţară în favoarea lui Constantin Cantemir şi sprijinul 
pe care l-a dat acestei mişcări Şerban Cantacuzino. În legătură cu urcarea pe tron a lui Cantemir, 
Neculce spune: „Venit-au domn Ţării Moldovei Constantin Cantemir Vodă, pre carele l-au ales la 
domnie boierii Ţării Moldovei în locul lui Dumitraşcu Vodă, cu nevoinţa şi cheltuiala lui Şerban 
Vodă Domnul muntenesc”. Este deci o domnie în care voinţa ţării a avut o parte însemnată. 
Constantin Cantemir este căftănit în ziua de 15 iunie 1685 şi ajunge la Iaşi în 5 iulie 1685. În ce 
priveşte viaţa şi domnia lui, avem multe amănunte în cartea fiului său Dimitrie, Vita Constantini 
Cantemiri. 

Pentru a schița portretul acestui om excepțional, rămînem însă la Neculce. Iată ce ne spune 
acesta: „Carte nu ştia şi numai iscălitura învățase a o face; practică bună avea; la voroavă era 
sănătos; mînca bine şi bea bine. Semne multe avea pe trup de la războaie, în cap şi pe mîini, de pe 
cînd fusese slujitor în Ţara Leşească. La stat nu era mare, era gros, burduhănos, rumăn la faţă, 
buzat; barba îi era albă ca zăpada; cu boierii trăia bine pînă la o vreme, pentru că era om de ţară şi-i 
ştia pre toţi, anume carele cum era, şi nu era mîndru, nici făcea cheltuială Țării, că era un moşneag 
fără doamnă, şi avea doi feciori beizadele, pe Antioh şi pe Dumitraşcu, din care cel din urmă era 
zălog la Poartă împreună cu alți feciori de boieri.” 

Subliniez: „era boier de ţară”. Aceasta spune mult. Tot boier de ţară fusese şi Petriceicu; erau 
ridicaţi, şi unul şi celălalt, de mişcarea naţională. Cantemir este exponentul tipic al boierimii din 
Țara de Jos, unde reacţiunea era mai puternică. Nu uitaţi că aici moldovenii şedeau necontenit sub 
amenințarea turcilor şi tătarilor din Bugeac. Era acolo, în Țara de Jos, o boierime moldovenească 
vitează, o cavalerie veşnic în stare de cruciadă, mereu în luptă împotriva Islamului. 

Poezia noastră populară a păstrat amintirea acestei categorii de luptători. Vă amintiţi cu toții 
de acel vestit Toma Alimoş, „boier din Țara de Jos”. Ei bine, alături de Toma Alimoş aşezaţi şi pe 
tatăl lui Constantin Cantemir care murise în luptă cu tătarii din Bugeac. Aşadar, Constantin 
Cantemir se trăgea din această categorie de luptători. În fruntea mişcării care-l proclamă domn sînt 
„Josenii” cu Gavriliță Marele Vornic al Țării de Jos. 

Pentru datele biografice şi genealogice, e bine să citiți pe Dimitrie Cantemir. lată ce ne spune 
el: „Constantin Cantemir s-a născut în anul 1612 de la Mîntuirea lumei, în luna noiembrie în 8, din 
părinţii Teodor Cantemir şi Maria, în satul părintesc ce se zice Silişteni, în ținutul Faldului, pe rîul 
Hanului. 

Părintele lui, Teodor, era de obirşie din vechiul neam al Cantemirilor, fiu al lui Nistor, nepot 
al lui Vasile, strănepot al lui Ivan, din strămoşii Grigore şi Teodor Cantemir, care primise porecla 
de Silişteanul, acela dintre Cantemirii de la Crîm care s-a întors la steagul lui Hristos sub Ştefan 
Vodă zis cel Mare, în anul de la facerea lumii 6951”. Vedeţi aici amintită originea tătărească a lui 
Cantemir, origine care a făcut obiectul unor controverse. S-a zis că, pentru a da o mare rezonanță 
militară numelui tatălui său, Dimitrie a pretins că acesta se trăgea din tătari. 

Mai departe, Dimitrie Cantemir spune: „Tatăl lui Constantin Vodă, Teodor Cantemir, a avut 
doi fii, Constantin şi Nistor (ci pe Nistor din a doua soţie, căci mama lui Constantin a murit la şase 
luni de la naşterea fiului ei) şi o fată mai mare decît Constantin, care, închinîndu-şi fecioria lui 
Hristos a primit shima monahicească şi s-a numit Macrina. A murit slăbită de bătrîneţe în anul 1677 
şi s-a îngropat în mănăstirea părintească anume Urlați, fiind îngropată cu cinste de către fraţii săi 
Constantin şi Nistor în cimitirul străbunilor lor.” 

Teodor Cantemir, tatăl lui Constantin, a murit luptînd şi apărînd ţara de tătarii din Bugeac. 
lată faptul povestit de Dimitrie Cantemir: „Năvălind tătarii din Crîm şi din Bugeac (Teodor) a 
apărat vitejeşte Ţinutul Codrului, care i s-a fost încredinţat şi a fost rănit greu de tătari, din care rană 


peste puţine zile a şi murit”. Moartea lui Teodor pune la grele încercări viaţa fiului său; Constantin 
începe de acum o viață de soldat rătăcitor. Trece în Polonia şi se înrolează în armata leşească. 
Dimitrie Cantemir povesteşte astfel: „Constantin Cantemir, cînd a ajuns la 15 ani după moartea 
părintelui său şi pierderea desăvirşită a stăpînirilor sale, părăsindu-şi ţara, s-a dus în Polonia la 
regele Cazimir. Pe vremea aceea era război necontenit între poloni şi svezi, cu dese lupte în care 
Constantin, deşi încă tînăr, a dat polonilor dovezi care nu sînt fără preţ, de virtute şi de bărbăţie.” 

lată deci confirmată informația dată de Neculce, că a servit în armata polonă. Datorită 
calităților lui militare, a ajuns comandantul moldovenilor care se găseau în număr mare în oastea 
polonă; moldovenii refugiați în Polonia formau o cavalerie uşoară, al cărei comandant era 
Constantin Cantemir. „De aici - mărturiseşte Dimitrie - a cîştigat foarte multă trecere la rege şi la 
hatmanul cel mare Sobieschi, şi nu mult după aceea a căpătat sarcina de căpitan peste 1.000 de 
ostaşi de armătură uşoară, ceată care era alcătuită din moldoveni. (Şi Sienkievicz în romanele sale 
istorice aminteşte de ostaşii moldoveni.) În această dregătorie a slujit regelui Poloniei cu credință şi 
faimă mare 17 ani întregi.” 

În această vreme Constantin Cantemir a trecut prin o mulțime de aventuri militare: atacul de 
la Thorn (Cantemir era stegar), cînd are un duel cu 2 ofiţeri suedezi deodată; „altădată, fiind chemat 
în fruntea oştii la o luptă în doi de un ofiţer sved, în faţa regimentelor îl dă jos de pe cal pe sved şi-l 
aduce prins căpeteniei sale”. Noi facem din povestirea lui Dimitrie Cantemir pentru viaţa tatălui său 
povestea întregii emigrații moldovene din Polonia, în sfîrşit, în 1664, obosit de lupte, revine în ţara 
strămoşilor săi. Dar în Moldova nu se împacă: el era învăţat să ducă viaţă de soldat. De aceea trece 
în Țara Românească, unde domnea Grigore Ghica. Intră în serviciul acestuia şi repede se distinge - 
la o vînătoare - ca bun ochitor. Grigore Ghica îl face ceauş spătăresc, adică ajutor de hatman. Stă în 
Țara Românească pînă la 1663. Se ilustrează, în această vreme, prin alte isprăvi militare - minunate 
pentru cine ar vroi să romanţeze viața acestui soldat rătăcitor. Săvîrşeşte în vremea aceasta slujbe 
foarte primejdioase. Astfel, este trimis de Grigore Ghica să spioneze în Bugeac. Constantin 
Cantemir se încumetă, cercetează Bugeacul singur şi aduce de acolo şi un prins, pe o căpetenie 
tătărească, un miîrzac. Se întîmplă însă fuga lui Grigore Ghica. Cantemir trece şi el în Moldova şi 
ajunge în slujba lui Eustratie Dabija. I se dă Isprăvnicia Ținutului Codrului la graniță, unde slujiseră 
şi strămoşii săi. 

Cînd se întoarse însă Grigore Ghica în Bucureşti, se duse şi Cantemir să se apere de o acuzaţie 
ce 1 se adusese de către acesta. Se întîmplase că la fuga din domnie a lui Ghica, un slujitor îi furase 
acestuia parte din vistierie. Cantemir, bănuit de complicitate cu acest slujitor, nu avusese cum să se 
apere. Cînd află că Ghica s-a întors în domnie, Cantemir vine şi se dezvinovăţeşte; dar deşi domnul 
îl iartă, el nu mai rămîne mult în Ţara Românească şi se reîntoarce în Moldova ... „ori din iubire 
pentru ţara sa, ori pentru nesfîrşitele griji pe care le îndurase în rătăcirile sale...” 

Acum are de la Dabija Vodă, pe lîngă paza Tinutului Codrului (Isprăvnicia) şi Vornicia 
Biîrladului - supravegherea graniței spre Bugeac. La curtea lui Dabija a dus-o bine: „A trăit astfel în 
domnia acestuia şi la curte, între boieri, în cea mai mare cinste, tuturor fiind iubit şi cu plăcere. 
Şăvîrşia cu grăbire şi înţelepciune orice treburi, ori ale obştii ori îndeosebi ale domnului, şi mai ales 
la întîlniril e cu tătarii, care se chiamă la dînşii Ilim, toată povara lucrurilor se sprijinea numai pe 
dînsul. Căci nu mai puţin tătarilor decît moldovenilor se socotea că le este drept judecător al 
lucrurilor şi treburilor.” 

Cantemir este un admirabil guvernator de provincie mărginaşă. Acest soldat bătrîn unea în 
sine experiența cu energia cutezătoare. Tătarii nu numai că se temeau de el, dar şi ascultau de 
înțelepciunea lui. 

În anul 1665 murind Dabija, vine la tronul Moldovei Duca-Vodă, „care-i încredinţează lui 
Cantemir aceeaşi cîrmuire a Cedrului şi strîngerea dărilor de la acele ținuturi, precum şi apărarea 
graniţelor de către tătarii Nogai care veneau din nou”. Deci, din nou soldat de frontieră. Sub Duca a 
doua oară (1668-1672), Constantin Cantemir apără Curtea contra răsculaților orheieni şi lăpuşneni, 
îi respinge şi-i aduce la ascultare. Duca Vodă îl face mare clucer. În călătoria pe care o face sultanul 
Mohamed la Camenița, clucerul Cantemir îi este ataşat ca însoțitor (călăuză). Experienţa lui 
ostăşească, cunoaşterea drumurilor, a lucrurilor şi a oamenilor, priceperea lui în treburile leşeşti şi 


căzăceşti toate acestea îl făcură cunoscut şi iubit în tabăra sultanului. Sultanul însuşi îl asculta şi se 
sfătuia cu el. 

Cînd Duca este mazilit, Petriceicu Vodă îl menţine ca ataşat pe lîngă sultan. Are acum ocazia 
să salveze haremul sultanului de un atac al polonilor. Cantemir cu 700 moldoveni rezistă atacului 
cîtorva mii de poloni. „... Eunucul, pierzînd orice nădejde, uimit, nu ştia ce să facă. Deci îl cheamă 
pe Cantemir şi-i spune: Iată, duşmanii sînt mulți, iar noi foarte puțini; ce să ne facem?” Cantemir 
trimite un om să vestească pe sultan, iar el „strîngînd carele în cerc şi dînd drumul cailor, pedestraşii 
înfrîngeau asaltul polonilor. Astfel s-au luptat 8 ceasuri, pînă ce s-a văzut de către poloni venind 
ajutor din depărtare ...” „Astfel, prin vitejia lui Cantemir, au fost scăpate soțiile sultanului. Eunucul 
povesteşte celor ce veneau într-ajutor (şi sultanului apoi), virtutea, vitejia şi nebiruitul suflet al lui 
Cantemir”. Sultanul îi laudă aceste calități şi-i făgăduieşte domnia, ca răsplată. Dar de aici înainte 
viața lui Constantin Cantemir este mai puţin plăcută. Domnii care urmează îl bănuiesc că umblă 
după domnie „deşi el nu căta niciodată domnia - spune Dimitrie - şi a slujit întotdeauna cu credință 
şi fără pată tuturor stăpînilor”. Devenise un curtean temut de toți demnii care au vrut să se servească 
de sabia lui. Dumitraşcu Cantacuzino - în prima domnie - îi dă lui Constantin Cantemir serdăria, 
„care serdărie este cîrmuirea întregului ţinut al Moldovei dincolo de apa Prutului şi călăraşii acelor 
părți pînă la Hotin, Bender, Bugeac, orînduiţi la graniță ascultă de dînsul”. 

Sub Antonie Ruset, Cantemir, necăjit, „s-a dat la o parte şi a rămas fără dregătorie, acasă la 
dînsul, timp de doi ani de zile”. Sub Gheorghe Duca a treia oară, Cantemir este un timp 
Capuchehaia la Poartă. Duca Vodă încearcă însă să-l piardă, trimițînd vorbă Vizirului că i-a dat lui 
Cantemir o sumă de bani pe care acesta şi-a însuşit-o. Cantemir este silit, fără vină, să plătească 
acea sumă din împrumuturi. Anul 1683 - anul expediției contra Vienei - face pe Duca să simtă 
nevoia lui Cantemir; îl cheamă şi pe el în corpul expediționar. Cantemir intră în joc. Dar la puţină 
cale de marş, simțindu-se urmărit şi pizmuit de Duca, îi cere voie să se întoarcă în ţară, la ținutul 
său, al Codrului, unde în lipsă tătarii îi jefuiseră curtea şi moşiile. Obține permisiunea de a se 
înapoia. Ajuns acasă, după prădăciunile tătăreşti, Cantemir ridică întregul ţinut, cu sate, cu mii de 
oi, cai etc., şi trece în Țara Românească. Şerban Cantacuzino dă voie emigranților moldoveni să se 
aşeze, cu tot avutul lor, prin sate anume, în Ţara Românească. 

La întoarcerea de la asediul Vienei, Duca este prins la Domneşti de către oamenii lui 
Petriceicu. Ştiţi că acesta a scris şi lui Cantemir, cerîndu-i să participe la răscoală şi la lupta pentru 
neatîrnare. De atitudinea lui Constantin Cantemir față de Petriceicu, v-am vorbit şi în prelegerea 
trecută. Acum vă redau cuvintele fiului său: „Cantemir, văzînd lucrurile lui Petriceicu neaşezate şi 
domnia lui nestatornică sub ocrotirea polonilor, răspunse că nu poate să-şi lase tovarăşii şi să facă 
una ca aceasta înainte de ase întîlni cu Şerban Vodă, adăogind că mai ştie despre intrarea lui Duca 
Vodă în hotarele Moldovei... aşa că nu poate crede că este sigur să se întoarcă în Moldova cît timp 
trăieşte sau ține domnia Duca. Dar ginerelui său Lupu îi dă voie să meargă la Petriceicu...” 

Ginerele lui Constantin Cantemir, Lupu, era văr cu Bainski, nepotul lui Petriceicu. Bainski 
este cel care arestează pe Duca la Domnești. Tatăl lui Bainski, Bogdan, fusese tăiat de Duca pentru 
că aţiţase pe lăpuşneni la răscoală. Duca voise să-l piardă şi pe tînărul Lupu. De aceea dase ordin 
tuturor boierilor ca nici unul dintr-înşii să nu-l chezăşuiască. Indignat peste măsură că nimeni n-are 
curajul, Constantin Cantemir l-a luat el sub chezăşia sa pe acest viitor ginere. De aci bănuiala lui 
Duca că ar fi avut şi el legături cu răscoala lăpuşnenilor (mai ales că în vremea aceasta Cantemir 
avea sub paza sa ţinutul unde se ridicaseră răsculații). Vedeţi cît de veche era ura lui Duca împotriva 
lui Cantemir. 

Dar împrejurarea cu tînărul Lupu ne arată firea cavalerească şi dreaptă a noului domn. Turcii 
n-aveau însă încredere într-un domn pe care îl indicase voința țării. De aceea, ei obligară pe 
Cantemir să trimită ostateci la Constantinopol: „Seraschierul, după porunca sultanului, a zis că el 
trebuie să-şi trimeată fiul şi 6 fii de boieri de rangul I-iu la Constantinopol ca ostateci; altfel Poarta 
nu se poate încrede în moldoveni, care chiar acum îşi uniseră armele cu polonii, se dăduseră de 
partea lui Petriceicu, trimis de craiul leşesc şi făcuseră multe fapte nelegiuite contra Bugeacului...” 

Această împrejurare, trimiterea fiilor săi la Poartă, va contribui, de asemenea, la schimbarea 
de atitudine a lui Constantin Cantemir față de turci; el nu va putea să servească decît în ascuns 


cauza creştină de teama că primejduieşte viața copiilor săi. (Aceştia au fost pe rînd la 
Constantinopol ca ostateci.) 

Totuşi, într-una din scrisorile pe care le trimite lui Sobieschi, Cantemir declară că dacă 
împrejurările militare ar fi cu adevărat prielnice cauzei creştine, n-ar pregeta să-şi sacrifice şi fiul 
pentru izbînda împotriva păgînului. 


18 aprilie 1939 


Prelegerea a XVI-a 


DOMNIA LUI CONSTANTIN CANTEMIR 
(continuare) 


Politica externă. Cantemir partizanul „păcii turceşti”. Am ajuns în urmărirea vieții şi 
activității lui Constantin Cantemir la începutul domniei lui. Vă spuneam că a găsit țara într-o stare 
de plîns. Se pare că niciodată Moldova n-a cunoscut o situație mai dureroasă. O anarhie cumplită 
stăpînea pretutindeni. Pustiirea sistematică întreprinsă de bandele de cazaci şi poloni (podgheazuri) 
ca şi jafurile turco-tătăreşti următoare campaniilor din 1683 şi 1684 o aduseseră în această stare. 
Polonii sînt stăpîniți în vremea aceasta de ideea că Moldova trebuie pustiită în jurul Cameniţei, 
pentru a nu servi ca bază de aprovizionare turcilor: „Craiul, avînd nu ştiu ce necaz pe moldoveni 
poruncise căpeteniilor să se prade Moldova cît mai larg pot, căci zicea că din Moldova se hrăneşte 
straja Cameniţei, care dacă ar lipsi, Camenița de mult ar fi fost ocupată de dînsul.” "°? 

Dealtfel, cum v-am spus şi altă dată, momentul politic general este de cea mai mare 
însemnătate. Asistăm la zvîrcolirea deznădăjduită pe care o face Sobieschi după despresurarea 
Vienei, de a obţine Poloniei ieşirea la Marea Neagră, este lupta supremă pentru adaptarea statului 
la noul regim economic al lumii. 

Sforțările polonilor se izbesc însă de rezistenţa înverşunată a turcilor, hotărîţi să-şi apere 
aceste poziţii (Bugeacul şi cetăţile) fără care dominaţia lor la gurile Dunării şi pe Marea Neagră 
cădea. Pentru moldoveni, lupta aceasta de uzură (căci mari bătălii n-au prea fost) s-a soldat cu ruina 
şi împrăştierea țării şi populației. 

Se pune acum întrebarea: de ce devine Constantin Cantemir partizanul „păcii turceşti”? În 
această privinţă, ştiţi unele lucruri. V-am spus încă de la începutul acestor prelegeri, şi am repetat-o, 
că polonii - atît de însuflețiţi pentru cruciadă - lăsau mult de dorit ca organizare politică şi militară. 
O dietă cu activitate înceată, incapabilă de hotărîri eroice, din pricina unei practici anarhice a 
dreptului de veto, paraliza sistematic marile proiecte politice şi inițiativele militare ale regelui. Fără 
armată proprie, fără bani, domnia lui Sobieschi se întemeia doar pe sprijinul cîtorva castelani 
devotați - admiratori personali - şi pe ajutoarele financiare, destul de slabe, ce primea de la Roma. 
Sub raportul tehnic militar, polonii erau departe de cerinţele vremii (baza oştirii o alcătuia şi acum 
tot cavaleria); trupele de infanterie erau puţine - şi mereu nemulțumite din pricina lipsei de bani - iar 
artileria era, de asemenea, insuficientă. Vă rog să reţineți faptul că cererea de tunuri a răsculaților 
moldoveni şi cazaci (care voiseră să atace şi cetăţile pontice) n-a fost satisfăcută. În general 
organizația de asediu a armatei polone era foarte slabă. Astfel, pe cînd germanii reuşesc să 
cucerească una după alta cetăţile din Ungaria, şi să libereze această ţară de turci, polonii nu reuşesc 
să cucerească nici Camenița. Campaniile lor sînt din această pricină fără urmări serioase; mai mult 
incursiuni, urmate de retrageri repezi. În cele din urmă, cruciada polonă va degenera într-o guerilă 
dusă cu bande care n-au alt scop decît să împiedice comunicațiile şi aprovizionările turceşti. 

Nimeni mai bine decît bătrînul Cantemir nu cunoştea slăbiciunile republicii polone, fie sub 
raportul organizației militare, fie sub acela al posibilităţilor economice. Servise doar o parte din 
viață în armata polonă. El ştia ce înseamnă o armată modernă, căci o văzuse pe cea suedeză. 
Sistemul polonilor de a face războiul - pustiind Moldova, ca să moară turcii din cetăți de foame! - 
nu poate fi tolerat de un om cu demnitate şi cu iubire de ţară, aşa cum ne apare din izvoare 
Constantin Cantemir. Dealtfel, chiar Petriceicu - vă amintiţi - văzînd cum evoluează „cruciada” şi 
urmările ei dezastruoase asupra poporului moldovean, are accente de indignare în corespondenţa lui 
cu căpeteniile polone: „sărmanii locuitori ai acestei țări” spune el undeva, sau „Pentru Dumnezeu... 
să nu se mai verse în viitor atîta sînge creştinesc printre localnici...” 1” 

Era firesc deci să se producă în Moldova după reacția împotriva domnilor „turci” şi „greci”, o 
altă reacție împotriva acestor „cruciaţi” care prin nechibzuinţa lor duceau de rîpă țara Moldovei. 


15 D, Cantemir, Vita... p. 65. 
'5 1. Moga, op. cit., p. 103. 


Exponentul acestei reacții va fi Constantin Cantemir. Credinţa acestuia era că încă nu sosise 
ceasul ridicării românilor împotriva turcilor, pentru neatîrnare. El cere tuturor răbdare şi prudenţă, 
căci „... nu este de laudă cînd începe cineva un lucru foarte bun, la vreme nepotrivită şi fără 
folos.” 15% 

Dar în afară de consideraţiile politice şi militare de mai sus, Cantemir Vodă avea - cum aţi 
văzut în ultima prelegere - şi un motiv personal de a rămîne credincios turcilor: zălogise pe fiul său 
Antioh („că el - Cantemir - are două pricini mai ales, care îl împiedică deocamdată de la legătura 
fățişe a armelor: întâi că ştie pe fiul său mai mare la sultan ostatec cu cîţiva fii de boieri.”!*) 


Politica internă. Înainte de a urmări modul cum s-au desfăşurat campaniile polone din 1685 şi 
1686 - pe care, dealtfel, le mai cunoaşteţi din prelegerile anterioare - să urmărim politica internă a 
noului voievod. lată ce ne spune în această privință Dimitrie Cantemir în opera închinată tatălui său: 

„Ajungînd la Galaţi, întîi se îngrijeşte să aducă la locurile lor şi pe locuitorii țării fugiţi în 
Ardeal şi Țara Leşească de tirania lui Dimitrie şi mai ales pe aceia care sau înainte sau împreună cu 
Petriceicu ieşind îşi petreceau viaţa în Polonia. Care aflînd de ridicarea în domnie a lui Cantemir, 
toți fără zăbavă au alergat la dînsul.” Apoi Cantemir caută să-i readucă şi pe cei refugiaţi în Polonia. 
Curînd încep să se vădească efectele întoarcerii băjeniţilor: 

„Pe care Vodă primindu-i cu bunăvoință, pe fiecare-l potriveşte după rangul său în dregătorii 
şi orînduieli. Dar pretutindeni erau turburate şi zguduite trebile Moldovei, ţara fiind pustiită aproape 
pînă în adîncul ei de atîtea năvăliri ale tătarilor, leşilor şi cazacilor şi prefăcută în pustiu. 

La laşi, afară de Curte şi monastirile domneşti, toate casele erau arse şi pe orăşeni i-au aflat 
împrăştiați şi răzleți prin ținuturile vecine, care în curs de trei luni toți s-au întors la locurile lor şi 
țara, chemată la viaţă ca din mormânt, a căpătat o înfăţişare mai veselă.” 

Între cei care se întorc din Polonia sînt şi Costineştii, Miron şi Velicico. 

Dimitrie Cantemir spune că după moartea lui Petriceicu „li s-a scăzut moldovenilor care 
luptau sub steagurile leşeşti leafa, apoi a încetat cu totul, aşa încît Miron deşi a lăudat totdeauna pe 
poloni straşnic, ajuns la cea din urmă sărăcie, cu tot neamul lui, s-a gîndit a se întoarce în ţară”. 
Şezuse în Polonia un an şi jumătate. Vorbind de întoarcerea Costineştilor, Neculce spune: „Cînd s- 
au întors, era foarte scăpătat, şi l-au avut Cantemir Vodă în cinste şi în milă, boierindu-i pre tustrei 
fiii, făcînd pe Ioniță serdar, pre Neculaie logofăt al treilea şi pre Pătraşcu cămăraş mare, logodindu- 
şi cu acesta şi pre fiică sa Domnița Safta. Iar pre Miron Costin l-au făcut staroste la Putna, şi pre 
frate-său Velicico hatman.” 

Vechi luptător, el ştie că primul temei al domniei şi al ordinei este oastea; s-a îngrijit, deci, de 
reorganizarea ei: „Apoi scrie ostaşi de tot felul, osebeşte rîndurile lor după regulile pe care, ca ostaş 
bătrîn le cunoştea, şi le orînduieşte, goneşte pe prădători, îi prinde, pe alți tîlhari îi pedepseşte cu 
moartea şi astfel, în puţine zile, face starea țării mai liniştită.” "6 

Costineştii au ajutat mult pe Cantemir la restabilirea ordinii. Velicico hatmanul s-a dovedit 
om viteaz în luptele cu faimoasele „podgheazuri”. N-avea însă totdeauna noroc. Neculce spune că 
„Velicico năvălia în războiu singur, cu sulița în mînă...” A fost şi rănit. „Era un om de fire şi de 
treabă la toate socotelile lui, şi îndrăzneţ bun; numai că neavînd nici cu cine, au doară nici noroc la 
războiu n-avea să-i slujească, că pe unde mergea îl tot bătea.” 

Şi Miron Costin, ca staroste, s-a dovedit om energic. Au tocmit două corpuri de seimeni şi 
hănsari cu care reuşi să curețe Țara de Jos de bande. „Odată la o bătaie, au prins patruzeci de tîlhari, 
şi i-au tot tăiat cîte în patru bucăţi, şi i-au pus prin prepelece, pe la drumuri...” 


Campania polonă din anul 1685. Lupta de la Boian. Din nenorocire, acțiunea de restabilire a 
ordinei este întreruptă de reînceperea campaniei polone. Sobieschi era mai hotărît ca totdeauna să 
întreprindă mult visata expediţie care trebuia să-l ducă - peste țările române - pînă în inima 


154 D, Cantemir, Vita ..., p. 60. 

Imperiului otoman. Dar proiectul regelui întîmpina opoziţia violentă a Dietei. V-am spus şi altădată 
că în Dieta polonă se formase un partid filo-francez, care urmărea să împiedice războiul contra 
turcilor, sau să-l mărginească la asediul Cameniţei. Regele avu nenorocul ca această opoziţie să fie 
sprijinită şi de marele hatman lablonowski. Atacul adversarilor săi din Parlament fu atît de veninos, 
încît Sobieschi dezgustat, renunţă la comanda campaniei, lăsînd-o lui lablonowski. °’ 

Constantin Cantemir nu înţelegea încă nici să facă acte de duşmănie împotriva polonilor. El 
caută să ajungă cu ei la o înțelegere paşnică dar nu izbuti. La 10 septembrie un podgheaz tare de 
1.500 de oameni pătrunse pe neaşteptate pînă la Iaşi. La Copou îi întîmpina hatmanul Velicico, dar 
fu învins. L-ar fi prins şi pe Vodă „de nu s-ar fi mutat în Cetăţuie.”? 

În aceste împrejurări, Constantin Vodă Cantemir a dovedit multă stăpînire de sine. El încercă 
din nou calea paşnică şi trimise la hatmanul polon pe călugărul minorit Del Monte pentru a-i arăta 
că el, ca şi Şerban Cantacuzino, este de partea Ligii sfinte, dar că nu i se poate alătura fățiş înainte 
de vreme. Polonii să cruțe Moldova, care este sfîrşită de jafuri, şi să caute a cuceri Camenița; fără 
cucerirea acesteia nu vor putea stăpîni nici o palmă de pămînt în Moldova chiar de-ar jefui-o zeci de 
ani.'% Dacă nu se mulţumesc cu atita, îi sfătuieşte să meargă asupra Bugeacului.!”! Şi mai tîrziu, în 
27 septembrie, găsim o solie moldovenească de 25 de persoane, mergînd în tabăra hatmanului 
polon. 

Aceste solii dovedesc că domnul moldovean a făcut încercări disperate să împace punctul său 
de vedere cu cel polon, pentru a împiedica, desigur, intrarea într-un conflict fățiş şi direct, cu marea 
putere creştină. Nu a reuşit însă. 

Polonii coborîră în Bucovina pînă la Boian unde, după cum ştiţi, avu loc la 1 octombrie 1685 
ciocnirea cu turco-tătarii, alături de care se afla şi Cantemir cu 5.000 de ostaşi moldoveni. Soarta 
voi - împrejurările nu sînt prea lămurite - ca lupta să înceapă tocmai în sectorul ocupat de Cantemir. 
Acesta ripostă cu mare energie şi respinse pe poloni. Se pare chiar că atacul lui Cantemir a fost 
determinant pentru soarta bătăliei. 

Dimitrie Cantemir, în Istoria Imperiului Otoman!“ face o menţiune, în care este străvezie 
intenţia de a lăsa polonilor răspunderea ciocnirii; aceştia, spune el, au atacat pe Cantemir deşi 
domnul moldovean le trimetea în ascuns informaţii şi sfaturi. Ni se mai spune că domnul, văzînd pe 
poloni venind asupra moldovenilor „rămase surprins”; el credea însă că polonii „au rătăcit direcția”. 
Atunci, pentru a împiedica totuşi ciocnirea între creştini, Cantemir „ordona a eşi la arme 
cincisprezece sute de oameni ai săi”; nu însă pentru a se bate „ci spre a arăta prin semnul crucii de 
stindarde că sînt frați”. Polonii însă au năvălit asupra moldovenilor „ca şi cînd ar fi fost turci”. La 
zgomotul luptei, năvălesc asupra polonilor şi turco-tătarii. Lovită din două părți, oastea hatmanului 
bate în retragere. 

Nu cred că lucrurile s-au petrecut chiar aşa. Partizan al politicii de echilibru, neiubind pe turci, 
dar neînțelegînd nici pretențiile polonilor de a vasaliza Principatele, exasperat de îndrăzneala şi 
cruzimea podghiazurilor şi de disprețul cu care s-a răspuns soliilor lui repetate, Cantemir - avem 
toate motivele s-o credem - şi-a dat toată osteneala să împiedice victoria lui lablonowski la Boian; a 
împiedicat în felul acesta ocuparea țării şi poate primejdii încă mai mari. 

Că acțiunea militară a lui Constantin Vodă la Boian a fost determinantă, o mărturiseşte 
dealtfel chiar Dimitrie Cantemir, însă în altă scriere: „Astfel fugăriți şi învinşi polonii, Cantemir îşi 
aude laudă mare de la Seras-chier, care după ce a isprăvit cu totul lupta, arătînd sultanului că toată 
biruinţa aceea foarte fericită este de pus în sama lui Cantemir Vodă domnul Moldovei...” !64 

Şi din Nicolae Costin reiese că domnul Moldovei a atacat fără menajamente: „Domnul au eşit 
singur cu capul lui şi cu curtea lui, cu boiernaşii şi slujitorii, ce avea mai de treabă, la harţă şi mare 


55 Salvandy, op. cit., p. 170- 174. 

5 Neculce, Letopisețe, II, p. 232. 

© I. Moga, op. cit., 129. 

6l Ibidem. 

€ C, Chovaniecz, Miron Costin en Pologne, apud Moga, p. 130. 
& D. Cantemir, Istoria Imperiului Otoman, vol. Il, p. 519-520. 
a, Cantemir, Vita..., p. 49. 


vitejie au arătat la acea aripă dincotro au dat el năvală asupra leşilor, cît spun că îndată au legat leşii 
tabăra şi au clătit înapoi într-acel ceas.”1% 

Şi din izvoare străine se confirmă că moldovenii au luptat vitejeşte împotriva polonilor. "6$ 
Într-un izvor polon se atribuie moldovenilor doar rolul de a fi arătat turcilor potecile prin păduri, 
pentru ca să înconjoare oastea lui lablonowski.'” Dintr-o biografie închinată lui Sobieschi, vedem 
că după luptă polonii se acuzau între ei de înfrîngerea suferită la Boian; lablonowski învinuieşte pe 
rege că a întârziat intenţionat să trimită ajutorul cerut; de aici eşecul.'%% Este acuzat şi Cantemir că a 
spionat planul campaniei polone prin Del Monte. Dar Del Monte dezminte afirmaţia. '® 

Un fapt demn de reţinut este afirmația agenţilor lui Apafi că „trădarea” moldovenilor la Boian 
se datoreşte sugestiilor diabolice date lui Cantemir de Şerban Cantacuzino." 

Că domnul Moldovei se temea de tendinţele imperialiste ale Poloniei o aflăm - indirect - din 
acel raport al cardinalului Buonvisi de care v-am mai vorbit. Vă amintiți că diplomatul catolic spune 
lui Sobieschi că: „Domnii români vor putea fi atraşi de partea Ligii sfinte numai dacă polonii le vor 
da asigurări că nu urmăresc cucerirea Ţărilor Române ci eliberarea lor de sub turci”. 

Aţi văzut din prelegerea a IX-a că Şerban Cantacuzino s-a sustras bătăliei de la Boian şi a 
căutat să se întoarcă repede în Ţara Românească. La întoarcere a trecut prin laşi unde a fost primit, 
în numele lui Constantin Cantemir, de fiul acestuia Dimitrie, copil încă la data aceea. a 

Ca să vă daţi seama de pustietatea pe care o lăsaseră în urmă prădăciunile polonilor, cazacilor 
şi turco-tătarilor din 1684 şi 1685 este demnă de reținut mărturisirea lui Dupont, un trimis al regelui 
polon care a declarat că n-a văzut un om de la hotarul Pocuţiei pînă la Iaşi. 

Prelegerea a XVII-a 


DOMNIA LUI CONSTANTIN CANTEMIR 
(Campania polonă din 1686) 


Tratativele lui Sobieschi cu Cantemir. V-am arătat în prelegerea trecută cum a ajuns Cantemir 
în stare de conflict declarat cu polonii, cu prilejul campaniei hatmanului lablonowski din octombrie 
1685 (Boian). 

Victoria turcească întări însă situaţia internă a lui Sobieschi. De data aceasta, el putu impune 
Dietei ideea marii expediții la Dunărea de Jos şi mai departe. Pe de altă parte, aţi văzut cît îl 
supărase pe regele polon pătrunderea germanilor în Ardeal şi presiunea pe care o exercitau aceştia 
asupra Ţării Româneşti; el voia s-o ia înainte, ocupînd cele două țări române. De data aceasta spera 
şi în colaborarea ruşilor cu care încheie - după cum aţi văzut - un tratat de prietenie în 26 aprilie 
1686; Sobieschi cedează ruşilor Kievul şi Smolenskul pentru a putea lucra liber asupra proiectului 
său dunărean şi pontic.!? 

Totodată, sub sugestia cercurilor diplomatice papale, împins şi de nevoie, el caută să ajungă la 
o înțelegere cu Cantemir. Trimise în acest scop la curtea moldoveana pe iezuitul Wierzchowski, 
care ştia şi româneşte, fiindcă servise într-o misiune la laşi. Acest iezuit aducea cu sine faimoasa 
proclamaţie pe care diplomația catolică o ceruse lui Sobieschi şi prin care românii erau asiguraţi de 
bunele intenții ale marii puteri creştine. (Mereu apar, distincte, cele două tendințe ale războiului: 
cruciada romană şi imperialismul austro-polon.) 

Dimitrie Cantemir spune următoarele în legătură cu solia iezuitului: „Dacă regele va vedea că 
Vodă îşi uneşte armele cu ale polonilor va intra în Moldova ca prieten şi nu ca duşman. 

Dacă Vodă vrea să primească ocrotirea regelui polon şi împreună cu dînsul să lupte contra 
turcilor, fiind învinşi aceştia şi luat Constantinopolul, Domnul va fi cu drept de moştenire şi va avea 
domnie din neam în neam, în veci. Toate legile şi drepturile domnilor se vor păstra de Crai 
nemişcate şi neschimbate, iar Domnul în sfatul polon sau în dietele de obşte va avea cel dinții scaun 
şi cea dintii cinste” (adică înaintea lituanului). Dintr-un raport diplomatic vedem că într-adevăr de la 
Roma se recomanda lui Sobieschi primirea Moldovei ca membru al republicii, alături de Polonia şi 
Lituania; totodată s-ar fi alăturat Moldovei şi Ucraina (ca în vremurile lui Duca Vodă). Sobieschi nu 
uită să amintească lui Cantemir anii serviţi ca ostaş în Polonia, sub el.” 

Răspunsul lui Constantin Cantemir la aceste propuneri este demn şi prudent. Îşi mărturiseşte 
sentimentele lui de bun creştin: „Cine ar putea să fie, între creştini, acel om preapăcătos care, ştiind 
putinţa lucrurilor ce vin şi folosul de obşte al creştinilor n-ar vrea să verse şi cea din urmă picătură 
de sînge sub steagul Domnului Isus Hristos? Dar s-a rînduit oaste turcească şi tătărească foarte 
mare, cu Seraschierul cel nou, şi a şi trecut Dunărea, şi tătarii au venit gătiţi la hotarele Moldovei. 
Care, de vor auzi că Domnul a trecut de partea Craiului, într-o clipă vor prăda toată țara Moldovei, 
şi mai ales că Sultanul Nuredim ştie că are de la Sultanul turcesc împuternicire ca aceea, dacă va 
vedea pe domnul Moldovei că trece la poloni, să pustiască toată ţara lui cu foc şi fier. Care lucru 
dacă s-ar face, cine ar putea răspunde înaintea Măririi Dumnezeieşti pentru atitea suflete de 
creştini? Deci Măria Sa Craiul să binevoiască a cîntâri lucrul mai cu îngrijire, ca să nu stîrnească în 
felul acesta, în loc de libertate creştină, veşnică robie şi cele mai mari rele. Dar, dacă, ajutînd 
Dumnezeu, va fi bătut duşmanul venit asupră-i şi va fi înaintat ostile creştine, după izgonirea din 
Bugeac a tătarilor, pînă la Dunăre, el Vodă, va merge pînă acolo încît va lăsa în mîinile turcilor de 
dragul lui Hristos pe însuşi fiul său. Deocamdată însă făgăduia că poate să facă doar atîta că, lăsînd 
la laşi vreun boier înțelept, să găsească şi să dea pe ascuns, cît îi va fi cu putință, zaherea şi alte 
lucruri care-i sînt de folos Craiului la sosirea lui. Ceea ce s-a şi făcut, după cum se va vedea mai 
departe.” "4 

Curentul filo-polon. Rezistenţa lui Cantemir. Marile pregătiri militare ale regelui polon, 
acordul cu Moscova şi nu mai puţin propaganda agenților catolici, produseră însă o puternică 
impresie asupra moldovenilor. Curentul de simpatie pentru Liga sfîntă cîştigă din nou teren, ajutat şi 
de zvonul victoriilor germane. Pe de altă parte, propunerile lui Sobieschi găsiră numeroşi sprijinitori 
mai ales în rîndurile boierimii mari. Cantemir se găsea într-o situaţie foarte grea. Moldovenii, prinşi 
iarăşi de dorul de luptă împotriva turcilor, începură să alerge spre cîmpurile de mobilizare ale 
armatei polone. Pe la mijlocul lui iulie, un grup de 200 de tineri moldoveni, vin să se înroleze, 
anunţînd că în apropierea frontierei aşteaptă grupuri şi mai numeroase. 

Participarea şi înrolările moldovenilor (în număr mare) peste voia domnului, la „cruciada” 
polonă, este amintită şi de cronicarul moldovean: „mulţi feciori de boieri şi mazili şi alți oameni au 
mers de s-au scris, apucînd caii slugă a stăpîn, cine cum putea, şi trecea în țara legească.” 1” 

Acum se văzu tăria de caracter şi puternica personalitate a domnului. Convins de 
ineficacitatea expediției polone, nepunînd temei pe puterea de acţionare a ruşilor la Dunăre, 
socotind încă neepuizată rezistenţa turcilor pe frontul german, el rămîne credincios atitudinii luate şi 
se opune tuturor. Nici părăsirile în masă, a celor mai buni ostaşi, nici încercările de răscoală şi nici 
intervenţia personală a lui Şerban Cantacuzino nu îl clintesc din hotărîrea sa. "6 

La 7 august 1686, Sobieschi ajunge la Ştefăneşti, pe Prut, în vreme ce Cantemir părăsea Iaşul. 
Într-un raport al lui Toader Armaşul, vornic în acest punct de observaţie, citim: „Craiul leşesc au 
venit în ţară pînă la un tîrg ce să chiamă Ştefăneşti... Iară alt domn nu au pus.” 

Această ştire este importantă fiindcă ne arată că de data aceasta Sobieschi nu adusese cu el pe 
Petriceicu-Vodă, cum au crezut unii dintre istoricii noştri.” El trata cu Cantemir şi nădăjduia să 
ajungă cu acesta la o înțelegere; îl prefera desigur, lui Petriceicu, pe care înfrîngerea din 1683 şi 
tristele ei urmări din Moldova îl făcuseră nepopular. 

La Iaşi, în scaunul părăsit de Cantemir se institui o locotenentă de patru caimacami.! 
Sobieschi nu pregetă - văzînd rezistența Domnului - să se adreseze boierilor, îndemnîndu-i să 
părăsească pe Cantemir, să ia oastea ţării şi să vină în tabăra polonă. S-ar părea că a scris între alții 
şi lui Miron Costin, dar acesta nu dădu urmare îndemnului de răzvrătire. Doar Velicico, hatmanul, 
ar fi încercat o mişcare în rîndurile armatei fără însă să izbutească. 1% 

Între timp, Sobieschi intră în laşi în vreme ce Cantemir, cu boierimea şi oastea ce-i rămăsese 
credincioasă, ajunse la lepureni în ținutul Faldului. 

Aci domnul adună divanul şi încercă prin cuvinte înțelepte să-i convingă pe moldoveni de 
riscurile ce ar decurge pentru ţară dintr-o acţiune alături de poloni. Între altele, Cantemir le spuse 
„Că puterea împărăției turceşti nu trebuie disprețuită aşa de uşor şi fără chibzuinţă”. Pe temeiul 
experienţei sale militare şi a cunoaşterii polonilor, bătrînul soldat arătă ascultătorilor că „polonii nu 
vor putea izgoni dintr-un singur avînt şi pe turci din sălaşurile lor, şi numeroasele cete ale tătarilor 
din Crîm şi din Bugeac, aşa încît să poată, elibera Moldova...”. Le ceru „să țină seama de primejdia 
ce sta în fața ochilor”, căci „hoardele tătarilor nu sînt mai departe decît la patru ceasuri” pe cînd 
„nădejdea polonilor este zăbavnică şi tîrzie”. 

Totuşi, la sfîrşitul sfatului, domnul adăugă că „nu împiedică pe nimenea să meargă la Craiu, 
dar el cu ai săi va trece în chiar acea zi apoi, trimițînd pe copiii şi soțiile boierilor la Putna”. 

ISTORIA ROMÂNILOR 
de la 1693 înainte 


Prelegerea I 


[PRIVIRE GENERALĂ ASUPRA SECOLULUI AL XVII-LEA] 


Primind sarcina de a face şi anul acesta cursul de Istoria Românilor, ţin să repet apelul pe care 
l-am făcut anul trecut: să dați acestor lecțiuni toată atenția cuvenită şi să participaţi în mod regulat la 
lucrările seminarului. Paralel cu prelegerile de Istorie generală a românilor, voi continua şi cursul de 
Istoria Românilor din Balcani cu seminarul respectiv; aceia dintre dumneavoastră care cunosc o 
limbă balcanică pot lucra mai cu folos în cadrul acestui seminar. 

Înainte de a intra în materia anului ce începem, vă reamintesc că am încheiat ciclul istoriei 
muntene cu domnia lui Constantin Brîncoveanu şi al celei moldovene cu Constantin Cantemir; iată- 
ne dar păşind în veacul al XVIII-lea şi în pragul epocii fanariote. Vom folosi această primă întîlnire 
pentru a arunca o scurtă privire în urmă, asupra veacului al XVII-lea. Nu este vorba să recapitulăm 
faptele, ci să desprindem caracterele generale ale intervalului parcurs. 

Secolul al XVII-lea este - peste toate scăderile lui - un veac de renaştere politică şi culturală, 
iar pe teren economic şi social, un veac de prefaceri însemnate. 


Lupta pentru neatârnare şi pentru vechile hotare. În raporturile cu turcii, se menţine în tot 
veacul al XVII-lea tendința sădită de Mihai Viteazul: ieşirea din orbita puterii otomane prin ajutorul 
forțelor central şi vest europene care conduc lupta împotriva Islamului. 

Unii dintre aceşti continuatori ai politicii anti-turceşti, atît din Moldova cît şi din Țara 
Românească au făcut pe faţă politica „Cruciadei”, fără a calcula prea mult rezultatele sau înşelîndu- 
se asupra lor. În acest sens vă amintesc pe Radu Şerban, Gaşpar Graţiani, Miron Barnowski, 
Gheorghe Ştefan, Constantin Şerban, Mihnea III, Grigore Ghica, Ştefan Petriceicu şi Dimitrie 
Cantemir; au plătit-o însă cu viaţa sau cu exilul. 

Alţii - ca de pildă Matei Basarab, Vasile Lupu, Şerban Cantacuzino, Constantin Brîncoveanu - 
au fost mai prudenți. Prin înarmări serioase pe de o parte; pe de alta, prin daruri bine mînuite, ei au 
reuşit să refacă o stare de semi-independenţă țărilor noastre, să le ridice valoarea politică şi militară 
în ochii străinilor. „Turcilor să le dai cu o mînă daruri şi cu cealaltă să le arăţi sabia” - iată o formulă 
care rezuma metoda politică a voievozilor mai de seamă din acest interval. 

Tot în legătură cu politica anti-turcească trebuie să vă amintiţi că o altă idee care preocupă pe 
cîrmuitorii noştri, atît din Moldova cît şi din Tara Românească în veacul al XVII-lea, este refacerea 
integrităţii teritoriale, (Lupta pentru reluarea Bugeacului şi pentru desfiinţarea raialelor dunărene. ') 
Nu se poate contesta - chiar dacă nu ni se mărturiseşte îndeajuns - o direcțiune hotărîtă a politicii 
moldo-muntene în acest sens. 

O atare politică a necesitat fireşte un mare efort moral şi material. A fost un veac de vitejii şi 
de sacrificii. Părţi mari din populaţie - îndeosebi din clasa conducătoare - au trăit într-o cruciadă 
continuă, uneori însă sub steag străin. Se poate vorbi - pentru anumite intervale, cel puţin - de o 
adevărată renaştere militară. Cu jertfe mari băneşti, domnii țin oştiri permanente, care îi fac 
respectaţi şi chiar temuţi. Astfel, Matei Basarab dispune de circa 30.000 de oameni, iar despre 
Vasile Lupu, un străin ne asigură, impresionat, că avea „o foarte mare oştire.” 

Dealtfel, mai toți domnii însemnați din acest veac vin la tron ridicaţi pe scut; fără a cădea în 
greşeala de a exagera efectivele, totuşi trebuie să vă spun că unii dintre aceşti domni dispun de oştiri 
de zeci de mii de oameni. 

Aspectele militare ale domniilor lui Radu Şerban, Radu Mihnea, Matei Basarab, Vasile Lupu, 
Şerban Cantacuzino, Constantin Cantemir, Constantin Brîncoveanu sînt bine relevate atît în izvoare 

interne cît şi externe. În ceremonialul curții, te izbeşte un viu colorit militar, în care distingi faimoşi 
„guerilleros” din soldatesca Occidentului, condotieri cu aere de cruciați, seimeni şi haiduci 
balcanici, alături de vechile formaţiuni militare ale țării. Această mobilizare permanentă - într-o 
vreme în care dinamismul militar al Islamului este departe de a fi demolit, iar acela al Imperiilor 
creştine amenința cotropitor - a salvat țările noastre de o îndoită primejdie. 


Evoluţia spre o monarhie modernă cu continuitate dinastică. Concepţia aceasta a unei 
vasalități înarmate, gata de reacțiune, contribuie la sporirea puterii domneşti în interior. Caracterele 
monarhiei moderne îşi fac apariția. Se obţine o disciplinare a energiilor naționale şi pe calea aceasta 
ajungem şi noi a avea domnii de durată asemenea monarhiilor apusene. Se încearcă şi o reafirmare a 
principiului de continuitate dinastică. Ieremia Movilă domneşte 11 ani, dar Movileştii - cu unele 
întreruperi - domină viaţa politică a Moldovei peste trei decenii. Radu Mihnea este prezent pe tronul 
Țării Româneşti şi al Moldovei vreme de 15 ani, iar Vasile Lupu stăpîneşte mai bine de 22 ani. În 
Muntenia, domniile lui Radu Şerban, Matei Basarab, Şerban Cantacuzino şi Constantin 
Brîncoveanu, singure însumează peste 65 de ani. 

Am putea aminti, de asemenea, de domniile Ducăi Vodă (peste Moldova şi Ucraina), de 
ambiția lui de a realiza - prin pregătirea politică şi filozofică ce dă fiului său (Constantin-Vodă 
Duculeţ) - un mare urmaş şi o casă domnitoare; de zbuciumul lui Şerban Cantacuzino, ca şi al lui 
Constantin şi Dimitrie Cantemir de a obține - primul de la germani, al doilea de la turci şi al treilea 
de la ruşi - recunoaşterea dreptului de domnie pentru familiile lor. 


Tendinţe de refacere a unităţii dacice. Dar şi sub alte aspecte se simte în gîndirea şi acțiunea 
căpeteniilor noastre din veacul al XVII-lea amintirea ideilor şi înfăptuirilor lui Mihai Viteazul. 
Ideea regrupării politice a celor trei țări trăieşte şi se exprimă fie sub forma năzuințelor cuceritoare 
dintr-o parte sau alta, fie sub aceea a alianțelor care să dea celor trei părți mai multă securitate 
politică. Atît de mult răspundea ideea uniunii intereselor tripartite, încît nu este de mirare că ea 
apare pe rînd, cînd în mintea cîrmuitorilor din Țara Românească, cînd a acelora din Moldova şi 
Ardeal. 

În Ardeal a dorit-o S. Rákóczy cînd îi scrie lui Ieremia Movilă (25 martie 1605) „să facem 
între aceste trei țări un legămînt atît de tare, încît să rămînă trainic şi statornic, nu numai în timpul 
de față, ci şi în vremea urmaşilor noştri.” Dar pe Radu Şerban el îl bănuieşte că are gînduri de 
cucerire şi cere măsuri contra lui „ca să nu poată urma politica lui Mihai Vodă.” 

Ieremia Movilă însuşi se arată partizanul acestor tendinţe cerînd lui Sigismund Rákóczy să 
menţină alianţa, căci „aşa pretinde siguranţa acestor trei țări.” 

Este vorba de o solidaritate pe care o comandă un anume determinism geo-politic şi geo- 
economic. Nu este o întîmplare faptul că cei mai de seamă cîrmuitori ai saşilor au militat pentru 
uniune şi au mediat-o chiar. (Cazul lui M. Weiss, care împacă pe Radu Şerban cu Rákóczy). 

Dar cît de mult a folosit tragedia lui Mihai Viteazul nu numai românilor, dar şi nobilimii 
maghiare (păcălită în urmă de Austria) se vede din faptul că la anul 1607 eventualitatea unei 
întronări a lui Radu Şerban atît în Ţara Românească cît şi în Ardeal nu mai supără atît de mult 
mîndria grofilor. Ba, se găsiră la un moment dat, în fața unui curent care urmărea înlocuirea lui S. 
Răkoczy cu Radu Şerban.” 

Radu Mihnea a urmărit şi el - cu alte metode decît Mihai Viteazul o dominație asupra 
Ardealului şi Moldovei. 

Din Ardeal trebuie să rețineți proiectul lui Gabriel Bethlen care urmărea „să unească sub 
sceptrul său Ardealul cu Muntenia şi Moldova, întemeind aici, în centrul Europei, între germani şi 
turci, o puternică Dacie de religie calvină.”” 

Dar, tendinţa spre această unificare politică şi religioasă - de data aceasta sub semnul 
ortodoxiei - are şi în Moldova reprezentantul ei de seamă, în persoana lui Vasile Lupu. Şi el 
urmăreşte rezolvarea problemei în „maniera” violentă a lui Mihai Viteazul. „Voivodul Moldovei, 

spune un izvor contemporan, cu o oştire foarte mare, are de gînd să gonească din scaunul lui pe 
domnul Ţării Româneşti, şi, dacă poate să-l biruie, acel Voivod al Moldovei plănuieşte (omne 
propositum id haberet) ca să se îndrepte, el şi oastea sa, împotriva prinţului Ardealului.”* 


Conştiința unității naţionale. Veacul acesta, de întinsă propagandă în favoarea limbii 
naționale în biserică a făcut să apară, din ce în ce mai evidente, deosebirile dintre neamuri. Ideea 
națională cîştigă teren şi în spiritul claselor noastre conducătoare. Cercetările cronicarilor, fac să se 
afirme în cercuri din ce în ce mai largi, conştiinţa unității noastre naţionale. Acum ideea regrupării 
politice a celor trei principate îşi caută o bază şi o justificare nu numai în necesități de ordin 
geopolitic - ca în vremea lui Mihai Viteazul - ci şi pe unitatea etnică a majorităţii româneşti. 

Să urmărim pentru această vreme, pe aceia al căror temperament nestăpînit denunță şi 
precizează idei şi sentimente care în sufletul majorității contemporanilor sînt încă abia în stare de 
tendință. Astfel, Vasile Lupu, mereu frămîntat de proiectele sale de expansiune, arată că în Ardeal 
el îşi va sprijini acţiunea de care v-am vorbit pe fraternizarea populației româneşti: „în ce priveşte 
Ardealul, treaba este uşoară. Cunosc foarte bine căile prin care este de atacat, din Moldova şi din 
Țara Românească. Vă mai adaug că în Ardeal, mai mult de a treia parte dintre locuitori sînt români, 
cărora făgăduindu-le libertatea, îi voi aţiţa fără zăbavă împotriva ungurilor, şi aşa vor avea războaie 
înlăuntru şi în afară, şi nu vor şti încotro să se întoarcă.’ 

Am arătat apoi anul trecut, cum primejdia românească în Ardeal se mărturiseşte chiar în 
cuvintele lui Apafi, cînd constată cu mînie, înmulțirea peste măsură a românilor şi regresul etnic şi 
economic al maghiarilor.”S 

Fireşte, nu trebuie să exagerăm valoarea politică a ideilor naţionale, în aceste vremuri. Dar 
nici nu trebuie s-o desconsiderăm. Sînt în veacul al XVII-lea idei moarte - cum este de pildă ideea 
bizantină - cărora totuşi li se acordă locuri de frunte în fastele istoriei; şi sînt idei care se nasc cum 
este de pildă ideea națională - menite însă a stăpîni gîndirea generațiilor următoare, veacuri de-a 
rîndul. Pe cînd însă ideea bizantină este mai degrabă visul din trecut al unei elite de umaniști 
romantici (majoritatea greci lipsiți de simţul realităților politice) - ideea națională era menită a 
pătrunde treptat, în masele poporului nostru. În Ardeal, procesul acestei renaşteri naționale din 
secolul al XVII-lea va continua şi în secolul al XVIII-lea; în Principate el va fi stingherit, înăbuşit 
aproape, de înăsprirea suzeranității turceşti şi a regimului fanariot. 

Dar ideea unei uniuni politice între cele trei principate a fost urmărită şi mai tîrziu, din 
Muntenia, de către Şerban Cantacuzino. Am arătat pe larg în cursul de anul trecut amestecul său în 
viața spirituală a românilor din Ardeal, proiectul „dacic ” dezbătut cu călugărul Dunod şi veleitățile 
lui de hegemonie asupra lui Cantemir în Moldova (care îi jură că din cuvîntul lui nu va ieşi) ca şi în 
Ardeal asupra lui Apafi. (Vezi tratatul încheiat la Făgăraş cu Apafi, la 1 iunie 1685). A năzuit să 
creeze o monarhie şi să întemeieze o dinastie. Aceasta a şi făcut ca Apafi să-l denunțe Sultanului că 
„umblă pe urmele lui Mihai Viteazul.” 

În sfîrşit, lunga luptă a lui Brîncoveanu a pus în lumină - cu prilejul Unirii religioase - cât de 
puternică a fost rezistenţa şi înrîurirea aşezămîntului bisericesc întemeiat de Mihai Viteazul pentru 
păstrarea unităţii spirituale. 


Ideea bizantină. Legătura cu popoarele balcanice. Politica anti-turcească, în cadrul ideii de 
cruciadă, înlesneşte - ați văzut - un început de renaştere a popoarelor balcanice. Se speră în rîndurile 
cărturarilor umanişti din Orient - a grecilor mai ales - în izgonirea turcilor din Constantinopol şi 
într-o reînviere a împărăției bizantine. Într-acolo încep a merge - cum s-a spus şi despre Mihai (dar 
nu cu dreptate) - veleităţile unora dintre domnii noştri. 

Patriarhia din Constantinopol ajungînd o unealtă la îndemîna cuceritotorului, Iaşul şi 
Bucureştii devin într-adevăr centrele ortodoxismului. În acest sens se poate vorbi de un imperialism 

spiritual românesc în acest veac al XVII-lea. Dărnicia domnilor români din această vreme, subjugă 
sufleteşte neamurile ortodoxe din Imperiul otoman. 

S-a crezut chiar - în acest veac al iluziilor deşarte într-o catastrofă turcească - că s-ar putea 
trece de la această dominație spirituală la una politică. Astfel, la cruciada plănuită în vremea lui 
Vasile Lupu şi Matei Basarab, participarea militară a românilor se anunță surprinzătoare: 30.000 de 
moldoveni şi 20.000 de munteni! (Fireşte, cifrele sînt întrucîtva exagerate.) Unele minţi aprinse au 
şi denunţat turcilor că patriarhul Partenie (1645) a sfințit deja coroana de aur cu care domnul 
moldovean va fi încoronat ca împărat bizantin! „Toţi mitropoliţii s-au înţeles ca să adune trupe în 
clipa cînd flota turcească va ieşi contra venețienilor în Marea Egee şi să-l proclame împărat.” 

În dosul visurilor bizantine - nutrite de unii cărturari greci - se afla însă o mare realitate: 
popoarele balcanice care se trezesc şi aspiră la o viaţă proprie, (însuşi Matei Vodă - cunoscut pentru 
moderaţia şi prudenţa lui - a avut o parte însemnată în fomentarea răscoalei balcanice.) 

Chiar unii domni mai mărunți se înconjurau de o pompă pretențioasă în care vor să reînvie 
amintirea ceremonialului imperial din Bizanțul de altă dată. Mihnea al III-lea merge pînă acolo, 
încît convoacă şi el un consiliu la Tîrgovişte, în 1659, cu veleități de a da îndrumări dogmatice 
bisericii răsăritene. Ba a păşit cutezător şi într-o adevărată aventură militară împotriva turcilor 
încercînd a imita atacul lui Mihai Viteazul asupra raialelor dunărene. Despre el spunea Dosoftei, 
patriarhul Constantinopolei, că „Urmărea planul de a învinge pe otomani şi de a le nimici el, un 
nebun, imperiul şi de a ajunge împărat.” 

Sub Şerban Cantacuzino, în sfîrşit, ideea bizantină (reînsuflețită nu numai de numele, dar şi de 
marile ambiţii ascunse ale voievodului scoboritor din împărați) cîştigă în Principate o aparentă 
consistență politică. Investitura de puteri, pe care i-o dă împăratul german asupra creştinilor din 
Balcani, ca şi recunoaşterea ce-i vine de la Moscova în acelaşi sens, au făcut din domnul muntean - 
pentru mulţi dintre contemporanii săi - un nou candidat la tronul imperiului restaurat. Dar - cum vă 
spuneam şi anul trecut - Şerban a reuşit să-şi înfrîneze orice veleități în această direcție - făcînd 
numai ce îi dicta rațiunea politică şi interesele de stat. 

În concluzie: Ideea bizantină era, în secolul al XVII-lea, visul unei elite intelectuale greceşti, 
care credea că poate reînvia Bizanțul pe temeiul mişcării popoarelor balcanice. Aceasta era - repet - 
o iluzie romantică; în realitate, mişcarea popoarelor balcanice avea finalitatea ei, opusă cu totul şi 
Stambulului musulman şi Bizanțului de altădată. Această mişcare conţinea în germene ideea 
eliberării popoarelor pentru ele înşile, iar nu pentru o nouă robie. 


24 octombrie 1939 


Prelegerea a II-a 


PRIMA DOMNIE A LUI DIMITRIE CANTEMIR 


Am încheiat cursul nostru de anul trecut cu domnia lui Constantin Cantemir, căruia i-am dat o 
dezvoltare mai mare decît se obişnuieşte. Figura acestui voievod - vă spuneam atunci - a fost 
umbrită de strălucirea spirituală a fiului său Dimitrie; am socotit binevenită deci o reparaţie care să 
accentueze valoarea politică a tatălui. 

V-aţi putut da seama astfel, că, atît în politica internă cît şi în cea externă, C. Cantemir a fost 
un om de mare energie, lucrînd cu o metodă strînsă şi cu idei hotărîte. În politica externă, el n-a 
înțeles să rişte viaţa statului moldovean în favoarea proiectelor de cruciadă, adesea fanteziste, 
încercate de poloni. Şi-a dat seama că turcii sînt încă departe de a fi atît de slăbiţi, încît să spere în 
biruinţa unei răscoale moldovene. 

În politica internă, el a înlăturat în parte boierimea mare şi a înțeles să se sprijine pe boierii de 
mîna a doua şi pe soldaţi. 

În fine, după o domnie de 8 ani fără trei luni, ajuns la adînci bătrîneţi, după o viaţă agitată, 
bolnav, Constantin Cantemir îşi dă sfîrşitul avînd lîngă sine pe fiul său Dimitrie (17 martie 1693). 


După exemplul muntean, moldovenii apără domnia păminteană şi aleg domn pe Dimitrie 
Cantemir. Ca şi Şerban Cantacuzino, Constantin Cantemir, lăsînd o moştenire consolidată, sperase 
s-o transmită neturburată unuia din fiii săi. A avut şi el speranţa că va putea întemeia o dinastie. 
(Aceeaşi dorință va manifesta mai tîrziu şi Dimitrie Cantemir; în tratativele pe care le va duce cu 
ruşii, acesta va cere ţarului Petru să asigure descedenţilor săi domnia Moldovei.) Dar amîndoi fiii 
erau foarte tineri: Antioh, care era zălog la Constantinopol, avea 20 ani, iar Dimitrie numai 17. De 
aceea domnul şi curtenii îşi făceau socoteala că, dacă vîrsta fragedă a celor doi fii va fi o piedică, 
atunci să aleagă pe unul din boieri. Vroiau să evite - ca şi boierii munteni cînd aduseseră pe 
Constantin Brîncoveanu - venirea unui domn din Constantinopol. 

S-a păstrat în povestirea lui Dimitrie Cantemir un pasaj care lămureşte gîndurile ce nutrea 
bătrînul domn: 

„Dacă vă este voia să alegeți dintre fiii mei, multe le veţi avea de mustrat la dînşii, şi mai ales 
vîrsta; căci cel mai mare, Antioh, care se găseşte acum la Constantinopol, după ce s-a adus înapoi 
fratele său mai mic, trimis a doua oară la Poarta Turcească, are 20 de ani, iar cel mai mic, Dimitrie, 
care, iată-l este lîngă mine, are abia 17 ani, şi nu-l văd în stare să poarte o sarcină aşa de grea decît 
adăugîndu-se acestora truda voastră, cu toate că pe amîndoi m-am încercat să-i învăţ, nu fără 
îngrijire, carte, atît de ţară cît şi străină, adecă: latinească, grecească şi sîrbească. Dacă sînt vrednici 
prin moravurile lor de a cîrmui Ţara, şi au puteri de a o potrivi pentru o astfel de sarcină, eu, încă, o 
mărturisesc, nu pot să ştiu, nici să judec. Atîta numai vă sfătuiesc din gură adevărată şi părintească 
să vă dau învăţătură ca, sau pe unul dintre aceştia sau pe unul dintre voi să-l alegeți.” (Constantin 
Cantemir îşi iubea foarte mult copiii; de aceea intervenise şi obținuse de la turci să-i trimită la 
Poartă zălog pe rînd). Intenţia de a evita venirea unui domn trimis de turci apare deci limpede. 

După aceasta, boierii, în frunte cu Bogdan Hatmanul şi Iordache Vistiernicul, sprijiniți pe 
trupe, hotărăsc să ridice domn pe Dimitrie Cantemir. Cronicarul spune că ei au ascuns moartea lui 
Constantin Vodă, l-au ţinut „mort tăinuit” o zi şi o noapte „pînă s-au găsit cărțile de au făcut arzuri 
de la ţară la Poartă” prin care cereau domn pe Dimitrie. „Au răpezit” cu cărțile pe Vătaful Pîrvu şi 
pe Ștefăniță Ruset, fiul lui Manolache Postelnicul. Dar n-au aşteptat răspunsul Porții, ci, după ce au 
făcut cunoscută moartea bătrînului Cantemir, soldaţii au aclamat pe Dimitrie ca domn. 

lată cum înfăţişează cronicarul acest fapt de multă vreme nemai uzitat în țara Moldovei: „... 
Deci, au gătit divanul cel mare, şi-au strîns toată boierimea, şi Mitropolitul şi slujitorii ( = oştenii), 
la Curte; şi au adus la curte şi pre un Agă a Vizirului turc, ce era venit cu trebi împărăteşti la Iaşi. 


* Magazin Istoric, vol. V, p. 93. 
” D. Cantemir, Vita Constantini Cantemiri, p. 125- 126. 


Atuncea, au spus la tot norodul că au murit Cantemir-Vodă; ce slujitorii au şi început a strigare că 
altul nu le trebuie să fie Domn, ce numai Dumitraşco Beizadea, feciorul lui Cantemir Vodă. Ce, 
boierii şi țara nu cutezau să zică într-alt chip, că se temeau de slujitori; ce, numai le căuta să 
primească şi să zică cum ziceau slujitorii. Turcul Aga, văzînd că strigă cu toţii într-un cuvînt, au luat 
un caftan şi au pus în spatele lui Dumitraşco Beizadea; şi Beizadea au îmbrăcat pe turc cu un conţeş 
cu soboli, şi au şezut amîndoi în scaune şi au început a slobozire puscele cele mari, şi a zicere 
surlele, trîimbiţele şi a batere dobele, pe obiceiu, tabulhaneaua, şi toți boierii şi slujitorii, căpiteniile, 
cine-şi după rînduiala sa, au purces a sărutare poala turcului şi a lui Dimitraşco Beizadea. Şi după 
aceea au încălecat cu alai domnesc şi au purces de au mers la Sfîntul Nicolae, de i-au cetit molifta 
cea de domnie, după obiceiu.” "° 

O adevărată ridicare pe scuturi, o manifestare de voință a ţării imitată - repet - după acţiunea 
muntenilor pentru alegerea lui Constantin Brîncoveanu. A treia zi l-au îngropat pe Constantin Vodă, 
cu un alai care a depăşit ceremonialul obişnuit. „... Şi s-au tîmplat atuncea la prohodul lui patru 
Patriarhi, unul de Ierusalim şi altul de Antiohia şi altul de Alexandria (Gherasim) şi unul, mazil de 
Țarigrad, Iacov.” 

Aceşti patru patriarhi au slujit prohodul, împreună cu clerul Moldovei. L-au îngropat la 
Biserica Sf. Nicolae „în gropniţa ce şi-au fost făcut Antonie Vodă” (Mai tîrziu, în timpul lui Antioh 
Vodă Cantemir, osemintele lui Constantin Cantemir au fost reînhumate la M-rea Mira, a familiei.) 


Amestecul muntenilor. Acţiunea lui Constantin Brincoveanu la Constantinopol. Dar lucrurile 
n-au rămas aşa; proiectul moldovenilor a fost împiedicat de acțiunea lui Constantin Brîncoveanu. 
Vă spuneam anul trecut că ultimele zile ale bătrînului Cantemir au fost otrăvite de lupta cu 
Constantin Brîncoveanu. Acesta desfăşurase la Constantinopol o mare campanie de intrigi 
împotriva lui. Domnul muntean a cheltuit în această campanie - spune, exagerînd, cronicarul - 1.000 
de pungi, obţinînd, în cele din urmă, surghiunirea lui Lascarache Ruset, agentul lui Constantin 
Cantemir, la Rodos. „Era să mazilească şi pe Cantemir Vodă.”. El dorea - cum o dorise din răsputeri 
şi Şerban Cantacuzino - să aibă pe tronul Moldovei un om care să-i fie credincios." 

Cînd i-a venit vestea morţii lui Cantemir, Brîncoveanu a socotit momentul prielnic să susțină 
candidatura lui Constantin Duca, fiul fostului domn Gheorghe Duca. Proiectul său era să-l 
căsătorească după luarea domniei, cu fiica sa Maria. Neculce povesteşte astfel chipul în care 
Brîncoveanu a obținut tronul pentru fiul lui Duca: 

„Mergînd vestea la Poartă că au murit Cantemir Vodă, Brîncoveanu Vodă, domnul muntenesc 
au apucat înainte şi au isprăvit domnia lui Constantin sin Duca Vodă celui bătrîn, de au îmbrăcat 
caftanul de la Poartă, de domnia Moldovei” (pag. 245). Şi astfel, după o domnie de trei săptămîni 
Dimitrie Cantemir pierdu tronul. 


DOMNIA LUI CONSTANTIN DUCA VODĂ 


Luarea domniei şi suirea în scaun. Să precizăm acum intrarea în domnie a lui Constantin 
Duca. Constantin Cantemir moare în 17 martie 1693.!? Un raport venețian din 11 aprilie ştie deja că 
fiul lui Duca Vodă este căftănit domn: „Et il figlio di Duca Bei... s'è fatto principe di Moldavia in 
luogo del Cantemir.”!? 

Întemeiaţi pe faptul că într-un alt raport venețian, din 7 aprilie (în care se anunță moartea lui 
Constantin Cantemir) nu se pomeneşte nimic de căftănirea lui Constantin Duca - putem conchide că 
a fost căftănit între 1 şi 11 aprilie 1693." 

În vremea aceasta se aflau la Poartă un număr de boieri moldoveni trimişi pentru pîră de 
Cantemir Vodă. Brîncoveanu a găsit în ei - nu fără cheltuială, desigur - pe cei dintii sprijinitori ai 


19 Neculce, ed. Kogălniceanu, II, p. 244. 
1! V, Papacostea, Cursul 1938-1939. 

12 N. Costin, ed. Kogălniceanu, II, p. 39. 
'5 Hurmuzaki, V, 2, p. 245. 

'4 Ibidem. 


tînărului domn. „îmbrăcînd caftan de domnie. Constantin Vodă, - povesteşte cronicarul - feciorul 
Ducăi cel Bătrîn, era om tînăr, ca de 16-17 ani, cînd au luat domnia. Atunce erau nişte boieri de aici 
de ţeară, la Poartă, trimişi de Cantemir Vodă cu trebile ţerei; deci văzîndu-l pe Constantin Vodă că 
au îmbrăcat caftan, s-au dus la dînsul de s-au închinat după obiceiu, aşijderea şi de aice, Lupul, 
feciorul lui Gavriliţă Vornicul, şi alţii, înțelegînd de domnie nouă au alergat la Constantin Vodă şi 
mulţi feciori de boieri, că nu avusese milă şi căutare de la Cantemir Vodă, pe vina lor, că-l ocăriau 
şi nu vreau să-i slujească ca unui Domn, ce pentru aceea miluia pre cei proşti.” 

Apoi, nu puţini bani l-a costat pe Brîncoveanu logodna fiicei sale cu noul domn. Dar o bună 
parte din aceste cheltuieli, le-a dat domnul muntean pe seama ginerelui său. „Irimis-au 
Brîncoveanul - continuă cronica - pe Mihai Spătarul şi cu alți boieri ce se tîmplase acolo, pribegi, de 
s-au dus la Țarigrad, de au aşezat logodna cu fiica Brîncoveanului Vodă, anume domniţa Maria cu 
Constantin Vodă, feciorul Ducăi Vodă. Şi strîngîndu-se atîta boierime acolo atunce, la Poartă, au 
făcut mare cheltuială țărei, cu multe podoabe, şi cam fără de treabă precum era teara atunce slabă, 
cai, rafturi, corturi, două sute de seimeni cu haine şi cu lefe, şi alte multe cheltuieli fără de treabă şi 
fără de ispravă. Şi zăbovind acolo atunce cu atîta boierime şi oameni, de la Mart pînă la Iunie, deci, 
au făcut multă cheltuială; ce Constantin Vodă, fiind tînăr şi neştiind rîndul, îl bucura Lupul, feciorul 
lui Gavriliţă, ca un bezmetic ce era la minte; zicea că este țara bogată şi sunt mulțime de bucate a 
boierilor pribegi, a lui Bogdan şi a lui Iordachi, are de unde scoate să plătească datoria ce făcea. 
Deci şi lui Constantin Vodă nu-i era urîtă datoria, şi-i era dragă şi mîndria, şi avea casă grea; şi 
maică-sa, Doamna Nastasia, cu atitea fete au încărcat mulţime de datorii.” 

După două luni de petreceri la Constantinopol, cu prilejul logodnei sale, Constantin Duca se 
îndreaptă în sfîrşit spre ţară. Ajunge aici prin postul Sf. Petru; boierimea mare, năpăstuită de 
Cantemir, îi face o primire foarte frumoasă în scopul de a cîştiga de partea sa pe noul şi 
neexperimentatul domn. Între cei dintii care îl înconjoară, dornici de răzbunare, se găsesc, 
bineînţeles, în primele rînduri, Costineştii, căpeteniile partidei polono-file. Neculce ne spune că 
tînărul domn „au adus şi cîțiva greci cu dînsul, din Țarigrad.” 


Un domn tinăr, de mare cultură. Şi acum să cunoaştem mai de aproape pe noul domn. Era 
foarte tînăr la urcarea pe tron, avea circa 16-17 ani.!€ I se mai zicea şi Duculeţ. Avea o frumoasă 
pregătire intelectuală. Tatăl său hrănise ambiţii mari, domnise peste Moldova şi Ucraina, sperase să 
întemeieze şi o dinastie. El, fostul băiat de prăvălie, vroise să facă din fiul său un adevărat prinţ, 
dîndu-i, dacă nu se putea o ereditate princiară, cel puțin o mare strălucire intelectuală. I-a adus 
pentru aceasta pe cei mai vestiți dascăli ai timpului: pe loan Comnen, pe Azarie Cigala, pe 
Spandoni (mare retor şi hartofilax al Patriarhiei şi profesor al ştiinţelor în şcoala Fanarului). Alături 
de aceşti dascăli bizantini, el mai avea, pentru cunoaşterea culturii apusene pe misionarul catolic 
Antonio Renzi, parohul de la Iaşi. Contactul cu acest vestit profesor şi predicator franciscan n-a 
influenţat sub raportul religios pe Constantin Duca; în schimb se pare - cum se va vedea mai departe 
- că l-a iniţiat în unele metode de guvernămînt, pe care confrații săi le-au inspirat în decursul 
veacurilor cîrmuitorilor de state.” 

Dimitrie Cantemir, deşi a fost scos din domnie de Constantin Duca, are pentru învățatul său 
contemporan şi adversar cuvinte de laudă. „Să mai numim încă pe Constantin, fiul lui Duca, 
Principe de Moldova, superior multora dintre compatrioţii săi în greaca veche şi în filosofie; a fost 
şcolarul lui Spandoni.” 

Alexandru Mavrocordat Exaporitul, în discursul său Pacea cu Germanii, îi trimite o scrisoare 
în care îi face, de asemenea, un cald elogiu, spunîndu-i: „cel mai distins dintre învăţaţi, care posedă 
pe lîngă domnie, studii, erudiție şi rîvnă pentru eleganţă în stil.” Iar Nicolae Costin scrie: „Măcar că 
era foarte tînăr, era foarte înţelept şi prea învăţat în cartea latinească.” 


15 Neculce, ed. Kogălniceanu, p. 256. 

'€ Ibidem, p. 246. 

di Despre Renzi, vezi Gh. Călinescu, Alcuni missionari cattolici italiani, în „Diplomatarium italicum,” I, 1925, 
p.71,n.5. 


Pb 


Însuşi profesorul său loan Comnen (I. Molindos) a compus un „cuvînt de laudă” pentru 
învățătura lui. lar Daponte a dat ca pildă o scrisoare elină a lui Constantin-Vodă Duca către 
Alexandru Exaporitul. 

Dar tînărul şi atît de cultivatul domn a lăsat şi unele scrieri personale, în biblioteca şcolii 
oraşului Zagora (judeţul Tarisa, Tesalia) s-a găsit un manuscris miscelaneu (în care se află, între 
altele, şi cronica Țării Româneşti a lui Mitrofan, publicată de curînd de răposatul nostru profesor 
Demos-tene Russo). În acest miscelaneu sînt legate şi scrierile rămase inedite ale lui Constantin 
Duca. Lucrările acestea, necunoscute pînă azi, sînt de caracter teologic (unele anticatolice). Pînă 
acum se cunoşteau de la el doar scrierile în limba greacă veche şi nouă, publicate de Emile Legrand 
în Epistolaire, Paris, 1888, şi cele din N. Iorga, Hurmuzaki, Doc. vol. XIV. 

În fine, vă citez în această privinţă şi opinia regretatului nostru bizantinolog Demostene 
Russo: „Unul dintre cei mai distinşi învăţaţi din secolul al XVII-lea a fost, desigur, Constantin Vodă 
Duca. Dintre toți domnii țării, el se ridică mai presus ca elenist cu pregătire filosofică, şi numai 
Nicolae Mavrocordat îl întrece în eleganţă de stil atic şi în cunoaşterea filosofiei şi limbii greceşti 
vechi.” 


27 octombrie 1939 


'5 Mitrofan Gregorâs, Cronica Țării Româneşti, 1714-1716, în Rev. Ist. Rom., vol. TV p. 9 şi urm. 


Prelegerea a III-a 


DOMNIA LUI CONSTANTIN DUCA VODĂ 


(Continuare) 


Aţi văzut în prelegerea trecută cum a eşuat încercarea moldovenilor de a impune la tron pe 
Dimitrie Cantemir. Numai după trei săptămîni de domnie, trimisul turcilor îl ridică şi-l duce la 
Constantinopol. Am arătat că tronul Moldovei este luat de Constantin Duca, a cărui căftănire are loc 
între 1 şi 11 aprilie 1693, am arătat contribuţia lui Constantin Brîncoveanu la investitura tînărului 
Duca şi logodna acestuia cu fiica domnului muntean, insistînd asupra valorii sale intelectuale cu 
totul remarcabile. Să-l urmărim acum în ţară ca domn. Aţi văzut că autoritatea fusese exercitată în 
ultimii ani ai domniei lui Constantin Cantemir mai mult de 2 boieri: Bogdan Hatmanul şi Iordache 
Ruset Vistiernicul. Tot ei puseseră la cale şi ridicarea la tron a lui Dimitraşcu Cantemir cu ajutorul 
trupelor. Acum, ei se aşteptau la o eventuală reacțiune a turcilor şi au luat măsuri. 

„lacă Bogdan Hatmanul şi Iordachi Vistiernicul, întru acele 3 săptămîni n-au dormit, ce s-au 
gătit şi au pus streji, din Galaţi pînă la Iaşi, şi cînd au sosit Capigi-başa în laşi să ia pe Beizadea şi 
pe dînşii, ei au fugit din laşi.” S-au refugiat la poloni, la Neamţu (cetățile şi mănăstirile - adică 
partea muntoasă a Moldovei - erau, vă amintiți, sub stăpînirea militară a polonilor). 

În vara anului 1693 are loc instalarea în domnie a lui Constantin Duca. Neculce ne spune că a 
sosit la Galaţi „în postul Sîmpetrului.” lar Pseudo Nicolae Costin scrie că Duculeţ „au venit în 
scaun la Iaşi în luna lui iunie în 24 zile vineri, în ziua de naştere a lui loan Botezătorul.” 


Politica internă; amestecul muntean. Să urmărim acum politica internă a noului domn. În 
curtea lui Constantin Duca Vodă găsim pe următorii boieri: Dumitraşco Ceaurul logofăt, Tudose 
Dubău biv vel logofăt intră acum ca ban, iar după moartea lui Dumitraşcu Ceaurul, iar ca vel 
logofăt. Apoi vin la rînd Vasile Costaki vel vornic, Nicolae Donici vel vornic, Nicolae Costin ca 
hatman (înlocuit către sfîrşitul domniei cu Antioh Jora), Vlasta vel postelnic, Vasilasco Cantacuzino 
vel spătar, Antioh Jora vel piharnic, lordăchiță Cantacuzino vel comis. După cum se vede, în afară 
de reprezentanţii marii boierimi, se găseau şi cîțiva greci țarigrădeni. În mare parte această curte 
era compusă, cum spune cronicarul, din oameni tineri." În legătură cu modul cum s-a alcătuit 
curtea este de făcut următoarea observaţie; prin închegarea ei, pe de o parte, cu boieri din partida 
polono-filă, pe de alta, cu boieri țarigrădeni, cată a se înlesni acea politică de echilibru pe care o 
inspira Moldovei Constantin Brîncoveanu. l-au lipsit însă atît lui Duculeţ, cît şi tinerilor săi 
colaboratori - cum se va vedea - experiența şi temperamentul necesar unei astfel de politici. 

Spiritul de familie şi tendința de a se înfățişa ca un continuator de dinastie, se vede din 
primele acte ale sale. Trimite să aducă în ţară osemintele tatălui său Gheorghe Duca, din Polonia, şi 
face reînhumarea lor. Actul acesta de pietate filială ni-l descrie cronica atribuită lui Nicolae Costin. 

„Într-această domnie au trimis Constantin Duca Vodă sol în Ţara leşească pre loan Costin ce 
au fost serdar, de i-au adus oasele răposatului părintelui său, Ducăi- Vodă, de la Liov, şi cu mare 
cinste, cu săboriu de Arhierei şi de preoți şi cu tot sfatul său, cu litri, din laşi, l-au petrecut pînă la 
Monastire la Cetăţuia, ce-i zidită din temelie de Duca Vodă şi i-au astrucat oasele.”% 

Venind la domnie împotriva Cantemireştilor era firesc ca tînărul voievod să se întemeieze pe 
duşmanii acestora, pe Costineşti mai ales. Pentru consolidarea domniei, Constantin Duca intră şi în 
legături de rudenie cu marea boierime, dînd pe sora sa Elena în căsătorie lui Nicolae Costin, pe care 
îl face şi hatman. „Şi se apucă de făcu nuntă cu o soră a lui, anume Domnița Elena, o dădu după 
Nicolai Costin, sin Miron logofătul şi-l puse hatman; şi făcu nuntă frumoasă domnească; că era şi 
maică-sa cu dînsul, Doamna Anastasia a răposatului Ducăi Vodă celui bătrîn, cu alte fete mai mici.” 
Nicolae Costin, spirit cultivat în şcoala umanistă polonă va fi multă vreme mîna dreaptă a 
domnului, consilierul său intim. 


1 Neculce, ed. Kogălniceanu, II, p. 273. 
% N. Costin, ibidem, p. 40. 


În sfirşit, în al doilea an al domniei, toamna, are loc şi căsătoria lui Duculeţ Vodă cu Maria, 
fiica Brîncoveanului. Nunta este povestită de cronicar cu belşug de amănunte. Ea a prilejuit o 
frumoasă întîlnire între moldoveni şi munteni. Au venit boieri munteni mulți cu Maria şi Doamna 
Stanca, maică-sa. Alaiul nuntaşilor munteni, avînd în frunte pe stolnicul Cantacuzino cu mult tineret 
boieresc pornise de la Mogoşoaia către laşi; pare să fi fost de o rară frumuseţe. La nuntă a asistat, 
ca tînăr boier moldovean, şi cronicarul Neculce. „Şi boierimea a două ţări nuntiră trei săptămîni, cu 
mare pohvăli şi podoabe, şi cu feluri de feluri de muzice şi cu pehlivanii de mirare în tîrg în laşi; că 
era să facă nunta la Focşani, numai fiind toamna vreme de iarnă, au făcut nunta la laşi. Şi încalecă 
singur Domnul ca un mire împodobit, şi cu surgucs în cap, şi cu mare alai, de au mers la gazda 
miresei (în casele Vornicului Vasilie Gavriliţă) de au luat-o, şi după ce au luat-o de la gazdă au 
mers la mănăstirea Golia, şi acolo fiind un patriarh de Țarigrad mazil, anume Iacov, îl cunună acolo 
în Golia, şi de acolo au purces cu mare alai prin mijlocul Tîrgului de sus şi prin târgul de gios pînă la 
curțile domneşti. Atunci pre acea vreme, şi eu Ion Neculce vel vornic, eram tînăr postelnic şi 
mergeam cu alți postelnici împreună, cu toiage a mînă, pe giosu, înaintea Domnului...” În urma 
acestor căsătorii se putea crede că domnia lui Constantin Duca era cu adevărat consolidată. 

Trebuie să vă spun că atît jertfele de bani făcute de Constantin Brîncoveanu la 
Constantinopol, cît şi căsătoria fiicei sale Maria cu Duculeţ, aveau la bază o puternică rațiune 
politică. Siguranţa domnului muntean fusese mereu stînjenită de ceea ce se petrecea în Moldova; 
avea nevoie de un orn sigur pe scaunul din laşi. Aşa încît, adesea veţi vedea proiectîndu-se în 
spatele acestui tînăr de 17 ani umbra puternicului voievod muntean. 

„Constantin Duca întru această domnie dîntii era domn numai cu numele, că-l stăpîneau 
muntenii, şi pe cine ziceau muntenii să boierească îi boierea şi ce ziceau muntenii, aceea făcea.” 
Aceasta este caracteristica dominantă în prima domnie a lui Constantin Duca. 


Apăsare fiscală; persecuții politice şi sociale. Unul din primele fapte care decurg din această 
situaţie este persecutarea partidei Cantemireştilor. Numai aşa se explică faptul că Domnul, deşi era 
blînd şi bun la suflet, a făcut totuşi să sufere atît de mult familiile celor doi boieri, Bogdan 
Hatmanul şi Iordache Vistiernicul. Jupînesele celor fugiți au fost puse la închisoare, iar averile 
confiscate. „Mai pe urmă au aflat nişte odoare a lui Bogdan Hatmanul şi cum le-au luat, aşa le-au 
trimis la domnul muntenesc.”?! 

Adevărul este că asupra acestei domnii apăsau greu datoriile contractate la Constantinopol, 
datorii pe care le garantase Constantin Brîncoveanu. „Că nu lipseau oamenii Domnului muntenesc 
pentru banii ce ar fi cheltuit pentru Domnie ginere-său, lui Constantin Vodă.” 

Partida Cantemireştilor nu se reducea la cei doi mari boieri amintiți. Mai erau toţi acei 
boiernaşi, pe care se întemeiase domnia bătrînului Cantemir. lată de ce persecuția împotriva acestui 
partid ia un larg aspect social. (V-am spus în prelegerea de deschidere că începuturile de 
reînchegare ale clasei noastre de mijloc au fost sprijinite de Constantin Cantemir, care se găsea în 
luptă cu marea boierime.) 

lată ce spune cronicarul despre asuprirea acestei clase de mijloc, a boiernaşilor şi „ciocoilor” 
lui Cantemir: „Pus-au atunci pe mazili, şi pe ţară, banii steagului, grei bani; început-au a prindere pe 
boiernaşii lui Cantemir Vodă, cei rădicați din neamuri proaste, ce zicea Cantemir Vodă că i-a face 
neamuri; şi începură a-i batere, şi a-i închidere prin temnițe şi pe la Seimeni, şi-i sărăciră de 
rămaseră precum le-au fost postrigul, mojici; ce unii, dintr-acele bătăi au şi nebunit, de au rămas 
nebuni; şi pe cale le-au făcut; că vai de boierul ce se roagă mojicului.” 

Vedeți dar, se simte îndată că domnul s-a înconjurat de reprezentanţii boierimii mari, în 
fruntea cărora erau Costineşti şi Gavriliţeştii. Încep acum să se simtă şi efectele datoriilor nesăbuite 
pe care Constantin Duca le contractase la Constantinopol. Pentru a-şi plăti creditorii 
constantinopolitani, domnul - tot sub sugestia lui Brîncoveanu - introduce în țară darea văcăritului. 
Ştiţi că baza economiei moldovene era crescătoria de vite. Măsura aceasta a provocat o indignare 


?l Nicolae Muste, ed. Kogălniceanu, III, p. 89. 

neobişnuită, al cărei ecou îl găsim în cronica lui Neculce. Din nou este acuzată înrîurirea şi 
amestecul lui Constantin Brîncoveanu. 

„Țara era puțină” şi boierii erau tineri; nu ştiau cum vor chivernisi-o; ce învăţară de scoaseră 
şi aicea obiceiul cel rău ce l-a scornit Brîncoveanu Vodă în ţara lui; aflase şi aice sfetnici fără de 
lege şi tirănească zavistie, rană fără de leac, ce se chiamă lepră, sau fistulă în pîntice (ulcer!), 
văcărit: de vacă un zlot şi de cal un leu, să dea tot omul, de se trage acest obiceiu rău şi spurcat pînă 
azi în pămîntul nostru al Moldovei... că lacrimile săracilor, nici soarele nici vîntul nu le pot 
usca.” N-a fost de ajuns văcăritul. Au chibzuit şi o altă formă de dare, asupra pogonului de 
păpuşoi. „Ear în vară, în al doilea an al domniei lui, văzîndu-l muntenii, de lucruri slabe ce avea de 
la Poartă, îl tot grăbiau de bani, ce era ei chizeşi pentru dînsul, ce luase în datorie; şi el fiindu-le 
ginere, să nu-i mînie, silea să le facă voia să se plătească. Şi au scornit un obiceiu nou pe ţară, de au 
scos de pogonul de păpuşoi şi de păring ce-l făceau oamenii cu sapele prin curaturi, să nu moară de 
foame, el le lua cîte un zlot, şi de pogonul de tutun cîte 4 lei...” 

Mai Jos, cronicarul subliniază din nou înrîurirea muntenilor asupra domniei Moldovei: „Şi-l 
sminteau şi muntenii mult, că vreau să-l stăpînească şi să le facă precum le era voia lor. Şi cîţi bani 
cereau muntenii, el tot le da. Mai că nu ştia ce le-au dat şi ce le-au mai rămas dator.” 


Ideile sociale ale lui Constantin Duca. Dar de toate aceste persecuții, finărul şi învățatul 
domn moldovean nu era vinovat. Firea lui - repetăm - era opusă cu totul politicii sociale şi fiscale ce 
i se impunea. Ba, am putea spune că dimpotrivă, datorită adîncii sale culturi filosofice şi creştine, 
bietul Duculeţ avea concepţii sociale foarte liberale. El este unul dintre cei dîntîi voievozi care 
exprimă idei de dreptate socială, manifestînd o tendinţă vie în favoarea şerbilor; el se mărturiseşte 
chiar partizan al liberării lor. 

lată ce ne spune în această privință cronica lui: „Aşijderea şi la Divan făcea dreptate tuturor, 
şi mai vîrtos celor ce se pîrau pentru vecinătate, nu-i da fie cum la vecinătate şi fără jurămînt; ci mai 
cu deadinsul răspundea celui ce avea nevoie de vecinătate zicîndu-i: «pas de-ți caută 3-4 oameni 
jurători, cum n-au fost nici tată-său, nici moşul său, vecini de moşie aceluia cine-l trăgea». 

Şi aşa jurînd, îi da volnicie să fie slobod în veci de vecinătate. Că acum făcuse boierii obiceiu 
nou de ziceau: «cine au șezut în sat boieresc 12 ani să rămînă vecin». Eară Constantin Duca nu se 
uita acolo şi încă zicea: «Cu păcat este să-l robeşti pe frate-tău, căci păgînii îşi cumpără robi pe 
bani, şi în al 7-lea an îi iartă, iară alţii şi mai curînd le dau slobozenie. Iară tu eşti creştin, şi 
neluîndu-l pe bani, şi fiind creştin ca şi tine, şi tu vrei în veci să-l vecineşti.»” 

Vă citesc încă un pasaj care ne arată că prin temperament acest domn era în afara tradiţiilor 
de asprime şi de asuprire ce stăpîneau societatea românească. „Acest Constantin Duca Vodă, măcar 
că era om tînăr, era foarte înţelept şi prea învăţat, la carte elinească, negrabnic la mînie, nerăstitor. 
De avea pre cineva a-l certa, cu blîndeţe răspundea, zicînd: «Ce-ai făcut aşa?» Ori celor mai de fire, 
ori şi celor mai proşti măcar de se tîmpla şi țăran din cei de jos: «luaţi-ll pre dumnealui şi-l puneţi 
la popreală». Sau de era de certat: «daţi-i atitea toiege».” 

Vedeți dar, că, deşi îşi începe domnia ca prizonier al marii boierimi - şi sub o infuență de 
aceeaşi valoare socială ce-i venea din Muntenia - totuşi Duculeţ se pătrunde de simpatie pentru 
suferinţele țăranilor şerbi - vecini cum li se spunea în Moldova - a căror slobozenie el o doreşte. 
Fireşte, n-a realizat nimic în această direcţie, dar faptul trădează o acută criză de transformări 
sociale. Tendinţele excesive ale boierimii mari, de aservire tot mai largă a păturilor ţărăneşti, încep 
să întîmpine rezistența domnilor. Ideea liberării țăranilor şerbi, lansată acum, îşi va deschide un 
drum din ce în ce mai larg către finele veacului al XVII-lea şi mai ales în veacul de reforme ce va 
urma. Domnii străini, mai puţin respectuoşi față de tradiţiile sociale ale ţării şi față de privilegiile 
boierimii autohtone decît erau domnii pămînteni, vor sprijini tot mai mult clasele mijlocii şi pe 
şerbi, întemeindu-se ei înşişi - în lupta contra feudalităţii - pe ura acestor pături împotriva 
privilegiaților, în acest sens, poate fi socotit Duculeţ ca un adevărat precursor al Mavrocordaţilor. 


* O parte din ţară, Bugeacul, era stăpînită de tătari, iar partea muntoasă, de poloni. 
%4 Neculce, II, p. 248. 
25 Neculce, II, p. 249. 


Politica externă. Trecem la capitolul politicii externe. Trebuie să vă închipuiți că şi aici 
ochiul lui Constantin Brîncoveanu veghea cu străşnicie. Dar aplicarea metodelor domnului muntean 
era, în politica externă, mult mai dificilă în Moldova. Cînd spunem aceasta ne gîndim îndeosebi la 
aşa-zisa politică de basculă, pe care cu atîta măiestrie o practica Constantin Brîncoveanu între turci 
şi germani. (Aci însă rolul germanilor îl dețineau polonii a căror decădere militară şi politică vă este 
cunoscută din prelegerile anului trecut.) 

Constantin Duca păstrează o aparenţă de fidelitate faţă de turci şi față de aliaţii lor francezii. 
El înlesneşte corespondența ambasadorului francez din Constantinopole (De Castagneres) către 
agenții francezi din Polonia. De asemenea, corespondența către Franța a contelui Emeric Tököly, 
şeful rebelilor maghiari (care avea un agent diplomatic la Iaşi) se făcea tot prin mijlocirea domnului 
moldovean. Dar Duca-Vodă este acuzat de ambasadorul francez că îi intercepta scrisorile. Într-o 
scrisoare din 27 februarie 1694 către rege, De Castagneres spune că „un anume Nicola de la Porta a 
interceptat unele din scrisorile ce am trimis în Polonia.” Cu privire la operaţiunile acestui Nicola 
de la Porta aflăm detalii interesante în cronica lui Neculce. 

„Constantin Duca Vodă avea un grec din ţara frăncească pre anume Nicolae Deport, pe lîngă 
dînsul, om învăţat şi telpiz (viclean) de scia despecetlui cărțile; şi pe acea vreme scria Tiukel grofu 
de la Poartă la Franţuzi, şi le trimetea cărțile prin laşi, pe la Constantin Duca Vodă, şi Constantin 
Duca Vodă le da la un rezident a lui Tiukel grofu, ce şedea în Iaşi; şi rezidentul le trimetea la 
Franţuzi; numai le tot despecetluia Duca Vodă cu acel Nicolai Deport de le cetea şi le izvodea, să 
scie ce scrie, şi apoi le pecetluia iară şi le da la rezident de le trimetea la Franţuzi.” 

Veţi înțelege şi mai bine rostul acestor operaţiuni dacă ţineţi seama că acest „Nicolai Deport" 
era unul dintre principalii agenți ai lui Constantin Brîncoveanu. Domnul muntean organizase - după 
cum spuneam anul trecut - unul dintre cele mai minunate servicii de informaţii şi contra informaţii 
din Europa răsăriteană. Încă din 1680 Marsigli - diplomat austriac - rămîne uimit de dibăcia cu care 
Brîncoveanu intercepta scrisori de ale lui Tököly, de ale ardelenilor şi francezilor. Vă spuneam altă 
dată că, datorită acestui serviciu de informaţii, agentul domnului muntean la Constantinopol a 
cunoscut vestea încheierii păcii de la Ryswyk (1697) cu mult înaintea ambasadorului francez!” 
Prezenţa lui Nicolae de Porta (acesta este numele lui) la Iaşi, la curtea lui Duculeţ, ne arată că 
domnul muntean îşi extinsese sistemul şi asupra Moldovei. Se vede de aci, în ce măsură 
Brîncoveanu se amesteca şi conducea politica externă a Moldovei. Din cronica lui Neculce se vede 
cît de mult sufereau unii moldoveni din pricina acestui amestec. 


Relaţiile Moldovei cu polonii prin venirea la tron a lui Constantin Duca, se îmbunătăţiseră 
datorită în primul rînd Costineştilor care, vă amintiţi, erau capii partidei polono-file din Moldova. 
Prin oamenii acestora, polonii erau înştiințați despre diferitele mişcări ale oştilor turceşti şi tătăreşti. 
lată ce ne spune în această privință cronica lui Neculce: 

„... Constantin Duca Vodă pururea avea respundenţie şi prieteşug cu Hatmanul lablonovschi; 
trăia bine, nu ca Cantemir Vodă. Podgheazuri în ţară nu umblau prădînd; şi în tot ceasul trimetea 
Constantin Duca Vodă veşti de la Poartă; şi cînd mergeau ceambururi tătăreşti în ţara leşească să 
prade, el da scire la leşi să se păzească.” 

Ne rămîne acum să vedem care au fost raporturile Moldovei în vremea aceasta cu turcii; o 
vom face în prelegerea viitoare. 


31 octombrie 1939 

Prelegerea a IV-a 


Conflictul lui Duca cu turcii. Am văzut data trecută împrejurările în care a fost instalat în 
domnia Moldovei Constantin Duca (Duculeţ), marea influență exercitată de Brîncoveanu, 
constituirea curții cu reprezentanţii boierimii mari Mironeşti, Gavrileşti şi cu cîţiva greci aduşi de la 
Constantinopol, persecuțiile împotriva partidei cantemireşti şi stoarcerile fiscale pe care le suportă 
Moldova. Am spus, în fine, cîteva cuvinte în legătură cu politica socială a lui Duculeţ. Aţi văzut că, 
deşi îşi începuse domnia ca prizonier al marii boierimi, sfîrşeşte prin a încerca să-şi apropie pe 
țăranii şerbi, a căror slobozenie o doreşte. Încheiasem prelegerea expunîndu-vă politica externă a lui 
Constantin Duca Vodă. Această politică era, aţi văzut, inspirată şi controlată mereu de puternicul 
voievod muntean. 

Din nenorocire Duculeţ şi o bună parte din consilierii săi erau oameni prea tineri - cum o 
spune Neculce; din această pricină, le era foarte greu să observe cu toată dibăcia şi stăpînirea de 
sine necesare, regulile acestei politici duble, pe care Brîncoveanu însuşi o ducea cu mari dificultăți. 
Dacă turcii şi polonii puteau fi păcăliți - nu tot astfel stăteau lucrurile cu diplomaţia franceză. Aţi 
văzut din scrisoarea lui De Castagneres citată în prelegerea trecută că ambasadorul francez de la 
Constantinopol şi-a dat seama că scrisorile lui către agenţii din Polonia sînt interceptate la Iaşi. Că 
francezii au descoperit operaţiunile lui Nicolae De Porta o ştie şi Neculce: „au priceput franțuzii că 
li s-au despecetluit cărțile.””’ 

Mai departe, Neculce spune că francezii „au scris lui Tiukel grofu.” Şeful răscoalei maghiare 
a început, la rîndul său, pîri la Poartă contra lui Constantin Duca. 

Deja raporturile tînărului domn moldovean cu Poarta trecuseră printr-o criză cu prilejul unei 
încercări neizbutite de aprovizionare a Cameniţei. Vă amintiţi că una din principalele misiuni ale 
domnilor moldoveni era să se îngrijească de siguranța drumului către Camenița. Vă amintiţi cîtă 
energie desfăşurase bătrînul Duca Vodă pentru a face cît mai sigură trecerea negustorilor şi a 
curierilor în lungul acestui important drum. Nici vîrsta, nici firea învățatului Duculeţ nu-l 
recomandau pentru astfel de întreprinderi. Curînd s-a văzut aceasta. În al III-lea an de domnie, turcii 
au expediat la Camenița un mare convoi de 900 care cu provizii; tot Brîncoveanu le strînsese şi pe 
acestea, (în Condica Veniturilor şi Cheltuielilor Munteniei la 1695, găsim 45.000 lei „pentru 
zahereaua Cameniţei.”) Aceste care sînt date în paza domnului moldovean, care trebuia să le treacă 
garnizoanei. Fie că domnul n-a fost destul de vigilent, fie din pricina vreunei trădări din partea 
duşmanilor săi, fapt e că polonii au aflat de acest transport, au atacat convoiul şi au risipit tot 
proviantul.”* Deltaban Paşa, Seraschierul de la Obluciţa, a raportat la Constantinopol că domnul 
moldovean „nu este om harnic de domnie, nici cu dreptate Porții, că din chiverniseala lui cea 
proastă au luat leşii zahereaua.”“ Din această încurcătură, Duculeţ a scăpat destul de greu, datorită 
intervenţiei lui Constantin Brîncoveanu. 

În sfârşit, se petrecu un alt fapt, mai grav, care irită din nou cercurile franceze, foarte 
puternice cum ştiţi, la Constantinopol. Am spus în prelegerea trecută că TOk6ly avea şi el în 
Moldova un agent diplomatic, acel „rezident” de care vorbeşte Neculce. Dintr-un document publicat 
de d. N. Iorga în Studii şi documente XX, p. 132-3, aflăm că acest rezident al lui Tököly se numea 
Sigismund Siculus. Se pare că lui Constantin Duca şi unora dintre reprezentanţii politicii antiturceşti 
nu le convenea activitatea acestui agent, care, desigur, că surprinsese manevrele lui De Porta. El 
este arestat şi în urmă ucis în împrejurări dramatice. După uciderea în Muntenia a lui Bertodi, acesta 
era al doilea agent al lui Tököly ucis în Principate. Desigur că De Porta m-a fost străin de această 
întîmplare. 

Între timp soseşte la Iaşi un curier al Padişahului, un Kapigi-başa. EI a spus că a venit după 
bir. În realitate, Capigiul avea instrucţiuni secrete să cerceteze de aproape politica domnului. A tras 
în gazdă la Postelnicul Constantin Ciobanu. lată ce povesteşte cronicarul în această privinţă: „Ce au 
chemat Kapigi-Paşa pe Tudosie Dubău Vel Logofăt şi pre Panaiotachi Morona vel Postelnic, şi au 


* Neculce, II, p. 251. 

început a-i întrebare cu taină şi a-i ispitire pentru acele lucruri, şi le-a spus că are ferman de mazilie. 
Deci acei doi boieri îndată au spus taina turcului lui Constantin Vodă.” Acum Duca îşi pierde cu 
totul capul. Pornit pe acest drum, el se decide să suprime şi pe turc. 

Cronicarul ne spune că Duca Vodă a luat această hotărire sfătuindu-se în mare taină cu 
cumnatul său, Nicolae Costin. Duca s-a folosit de o metodă demnă de moravurile politice din 
vremea Renaşterii. A trimis la cetatea Neamţului unde erau boieri moldoveni, care serveau sub arme 
polonilor. Între alţii, se găsea la Neamţ şi Moise Serdarul care fusese ostaş de-al lui Cantemir. 
Constantin Duca trimite acestuia vorbă să vină cu cîteva sute de ostaşi pentru a ataca pe capigiu şi 
suita sa. În adevăr, Moise Serdarul vine cu 3-400 de ostaşi într-o noapte şi ucide pe capigiu, iar 
însoțitorilor acestuia le ia tot bănetul. Este interesant cum povesteşte cronicarul epilogul: „ară 
Constantin Duca Vodă s-au făcut a sărire după dînşii... s-au dus pînă la valea Ieţcanilor şi s-au 
întors înapoi.” Turcii aflarâ însă adevărul căci „Moise Serdarul cum au sosit la Neamţ, cum au şi 
umplut locul că l-au chemat Duca Vodă să facă acea faptă.” 

Neculce se miră de uşurinţa lui Constantin Duca, care dorea să tăinuiască un fapt pe care-l 
ştiau 3 sau 400 de oameni! 

„Căutați de vedeţi ce sfat şi lucru de nimica! Nu socotia că-i va veni asupra mai mare lucru. 
Trei, patru sute de oameni, ce taină va să fie? Că un om şi nu poate ține taina, dară atîţia oameni? 
Au stins bine focul cu paie!...” 

Cîteva cuvinte asupra lui Nicolae Costin, consilierul intim al domnului moldovean. Era al 
doilea fiu al lui Miron Costin şi se bucura de reputația unui om foarte cult. Primele studii le făcuse 
la colegiul iezuit din laşi. A studiat apoi în Polonia, unde a învăţat - o spune Dimitrie Cantemir - 
„ştiinţele liberale şi limba latină.” Ni s-au păstrat chiar o parte din cărțile lui de şcoală.” 

Tînăr fiind, a fost folosit de Cantemir bătrînul, ca tălmaci şi însoțitor al străinilor. Aşa, de 
pildă, el întîmpină - în numele lui Cantemir - în anul 1690, pe Filip d'Avril, călător francez (iezuit) 
şi vorbeşte cu acesta în limba latină, cu toată uşurinţa. Călătorul mărturiseşte însuşi că „fiul marelui 
logofăt ne-a servit ca tîlmaci.”"? 

Trecerea pe la colegiul iezuiţilor şi prin Polonia au făcut din Nicolae Costin un reprezentant 
al spiritului apusean în Moldova. Influența pedagogilor şi profesorilor iezuiți asupra tinerimei 
moldovene este foarte puternică în această vreme. Călugărul Francesco Renzi, despre care v-am mai 
vorbit, spune într-o scrisoare către cardinali: „Actualul principe Constantin Duca este un elev al 
meu; Hatmanul Nicolae Costin, Serdarul şi secretarii domneşti sînt şi ei elevii şi fiii spirituali ai 
mei. 

lată dar, din acest fragment, înrîurirea pe care a avut-o cultura occidentală în formația 
spirituală - desigur şi politică - a tinerilor din vremea aceasta. Vedeţi dar că este exagerat a se spune 
că influenţa culturii apusene pătrunde la noi abia în epoca fanariotă. Prin cărturari români de 
valoarea acestor Costinești, noi am avut încă din veacul al XVII-lea un strîns contact cu umanismul 
apusean. 

Dar să revenim la politica externă a lui Duca Vodă în momentul în care relaţiile lui cu turcii 
se strică. Pentru a recîştiga încrederea turcilor, Duca atacă pe poloni. Ultima împrejurare, uciderea 
Capigiului, a îngrijorat mult pe Constantin Brîncoveanu. El a sfătuit pe Constantin Duculeţ să facă 
un act de duşmănie efectivă împotriva polonilor, pentru a recîştiga încrederea turcilor, şi mai ales 
pentru a pregăti Moldovei la viitoarele tratări de pace o situație mai bună, adică fără trupe de 
ocupaţie polonă pe teritoriul ei.” 

Dar pendulările acestea ale lui Duca din ce în ce mai violente cînd într-o parte, cînd într-alta, 
vor duce la pierderea echilibrului. Consecvent sfatului lui Brîncoveanu, el scoate pe Nicolae Costin 
din hătmănie şi îl înlocuieşte cu Antioh Jora. Apoi trimite pe acesta să atace cetățile şi mănăstirile 
unde erau garnizoane de-ale polonilor, gîndind că-şi „va astupa greşeala” în felul acesta, 
Iablonowski, cînd a auzit de atacul moldovenilor, nici nu-i venea să creadă. 


51 V. A. Ureche, Miron Costin, Il. 

lată ce spune cronicarul: „Apoi oastea Hatmanului Antioh s-au şi simțit şi s-au dus la 
mănăstire la Agapia şi la Secu, şi la Skit, ce este în Hangu, şi au tot bătut şi au scos pre Joimiri şi 
pre Drăbani de prin mănăstiri; şi au început a se înglotire oastea Hatmanului Antioh, ca la patru, 
cinci mii se făcuse. După cum este obiceiul norodului omenesc, unde aud şi văd dobîndă, aleargă 
din toate părțile; aşa şi acolo se strîngeau, dacă au auzit, unii din Bugeac, unii de la munteni, turcii 
din Cărvăsărie; Joimirii, dacă se închinau, le dau cărți de ertare şi lefe; şi, pe zi ce trecea, tot se 
înglotia oastea moldovenească.” 

Prin urmare, o adevărată campanie anti-polonă. „Deci, dacă au înţeles lablonowski, Hatmanul 
leşesc, de această socoteală ce începuse Constantin Duca Vodă, îi păru de odată că-i o basnă ... Deci 
Hatmanul lablonowski nu se tulbură prea rău, ce scrise lui Turculeţ Reimentarul, ce era pe margine, 
pe Cirimuş, să ia vreo zece-douăsprezece steaguri să iasă înaintea Hatmanului Antioh, sa vadă ce 
sînt acele lucruri şi pentru ce se fac aceste socoteli, pentru că ei au legătură bună de prieteşug.” 

Cîteva cuvinte despre acest Turculeţ. Este una din cele mai nobile figuri ridicată din rîndurile 
acelor soldați de aventură pe care Moldova îi dă cruciadei în veacul al XVII-lea. Este pomenit în 
multe documente contemporane: „Turkul famossissimo capo Valaco.”55 

Alt document îl numeşte „Turcul, teroare dei Tartari.” El este acela care comandă 
ariergarda lui Sobieschi în dureroasa retragere din 1686. Ar merita, desigur, ca unul din 
dumneavoastră să-i consacre cîteva pagini. Va găsi şi în literatura istorică polonă ştiri asupra lui. În 
această împrejurare însă Turculeţ n-a avut noroc: „Deci, Turculeţ, luînd oaste şi mergînd întru 
întîmpinarea Hatmanului Antioh, începură întîiu să vorbească Joimirii, ocăriau pre moldoveni întîiu 
de le ziceai epaşi. Ai noştri moldovenii le ziceau gligani, cum este rîndul norodului prost. Şi stau de 
o parte Reimentarul Turculeţ, cu Melenti Stegarul Hatmanului Antioh, de voroviau de pace. Iară un 
cîmpulungean din oastea Reimentarului Turculeţ au şi slobozit un sineț în Melenti Stegarul. Deci 
oastea moldovenească cum au văzut aşa, au şi năpustit asupra Joimirilor, şi puţină bătălie au avut şi, 
au şi început Joimirii lui Turculeţ a fugire, şi moldovenii, cu turcii, cu lipcanii ai spargere şi ai 
tăiare; şi aşa, prinse şi pre Reimentarul Turculeţ viu, subt cetatea Neamţului, unde era numai să saie 
peste parcane. Se boţise oastea fugind la strîmtoare şi Turculeţu răstăind oastea lui denapoi, l-au 
boțit la un vard şi l-au prins viu Tatul Căpitanul, fratele lui Vicol, şi l-au doborit cu sulița de pe cal.” 

Prinderea lui Turculeţ este considerată la Iaşi ca o mare biruință. Popularitatea între creştini a 
eroului, ura turcilor împotriva lui, mai ales, bucură pe Duculeţ. El nădăjduieşte că, ducînd Vizirului 
un astfel de trofeu, să-şi salveze situaţia. Neculce ne spune: „Constantin Vodă Duca se umplu de 
mare bucurie unde auzi acea veste, căci la Poartă se ştia numele lui Turculeţ, că de multe ori avea 
bătaie cu tătarii şi la Camenița...” Dar tocmai cînd bucuria lui Duca era în toi, îşi face intrarea în 
Iaşi un alt Capigiu cu firmanul de mazilie. 

Prelegerea a V-a 


Mazilirea lui Constantin Duca. Aţi văzut în prelegerea trecută ce evoluţie lamentabilă a avut 
încercarea lui Constantin Brîncoveanu de a aplica şi în Moldova, prin intermediul lui Duca Vodă, 
metodele politicii de basculă. În loc să se realizeze o stare de echilibru, s-a ajuns, datorită 
inexperienţei domnului şi a tinerilor ce-l înconjurau, la o totală răsturnare. Începe dînd cîştig de 
cauză partidei polono-file, vrea să o mascheze înlesnind serviciul de curieri al ambasadei franceze 
din Constantinopol şi al lui Tököly, pentru ca apoi să intercepteze scrisorile acestora şi să-i trădeze; 
descoperit de agentul maghiar Sigismund Siculus, îl închide şi îl omoară; cercetat de turci, merge 
pînă la uciderea capigiului venit în anchetă, cu ajutorul ostaşilor moldoveni din armata polonă; apoi 
disperat de urmările acestui act, atacă, spre stupefacția tuturor, trupele polone din regiunea 
muntoasă a Moldovei. 

V-am arătat că Duca spera ca prin succesele lui Antioh Jora împotriva polonilor şi prin 
prinderea căpitanului Turculeţ să fie iertat de turci. De mazilie n-a scăpat, însă acțiunea de la 
Cetatea Neamţului tot 1-a servit la ceva: a scăpat de moartea ce-l pîndea la Constantinopol. Capigiul 
a sosit în laşi, tocmai cînd domnul pregătea o serbare pentru a celebra victoria lui contra polonilor şi 
prinderea lui Turculeţ. „Deci îndată se schimbă bucuria în scîrbă, că se strică giucăriea, de nu deteră 
nici puscele, nici ziseră surlele. Şi începură Siimenii a închidere porțile. După cum zice Sfînta 
Scriptură că: «cine sapă groapa altuia, cade el într-însa», aşa dă Dumnezeu: că pasărea vicleană dă 
singură în laţ.”” 

Domnul pregătea o prinsoare straşnică lui Turculeţ, dar a căzut el în capcană. Şi astfel, 
domnia lui Constantin Duca luă sfîrşit la 18 decembrie 1695. 

Capigiul pune caimacami pe Dubău logofătul şi pe Manolache Ruset. 

Acum se dă o adevărată luptă pentru prețiosul prizonier aflat în tabăra Hatmanului Jora. Duca 
îl cere în taină Hatmanilor, dar caimacamii informaţi o iau înaintea domnului mazil, îl răpesc pe 
Turculeţ şi îl duc la Galata. Capigiul însă, ca şi Duculeţ Vodă, dorea să ducă la Constantinopol pe 
acest condotier care, ani de-a rîndul a terorizat drumul Cameniţei. Ei trimit un steag de lipcani la 
Galata însă, peste noapte, Turculeţ reuşeşte să scape şi să fugă la Neamţu. Se poate admite că ostaşii 
puşi să-l păzească pe popularul aventurier i-au dat chiar ei prilejul să scape. 

În această vreme, boierii lui Constantin Duca Vodă fug în Țara Românească, între cei dintii 
fug Costineştii, Nicolae Costin Hatmanul, Ioniță Costin Serdarul şi Pătraşcu treti-logofăt, apoi 
Vasilaşco Cantacuzino vel Spătar şi alţii „de se făcuse o ceată mare în Ţara Românească în zilele lui 
Antioh Vodă, de făceau multe mestecături la Poartă şi cheltuială țării; şi nimica n-au putut isprăvi 
precum se va arăta mai înainte la rînd.” 

În cele din urmă fug din Moldova şi Antioh Jora şi Mavrodin. 

Între timp sosesc la Iaşi cei doi duşmani ai domnului, Bogdan Hatmanul şi Iordache 
Vistiernicul. L-au surprins pe tînărul voievod încă în palatul său. Acolo l-au înfruntat cu cuvinte 
aspre, amintindu-i persecutarea familiilor şi actele de înşelăciune săvîrşite faţă de Tököly, față de 
turci şi poloni, crimele, etc. ... Mai ales Iordache Vistiernicul a fost fără cruţare: „Iară Duca Vodă 
nu putea nimic să mai răspundă de ruşine şi de frică; numai se schimba feţe; uneori se făcea roşu, 
uneori galben; şi-i era mai mare ciuda cum că sciau toate tainele ce le făcuse şi le ziceau faţă, în 
vedeală...” 

Alaiul cu care pleacă Duculeţ şi soţia lui este urmat cu ocări de slujitorii neplătiţi şi de gloată. 
Cronicarul povesteşte reacția domniţei Maria, fiica atît de iubită a lui Brîncoveanu: „Deci a doua zi 
îl gătiră de-l porniră, cu mult calabalic despre slujitori, pentru lefe, şi blestemuri multe de la oameni, 
de auzia urechile, pentru văcărit ... Iară doamna lui, fata Brîncoveanului Vodă, fiind tînără şi 
desmierdată de tată-său, se bocia în gura mare munteneşte, de zicea: «Aolio, aolio! că va pune taica 
pungă dă pungă pînă la Țarigrad, şi zău nu ne va lăsa aşa, şi iar ne vom întoarce cu domnia 
îndărăpv».” (Cronicarul se sileşte, cum vedeţi, să redea accentul muntenesc al Mariei.) Dar biata 
domniță s-a îmbolnăvit curînd după sosirea la Constantinopol de ciumă şi a murit. 

Despre modul cum erau maziliți domnii la finele veacului al XVII-lea. Să ne oprim un 
moment asupra chipului în care se încheie domnia lui Constantin Duca, pentru a sublinia cîteva 
elemente care arată modul cum se face mazilirea domnilor noştri către sfîrşitul veacului al X VII-lea. 
Intervin, în această privință - față de trecut - unele modificări. Ele se datorează hainirilor din ce în 
ce mai dese ale domnilor români (Petriceicu, Grigore Ghica, Gheorghe Ştefan). Pînă acum domnul 
era lăsat să fugă din ţară; el îşi lua cu sine, în străinătate, familia, averea şi partizanii. Acolo 
organizau un focar de intrigi împotriva Porții. Adeseori, aceşti oameni provocau chiar război 
împotriva turcilor. De aceea Poarta începe a lua măsuri ca mazilia să se facă în taina cea mai mare. 
Trebuie să vă spun însă că păstrarea acestui secret nu era prea uşoară. 

Ştiţi că pe lîngă reprezentanţii lor la Poartă, capuchehaialele, domnii români aveau şi mulți 
prieteni la curtea Sultanului. În afară de aceştia, ei întrețin, în a doua jumătate a secolului al XVII- 
lea, o întreagă rețea de informatori în tot lungul drumului de la Țarigrad pînă la Iaşi şi Bucureşti. 

Capigiul care venea cu firmanul de mazilie călătorea cu poşta, ca să ajungă cît mai repede, ca 
domnul să nu prindă de veste. Apoi, capigiul ascundea scopul călătoriei lui, față, mai ales, de 
hangii, spionii domnilor. Se ajunge pînă acolo încît capigiul nici nu cunoaşte cuprinsul firmanului 
pe care-l poartă asupra sa. (Este, după cum veţi vedea, cazul maziliei lui Constantin Duca în 1703). 

În sfîrşit, printre alte măsuri preventive contra hainirii domnilor, se reintroduce vechiul mijloc 
al ostatecilor. Copiii domnului fac cu rîndul la Poartă ca zălog al fidelității tatălui. Tot o verificare a 
fidelității domnilor era şi chemarea la Constantinopol, cu prilejul mucarerului - reînnoirea domniei 
la 3 ani. Însă călătoria la Poartă, pentru reînnoirea domniei era o piatră de încercare grea pentru 
voievozii noştri, fiindcă cu acest prilej intrigile şi pîrile se țeseau mai puternic în jurul celui chemat. 

lată dar cum se modifică, prin aceste măsuri, raporturile dintre domnie şi turci. Înjosirea 
aceasta înseamnă un pas mai departe către regimul domniilor fanariote. 


DOMNIA LUI ANTIOH CANTEMIR 


În locul lui Constantin Duca, turcii trimit pe Antioh Cantemir, fiul mai mare al fostului domn 
Constantin Cantemir. 

Antioh capătă domnia la 18 decembrie 1695. În scaun la Iaşi vine prin ianuarie. Domneşte 
pînă la 14 septembrie 1700 (deci 5 ani fără două luni şi două săptămîni, cum spune Pseudo Nicolae 
Costin). De la început, Antioh vădeşte trăsături de caracter care amintesc pe tatăl său: simplicitate, 
loialitate, spirit de economie, aptitudini militare. Aţi văzut în ce atmosferă a luat domnia Duculeţ; 
petreceri la Constantinopol, alai mare la înscăunare. Despre Antioh, cronicarul are cuvinte de laudă: 
„La luarea domniei n-au cheltuit mult la Poartă, nici pe drum n-au făcut atîta cheltuială; că mai mult 
decît cu vreo 30 de oameni n-au venit de la Țarigrad.” 

Să cunoaştem mai de aproape portretul pe care îl face Neculce: „Era om tînăr, ca de 20 de ani, 
om mare la trup, cintiş, chipiş, la minte aşezat, judecător drept; nu era prea cărturar, numai nici nu 
era prost. Minciunile şi telpizlicurile nu le iubea; la avere nu era lacom, obicee noui nu primia să le 
facă prea peste seamă; era vînător şi slujitor, bun, după firea tătîne-său; spre partea celor răi era 
straşnic, să nu greşească tierce cine şi fără de vreme cu dînsul; şi era credincios la jurămînt, îşi ţinea 
cinstit horba, şi boierii în curtea lui; precum i se va arăta viața lui înainte la rînd, tot cu cinste 
umbla. Mînie avea straşnică; de multe ori răcnea tare, cam cu grabă; şi de aceea se depărtau inimele 
boierilor de dînsul...”*% 

Realitatea este că acest domn - ca şi tatăl său - era înclinat mai mult spre boiernaşi, spre clasa 
mijlocie; pe aceasta s-a sprijinit în domnie. lată cum şi-a alcătuit Antioh Cantemir curtea: Nicolae 
Donici, vel logofăt; Vasilie Costachi, vel vornic; Dumitraşco Mitre, vel vornic; Lupu Bogdan, 
hatmanul; Manolache Ruset (cumnat cu domnul) paharnic; Mihalache Racoviţă (viitor domn), vel 
spătar (cumnat cu domnul, ținînd pe Safta); loan Buhuş, vel paharnic; Iordachi Ruset, vel vistiernic; 
Ilie Tăfăscul, vel stolnic; Ştefan Cerchez, vel comis; Manolache Ruset, postelnic; Mihalachi Kiriţă 
şi Dimitrie Cantemir erau cele două capuchihae la Constantinopol. 

Debutul acestuia din urmă ca agent diplomatic al Moldovei la Poartă este tragi-comic. La 
scurtă vreme după intrarea în slujbă, în fața divanului turcesc, Kiriţă primeşte 80 de toiege, pentru 
că Antioh n-a trimis la vreme 20 de pungi hanului tătăresc.”? 

Cu prilejul acestei domnii, v-aţi aştepta să-l vedeți pe vestitul Lascarache Ruset întorcîndu-se 
din surghiun de la Rodos - unde ajunsese, vă amintiţi, prin intriga lui Brîncoveanu - , ca să ocupe 
slujbe mari. Nenorocirea face însă ca bietul Lascarache Ruset să se îmbolnăvească şi să moară 
curînd, pe cînd venea din surghiun. A murit, spune cronicarul, tocmai cînd îi venise vremea 
(zamanul) să-şi răzbune şi el pe duşmanii munteni. Cît erau de mari patimile şi urile, se vede din 
judecata cronicarului: „Şi nu-i era lui Lascarachi atîta jale de moarte, cît îi era jale că-i venise 
zamanul (vremea), de îi era pre voia lui, şi nu putea să-şi răsplătească răutatea ce trăsese de la 
munteni.” Moartea isteţului Lascarache Ruset a fost, desigur, o pierdere importantă pentru Antioh 
Cantemir. Aceasta n-a fost singura pierdere care l-a costat pe noul domn. Antioh a mai primit şi alte 
lovituri. Curînd îi moare şi o soră, Safta, căsătorită cu Mihail Racoviţă: „Şi aşa avu jale mare şi 
părere de rău Antioh Vodă, după dînsa; şi pe Mihalachi Spătarul după aceea nu l-au mazilit din 
boierie; tot în boierie au fost, şi la cinste, cît au fost domn Antioh Vodă, şi încă i-au dat voie de s-au 
însurat în zilele lui, de au luat altă fată de boier, anume a medelnicerului Dediu, de la Galaţi.”* În 
fine, o a treia pierdere a fost moartea domniţei Maria, sora lui Duculeţ, cu care Antioh se logodise la 
Constantinopol şi se pregătea s-o aducă în ţară pentru nuntă. 

Îndată după intrarea în scaun, Antioh a luat o serie de măsuri pentru consolidarea domniei. 
Lucrează de la început pentru o reconciliere cu Constantin Brîncoveanu. „Trimise Antioh Vodă - ne 
povesteşte cronicarul - sol pre Bogdan Hatmanul în Țara Românească la Brîncoveanu Vodă pentru 
aşezarea păcii, să nu se mai părască la Poartă aceste două țări, să se strice.” 

Totodată îi cere lui Brîncoveanu, prin acelaşi sol, „să-i dea o fată să-i fie Doamnă.” 

Brîncoveanu dă încuviințare pentru pace, dar pentru fată i-a pus condiţii grele: „Pentru pace i- 
a adeverit, dar pentru fată numai îi răspunse să omoare pe Iordachi Ruset Vistiernicul şi să se lepede 
şi de ceilalți fraţi ai lui Iordachi, de Cupăreştii, ce-i sînt Capi-Kihaiele la Țarigrad Fireşte, Antioh n- 
a primit aceste condiţii, aşa încît reconcilierea nu s-a putut face. 

După Nicolae Costin, domnul Ţării Româneşti a refuzat să-şi mărite fata cu Antioh Cantemir, 
fiindcă considera „că sînt de neam prost Cante-mireştii.” În orice caz, acest mod de a vorbi al 
cronicarului moldovean exprimă totuşi o opinie curentă - se pare - pe atunci, asupra originii acestei 
familii. Căsătoria cu o prinţesă de sînge era deci o dorință uşor de înţeles atît pentru Antioh, cît şi 
pentru Dimitrie. O va realiza - chiar în cursul acestei domnii a lui Antioh - Dimitrie Cantemir, luînd 
de soţie pe Casandra, fiica lui Şerban Cantacuzino. 

Prelegerea a Vl-a 


În ultima prelegere încheiasem domnia lui Duculeţ şi făcusem începutul domniei lui Antioh 
Cantemir. Vă prezentasem, după Neculce, portretul noului domn, în care remarcasem unele trăsături 
de caracter moştenite de la tatăl său: fermitate, cumpătare şi bărbăție. 

Aţi văzut că încă de la început el pierde pe Lascarache Ruset, care l-ar fi putut sprijini cu 
însuşirile sale de diplomat; îi moare apoi logodnica (sora lui Duculeţ) şi în urmă propria-i soră, 
măritată cu Mihail Racoviţă, viitorul domn. Temîndu-se de duşmănia lui Constantin Brîncoveanu, 
Antioh cere în căsătorie pe una din fiicele lui, pentru a ajunge pe calea aceasta la o destindere în 
raporturile cu domnul muntean. 

Împăcarea aceasta ar fi fost bine venită, fiindcă lupta dintre Cantemireşti şi Brîncoveanu 
sleise, sub raportul financiar, ambele țări. 

Antioh refuzînd însă condiţiile puse de Briîncoveanu - omorirea lui Iordachi Ruset şi 
înlăturarea celorlalți Cupăreşti, prieteni ai tatălui său -, raporturile între cei doi domni rămîn 
aceleaşi. Antioh „n-au mai cercat şi pe la alţi monarhi, ci şi-au luat Doamnă de Ţară ...” spune 
cronica atribuită lui Nicolae Costin. 

lar Neculce adaugă: „Nici cum acel lucru (Antioh) nu vru să-l primească (uciderea lui 
Iordachi Ruset) - şi se lăsă de prieteşugul lui (Brîncoveanu), şi îşi alese Doamnă, fată de boier de 
țara noastră, fata logofătului Dimitraşcu Ceaurului, anume Ecaterina, şi făcu cu dînsa nuntă 
domnească în tîrg în laşi, după obiceiul acestei ţări, în al doilea an al domniei lui.” 

Ştiţi că bătrînul Cantemir căutase să se desfacă de înrîurirea marii nobilimi şi să se sprijine pe 
elemente din clasa de mijloc, pe „boiernaşi.” Aceeaşi înclinare se pare că o are şi Antioh; în orice 
caz, „boiernaşii,” atît de persecutați sub Constantin Duca, respiră şi ei mai uşuraţi. 

„După ce-şi aşeză la domnie boierii după obiceiu, iar boiernaşii tătîne-său a lui Cantemir 
Vodă vreau să se bucure de domnia fiului tătîne-său; dară nu puteau, la focul să ție inima, să se 
bucure; că aşa erau de bătuţi şi de stilciţi, şi de jigniţi, cît rămăsese cu peile, de nu aveau cu ce eşi 
înaintea stăpîne-său; alţii, fiind pe de părţi de închisoare, îşi pierduse şi mintea. Deci Antioh Vodă, 
după ce i-au văzut într-acest chip, se mira si el ce va face cu dînşii.”"? 

Lipsit de bani, trebuind să reziste campaniei pe care Brîncoveanu o ducea la Constantinopol 
împotriva lui, Antioh s-a văzut silit să încaseze mai departe văcăritul; dar numai două ierni l-a 
menţinut şi apoi a renunțat la el. În schimb, dăjdiile au apăsat tare asupra mănăstirilor şi 
breslaşilor.* 

Totuşi, măsurile luate de Antioh Vodă au dat destule rezultate bune. Ca şi în vremea lui 
Constantin Cantemir, cîrmuirea se întemeiază pe doi oameni de mare experienţă: pe Iordachi Ruset 
şi pe Hatmanul Bogdan. „Şi aşa se aşezară şi se tocmiră boieriile la toate treburile, de chiverniseau 
cum se cade; că erau Bogdan şi Iordachi mai aleşi, şi capete bune, de-i ajungeau la toate socotelile, 
de domnia Antioh Vodă cu cinste şi cu pace.” 


Politica externă. Relaţiile cu Brincoveanu. Domnul Munteniei nu se putea împăca cu situația 
din Moldova. El dorise din răsputeri să domnească la Iaşi pentru a conduce personal jocul politic al 
acestei țări între poloni şi turci. Se temea de coborîrea spre Dunăre a polonilor, aşa cum se temea de 
înaintarea germanilor. Nu-i convenea mai ales faptul că o bună parte din Moldova se găsea deja sub 
ocupaţie militară polonă. 

Această tendință de dominație munteană asupra Moldovei - în scopul de a da o mai mare 
eficacitate politicii de tampon - se manifestase şi în vremea lui Şerban Cantacuzino. La drept 
vorbind, ea avea la origine aceleaşi necesități politice din care ţişnise pentru Mihai Viteazul însuşi 
ideea stăpînirii muntene peste Milcov şi peste munţi. lată de ce Constantin Brîncoveanu va înteți 
lupta lui de dominație în Moldova, iată de ce, în mod firesc, el va continua intriga la Constantinopol 

împotriva Cantemireştilor. De data aceasta, el va întîmpina la Poartă rezistenţa vie a lui Dimitrie 
Cantemir, a cărui influenţă în cercurile conducătoare turceşti era din ce în ce mai puternică. 

Iată cum povesteşte cronicarul moldovean aceste frămîntări: „Constantin Brîncoveanu Vodă 
văzîndu-l pre Antioh Vodă că-i merg lucrurile cu întemeiere bună, începu în sfaturi cu boierii 
pribegi şi cu Constantin Duca Vodă a amestecare tare pre Antioh Vodă şi pre Cupăreşti, prea mult 
la Poartă. Aşijderea şi Dumitraşco Beizadea, fratele lui Antioh Vodă şi cu Cupăreştii dimpreună, 
pre de altă parte amestecau şi ei pe Brîncoveanul Vodă şi pre munteni, precum place turcilor, aşa 
făceau ei, de ambe părțile, şi nu-şi puteau strica unii altora nimic, fără decît cheltuială sute de pungi 
la Poartă ...” 

Prima pîră porneşte de la Constantin Duca Vodă, care reclamă la Poartă pe Antioh Vodă că 
oamenii săi - Bogdan Hatmanul şi Iordachi Ruset Vistiernicul - au salvat pe Turculeţ „hainul cel 
mare al împăratului, carele ţinea drumul Cameniţei şi era să-l ducă la Poartă.” La Stambul, turcii 
întreprind o adevărată anchetă. Stăruințele lui Dumitraşco Cantemir şi ale Cupăreştilor, cu sumele 
de bani cheltuite (60 de pungi), au făcut să se închidă această afacere. 

Cu acest prilej - repet - a simțit însă şi Constantin Brîncoveanu cît de influent ajunsese 
Dimitrie Cantemir în cercurile otomane. „Văzînd neaşezarea muntenilor asupra frăține-său - spune 
Neculce - începu şi el a amestecare prea tare pre munteni să ia domnia în Ţara Românească.” 
Cronicarul mai ştie că trecerea lui Dimitrie Cantemir se întemeia pe „Cerkez Mehmet Paşa 
Imprihorul.... şi (pe) alți turci mulți, prieteni Cupăreştilor.” 

Se pare că reacţiunea moldovenilor a fost atît de puternică, încît a zdruncinat tronul lui 
Brîncoveanu. „Şi sperie pre munteni prea tare, că mai în toate lunele cheltuia Brîncoveanu Vodă 
cîte 500-600 pungi de bani.” Dar pe Neculce lupta aceasta dintre fraţi - cu tot succesul moldovenilor 
- îl umple de mîhnire căci adaugă îndată: „,...şi nu era nici o laudă, nici moldovenilor, nici 
muntenilor de atîta cheltuială.” 

În sfîrşit, se mai produce un fapt care înteţeşte iarăşi conflictul dintre Cantemireşti şi 
Brîncoveanu. Este vorba de căsătoria lui Dimitrie Cantemir cu fiica lui Şerban Cantacuzino. 
Brîncoveanu nu putea privi cu ochi buni alianţa Cantemireştilor cu familia lui Şerban Cantacuzino. 
S-a silit din răsputeri să împiedice această căsătorie. Cronicarul este bine informat: „Şi prinseră 
muntenii de veste, şi-i stau piedică despre nemți, că nu lăsa pe Doamna lui Şerban Vodă să i-o dea 
şi încă mai mare vrajbă dintr-aceea se făcea.” 


Politica externă. Relaţiile cu turcii. Şi în relaţiile sale externe, Antioh a continuat, s-ar putea 
spune, politica tatălui său. A păstrat credinţă turcilor şi a împlinit cu energie însărcinările ce i-au dat 
aceştia. Ştiţi că domnilor moldoveni le revenea, în primul rînd, grija aprovizionării Cameniţei - 
operațiune grea, căci îi punea adesea în conflict militar cu polonii. 

Slăbiţi de luptele cu germanii, cedînd sub înaintarea acestora cetate după cetate şi provinciile 
una după alta, turcii pierd cea mai mare parte din stăpînirile lor în Europa centrală. Împotriva 
polonilor rezistenţa lor a fost mai norocoasă. Ei reuşiseră - cu mare greutate - să se menţină în 
Camenița. Lucrul acesta se explică atît prin slăbiciunea polonilor cît şi prin politica prudentă a lui 
Constantin Cantemir, care sabotase din răsputeri campaniile lui Sobieschi, fiindcă îşi dăduse seama 
că acesta urmărea - sub forma de cruciadă - anexarea Moldovei, pentru a-şi asigura ieşirea la Marea 
Neagră şi la gurile Dunării. 

În privinţa aceasta, instinctul a condus minunat pe unii dintre domnii noştri. Nu uitaţi că ne 
apropiem de sfîrşitul acestei „cruciade:” pacea de la Carlovitz. Poziţiile militare ale beligeranților 
vor fi punctul de plecare al tratativelor. Ideea aceasta se agita deja în cercurile imperiale 
habsburgice, iar Constantin Brîncoveanu - cu mijloacele lui extraordinare de informaţie - o simțţise; 
din această pricină căuta el să împiedice (vă amintiţi asmuţirea tătarilor împotriva lui Heisler şi 
lovitura de la Zărneşti) ocupația militară germană, chiar şi în forma inofensivă a cvartirelor de iarnă. 
Cînd sfătuieşte pe ginerele său Constantin Duculeţ să atace pe polonii din cetăţile şi mănăstirile 


Moldovei muntoase,“ Brîncoveanu lucrează sub aceeaşi temere ca nu cumva pacea să găsească pe 
moldoveni sub ocupaţie militară polonă. 

Antioh Cantemir - şi cei din jurul său - îşi dădeau seama că turcii nu trebuiau slăbiți în 
împrejurări ca acelea. Evenimentele vor arăta curînd cît a fost de just acest punct de vedere. 

Consecvent acestei atitudini, Antioh Vodă şi-a dat toată osteneala să ajute menţinerea turcilor 
în Camenița. El a organizat în trei rînduri operațiile de aprovizionare. Prima oară a însărcinat pe 
Hatmanul Bogdan (în primul an de domnie); a doua oară - în al doilea an de domnie - situația 
garnizoanei din Camenița era atît de deznădăjduită din pricina înfometării, încît Antioh a trebuit să 
folosească soluţii eroice. De data aceasta, a folosit pe Moise Serdarul, om obişnuit cu întreprinderi 
de acest gen. Dar să-l lăsăm pe Neculce să povestească această împrejurare: 

„„.. Venit-au cărţi de la Caraiman Paşa din Camenița la Antioh Vodă să păzească cu zahereau 
pînă în două săptămîni, să sosească în Camenița, că, nesosind, n-are putere să ție Camenița de 
foame, că-şi mîncase şi caii şi tot ce avusese, şi hazneaoa şi oastea de la Poartă încă nu sosise. Deci 
în grab au gătit pre Moisei Sărdarul cu trei sute de slujitori şi cu trei sute de cai în povod, şi tot calul 
cîte două chile de pîne, şi au trimis pe furiş, cum au putut, de au dus acea pîne în Camenița, de le- 
au mai prins foamea de o dată cu acea pîne.” 

A treia aprovizionare a Cameniţei s-a făcut în proporții mari: 1500 de care, cirezi de vite, 
turme de „berbeci negustoreşti” etc. De data aceasta convoaiele sînt excortate şi de trupe de ieniceri, 
munteni şi tătari. Totuşi, răspunderea o poartă Antioh Vodă cu moldovenii. „Pe multe locuri, la 
drumuri se făcea spaimă de leşi...” Comandanții corpului turcesc ca şi cei munteni pierduseră chiar 
nădejdea că vor mai putea ajunge cu o astfel de avere în Camenița şi voiră să se întoarcă înapoi. 
„Eară Antioh Vodă au luat-o asupra lui, şi n-au primit să o întoarcă, şi au dus-o în Camenița, pe 
poruncă împărătească.” 

Cînd au ajuns la Nistru, Domnul moldovean a supravegheat personal trecerea convoaielor 
peste apă. în acelaşi timp, el „trimise pe Bogdan Hatmanul cu o seamă de oaste de apucă de intră în 
Camenița.” Astfel, energic şi prudent - îndrăzneţ cînd nevoia o cerea - Antioh „au băgat zahereaua 
în Camenița; şi îşi făcu Antioh Vodă de la Poartă mare cinste şi laudă pentru aceasta. Aşijderea şi în 
Camenița, după ce am mers, i-au făcut mare cinste Caraiman Paşa.” 

“ Vezi campania lui Antioh Jora, în prelegerea a IV-a. 


Prelegerea a VII-a 


V-am arătat în ultima prelegere modul cum se desfăşurau relaţiile Moldovei în timpul 
domniei lui Antioh Cantemir cu muntenii şi cu turcii. 

Aţi văzut că începe printr-o încercare de reconciliere cu Brîncoveanu. Neizbutind, el ştie să 
reziste, cu ajutorul fratelui său Dimitrie - şi prin legăturile acestuia la Poartă - încercărilor disperate 
pe care le face domnul muntean de a-l înlătura din domnia Moldovei. Apoi, în urma eminentelor 
servicii făcute Porții - prin aprovizionarea Cameniţei într-un moment disperat - nu numai că şi-a 
consolidat domnia la Constantinopol, dar a contribuit la buna poziţie militară a turcilor faţă de 
poloni în timpul tratativelor de pace. Să urmărim acum atitudinea domnului moldovean față de 
poloni. 


Relaţiile lui Antioh Cantemir cu polonii. Trebuie însă să recunoaştem că reuşita acțiunilor lui 
Antioh pentru sprijinirea Cameniţei - şi în genere a politicii favorabile, după expresia noastră, „păcii 
turceşti” - a fost cu putință datorită şi slăbiciunii în care se găseau polonii. Sobieschi murise şi 
lăsase în urma lui o cumplită anarhie. Feudalitatea polonă, care îl alesese rege într-un moment de 
grea cumpănă - sub amenințarea primejdiei turceşti -, se împăcase greu cu firea lui autoritară. Nici 
n-au înțeles mărețele lui planuri menite să aducă Polonia la forme de organizare corespunzătoare 
timpurilor moderne. 

Interregnul care a urmat morții lui Sobieschi este socotit ca una din cele mai lamentabile 
perioade din istoria Poloniei. Intrigile pentru ocuparea tronului amenințau să păgubească statul. 
Franța susținea pe prințul de Conti - care folosi în această împrejurare şi mijloace băneşti - iar 
Austria, pe unul dintre fiii regelui mort. Dar abia îl proclamară rege pe Conti cînd, tot prin puterea 
banilor - ce nu se putea face prin bani într-o ţară de feudali sărăciţi? -, reuşi să se facă ales şi 
Frederic-August, electorul de Saxa. Fără întirziere, acesta pătrunse în Polonia, în fruntea unei 
armate şi se încorona la Cracovia, în vreme ce Conti sosea - prea tîrziu, fireşte - la Danzig. 

Venirea la tronul Poloniei a lui Frederic August II de Saxa era menită să aibă oarecari înrîuriri 
şi asupra Moldovei, căci noul rege avea proiecte mari; el voia să smulgă Podolia din mîinile turcilor 
şi să reia planul de ofensivă către gurile Dunării şi Bugeac, pe care cu atîta stăruință, dar fără 
mijloacele necesare îl urmărise Sobieschi. 

Este surprinzător cît de bine redă Neculce împrejurările în care s-a ales noul rege: „... Şi nu s- 
au învoit leşii să pue dintre feciorii lui Sobieschi nici pe unul Craiu, şi au pus om străin, pre August, 
Prințipul de Saxonia, bucurîndu-se domnii leşeşti la suma de bani mulţi ce le-au dat. Bucurîndu-se 
la bani, au gîndit că-i vor mînca banii, şi pe urmă l-or goni, şi se vor mîntui de domnul, precum le 
va fi voia, precum mai făcuseră şi altădată lui Condé, Craiul de la Franzi...” 

Îndată după înscăunare, August la II-lea începu mari pregătiri militare şi fără întârziere puse 
în mişcare o însemnată armată germană şi alta polonă. Pentru moldoveni, păreau a reveni timpurile 
grele din vremea lui Constantin Cantemir. Neculce afirmă” că oastea polonă avea circa 70-80.000 
de oameni, iar cea germană 50-60.000. (Desigur, cifrele acestea sînt exagerate.) Adaugă apoi că 
„aşa le era sfatul, să meargă să ia ţara Moldovei şi Bugeacu pînă la Dunăre.” 

Antioh, văzînd situația schimbată, cată a face față noilor împrejurări. El decide să înceapă 
tratative cu August; dealtfel, acelaşi lucru făcu în această împrejurare şi Brîncoveanu. (De unde 
tragem încheierea că proiectele noului rege au fost luate în serios şi că domnul muntean relua 
politica - şi altă dată practicată la Bucureşti - de provocare a rivalităţii austro-polone.) 

„Atunce, înțelegînd Antioh-Vodă de acea gătire bună a lor, trimis-au şi el pre Eni Pîrcălabul 
şi pre Kargalovici şi pre Mihuleţ, cu cărți înainte la Craiul August, şi cu daruri, poftind pe Craiu ca 
pogorîndu-se în țară şi să nu facă stricăciune Ţării, şi să nu vie prin ţară ci să meargă pe Prut, drept 
asupra Bugeacului şi dînd Dumnezeu să bată pre tătari, şi luînd Bugeacul, atunce şi el cu toată ţara i 
se va închina.” Neculce adaugă că la aceste propuneri „Craiul tare s-a bucurat” şi la rîndul său a 
trimis şi el lui Antioh daruri şi tăgăduirile că nu va strica Țara. 


4 Neculce, p. 260. 


Tratativele au continuat, August cerînd lui Antioh pe bani, zaherea şi toate cele necesare 
întreţinerii armatei. În proiectele de viitor, domnul şi Ţara urmau să intre în asociaţia polono- 
lituaniană, aşa cum oferise şi altă dată Sobieschi. „Şi cîte ponturi trimise Antioh Vodă de pofitia la 
Craiul August pentru aşezămîntul domniei şi a ţării, cum va fi, după ce va birui pre turci, toate pre 
voia lui Antioh Vodă le-au lăsat Craiul; după cum este aşezată Litva, aşa să fie şi Ţara Moldovei.” 

Dar polonii nu aveau, în realitate, dispoziție pentru o reluare a luptelor cu turcii. Căpeteniile 
nobilimii dădură repede pe față gîndul lor prin „feluri de feluri de meşteşuguri şi pricini.” August, 
care înaintase pînă aproape de Nistru (la Cerneliţa din sus de Hordinca) se întoarse furios la 
Lemberg, iar polonii se risipiră. Astfel a scăpat Moldova dintr-o mare primejdie. 

Se pare însă că tratativele lui Antioh cu August al II-lea n-au rămas necunoscute turcilor, 
fiindcă vedem, în chiar vara aceluiaşi an (pe cînd Sultanul Mehmed pornea în marea campanie 
încheiată cu înfrîngerea de la Peterwardein), clătinîndu-se tronul lui Antioh. 

Neculce ne spune că un anume Davidel, „fecior de mazil,” a uneltit la turci împotriva 
domnului cu ajutorul Hanului tătăresc. Se pare că şi acest Davidel a fost unul dintre acei numeroşi 
soldaţi de aventură, care se ridicaseră din pămîntul Moldovei în aceste vremuri. Ca toți cei din 
categoria lui, nici Davidel nu era lipsit de însuşiri. „Slujise în Țara leşească - spune Neculce - de 
ajunsese Rohmaistru, şi era la cinste mare; avea citeală pravilă, mare ...” Intervenţia lui Dumitraşcu 
Cantemir a fost însă şi de data aceasta hotărîtoare „şi aşa, au lipsit de n-au luat domnie (Davidel), cît 
s-ar rumpe un păr.” Vă spun încă o dată, credinţa mea este că turcii au fost informaţi de tratativele 
lui Antioh cu August al II-lea; altminteri nu se poate explica faptul că între sprijinitorii lui Davidel 
se găsesc atît Hanul, cît şi turcii din Camenița, cu care domnul moldovean avea relaţii foarte bune, 
întemeiate pe vechi legături cu tatăl său şi pe serviciile ce v-am arătat că el însuşi le făcuse. 


Pacea de la Carlowitz; situaţia creată Moldovei. V-am pomenit şi altă dată de sistemul 
turcesc de a face războiul tratînd mereu pacea. Acest sistem s-a vădit cu deosebire în cursul acestei 
cruciade. Încă din 1689 încep între aliaţi şi turci tratative în vederea păcii. Negociatorii Porții au fost 
Alexandru Mavrocordat şi Zulficar Efendi. Deşi discuţiile s-au prelungit zadarnic ani de zile 
(întovărăşite adesea de furioase reizbucniri ale războiului), ele sînt importante pentru istoria noastră, 
fiindcă în jurul țărilor noastre s-a dat atunci o mare bătălie diplomatică. 

Într-adevăr, de la început, Austria ridică pretenţii asupra Ardealului, Ţării Româneşti şi 
asupra Moldovei. Argumentele diplomaților austriaci cată a se întemeia pe aşa-numitele drepturi 
istorice ale Ungariei. Acest stat fusese - cum ştiţi - refăcut de ei chiar în timpul războiului şi pus sub 
coroana arhiducelui Iosif, fiul împăratului (la 7 decembrie 1687). Habsburgii revendicau acum toate 
acele țări, care aparținuseră altă dată coroanei Ungariei. Între acestea, ei socoteau atît Ardealul cît şi 
Țările Române. Ardelenii au opus acestei concepţii argumentul că Transilvania n-a aparținut 
niciodată regatului maghiar în Evul Mediu, ci alcătuia un stat aparte, care a fost numai unit cu acest 
regat (Compares regi, sed libera). 

Domnii moldoveni şi munteni, simțind primejdia, au temperat zelul polono-fil sau austro-fil 
al unora dintre familiile boiereşti ferindu-se, ei înşişi, a cădea sub bănuiala necredinței. 
Brîncoveanu, îndeosebi, îşi dă seama de necesitatea pentru ambele principate ca turcii să nu iasă cu 
totul zdrobiţi din război, fiindcă atunci austriacă şi polonii şi-ar fi împins hotarele lor pînă la Dunăre 
şi Marea Neagră. De aci o întreagă operă de sabotaj diplomatic, politic, economic şi chiar militar, pe 
care el se sileşte să-l extindă şi în Moldova împotriva polonilor. Aşa se explică acea complicată 
acțiune dusă de el în anul 1690 şi care se încheie cu bătălia de la Zărneşti şi tot astfel 
surprinzătoarea campanie a lui Duculeţ - prin Hatmanul Antioh Jora - împotriva trupelor polone din 
Moldova. 

Cîtă dreptate a avut Brîncoveanu sfătuind pe Duculeţ să atace pe poloni se vede dintr-o 
scrisoare a mareşalului polon Lubomirski, din 2 februarie 1689. Formula minimală a pretențiilor 
polone era (în afară de Camenița) „Moldova de la Iaşi în sus, după cum ar poseda-o acum.”* V-am 
spus şi într-o prelegere trecută, că polonii imitau astfel pe austriaci care doreau să discute pacea pe 


46 V. Papacostea, Cursul din 1938-1939, p. 425. 

baza situației militare la care ajunseseră. Acest punct de vedere a şi triumfat pînă la urmă (pentru 
austriaci), lucru de care pomeneşte şi Neculce: „Cît loc au luat de la turci, luat să fie.” 

Dar pentru motive de oportunitate - pentru a nu exaspera pe poloni şi a nu-i împinge la o pace 
separată cu turcii -, austriacii nu insistau pentru anexarea Moldovei în aceeaşi măsură în care 
insistau pentru a obţine Muntenia. Aceasta nu înseamnă că erau dispuşi să vadă pe poloni în 
Moldova şi la gurile Dunării. Se prefăceau numai, lăsînd pe poloni să spere; mergeau pînă acolo 
încît pentru a cîştiga timp, condiționau eventuala cedare a Moldovei, de un vot al „dietei maghiare”! 

De la începutul tratativelor cu instrucțiunile Contelui Caraffa către plenipotențiarii germani 
(11 ianuarie 1689) se atrage atenţia că Muntenia „a aparţinut în vechime Ungariei.” În consecință 
„se va cere numaidecît de la turci cedarea ei.” Cu privire la Moldova se ține un limbaj mai moderat, 
din care rezultă că austriacii nu aveau, în fond, un interes prea mare pentru Moldova. Ai sentimentul 
că o cer mai mult pentru a nu lăsa drumul deschis polonilor către Dunărea de Jos. 

lată cum este prezentată problema în instrucțiunile amintite mai sus: „Cît despre Moldova, 
deşi această provincie este cu totul ruinată şi menținerea stăpînirii ei ar costa, din cauza năvălirilor 
tătare, pe împărat mai mult decît veniturile ei, şi deci nu ar fi de un mare interes şi folos a o dobîndi 
- totuşi să se ceară, ca şi aceasta să fie cedată împăratului.” 

În cursul tratativelor, germanii fiind mereu victorioşi, începură să manifeste pretenţii tot mai 
categorice asupra ambelor Principate pentru a-şi asigura stăpînirea Dunării („Opinteau nemţii să fie 
Dunărea hotar...”). Polonii ridicară îndată şi ei pretenţiile, cerînd Moldova în întregime.“ 

Disputa diplomatică pentru stăpînirea pămîntului nostru a ţinut ani de zile, între cele două 
puteri aliate. (Din acest conflict, noi am folosit, căci turcii, profitînd de neînţelegerea aliaţilor, au 
rezistat cererilor lor.) 

Vă citez un pasaj din discursul unuia din oamenii de stat poloni - rostit la 29 iunie 1690 - din 
care puteți vedea ce întorsătură luaseră raporturile austro-polone în perioada aceasta preliminară a 
tratativelor. 

„Vă este cunoscut că acea gintă (austriacii) în tratările din anii trecuţi, pînă acolo merse cu 
aroganta ei, încît să ne refuze nouă şi să-şi atribuie sie Valahia şi Moldova, ţări în care niciodată nu 
i-a călcat piciorul. Aceste sînt mulțumitele pentru sîngele nostru vărsat înaintea Vienei, aceasta este 
răsplata pentru milioanele noastre cheltuite, pentru corpurile bravilor noştri compatrioți care zac 
calde încă în cîmpiile Ungariei.”* 


14 noiembrie 1939 


n Raportul ambasadorului francez De Castagnéres către rege, din 11.11.1690, Hurmuzaki, Supl. I, p. 283. 
2 Hurmuzaki, V, p. 328. Xenopol, Istoria Românilor, VI, p. 410. 


Prelegerea a VIII-a 


V-am arătat în prelegerea trecută cum evoluau tratativele de pace care se duceau - odată cu 
războiul - între turci de o parte şi austriaci şi poloni de alta. Aţi văzut că între aceşti aliați continua 
cu înverşunare rivalitatea izbucnită încă din vremea asediului Vienei. Acum, această rivalitate se 
înăsprise din pricină că Austria victorioasă revendica pentru ea singură cele trei principate, 
desconsiderînd cu totul doleanțele polonilor şi sabotînd proiectul acestora de a se cobori, peste 
trupul Moldovei, la Dunărea de Jos şi la Marea Neagră. De conflictul dintre austriaci şi poloni 
încearcă să se folosească în mod abil francezii. 

Francezii, care doreau să izoleze pe austriaci, se silesc acum să împace pe poloni cu turcii. Ei 
sfătuiesc insistent pe aceştia din urmă să facă anume concesii Poloniei - să îi cedeze Moldova, sau 
cel puţin o parte din ea - pentru a se ajunge astfel la o pace separată. Dar Sobieschi urmărea cu 
înverşunare proiectul său de expansiune la Marea Neagră şi la gurile Dunării în speranţa că va pune 
Polonia în condițiile geo-economiee indispensabile dezvoltării ei politice. El nu cedă astfel 
influenţei franceze însă nici nu putu face progrese militare mai însemnate din pricina sabotajului 
exercitat de nobilimea franco-filă. (După cum veți vedea, nici după moartea lui Sobieschi, în 
vremea lui August al II-lea, Polonia nu a reuşit să realizeze succese militare împotriva turcilor.) 

Trebuie însă să recunoaştem că şi turcii au avut o atitudine foarte dîrză, cu toată stăruința 
depusă de aliaţii lor - francezii. Concilianți în chestiunea cedării Cameniţei - a cărei stăpînire, ați 
văzut, îi costa enorm, în oameni şi bani - turcii se arătau intransigenţi în chestiunea Moldovei.” Ei 
invocau mereu motivul că învățătura Coranului îi opreşte să cedeze ţările pe care nu le-au cucerit cu 
sabia, care li s-au închinat, în schimbul protecției lor. 

Iată cum povesteşte Neculce faza finală a tratativelor: 

„S-au strîns din toate ţările acolo la Carloviţ solii Europei, de la leşi, de la franțuzi, de la 
Veneţia, de la Anglia, de la Olanda, de la muscali şi de prin alte ţări, de au şezut acolo la Carloviţă 
două, trei luni, toată vara, de şi-au aşezat păcile cu toţii. Numai cu franțuzii, nemţii nu s-au putut 
aşeza, şi au rămas tot să se bată; pentru crăia țării Ispaniei, nu s-au putut învoi. Muscalul încă au dat 
cuvînt să-şi aşeze pace în al doilea an.” 

Dar Neculce este foarte bine informat şi asupra condiţiilor în care se discută pacea turco- 
germană: „Cît loc au luat (nemţii) de la turci, luat să fie...” De aci puteţi vedea de ce Brîncoveanu a 
evitat - cu orice risc - ocupaţia militară austriacă (măcar şi prietenească); şi veți înţelege de ce 
încercase, prin Duculeţ, să înlăture ocupaţia militară polonă în Moldova. Veţi înţelege, de 
asemenea, de ce Brîncoveanu nu s-a dat în lături - cînd a simțit că nu mai poate împiedica intrarea 
trupelor austriace - să cheme pe tătari şi să lovească el însuşi cu toată hotărîrea, la Zărneşti. 

Dar să revenim la poloni. lată ce ne spune Neculce în privința pretențiilor lor: „Leşii încă 
cereau tare Ţara Moldovei; dară turcii au răspuns pentru Ţara Moldovei, zicînd că Țara Moldovei 
nu pot să o dea să le fie lor podană, că este volnică, că turcilor este închinată, nu este luată cu sabia. 
Deci leşii, văzînd aşa, s-au aşezat într-acest chip: cetăţile din Moldova şi mănăstirile cîte au luat şi 
cît loc, tot, să le dea înapoi moldovenilor.” Mai departe, turcii convin ca „pre (tătarii) Nohai să-i 
ridice pre toți din Bugeac să se ducă la locul lor peste Don, să rămînă numai Bugegenii. Şi Hotinul 
să nu-l tocmească turcii niciodată, nici altă cetate să nu facă în Moldova turcii, nici paşă să nu puie 

» 

Aşadar, cum vedeți, din concesiunile ce-şi făcură reciproc turcii şi polonii - Moldova avu 
multe foloase. 

Ţin să vă atrag luarea-aminte asupra unui incident care a avut loc cu prilejul acestor discuții 
între ruşi şi turci. Aceştia din urmă refuzară să cedeze ruşilor cetățile de pe Nipru, ceea ce provocă 
retragerea Rusiei de la Carlowitz; se încheie însă un armistițiu. Un diplomat german făcu atunci 
unele observaţii pline de interes, şi care dovedesc că încă pe acea vreme spiritele clarvăzătoare se 
temeau de înaintarea ruşilor spre gurile Dunării. Vă redau cuvintele acestui diplomat; el cată a 
demonstra necesitatea, pentru austriaci, de a stăpîni Ardealul: „,...posesiunea Transilvaniei este un 

zăvor sigur împins contra covîrşitoarelor pretențiuni ale ruşilor, care deocamdată ameninţă numai 
Crimeea cu înghiţirea dar în cazul reuşitei acestei întreprinderi ar întinde dorința ei de cucerire şi 
asupra Basarabiei.” (...) Dar turcii nu apărară numai Moldova şi Muntenia, ei apărară şi Ardealul, 
ținînd în loc tratativele de pace. În cele din urmă, sub sugestia şi prin mijlocirea ambasadorului 
englez la Constantinopol, Lordul Pagett, austriacii cumpărară cu bani pe delegații turci - Mehmed 
Efendi şi Alexandru Mavrocordat şi astfel, Transilvania fu cedată. 

În ziua de 26 ianuarie 1699 tratatul fu semnat. Prin acest tratat Austria anexa Ungaria propriu- 
zisă, Transilvania, mare parte din Slovenia şi Croaţia pînă la rîul Urma. Polonia lua Camenița, dar 
înapoia teritoriile ocupate în Moldova. De asemenea, turcii renunțau pentru totdeauna la Podolia şi 
Ucraina. 


Moldova după pacea de la Carlowitz. Antioh începe refacerea ţării. În executarea 
unora dintre prevederile Păcii de la Carlowitz, Antioh Cantemir avu un rol important. El face 
trecerea Cameniţei din mîna turcilor în aceea a polonilor. 

„Deci, atuncea în scurtă vreme, tot într-acea vară, al patrulea an al domniei lui Antioh-Vodă, 
i-au şi venit ferman şi să gătească să meargă să ridice turcii din Camenița, şi să dea Camenița pre 
mîna leşilor...” 

Această împrejurare era de o însemnătate istorică. Stăpînirea turcească la Camenița adusese 
Moldovei pagube mari şi transformase o mare parte din ţară într-un drum militar turcesc. Totodată, 
prin reacţiunea repetată a polonilor - care ocupaseră şi ei cetățile din regiunea muntoasă - existența 
Moldovei fusese grav ameninţată. Acum Ţara se libera de poloni, de tătarii Nohai, totodată lua 
sfîrşit acel cumplit du-te-vino al turcilor către Camenița. 

Neculce redă astfel bucuria moldovenilor: ,,...Şi purcese Antioh Vodă voios; şi se învoioşia 
toată Țara de acea veste, unde se rădica acea nevoie de asupra Ţării şi a Creştinilor, şi dederă slavă 
lui Dumnezeu. Şi atunci eram şi eu vel Vornic, pe acea vreme, vătav de Aprozi.” Ca totdeauna, 
Antioh împlini cu tact şi energie însărcinarea dată de turci. Apoi se îngriji de evacuarea trupelor 
polone. 

„Şi alese Antioh Vodă pre Lupu Costaki, fecioru lui Gavriliță Vornicul şi-l făcu Comisar 
dimpreună şi cu alţi boieri, şi-l trimise la Suceava, şi la Neamţ de scoaseră pre toți leşii din Ţară...” 
Şi astfel, spune Neculce „rămase toată Țara în mîna lui Antioh Vodă: Hotinul, Suceava, Cernăuţi, 
cît stăpînise leşii.” În sfîrşit, datorită energiei arătată atunci, moldovenii realipiră Moldovei şi 
Ținutul Orheiului unde se întinsese stăpînirea Hanului. 

Numai tătarii Nohai, din Bugeac, refuzau să plece la Don, după cum se stabilise. „Antioh 
Vodă, însă, îndată se găti şi purceasă cu frumoasă oaste.” Moldovenii risipiţi sub steaguri străine, 
revin acum în Ţară aduşi de simțămîntul acestui început de eliberare. În oastea „frumoasă” pe care 
Antioh o pregăteşte pentru evacuarea tătarilor Nohai, se află acum, sub steagul țării, şi vestitul 
căpitan Turculeţ. 

Dar lupta cu tătarii n-a avut loc, fiindcă s-au supus hotărtrii luate, cerînd doar să li se amîne 
pentru primăvară plecarea. „Şi cum au venit primăvara, s-au şi ridicat, de bunăvoia lor, de s-au dus 
la Don să trăiască.” 

Ca să vă daţi seama de bucuria pe care au simțit-o moldovenii prin îndepărtarea, măcar în 
parte, a tătarilor, cred potrivit să vă citez următorul, pasaj din cronica atribuită lui Nicolae Costin: 

„Şi după deşertarea Cameniţei, s-a mutat şi hanul de Crîm de pe locul Ţării, în cea parte de 
Nistru, în olatul Tighinei; şi tătarii care s-au fost tins, de şi-au făcut Geaun-Mărzea, şi cu alți 
Mirzaci, sate, la ţinutul Lăpuşnei, din gios de Chişinău, pe de ambele părți de Bîcu, încă au lăsat 
locul terei şi au lipsit de aceea stăpînire; şi a fost hălăduit pămîntul Moldovei de sub cumpăna 
paginilor puțină vreme, ca o iarbă ce este năduşită de iarnă grea, cum vedem că a căzut pămîntul 
Moldovei şi acum subt acea nenorocire de pe acea vreme, care s-o lăsăm la mila lui Dumnezeu.” 


5l Tratatul cu Polonia se află reprodus în Hurmuzaki, V, p. 524. 

Acum, cînd ţara s-a liberat de stăpînirea atîtor oşti străine, Antioh ia măsuri de îndreptare a 
stărilor economice şi sociale. Îl preocupă repopulalarea ţării, şi reluarea activităţii economice. 
Pentru aceasta, în al cincilea an de domnie, Antioh „a făcut cărți de slobozie pen toate siliştele.” 
Apoi, fiindcă ţara nu mai este un cîmp militar, şi pentru a lăsa deplină libertate şi tîrgoveţilor „au 
mutat slujitorii de pin Peatra, şi din Roman, şi de prin toate tîrgurile ce erau pin mijlocul țării 
aşezaţi, şi i-au mutat pe la marginile țării, pe la vaduri, pe Nistru şi pe Prut îi aşază.” Este vorba de 
acea parte a Prutului de unde începea Bugeacul şi sălaşurile tătarilor rămaşi acolo. Cred că trebuie 
să vedeţi în această trimitere a trupelor „la marginile țării” şi „la vadurile” celor două rîuri care îi 
formau hotarul către Răsărit o reafirmare a ideii de frontieră. Lucrul ne apare cu atît mai interesant, 
cu cît unele dintre aceste trupe sînt aşezate pe Prut - e vorba de partea de jos a rîului - marcînd 
hotarul între Moldova liberă şi turci. Într-adevăr, turcii, siliți de împrejurări, îşi aduseseră aminte că 
Moldova nu este o provincie ci o fară, care li s-a închinat în anume condiţii, între care ideea 
hotarelor şi a integrității teritoriale nu lipsiseră.” 

Dar Antioh nu uită nici latura fiscală. El ştia că văcăritul şi „înmulţirea” sferturilor 
contribuiseră mult la depopularea țării. „Şi scoase şi ruptă pe Ţară, de-i aşeză pre oameni pe putință, 
cu pecetluituri roşi, domneşti, pe feţe, de tot omul anume, şi cu giurămînt mare, că vor da de patru 
ori într-un an.” Impunerea cea nouă pe care o face Antioh este interesantă şi sub aspectul social. Ea 
nu recunoaşte scutiri şi privilegii nici unei categorii. Măsurile sînt generale pentru întreaga 
societate: 

„La al cincilea an al Domniei lui Antioh Vodă, scos-a uă socoteală peste toată Țara, şi pe 
boieri, şi pe mazili, şi pe toate brezlele şi pe țărani ruptă, ca să se scie tot omul ce va da într-un an, 
dînd a tot omul pecetluit [Domnesc, anume şi pe fața omului scris; şi banii să-şi dea omul în patru 
ciferturi, după cum ara aşezat la vistieria, după tocmeala şi putinţa omului; eară altă peste tot anul, 
întru nimica să nu fie supărat la casa lui. Şi cu această socoteală se vrea mai tocmi şi ţeara...”** 

Urmările acestor drepte rînduieli - care ne lasă să vedem un început de nivelare socială - se 
arătară îndată, căci „din toate ţările purceseră oamenii a izvorîre şi a venire cine-şi la locul său, şi la 
moşia sa.” 

Curentul de reîntoarcere în patrie a tuturor celor desțărați din motive economice sau politice, 
prinde chiar şi pe adversarii personali ai lui Antioh care „erau pribegi în Țara Muntenească încă de 
la mazilia lui Constantin Duca Vodă ...” Văzînd noua aşezare a lucrurilor în Moldova „şi-au plecat 
capetele la Antioh Vodă şi au venit în Ţară.” Domnul, înţelept, „i-a primit cu dragoste şi îi ținea la 
mare cinste.” Astfel, s-a strîns ţara toată, cu mic cu mare, în jurul tronului. N-au rămas în afara 
acestei mişcări de solidarizare moldovenească decît doi boieri: Nicolae Costin Hatmanul şi 
Mavrodin Vornicul. Dar Neculce, în stilul lui pitoresc, ne explică că Nicolae Costin nu putea veni 
fiindcă era cumnatul lui Duculeţ, iar Mavrodin „fiindcă era grec; nu avea la ce veni.” 

Cele mai frumoase perspective se deschideau Moldovei şi trebuie să-l credem pe Neculce 
cînd afirmă că „tare se bucurau oamenii atunci, şi de pacea şi de chiverniseala cea bună a lui Antioh 
Vodă; şi începură boierii a-şi face curți şi a ezire iazuri pe la sălişti, şi cu toate se suiau.” 


17 noiembrie 1939 

Prelegerea a IX-a 


Lupta lui Brîncoveanu şi a lui Duculeţ împotriva lui Antioh Cantemir. Mazilirea lui Antioh. 
V-am înfățişat în ultima prelegere urmările fericite pe care le-a avut în Moldova tratatul de pace de 
la Carlowitz. Prin prevederile acestei păci, a încetat pentru Moldova una dintre cele mai triste 
perioade ale istoriei ei. Trupele polone au evacuat cetăţile ce ocupau în partea de nord a ţării 
(Hotinul, Suceava, Cernăuţi, Neamţu). O altă binefacere a fost trecerea Cameniţei şi a Podoliei din 
mîinile turcilor în ale polonilor. Vă amitiţi cîte necazuri au avut moldovenii - vreme de 22 de ani, cît 
au stăpînit turcii această cetate - pentru a asigura drumul Cameniţei şi aprovizionările ei. Din pricina 
acestei cetăţi, turcii - şi mai ales tătarii - îşi făceau mereu drum prin ţară; în felul acesta provocau 
reacţiunea polonilor, care organizau şi ei trupe uşoare de penetraţie (podghiazuri), care, sub 
pretextul urmăririi turcilor, călcau şi jefuiau ţara pînă la Iaşi şi mai departe. În aceste împrejurări, 
tătarii întinseseră sălaşurile lor, pe nesimţite, pînă aproape de Chişinău, ba mai ocupaseră şi ținutul 
Orheiului. Antioh obţinu, cum ați văzut, un firman pentru scoaterea tătarilor din aceste părți şi altul 
pentru evacuarea hoardei Nogai din Bugeac şi pentru trimiterea acesteia la Don. Astfel, prin pacea 
de la Carlowitz, Moldova a cîştigat şi într-o parte şi într-alta. Aţi văzut apoi măsurile înțelepte luate 
de Antioh Vodă pentru repopularea ţării, pentru refacerea vieţii economice, a satelor şi oraşelor, 
pentru întoarcerea pribegilor. În scurt, aţi văzut Moldova păşind, după această pace, pe un drum de 
refacere şi consolidare politică. 

Poziția din ce în ce mai fermă a Cantemireştilor, atît la Poartă cît şi înlăuntrul țării, nu era pe 
placul lui Constantin Brîncoveanu. Plecarea lui Dimitrie Cantemir la Constantinopol - curînd după 
căsătoria lui cu Casandra Cantacuzino, în 1700 - îl punea pe gînduri. Se pare că, într-adevăr, 
Dimitrie Cantemir aspira la tronul Ţării Româneşti." Prin căsătoria cu fiica lui Şerban Cantacuzino, 
el devenise şi mai primejdios. Întîi, fiindcă urmaşii fostului domn muntean considerau pe 
Brîncoveanu ca pe un uzurpator al dreptului lor şi în al doilea rînd, fiindcă soţia lui Dimitrie 
Cantemir era în curent cu tratativele purtate de Brîncoveanu cu austriacii. 

„S-a umplut de grijă şi de frică că-l va pîrî; pentru că ştia Doamna lui, din Țara Ungurească, 
toate tainele ce avea Brîncoveanu Vodă cu nemţii.” 

Temîndu-se de Dimitrie „să nu-l smintească din domnie, cu prietenul său, Cerkez Mehmet 
Paşa, cu Cuciuc Imbrihor Musaipul împăratului...” domnul muntean îşi luă măsurile sale. Reîncepu 
şi el lupta pentru scoaterea lui Antioh din domnia Moldovei. Curînd însă îşi dădu seama că scăpînd 
de Antioh, lucra indirect pentru Duculeţ care, retras la Constantinopol, uneltea, de asemenea, pentru 
recăpătarea tronului. Dar Brîncoveanu nu îl mai vroia pe fostul său ginere (vă amintiți că Maria, 
soția lui Duculeţ, murise de ciumă curînd după mazilia soțului ei); iată ce spune în această privinţă 
cronicarul: „...Brîncoveanu Vodă se sfătui mult cu unchii lui, cu Constantin Stolnicul şi cu spătarul 
Mihai, cum ar face să se poată mîntui de Cantemireşti, ca să nu vie la vreo primejdie cu Constantin 
Duca Vodă, să-l cheltuiască, să-l scoată din domnie; nefiindu-i ginere, îl urîse, şi zicea că, cînd îi 
era ginere şi nu-l asculta, dar acum dacă va eşi la domnie, nici l-ar băga sama”. 

Realitatea istorică nu este chiar aşa cum o înfăţişează Neculce; Constantin Brîncoveanu nu 
mai putea avea simpatie pentru omulețul în sprijinul carierii căruia nu jertfise numai sume mari de 
bani, dar şi pe cel mai iubit copil al său. Apoi, cu mijloacele lui de informaţie, domnul muntean ştia 
desigur cît era de detestat Duculeţ în Moldova. 

Trebuie să vă spun că în vremea aceasta, Constantin Duca ţinea casă mare la Stambul (avea 
un palat frumos pe ţărmul mării) şi cultiva relaţii întinse tocmai în vederea recăpătării tronului 
Moldovei. Avu prilej să găzduiască astfel pe contele Oettingen, ambasadorul german față de care 
turcii dezvoltau o atenţie cu totul deosebită. Într-un raport al ambasadorului francez De Feriol către 
Ludovic al XIV-lea din 26 februarie 1700,* citim: „Caftanele cu care fu îmbrăcat el (ambasadorul 
german) şi compania lui erau prin excepţie de ceea ce se făcea obicinuit, blănite cu blană de cacom. 
La audiența ce i se dădu se făcu înaintea lui plata ienicerilor, şi grajdiul întreg al padişahului, cu 

toate hamurile cele împodobite cu pietre scumpe fu întrebuințat spre a-l aduce de la casa unui fost 
bei din Moldova, unde el luase gazdă cînd se coborise din corabie.” 

„Fostul bei al Moldovei” era Duculeţ. El reuşi să cîştige protecția ambasadorului pe lîngă 
Marele Vizir. Dealtfel, întîmplarea aceasta este cunoscută şi lui Neculce: „Nu ştiu ce vom zice; 
nenorocirea Țării Moldovei au mînia lui Dumnezeu, se tîmplasă la acea vreme de ţinea gazdă solul 
nemtesc în casele lui Constantin Duca Vodă, şi i se rugă acelui sol, țiînd gazdă la dînsul, de au grăit 
solul Vezirului să-l facă Domn pre Constantin Duca Vodă; şi atunce Vezirul îl ținea la mare cinste 
pre acel sol...” 

Între acestea, Constantin Brâncoveanu, dorind să scoată pe Antioh dar să evite venirea lui 
Duculeţ, găsi un al treilea candidat care să-i servească cu energie şi devotament proiectul lui de 
domnie indirectă asupra Moldovei. Din nenorocire nu avem destule ştiri asupra acestui candidat. Se 
pare însă că el nu era cu totul obscur, din modul în care ni-l înfăţişează Neculce: „(Brîncoveanu) 
trimise pre unchiul său, pre Mihai Spătarul la Poartă, şi umblă Spătarul Mihai, şi cercînd şi giuruind 
mult Vezirului să mazilească pre Antioh Vodă, şi să pue Domn străin pre care au ales Brîncoveanu 
Vodă, şi Brîncoveanu Vodă alesese pre un Toderaşco de la Galaţi; care acel Toderaşco au fost 
neguțător, om era şi kipiş de fire, dară mai rău şi mai spurcat, şi mai varvar, şi mai tiran nu era alt 
om pre acele vremi în ţară; că de ar fi fost acela domn în Moldova, nici un boier pînă în două trii 
luni n-ar fi rămas viu în ţară”. 

Dar încercarea aceasta a lui Brîncoveanu nu izbuti din pricina - cum vă spuneam - a 
demersului făcut de contele Oettingen în favoarea lui Duculeţ. În acest sens chiar, răspunde Vizirul 
spătarului Mihai Cantacuzino: „Au răspuns Vezirul Spătarului Mihai că nu va mai înmulți Domnii; 
ce, de va mazili pre Antioh Vodă, a pune pre Constantin Duca Vodă, iar pre alţii nu va pune”. Cînd 
a simțit cum stau lucrurile, Mihai Cantacuzino n-a pierdut vremea ci îndată „au căutat a se lipire iar 
de Constantin Duca Vodă să-l scoată la domnie”. Ba mai mult: Brîncoveanu - văzînd că fostul său 
ginere este pe punctul să cîştige lupta - sprijini cu bani căftănirea lui Constantin Duca.” 

Astfel, fu mazilit în ziua de 12 septembrie 1700, Antioh Cantemir, tocmai cînd se aştepta mai 
puţin, după o domnie de „cinci ani fără două luni şi două săptămîni.” Vestea maziliei i-a adus-o 
lui Antioh Cantemir un sol rus care se întorcea de la Constantinopol prin Iaşi. „Numai, nici de un 
folos nu i-a fost lui Antioh Vodă că i-au spus ... căci a doua zi i-au şi sosit cu Capegi-başa cu 
mazilia”. 

Scoaterea din domnie a lui Antioh Cantemir (într-un moment în care el refăcuse coeziunea 
societăţii moldoveneşti izbutind să readucă în ţară - prin amenitatea şi tactul său - pe toţi răzvrătiții) 
cînd, în sfîrşit, cele mai frumoase perspective se înfățişau statului moldovean, prilejuieşte lui 
Neculce amare reflexii: „Căutaţi acum de socotiți ce fără de noroc ţară şi oameni; că numai şapte- 
opt luni didese Dumnezeu de era răsuflare în ţară, şi se bucurase țara tare; dară de ar fi ţinut şeapte- 
opt ani sau zece, aşa n-ar fi putut oamenii şi dobitoacele încăpea în ţară. Dară Dumnezeu nu va erta 
păcatul şi greşeala acestei țări; tot mai tare şi mai rău şi mai amar, şi mai sus-pis se adauge.” 


Boierimea toată în jurul domnului mazil. Antioh Cantemir apără şi scapă viața 
colaboratorilor săi. Capigiul a venit pe neaşteptate, aşa încît colaboratorii apropiați ai domnului - 
Iordache Vistiernicul şi Bogdan Hatmanul - nu au putut fugi. Cîtă ură avea Brîncoveanu pe Bogdan 
Hatmanul şi pe Iordache Vistierul, aţi văzut mai înainte, cînd făgăduise pe una din fiicele sale lui 
Antioh cu condiţia de a-i da în mînă pe aceştia. Vă amintiţi, de asemenea, că domnul moldovean 
refuzase un astfel de tîrg. Lealitatea lui se dovedeşte şi cu prilejul mazilirii. Păstrîndu-şi calmul, 
Antioh ia măsuri pentru salvarea celor doi boieri, ascunzîndu-i în apartamentul doamnei. „lar acei 
doi boieri şedea în casă la doamna mistuiţi, ascunşi, şi nu cuteza capegi-başa să intre în casă la 
doamna, să-i ia de grumaz, că-i oblicise că sînt acolo.”% 


5 Relationen des Grafen Oettingen aus Constantinopel, 23 februarie şi 18 septembrie 1700. Hurmuzaki, Frag. 
III, p. 496. 

58 Neculce, p. 267. 

® Pseudo Nicolae Costin, ed. Kogălniceanu, II, p. 42. 

6 Neculce, ed. Kogălniceanu, II, p. 268- 


Autoritatea lui Antioh asupra boierimii, în împrejurări ca acelea ale mazilirii, este demnă de 
admirat. Ne-am fi aşteptat ca tot partidul Costineştilor să se ridice în contra domnului căzut aşa cum 
se întîmpla aproape întotdeauna la mazilirea domnilor. Ei bine, de data aceasta nu s-a întîmplat aşa. 
Boierimea toată, inclusiv foştii săi adversari, a stat pînă la urmă în jurul domnului, sfătuindu-se 
împreună asupra măsurilor ce sînt de luat. Este un moment interesant din istoria acelor vremi şi cred 
util să vă dau în întregime povestirea cronicarului: „lar a treia zi au stătut Antioh Vodă de au 
mijlocit lucrul, cu boierii care fusese pribegi, care mai sus s-au scris că au venit la mila lui, şi cu alți 
boieri de ţară ce se tîmplase în laşi din capăt, anume Vasilaşco Cantacuzino Spătar şi cu fratele său 
Ilie Cantacuzino Vistiernic şi cu Ioniță Sărdarul, ficior lui Miron Costin Logofătul, şi Antioh 
Hatmanul, şi Lupul, fecior lui Gavriliţă Vornicul. Vorovit-au Antioh-Vodă cu toți cu aceşti boieri şi 
i-au poftit şi i-au rugat pentru Bogdan şi pentru Iordachi. Deci aceşti boieri n-au putut călca voia lui 
Antioh Vodă. Şi măcar că avusăse mult supăr de Bogdan şi de Iordachi, întîi Icnită Sărdarul, 
feciorul lui Miron Costin Logofătului avînd mare rană în inima lui pentru tăierea capului tătîne-său, 
lui Miron Costin Logofătul, în vremea lui Constantin Cantemir Vodă - că mai mult era prepusul de 
Bogdan şi de Iordachi că ar fi îndemnat ei pre Cantemir Vodă atunce, de au perit tată-seu - şi acum 
văzînd rugămintea lui Antioh-Vodă, le-au lăsat toate gios şi s-au sfătuit cu toții. Şi ieşind sara la 
gazde, au îmbrăcat pe Bogdan şi pe Iordachi în haine proaste şi i-au făcut în loc de slugi, de au mers 
după acei boieri prin mijlocul slujitorilor, pînă au ieşit pe poartă afară.”"! 

Cronicarul povesteşte mai departe fuga plină de peripeții a acestor doi colaboratori de fiecare 
zi ai domnului mazilit; Bogdan, mai tînăr, „îndată au încălecat cu cîteva slugi şi au fugit în Țara 
Leşească”; iar Iordache Ruset „n-au putut încăleca pe cal, ca Bogdan să fugă, fiind om bătrîn şi 
slab.” Reuşeşte însă să treacă şi el în Polonia. Am insistat asupra acestor lucruri ca să vă dați seama 
de ce personalitatea lui Antioh Cantemir merită a fi mai mult relevată. 

Din nou Neculce îşi exprimă durerea sa - durerea obştească putem spune - pentru plecarea lui 
Antioh: „Şi le părea rău tutulora şi-l pomenea de domn bun pînă-n zioua de astăzi. Că avea noroc la 
toate, bucatele de se făcea în zilele lui, nici boală în bucate nu era, şi stupii nici într-o vară nu s-au 
făcut răi. Acest noroc au avut Antioh Vodă. Şi plată de la turci pentru slujbe ce au făcut, ei i-au 
plătit cu mazilia.”* 


A DOUA DOMNIE A LUI CONSTANTIN DUCA 


Începuturile domniei. Curtea, Turcii închid pe Antioh. Pe Constantin Duca îl cunoaşteţi din 
prima lui domnie. Ţara îl ura, căci îl socotea străin. Apoi, nu i se putea uita introducerea văcăritului. 
Cuvintele amare cu care Neculce însoţeşte ştirea că Duculeţ va reveni în tronul Moldovei 
(„nenorocirea ţării Moldovei, au mînia lui Dumnezeu...”) nu exprimau numai sentimentele 
cronicarului ci ale întregii țări. 

Cu toată intervenția ambasadorului german, totuşi Duculeţ a cheltuit bani mulți pentru a 
căpăta domnia. („Şi îndatora ţara şi pe vaci şi pe oi, şi pe miere, şi pe ceară, de lua bani de la 
neguțători...”). Aţi văzut, de asemenea, că nu i-a lipsit nici sprijinul lui Brîncoveanu („cu cheltuiala 
şi agiutorul muntenilor...”). În sfîrşit, în ziua de 12 septembrie obţinu caftanul de domnie şi apoi, 
fără a mai întîrzia prin Constantinopol, Constantin Duca plecă spre ţară. 

Data precisă a mazilirii lui Antioh şi a căftănirii lui Constantin Duca este cunoscută dintr-un 
raport al ambasadorului olandez din Constantinopol, Colyer, din 13 septembrie 1700: „Ieri a fost 
mazilit domnul Moldovei şi-i urmează domnul Constantin Duca”. Executarea mazilirii la laşi s-a 
făcut în ziua de 25 septembrie, după cum se poate vedea din cronica atribuită lui Nicolae Costin. 
(După stilul vechi, folosit în cronică, 14 septembrie.) 

Urmărind după Neculce, lista boierilor lui Duculeţ în această a doua domnie a lui, vedem că 
numărul grecilor este mai mic ca în prima domnie. 


6l Ibidem, p. 189 - 190. 
© Ibidem, p. 391. 


„După ce veni Constantin Duca Vodă cu a doua domnie în Iaşi, pusă boierii după obiceiu, 
anume pre loan Buhuş, vărul lui, vel logofăt, pre Dumitraşco Mitre, vel vornic de ţara de gios, pre 
Pavel Ciocîrlan vel vornic de ţara de sus, pre cumnată-seu Nicolai Costin hatman, pre Panaiotachi 
Morona vel postelnic, pre Cuza vel spătar, pre Savil Smucilă vel ban, pre Gavril Miclescu vel 
paharnic, pre Gheorghiţă Mitre vel vistiernic, pre Pătraşco Zosin Başotă vel stolnic, pre Manolachi 
Hrisoverghi vel comis. Aceştia erau boierii lui Constantin Duca în domnia a doua, iară mai ales din 
toţi era la sfat Panaiotachi Morona, vel postelnic, că se şi potrivea cu stăpînu-seu la fire.” 

Temîndu-se de reacţiunea Cantemireştilor, Constantin Duca „îndată trimise boieri la Poartă 
cu pîră asupra lui Antioh Vodă şi asupra frătîne-său, lui Dumitraşco Beizadea, cu multe năpăşti şi 
pricini fără de cale”. Bineînţeles că şi de data aceasta Brîncoveanu este - după Neculce - sfătuitorul 
lui Duculeţ („fiind şi muntenii învăţători şi îndemnători şi agiutori la pîră”). 

Fiindcă ieşise sărac din domnie, Antioh nu putu rezista duşmanilor săi şi astfel turcii îl 
închiseră. Neculce ne spune că toată averea lui Antioh nu trecea de 27 de pungi („măcar că au fost 
domn cinci ani...”) şi adaugă cu tristeţe: „unde să se găsească altul de potriva lui să fie!” 


24 noiembrie 1939 


& Ibidem, p. 192. 


Prelegerea a X-a 
A DOUA DOMNIE A LUI CONSTANTIN DUCA 


(Continuare) 


Politica internă. Iarăşi apăsare fiscală. V-am arătat în prelegerea trecută împrejurările de 
ordin politic şi diplomatic în care reuşeşte Duculeţ să capete din nou domnia Moldovei. (Sprijinul 
ambasadorului german, contele Oettingen şi al lui Brîncoveanu.) Trebuie să vă spun însă că 
neaşteptata mazilire a lui Antioh a mai avut şi o altă pricină. Nu trebuie să uitaţi că Duculeţ 
contractase la Constantinopol, cu prilejul primei lui căftăniri la domnia Moldovei, datorii foarte 
mari. Garant pe lîngă creditorii săi constantinopolitani era Constantin Brîncoveanu. Desigur că 
aceşti creditori, nu renunţaseră să-şi capete banii investiţi în domnia lui Constantin Duca; ei se 
resemnaseră însă în decursul anilor tulburi de lupte şi jafuri prin care trecuse Moldova, pînă ce se 
ajunse la pacea de la Carlowitz. Îşi dădeau seama că ţara n-ar putea plăti. Chiar turcii încetaseră cu 
stoarcerile „fiind ţara stricată şi risipită.”S* 

Odată cu pacea însă „turcii au început a cere toate obiceiurile din plin, cum îi Bariamlicul, 
Mucareame, Cearasăul şi altele multe, carele pe vremea răscoalelor le lăsase...” Acum găsiră 
prilejul, desigur, şi creditorii lui Duculeţ să-şi scoată banii. Desigur, cuvîntul lor a contat mult în 
hotărîrea surprinzătoare luată de turci. Neculce ştie că „muntenii (garanţii) trimiteau totdeauna la 
Duca Vodă de cereau datoria cea veche şi cea nouă...” - de unde rezultă cele spuse de noi, că asupra 
lui Duculeţ apăsau şi vechile datorii; aceste datorii însă au contribuit astfel ca el să recapete domnia. 

Că noua domnie era în mare parte o afacere a cîtorva creditori exaspeperaţi, se vede şi din 
graba cu care porni Constantin Duca încasarea dărilor. El sconta de mai înainte aceste dări, 
scoţindu-le la mezat. Introduse din nou văcăritul, darea atît de odioasă moldovenilor şi la care, vă 
amintiți, Antioh Cantemir renunţase. Nici văcăritul nu avu răbdare să-l încaseze în regie, ci îl 
concesiona şi pe acesta cît putu mai repede. Cum foarte bine observă Xenopol," văcăritul încasat în 
regie ar fi dat venituri foarte însemnate, dar pe Duculeţ nu-l mai îngăduiau creditorii. Apoi „începu 
a îndesire sferturile... din patru sferturi dederă oamenii opt într-un an”. Asemeni mări şi îndesi 
dările mazililor. Şi astfel „oamenii începură a se speriere şi a fugire...” Pe lîngă acestea începu a 
stoarce împrumuturi forțate de la Iordachi Ruset („şi înapoi nu le mai da”). 


Reacţiunea boierilor împotriva lui Constantin Duca. Rolul lui Iordachi Ruset. Între acestea, 
Antioh Cantemir, reuşind să se dezvinovăţească, fu scos de turci de la închisoare. Vestea aceasta 
sperie pe Duculeţ („îndată se îmbrăcă în cămaşă de ghiaţă”“%). El începe acum să bănuiască 
bunacredinţă a vechilor colaboratori ai adversarului său, a lui Iordachi Ruset, în primul rînd. Într- 
adevăr acesta nu pierdea vremea. Furios pe Duculeţ că-i lua banii, se folosi de marea sa autoritate 
asupra boierimii şi începu a o aţiţa. 

Pe acea vreme, sistemul cel mai bun de a compromite pe un domn în ochii turcilor era fuga 
boierimii. Fugarii se duceau pe la vecini şi umpleau lumea de vuietul nemulțumirilor lor. Țara se 
dezorganiza economiceşte (căci motorul vieții economice era boierimea) şi turcii nu mai primeau 
nici vite, nici grîne, nici bani. Planul şiretului Iordachi era de a compromite pe Constantin Duca, 
înfățişîndu-l ca pe un om lipsit de tact şi incapabil să servească intereselor Porții. El provoacă o 
mişcare puternică în rîndurile boierimii, întemeiat pe Gavriliţeşti. Fiii lui Gavriliţă erau Vasile - 
vornic în divanul lui Duculeţ - Lupul, Solomon şi Costaki. Acestora se adăugară şi alții: Mihail 
Racoviţă Spătarul, Ilie Țipescul Frige-Vacă, „cu alți mulţi boieri, ca la vr'o cincizeci şi mai bine”. 
Trecură pe la Iveşti, moşia lui Bogdan, îl luară şi pe acesta cu dînşii şi trecură în Țara Românească, 
hotărîți „să ceară pre Antioh Vodă de la Poartă să le fie domn...” Iordachi Ruset, însă, rămase la Iaşi 
„cu mare grijă, făcîndu-se bun, că nu ştia nemică...” În realitate el săpa mai departe domnia lui 
Constantin Duca organizînd pribegirea altor grupuri de boieri. 


% Pseudo Nicolae Costin, p. 46. 
% A. D. Xenopol, op. cit., IV, p. 470. 
% Neculce, p. 27. 


Duculeţ nu apucase a-şi plăti datornicii, aşa încît avu sumele de bani necesare într-o astfel de 
împrejurare. El trimise fără întîrziere daruri la Poartă, Hanului şi lui lusuf Paşa, Saraschierul de la 
Babadag şi astfel reuşi să înfrîngă pe pribegi. Obţinu chiar ca să i se dea în mîinile sale fugarii din 
Muntenia. Brîncoveanu „deodată nu-i dete”. (Domnii au ţinut totdeauna să respecte tradițiile de 
ospitalitate.) Forţat de turci acceptă, însă în urma garantării de către Duca a vieții şi bunurilor 
acestora. „însă Brîncoveanul Vodă nu-i dete pre toți, ce erau mai cu prepus şi mai capete, ce-i 
mistui Brîncoveanul Vodă pre aceia de către capegibaşa ce venise să-i ia, anume pre Vasilie 
Costachi Vornicul şi pre Bogdan Hatmanul şi pre Mihalachi Racoviţă Spătarul şi pie Ilie Stolnicul 
Frige-Vacă şi pre Macsut Postelnicul. Pre aceştia îi popri Brîncoveanul-Vodă că se temea să nu-i 
omoare.”S” 

Dar lordachi - mare intrigant politic - organizează altă pribegie către Ardeal şi Ungaria unde 
turcii nu-şi puteau întinde autoritatea. „Deci Iordachi din laşi, iar pe taină au îndemnat pre alţi boieri 
şi au fugit în Ţara Ungurească, anume Ilie Cantacuzino şi Bals şi Ursachi şi loan Sturza si alţii..."S% 

O a treia emigrație e îndreptată către Polonia: „,...Şi pre alții îndemnă de fugi în Țara 
Leşească, anume pre Macri Banul, Gheorghiţă Comisul, Pilat Şatrarul şi alții...”® 

În sfîrşit, văzînd că-i fuge terenul de sub picioare („şi-şi aprinse poalele de toate părţile”), 
Duca Vodă „face şi el legătură să nu mai fie văcărit...” Pentru a recîştiga încrederea boierilor 
rămaşi, ca şi a celor pribegi, Duca făcu această „legătură” într-un cadru deosebit de solemn, - aş 
zice - spectaculos chiar. În cronica atribuită lui Nicolae Costin, sînt în această privință unele detalii 
interesante: „însă au făcut sobor în divanul cel mic, strîngîndu-se ţara şi boierimea, şi s-au îmbrăcat 
toți arhiereii în veştmintele sale cele arhiericeşti, şi întîi s-au sculat Domnul Constantin Vodă în 
picioare, luîndu-şi gugiumana din cap, plecîndu-şi capul cu chip smerit spre ţară, de şi-au cerşit 
ertăciune, căci în domnia lui s-au isvodit aceste obiceiuri de mare neputinţă a țării. Şi aşa, țara cu 
toții, cu dragoste, au strigat pînă în de trei ori: Dumnezeu să-l ierte.” Apoi în cor au rostit blestemul 
„asupra acelora cine s-ar ispiti să mai dezlege”. 

În urma acestor legăminte, jurăminte şi blesteme, începură a se întoarce în ţară boierii fugiţi 
în Polonia şi Ardeal. Un sîmbure de opoziție rămîne însă în Țara Românească: „Dară cei cinci 
boieri din Țara Muntenească tot au rămas la munteni; n-au venit, nici cum nu s-au încrezut”. 


Activitatea culturală. Am relevat într-o prelegere trecută, personalitatatea intelectuală a lui 
Constantin Duca. Primise de tînăr o frumoasă cultură filozofică şi teologică; a lăsat - v-am spus - şi 
scrieri cu caracter religios. Legăturile lui cu lumea bisericească a Bizanțului şi influența ce a primit 
se văd în unele măsuri ce ia în această direcție. Astfel, în al doilea an de domnie, a zidit din temelie 
o mănăstire „frumoasă şi foarte iscusită”, la Galaţi, cu hramul Adormirea Maicii Domnului. A 
înzestrat-o cu moşii şi cu bucate, şi cu veştminte scumpe; şi „au închinat-o la sînta mînăstire de la 
Mavromol, care mînăstire este deasupra Fenariului, de unde se lățeşte Marea Neagră, aproape de 
Țarigrad.” 

Apoi mănăstirea numită a lui Danco (care fusese înainte biserică de mir) „au făcut-o 
mănăstire” înzestrînd-o cu moşii şi „au închinat-o la Rumeli, la o mănăstire unde este hramul 
patruzeci de mucenici”. A refăcut mănăstirea de la Capon (zidită de Vasile Lupu), care fusese arsă 
şi pustiită pe vremea răscoalelor... „o au tocmit ca de isnoavă, Constantin Duca Vodă, cu de toate 
podoabele, şi pe din întru şi pe din afară.” 

A zidit case domneşti „la Mitropolia din Iaşi, la biserica Albă”, care era zidită de mamă-sa, 
Doamna Anastasia. A adus meşteri din Tara Turcească să repare „feredeul cel Mare al Trei 
Sfetitelor”, zidit din temelie de Vasile Lupu şi sfărîmat de poloni cu ocazia invaziei lui Sobieschi, 


S Ibidem, p. 271. 

cînd „au stricat leşii şi feredeul, că au rupt uă bucată din căldarea cea mare ce este zidită sub 
= 2 
feredeie.” 


Răscoala tătarilor. Turcii stabilesc saraskerlik la Tighina. În timpul acestei scurte domnii, s- 
au petrecut două fapte, care merită a fi menționate. Primul este răscoala tătarilor. Nemulţumiţi că au 
fost îndepărtați din Bugeac, tătarii Nohai începuseră a se întoarce. Turcii însă, voind a păstra 
hotărîrile ce decurgeau din aşezămîntul păcii de la Carlowitz, „îi gonea, iar înapoi nu-i lăsau.” 5 

În ajutorul tătarilor Nohai săriră şi cei din Bugeac. În fruntea acestei „zurbele” era sultanul 
Devlet Gherai. Arseră şi jefuiră cîmpul Chiliei, arseră Renii şi făcură mari neajunsuri garnizoanelor 
turceşti. Cronicile moldovene relevă caracterul deosebit de violent al acestei răzvrătiri. „De ar fi fost 
înghețată Dunărea, pînă la Țarigrad ar fi fost agiuns.””* Constantin Duca se găsi într-o situaţie grea, 
fiind invitat de tătari să participe la această zurbă. Altminteri, amenințau că vor jefui ţara. S-a 
scuzat, „zicînd că n-are cu cine să încalece, şi i-au trimis sultanului (tătar) cincisprezece pungi de 
bani. Şi aşa l-au lăsat.” Iusuf Paşa, Saraskierul de la Babadag, veni cu oştire în Bugeac, invitînd la 
rîndul său pe Duculeţ să coboare şi el cu moldovenii. Pe saraskier. Domnul nu-l putea refuza. N-a 
fost însă nevoie de concursul lui, fiindcă lusuf Paşa reuşi să potolească răscoala. 

Dar de aceste împrejurări generalul turc ştiu să se folosească cu abilitate; el deplasă centrul 
militar otoman de la Babadag la Tighina „puind pricină zurbalicul tătarilor.”'* Manevra turcului 
putea trece neobservată din pricina incapacității de reacție a polonilor. Lucrul acesta îl ştie şi 
Neculce: „Şi văzînd că este vrajbă în Țara Leşească, nu avea cine sta împotrivă, să nu facă 
saraskerltc la Tighina. Dacă s-au apucat a tocmire şi a diregere cetatea şi a o mai mărire. Şi au lucrat 
cîțiva ani, precum se vede, cu aceste două ţări. Şi pe tătari au început a-i călca şi a-i pune de a lucra 
la cetate de-a valma cu creştinii. Şi i-au făcut de plătea toată paguba ce făcuse raialii la Tighina şi la 
Reni.” ” 

Dar acțiunea lui Iusuf Paşa se mai motivează şi prin teama pe care începe să le-o inspire 
turcilor imperialismul lui Petru cel Mare. Şi pentru noi prezența armatei turceşti la Nistru şi întărirea 
Tighinei era în realitate utilă. Simpatia generației de atunci mergea, fireşte, spre Petru cel Mare; dar 
cei prevăzători şi-au dat seama că politica acestuia, oricît de sinceră şi generoasă ar fi fost, era 
primejdioasă pentru viitorul țărilor noastre. Luaţi seama şi asupra foloaselor ce avem noi de pe urma 
stăpînirii turceşti. Această stăpînire împiedicase imperialismul polon să ajungă peste trupul 
Moldovei la gurile Dunării şi la Marea Neagră. Tot ea împiedicase întinderea stăpînirii germane 
asupra Ţării Româneşti şi se pregătea acum să ţină piept imperialismului moscovit. Că turcii căutau 
să cîştige din nou simpatia popoarelor supuse, se vede din măsurile ce au luat pentru a despăgubi pe 
cei păgubiţi de răscoala tătarilor. „După isgonirea Sultanului, cîtă stricăciune au făcut tătarii în 
raiaua turcească, pus-au turcii bumbaşiri asupra lor în Bugeac de au plătit tot, şi a turc şi a creştin, 
pre Tefter, cui ce au perit, şi pînă în buţile de lemn, vase deşerte, toate pagubele au plătit cu preț.” ”’ 

Veţi cunoaşte şi alte împrejurări cînd turcii fac acte de generozitate sau ne apără de încălcările 
altora. Este bine să le cunoaşteţi pe toate pentru a judeca cum se cuvine, în spirit de dreptate 
problema suzeranității turceşti asupra țărilor noastre. 


O nouă acțiune a lui Brîncoveanu în Moldova. Vă amintiţi că Brîncoveanu sprijinise alegerea 
lui Constantin Duca numai pentru a scăpa de Cantemireşti. În realitate, pe fostul său ginere nu-l 
putea suferi. Nu avea încredere în el şi nici în aptitudinile sale politice. Apoi, nu trebuie să uitaţi că 
domnul muntean era partizanul hotărît al domnilor de ţară. El aparţinea unei mişcări politice care 
lupta de mai multe decenii pentru a reda statului muntean vechea lui suveranitate. Fusese un 


7? Ibidem. 

75 Neculce, p. 271. 

74 Ibidem, p. 196; vezi şi Pseudo Nicolae Costin, p. 47. 

7 Ibidem, p. 272. 

colaborator intim al lui Şerban Cantacuzino şi era - sub anumite aspecte - un continuator foarte abil 
al tendinţelor de emancipare ale înaintaşului său. El încercase - dar fără succes - să ridice un domn 
de țară, în persoana acelui Todiraşcu, din Galaţi; ați văzut că turcii au respins propunerea lui. Modul 
în care domnea Constantin Duca a întărit hotărîrea lui Brîncoveanu de a face totul cu putință pentru 
a-l înlătura de la domnia Moldovei. Atît erau de identice interesele celor două ţări încît (în grelele 
împrejurări internaționale de atunci) nevoia unei conduceri unitare şi atente se impunea. Lui 
Brîncoveanu nu-i era deloc indiferentă poziţia pe care o luau moldovenii între poloni, ruşi, germani 
şi turci. O mişcare greşită la laşi avea repercusiuni imediate asupra situației politice a Ţării 
Româneşti. Această interdependenţă justifica amestecul continuu al domnului muntean în viața 
Moldovei. Chiar pentru turci începe să se simtă nevoia unei conduceri unitare în Principate. (Au şi 
propus - după cum veți vedea - lui Brîncoveanu domnia ambelor ţări.) 

Mai decis ca totdeauna, Brîncoveanu trecu la acţiune. El „chemă pre boierii pribegi la dînsul 
şi făcură sfat de taină, să stea să le facă domn pre unul dintre dînşii, iar nu din Cantemireşti. Şi se 
feriră de Bogdan, fiind Cantemireştilor cumnat...” 

În realitate, lupta nu era grea cu Constantin Duca, ci cu acel vestit intrigant politic care de 
zeci de ani conducea din umbră Moldova, cu Iordachi Vistiernicul. Acesta trebuia cîştigat. 
Tratativele între Iordachi şi Constantin Brîncoveanu au fost conduse de Hrisant Mitropolitul - mai 
tîrziu Patriarh al Ierusalimului. Pentru ca împăcarea să fie trainică, domnul muntean făgădui fiului 
lui Iordachi pe una din fiicele sale. Se vede că această propunere măguli mult pe Iordachi - dornic şi 
el să adîncească legăturile cu ţara şi să-i dea, după strălucitul precedent al Cantacuzinilor, o 
„dinastie”. El părăsi astfel pe Antioh Cantemir în steaua căruia, dealtfel, nu mai credea. 

Pe Neculce, fapta bătrînului Ruset de a se despărți de casa Cantemireştilor - prin care se 
ridicase la atîta putere şi bogăţie - îl dezgustă. El acuză cu asprime „trădarea” lui Iordachi şi găseşte 
un nou prilej de a denunța răul caracter al grecilor. „Deci Iordachi - măcar că era om înţelept, iară 
firea-i era de grec lacom la cinste - nu socoti nici la Dumnezeu, nici ruşinea de oameni, nici la 
osîndă sau la ce va veni pe urmă lucrul, şi îndată făcu logodnă şi primi să se lepede de Cantemireşti. 
Pre Antioh Vodă încă l-au rugat Brîncoveanul Vodă să-i dea fata şi să se lepede de prieteşugul 
Cupăreştilor, şi n-au primit, iar lui Iordachi cum îi veni zamanul, îndată primi cu bucurie. Ce să ştiţi, 
fraților, că nu numai Iordachi, ce toți grecii, mai drepți şi mai bune slugi nu-i alt neam pe lume, pînă 
este stăpînul în cinste şi în putere, iar cît se slăbeşte sau se micşorează cinstea stăpî-nului, îndată se 
şi lasă şi aleargă la altul, pre carele îl vede că este mai cu putere...”%0 

Cronicarul face aluzie în acest pasaj la un eveniment pe care vi l-am înfățişat. Cînd a venit la 
tron Antioh Cantemir, Brîncoveanu i-a făgăduit pe una din fiicele sale, cu condiţia de a-i da capul 
lui Iordachi Vistiernicul. Dar el, răzeşul de la Fălciu, renunţă la această onoare pentru a nu-şi păta 
conştiinţa. 

După ce a rezolvat condiția matrimonială, Brîncoveanu cere un boier din ţară care să fie 
domn. Iordachi îi recomandă pe Mihail Racoviţă. (Nici aici nu era dezinteresat, soția sa fiind vară 
primară cu Mihail Racoviţă.) 


Legăturile lui Constantin Duca cu ruşii. În vremea aceasta, se mai întîmplă un eveniment 
care, fiind exploatat cu abilitate de domnul muntean, a agravat situația lui Duculeţ. Şi anume 
trecerea contelui Goliţin prin laşi, către Moscova. Domnul, care începuse să simtă politica 
„bizantină” a lui Petru cel Mare, încearcă să stabilească oarecari legături de prietenie cu ruşii. 
Ambasadorul rus este oprit şi primit cu onoruri deosebite. Rusul, la rîndu-i, boteză pe un copil al 
Domnului. Cronicile moldovene sînt de acord în a arăta că de acest fapt s-a folosit Brîncoveanu 
pentru a decide pe turci să procedeze la grabnica înlocuire a lui Duculeţ: „...că Constantin Duca 
Vodă s-au încumetrit cu solul moskicesc, carele au mers la Moscu pe acolo, şi-i este gîndul să fugă 
la Mosc, şi pentru aceasta strică Ţara.”5! Dar se pare că pe Constantin Duca îl interesa oarecum 
marea mişcare economică care sta la baza politicii de expansiune a lui Petru cel Mare. Din 


7 Neculce, p. 274. 
5 Neculce, p. 20. 
5! Neculce, p. 276. Vezi şi Pseudo Nicolae Costin, p. 48. 


nefericire nu avem ştiri suficiente asupra acestui capitol. Reţineţi doar informaţia pe care ne-o 
transmite Pseudo Nicolae Costin că Duculeţ „au fost trimis cîteva care de sare şi cu vin în Ţara 
Căzăcească făcînd neguţătorie”. 


28 noiembrie 1939 


Prelegerea a Xl-a 


Mazilirea lui Constantin Duca. Ce urmărea Brincoveanu prin unificarea acţiunii diplomatice 
a celor două Principate. În ultima prelegere v-am înfățișat a doua domnie a lui Constantin Duca în 
Moldova. Rău primit de boierime, rău privit de Brîncoveanu, rău judecat de turci pentru că „risipea” 
țara, şi suspectat pentru legăturile lui cu ruşii - neîndemînaticul fiu al lui Gheorghe Duca pierde 
pentru a doua oară tronul Moldovei. Cunoaşteţi împrejurările premergătoare acestei maziliri. 
Brîncoveanu obţine adeziunea lui Iordachi Ruset în sprijinirea vechiului său proiect de a îndepărta 
de la tronul Moldovei atît pe Constantin Duca, cît şi pe Antioh Cantemir şi de a ridica în locul lor 
un domn de ţară, indicat de voinţa boierilor. (Vă amintiți că încercase în 1700 să obţină de la turci 
numirea acelui Todiraşcu din Galaţi dar nu izbutise.) Iordachi propuse acum pe Mihail Racoviță 
Spătarul, „că este neam de boier vechi Moldovan, şi este rudă şi Brîncoveanului Vodă, şi este şi 
bun, că nu-i va ieşi Brîncoveanului din cuvînt la ce i-ar porunci”. 

Vă întrebaţi desigur de ce ținea atît de mult Brîncoveanu să aibă un autohton, om de credinţă, 
pe tronul din laşi. Era firesc dacă ţinem seama de împrejurările deosebit de grele prin care trecea 
domnul Munteniei după pacea de la Carlowitz. Într-adevăr, cu prilejul tratativelor acestei păci, 
manevrele domnului muntean pe lîngă cercurile germane fuseseră descoperite de plenipotențiarii 
turci: Rami Paşa şi Alexandru Mavrocordat-Exaporitul. Denunţat mereu Porții, el rezista prin risipa 
continuă de bani şi daruri, dar nu mai puţin se temea că într-o zi va veni urgia asupra sa. Pentru 
această eventualitate, el intrase în legături cu Petru cel Mare. Totodată, el urma, în chipul acesta, 
politica lui Şerban Cantacuzino, de a contrabalansa imperialismul austriac (foarte primejdios, după 
încheierea păcii de la Carlowitz) prin stimularea celui rusesc. Îl vedem astfel înlesnind 
corespondenţa lui Petru cel Mare cu agentul său de la Constantinopol şi obţinînd asigurarea că la 
vreme de primejdie se va putea adăposti în Ucraina rusească. (Cantacuzinii, unchii săi, cer şi ei 
aceeaşi favoare ţarului.) 

Am amintit anul trecut cum s-au desfăşurat relaţiile lui Brîncoveanu cu ruşii între 1702-1703 
şi solia - cu caracter permanent - a ceauşului David Corbea la Moscova. Ei bine, toate aceste 
manevre politice erau foarte anevoioase - dacă nu cu neputinţă - fără concursul şi discreția 
guvernului moldovean. Tot „sistemul” acesta diplomatic, ingenios pe care îl întocmea voievodul 
muntean se prăbuşea dacă n-ar fi avut colaborarea hotărită a domnului moldovean şi a 
colaboratorilor săi. lată de ce se străduieşte el atît de mult (ca şi Şerban-Vodă altădată) să aibă la 
laşi un om care să nu-i iasă din cuvînt. 

Dealtfel, şi cronica ţării înregistrează grija lui Brîncoveanu că ar putea fi strivit în urma 
înțelegerii turco-germane şi înclinarea lui către ruşi. lată care sînt cuvintele lui Radu Popescu: 
„„.. Văzînd Brîncoveanu că turcii nu stau la vorbele lor, şi pre nemți că s-au împăcat cu turcii - de nu 
era nici un razim şi nici un ajutor despre dînşii, au început a se ajunge cu muscalii”. 

Vă amintiți cred, că o bună parte a societății moldoveneşti, exasperată de nestatornicia 
turcească şi de slăbirea polonilor, începuse şi mai de mult să caute către ruşi scăparea. În ce mod se 
dezvoltă în Moldova această atitudine politică, şi în ce măsură ea se întemeiază pe un acord cu 
politica mun-teană vom vedea mai pe larg atunci cînd vom vorbi despre Dimitrie Cantemir. 

Odată stabilit acordul cu partidul Cupăreştilor, mai rămînea ca Brîncoveanu să ajute cu toate 
mijloacele ca Poarta să accepte proiectul pentru înlăturarea lui Constantin Duca şi alegerea lui 
Racoviţă. 

Dar tocmai cînd solul lui Brîncoveanu şi cu Iordachi Ruset puneau la cale acestea, domnul 
muntean fu chemat la Adrianopol, unde trebui să dea cea mai grea luptă politică din cariera sa (mai- 
iunie 1703). Lupta lui Brîncoveanu era cu atît mai grea cu cît adversarii săi erau, de data aceasta, 
Rami Paşa - ajuns acum mare vizir - şi bătrînul diplomat fanariot Alexandru Mavrocordat 
(sfătuitorul marelui vizir). Totuşi, prin marea risipă de daruri ce făcu, Brîncoveanu ieşi şi de această 
dată biruitor. Nu mai puţin, conducătorii statului turcesc au fost impresionați de demonstrația de de- 
votament pe care boierimea a făcut-o cu acest prilej Domnului. Reprezentanţii celor mai de seamă 
familii l-au întovărăşit chezăşuind pentru el. (Se cifrează la 800 numărul persoanelor care au 
alcătuit acest alai neobişnuit de pompos.) 


Impresia produsă de Brîncoveanu asupra cîrmuitorilor otomani a fost atît de puternică, încît - 
exasperaţi de haosul din Moldova - ei se arătară dispuşi a-i da domnia ambelor țări. Cu acel prilej 
vizirul l-a întrebat: ,„.. .putea-vei tu să porți de grijă acei țări, să-ți fie pre samă, să o tocmeşti, să fie 
plină de oameni.”*” 

Brîncoveanu, spune Neculce, „foarte îi era cu voia să fie domn la două țări...” Sfătuindu-se 
însă „cu unchii să!” (Cantacuzinii) - cu Stolnicul mai ales - el refuză să-şi ia direct răspunderea şi 
riscurile unui atare act. În răspunsul dat vizirului se mărturiseşte dorinţa lui Brîncoveanu ca turcii să 
lase pămîntenilor dreptul de a-şi alege domnul: 

„Să mazileşti Măria Ta pre cesta domn (Duculeţ) şi să porunceşti la Țară să-şi aleagă ei pre 
cine va plăcea Domn; şi aşa, alegîndu-l cu toții, aşa vor nemeri om bun, şi va tocmi ţara; că aşa m- 
au ales şi pre mine Ţara Muntenească, de m-am învoit cu boierii şi am tocmit Ţara”. De asemenea, 
Brîncoveanu n-a uitat să adauge că Duculeţ „s-au încumetrit cu solul moskicesc... şi că îi este gîndul 
să fugă la Mosc ...” (Acuză deci pe adeversarul său de ceea ce el însuşi plănuia să facă dacă soarta 1- 
ar fi impus-o.) 

Acţiunea domnului muntean fu încununată de succes. Vizirul trimise „cu taină” ordin 
saraskierului lusuf Paşa să-l prindă pe Duca şi să-l trimită „cu bună pază” la Poartă. Cît de mult 
prinsese intriga lui Brîncoveanu asupra gîndurilor de hainire nutrite de Duculeţ, se vede din modul 
cum s-a operat mazilirea. Iusuf Paşa a dat Capigiului trimis de Vizir mai bine de 500 de spahii. (Îşi 
aminteau, desigur, de pățania capigiului ucis de Moise Serdarul în prima domnie a lui Constantin 
Duca.) Cînd această mică oaste s-a apropiat de Iaşi, au trimis şthe Domnului „să le grijească conac, 
că merg să hotărească la Horodinca despre leşi, că se jeluise leşii că au strîmbătate despre 
moldoveni.”® În continuare, Neculce spune: „...descălecînd turcii la gazde, dimineaţa n-au zis 
nimica; iară cînd au fost pe la chindie, numai ce au umplut turcii ograda domnească de au apucat 
porțile şi împrejurul zidului, cît se spăriese toți cîți erau în curte, că nu aveau unde să scape. ŞI l-au 
închis pe Constantin Duca Vodă în casa cea mică, şi au pus la uşe turci de pază..."5* Odată cu 
demiterea domnului, capigiul puse caimacam pe Iordachi Ruset. A doua zi însă turcul ridică paza 
pusă în jurul domnului. 


Rebeliunea boierilor împotriva lui Constantin Duca şi a lui Capegi-Başa. Văzînd boierii că 
turcii au schimbat purtarea faţă de Duculeţ (căci văzu Capigiul că „fermanul nu-i scria de mazilie, 
numai îi scria să-l ducă la Poartă”) s-au temut că Duculeţ se va disculpa şi va reveni în scaun. 
Dealtfel deşi demis, el începuse „a trimitere arzuri la Poartă şi la Hanul, şi la Saraskerul Iusuf Paşa, 
şi în toate părțile pre unde avea prieteni”. 

Instigată de boierii cei pribegi în Ţara Românească şi desigur de Iordachi Ruset, boierimea şi 
mazilimea se strînge la Iaşi „şi au început a gîlcevire către Capegi-Paşa şi a-i spunere că face Duca 
Vodă harzuri de trimite la Poartă fără de voia lor şi fără de scire; iară lor nu le mai trebuie să le fie 
Domn”. 

Turcul trece la măsuri împotriva boierilor; înlocuieşte pe Iordachi în căimăcămie cu loan 
Buhuş Logofătul (care era văr primar cu Duculeţ) şi arestează 10-15 boieri „carii erau mai capete” 
crezînd că va potoli rebeliunea. Dar boierii „s-au strîns toţi la mănăstire la Hadămbul, sub codrul 
Iaşilor, şi de acolo au luat pe Racova în gios, tot a se strînge boierimea şi mazilimea în urma Ducăi 
Vodă...” Dar acesta era atît de sigur de prietenii pe care îi avea la Poartă, încît - imitînd pe 
Brîncoveanu - mergea către Adrianopol cu un adevărat alai domnesc. Ba avea timp să împartă pe 
drum şi demnități: „Au pus hatman şi vistiernic şi comis, ca să sparie Țara că nu este mazil şi este 
domn.” 


5 Neculce, p. 27. 

Înlăturarea lui Antioh Cantemir. Curînd după sosirea lui Constantin Duca la Adrianopole 
(urmat de aproape de adversarii săi, susținătorii lui Racoviţă), izbucniră la Constantinopol mari 
tulburări provocate de ieniceri. Răsculaţii porniră către Adrianopole, răsturnară şi uciseră pe 
sultanul Mus-tafa, înlocuindu-l cu fratele său Ahmet. 

În ce măsură sporise influența elementului grecesc în treburile politice româneşti, s-a văzut cu 
acest prilej. Este semnificativ faptul că şeful partidei care sprijinea pe Mihail Racoviţă era Iordachi 
Ruset, iar al celei ce sprijinea pe Duca era Panaiotachi Morona. 

Dar la Adrianopol îi aştepta Antioh Cantemir, care, sprijinit de Aga lenicerilor, îşi revendica 
cu stăruință tronul răpit atît de nedrept. Faţă de Antioh, ambii şefi ai partidelor moldoveneşti aveau 
să-şi reproşeze unul trădarea, celălalt duşmănia fățişă. Era firesc să se alieze. Iordachi Ruset trimise 
pe de o parte vorbă lui Antioh să stea liniştit, fiindcă lucrează pentru el, iar pe de altă parte se 
înțelese cu Morona să-şi concentreze toate puterile pentru a obține numirea lui Racoviţă. Sprijiniți şi 
de Brîncoveanu, ei reuşiră. Lucrurile s-au petrecut cu mare repeziciune, iar dacă Ruset a făcut mai 
mult ca totdeauna dovada marilor sale însuşiri de intrigant politic, în schimb lui Morona îi revine 
meritul unei adevărate lovituri de teatru, fără care poate că ar fi biruit Cantemireştii. Dar să-l lăsăm 
pe Neculce să povestească acest episod: 

„Atunci, Iordachi Vornicul au chemat pe Panaiotachi Morona Postelnicul, fiind din partea 
Ducăi Vodă, şi pe alți boieri de ai Ducăi Vodă, şi le-au giurat cum că nu vor avea nici o nevoie. Şi 
le-au spus tot sfatul, cum că le este voia să pue pe Mihalache Spătarul domn. Deci ei avînd grije de 
Antioh Vodă, îndată fură bucuroşi să fie şi ei la un cuvînt şi mai vîrtos Panaiotachi Morona 
Postelnicul, că-i era reu greşit lui Antioh Vodă, că-i stătuse împotrivă în vremea lui Constantin 
Duca Vodă. 

Atunce Panaiotache Morona, fiind om harnic şi isteţ la toate, de ştia rîndul Porții turceşti la 
toate, au şi făcut un harz. Cu mîna lui l-au scris, că ştia turceşte bine. Şi-au şi purces cu toată 
boierimea şi gloata la împăratul prin mijlocul urdiei, de nu se temea de nime. lenicerii atunce erau 
dîrzi în zorbâ şi-l întrebau pe Panaiotachi Morona Postelnicul unde merge cu acea gloată de oameni, 
iar ei zicea către ienicerii că merge la împăratul să pîrască pe muftiul că le-au mîncat ţara. Şi 
ienicerii, auzind aşa, le tot făcea cale. Ce împăratul văzînd acea gloată de oameni, au şi trimes de le- 
au luat harzul. Şi cetindu-l, l-au buiurdit” la vezirul, să le facă pe voe pentru tot ce ar pofii. Şi 
atunce cu toţii au rădicat pe Mihalache Spătar de l-au pus domn. Se făcea a nu-i place să primească 
domnia, ca şi fata ceea ce zise unui voinic: «Fă-te tu a mă trage şi eu oi merge plîngînd»”5! 

Chiar asupra căftănirii lui Racoviţă se produse reacția lui Antioh Cantemir: „Atunci simți şi 
Antioh Vodă de vicleşugul boierilor, ce i-au făcut, şi alergă la Inicer Aga de-i dede de scire, şi-i 
giurui mulți boieri...” Dar în cursa angajată Antioh sosi puțin cam tîrziu: „(Inicer Aga) apucă pe 
Mihai-Vodă la vizirul, încă neieşit din cort afară. Şi începu Inicer-agă a grăiere către vezirul să pue 
domn pre Antioh Vodă. Şi striga tare că dă mulţi bani şi trebue lefe enicerilor. Se spăriere Mihai 
Vodă şi toată boierimea că le va strica giucăria enicer-aga, numai n-au putut că apucasă de ieşise 
talhîş de la împăratul şi apucase de-l îmbrăcase cu caftan pre Mihai Vodă. Ce nu s-au putut; iar cu 
un cifert de ceas mai înainte de ar fi sosit Inicer-aga la vezirul, lua iar Antioh Vodă domnia.” 


Tristul sfîrşit al familiei Duca. Dar lupta împotriva lui Duca a continuat, în scopul vădit de a 
face imposibilă o eventuală revenire a lui la tronul Moldovei. Cele două familii care dominau viaţa 
politică a Principatelor - Cantacuzinii în Ţara Românească şi Cupăreştii în Moldova - lucraseră cu 
puteri unite pentru a ruina cu desăvirşire cariera lui Duculeţ. Urmărirea a luat forme pătimaşe, pe 
care cronicarul le-a înregistrat cu toată grija. Boierii luați pentru pîră se ținură după sultan, de la 
Adrianopol pînă la Constantinopol, întețind plîngerile. Ei cerură vizirului ca Duca să fie pus sub 
cercetare şi chiar închis. lată un pasaj din cronica lui Neculce în care se povestesc peripețiile acestei 
lupte: „Şi se pîrîră de față înaintea vezirului la divan, zicînd boierii că au stricat ţara şi i-au jăcuit cu 
feluri de feluri de obiceie, cît nu mai putea să răspundă nemică Duca Vodă înaintea vezirului şi a 

boierilor. Şi de la vezirul l-au dus la cazascherul şi pe la multe divanuri a cădii. Şi tot aşa îl purta 
boierii pe ulițe din giudeţ în giudeţ vreo două trei săptămîni, pînă cheltui Constantin Duca Vodă pe 
la giudeţe tot ce avu. ŞI-I lăsară boierii acolo cu mare sărăcie şi pedeapsă şi închisoare purure despre 
datornici.” 

Duca încearcă totuşi să recapete tronul, dar nu reuşi. S-au păstrat cîteva scrisori ale sale în 
care încearcă să se reabiliteze. Într-una se plînge că i-a murit soţia, Eufrosina. Dintr-alta trimisă 
către Patriarh, se vede dorinţa de a se împăca cu Brîncoveanu. O a treia este adresată lui Hrisant 
Notară. Iată cum sfîrşeşte Neculce capitolul domniei lui Duculeţ: „Iară Constantin Duca Vodă, 
fecior Ducăi Vodă cel Bătrîn, n-au mai ieşit la domnie altă dată, ce au murit la Țarigrad cu mare 
lipsă. Şi i-au rămas trii feciori, unul făcut cu fata Brîncoveanului Vodă şi au murit, altul s-au dus la 
Moscali, altul au rămas în Țarigrad cu mare lipsă...” 

Doamna Anastasia trăia, dar nu-l mai putea ajuta, căci o sărăciseră aventurile ei sentimentale 
- îndeosebi cu ultimul ei soţ, grecul Liberachi, „bei de Maina.”” În ruşine şi sărăcie sfirşeşte 
această familie, care, ridicată de jos, a înrîurit trei decenii viaţa Principatelor noastre. 

Domnia lui Racoviţă părea acum asigurată. Familia Ruset ajunge în culmea puterii. Mihai 
Vodă instalează doi frați ai lui Iordachi Vornicul capuchehaiele la Țarigrad, anume: Mihalachi şi 
Scarlatachi, unul pe lîngă vizir şi altul pe lîngă sultan. 

Rolul jucat de Cantacuzini în Muntenia, îl joacă Cupăreştii în Moldova: 

„iară pre alt neam şi nepoți ai Cupăreştilor, pre toţi îi luă cu dînsul, de-i adusă aici în 
Moldova.” 

Ca o încununare a triumfului, are loc căsătoria lui Nicolae, fiul lui Iordachi, cu Ancuţa - fiica 
lui Brîncoveanu. Aceasta căsătorie era menită să aducă pacea între cele două Principate. Actul era 
mai mult de natură politică. Acum Racoviţă este în mîna lui Brîncoveanu. Dar Cantemireştilor le 
era greu să treacă cu vederea farsa ce li s-a jucat la Adrianopole. Ceea ce veţi vedea curînd. 


5 decembrie 1939 

Prelegerea a XII-a 
PRIMA DOMNIE A LUI MIHAI RACOVIȚĂ (23 septembrie 1703-23 februarie 1705) 


Domn pămintean. începuturile domniei. V-am înfățişat în ultimele două prelegeri lupta 
dramatică ce s-a dat în vara anului 1703 pentru înlăturarea lui Constantin Duca din domnia 
Moldovei. Sincer sau nu, această luptă s-a dat în numele unei idei: revenirea la domni pămînteni, 
înlăturarea domnilor străini. 

Cronicarii pun accentul pe calitatea de autohton a noului domn; Mihai Racoviţă este înfățișat 
ca tip reprezentativ al boierimii pămîntene: ,„...neam de boier vechiu moldovean...” spune Neculce; 
„neam vechi din boieri de ţară... arăta către patria sa dragoste” adaugă Amiras, iar Pseudo Nicolae 
Costin scrie că în arzul partidei care susținea pe Racoviţă boierii au scris negru pe alb: „să le dea 
domn țării dintre dînşii, că s-au săturat de domni străini”. 

Să precizăm acum datele urcării pe tron a noului principe. 

Domnia lui Constantin Duca încetează în ziua de 26 iunie cînd începe căimăcămia logofătului 
loan Buhuş. Din pricina tulburărilor militare din Țarigrad - care au dus la depunerea şi apoi la 
uciderea sultanului Mustafa - soluționarea succesiunii la tronul moldovean a fost tărăgănată. 
Cronica atribuită lui Nicolae Costin afirmă că investitura lui Mihai Racoviţă a avut loc în ziua de 23 
septembrie 1703. Mai aproape de adevărata dată ni se pare un raport venețian din 12 septembrie, în 
care se spun următoarele: „Noul principe al Moldovei, anume Mihai Vodă, a sărutat poala 
sultanului şi i s-a dat voie să plece în Moldova. Audienţa a avut-o în minunata grădină zisă Sarai 
Bamu, care se află la capătul seraiului, deasupra mării.” 

Deci Mihail Racoviţă a fost căftănit în primele zile ale lunii septembrie. Au urmat apoi 
cunoscutele peripeții ale luptei duse pentru depunerea lui Duculeţ, aşa încît intrarea în laşi, la 
domnie, are loc abia în 19 noiembrie 1703.” Iată cum şi-a întocmit Mihai Vodă curtea: Antioh Jora, 
logofăt; Iordachi Ruset, vornic al Țării de jos; Lupu Bogdan, vornic în Țara de sus; Lupu Costaki, 
hatman; Manolachi Ruset, postelnic; Ilie Frige-Vacă, spătar; Mavrodin, paharnic; Paladi, vistiernic; 
Dumitraşco Ursachi, stolnic şi pe fratele său Dumitraşco Racoviţă, vel comis. Despre personalitatea 
noului domn ştim relativ puţine lucruri. Fusese spătar sub Antioh, care îl prețuia. Chiar după ce a 
murit soţia lui (Safta Cantemir, sora lui Antioh şi Dimitrie), Racoviţă a fost păstrat şi mai departe în 
boierie. 

Sînt două izvoare de care trebuie să ţineţi seama pentru această domnie: cronica lui Neculce 
şi cronica zisă a lui Neculaie Muste. Primul nu este destul de obiectiv, fiindcă a fost un credincios al 
Cantemireştilor şi urgisit de Racoviţă; al doilea - Muste - este prea laudativ. Să le citiţi pe ambele şi 
veţi face foarte uşor o medie între ele. 

Muste spune că „...dintiiaş dată s-au arătat cu fire blîndă către toți şi fără nici o mîndrie”. Un 
fapt asupra căruia insistă este bucuria boierilor că a încetat atmosfera de teroare în care domnise 
Duculeţ: „Şi dintre boieri nimeni nu era în prepus, sau în vre-o grijă, ce era pace şi linişte între toți”. 
Sau „cari dintre boieri n-au încăput la boierie, pe toți îi avea la cinste şi aveau trecere”. Din întregul 
cronicii lui Neculaie Muste se desprinde caracterul patriarhal, democratic, pe care l-a avut la început 
domnia lui Mihai Vodă Racoviţă. „Şi domnia Țara cu cumpăt bun, şi la judecată foarte cu dreptate 
şi nimănui nu-i era poprită uşa; ce care cu treabă sau nevoie ar fi avut, nu numai boieri, ce şi din cei 
proşti, prea lesne intra de-şi isprăvia lucrurile lor; tutulor le zicea pre nume şi judecata o cerea foarte 
cu de-amănuntul”. 
aparținea vechii boierimi, dornică să-şi țină rangul, să-şi apere privilegiile în faţa tendinţelor 
nivelatoare ale străinilor. El vede în regimul lui Racoviţă - la dreptul vorbind al Cupăreştilor şi 
neamurilor lor - un regim de degradare a Curţii şi a bunelor tradiții. Este atitudinea din toate 
vremurile şi de oriunde a vechilor artistocraţii față de transformările pe care le impune înrîurirea 
metecilor. Iată cum judecă Neculce: „Cineşi de capul lui cum vrea, aşa făcea. Şi slugile lui cele din 

boierie erau mari şi tari şi obraznici, după cum este firea mojicească. Intra în casă şi cu treabă şi fără 
treabă, şi cu vreme şi fără vreme, cînd le era voia, de nu sămăna curtea nimica a domnie, de atîta 
obrăznicie ce era. 

Iar Mihai Vodă, precum se arăta în boierie, iar atuncia toți părea că este un om zălud. Şi se 
mira cum a face, ca să le poată intra în voie tutulor, şi nu le mai putea intra în voie.” 

Dar Mihai Racoviţă s-a arătat, după vechile tradiții ale ţării, un domn gospodar cu moravuri 
sănătoase, cu grija sufletului şi frică de Dumnezeu. El dărîmă visteria de lîngă biserica cea mică din 
curțile domneşti (zidită de Ştefan Vodă Tomşa) precum şi temniţa de sub ea - un fel de beci unde 
erau închişi tilharii. „Ce socoti Mihai-Vodă că nu este bine şi cu tihnă să fie biserica mică la curte, 
că mazilii şi slujitorii n-au unde să încapă, nici este cu cale să fie temniţă sub biserică.””” Mai face o 
biserică de lemn - cu hramul Sf. Lazăr - în ograda vămii, lîngă casele părinților săi (ale vornicului 
Ion Racoviţă). Şi Doamna Ana drege şi şindrileşte Mitropolia stricînd localul de petreceri lumești 
care se găsea sub biserică: „Tocmit-au şi Ana Doamna lui Mihai Vodă altă biserică, ce este pe uliţa 
mare, unde au fost întîi Mitropolia, care şi acuma se numeşte Mitropolia Veche, au tocmit-o şi au 
acoperit-o şi i-au făcut catapetiasmă şi toate ce au trebuit, şi au aşezat preoți pentru veşnica 
pomenire a lor, că era de atîta vreme pustie... Ce toate acestea le-au stricat Doamna, şi au rămas 
biserica iară în cinstea sa, ca un lucru sfințit al lui Dumnezeu...” 

Despre Ana - soţia lui Mihail Racoviţă - ştim mai mult decît trebuie, datorită indiscreţiilor lui 
Dimitrie Cantemir. Ura acestuia împotriva lui Racoviță se răsfrînge şi asupra Doamnei. Ana era 
renumită pentru frumuseţea ei. În Istoria Ieroglifică, Cantemir nu se dă îndărăt chiar de la unele 
grosolănii în patima sa batjocoritoare împotriva fostului său cumnat. Caricaturizează pe Racoviţă şi 
ofensează cinstea Anei. La început îi face o descriere de unde se vede că admira frumuseţea ei: „Cu 
sulegeat trupul, cu albă pieliță, cu negri şi mînioşi ochi, cu subțiri degeţele, cu iscusit mijlocelul şi 
cu rotun- jior grumăgiorul”. Şi mai tîrziu adaugă: „pentru care multe suflete fură topite şi multe 
inimi fură arse în zadar”. 

Sub influenţa Vulturului (Brîncoveanu) Ana a fost măritată după Cămilă (Racoviţă), care face 
pe Cantemir să exclame: „O, Doamne şi toţi cereştii, lucru ca acesta cum şi în ce chip a-l suferi ai 
putut!” 

Ni s-a păstrat o corespondenţă a Anei Racoviţă, publicată în Convorbiri literare (1911) de 
Demostene Russo. Din această corespondenţă se poate reconstitui îmbrăcămintea unei elegante din 
Moldova la finele veacului al XVII-lea. Dar totodată se mai poate vedea că găteala Domniței Ana 
costa cam mult pe bietul Mihai Vodă. Recomand, îndeosebi domnişoarelor studente - cu titlu de 
pură curiozitate! - lectura acestor scrisori. 


Atotputernicia lui Iordachi Ruset şi a neamurilor sale. Partidul. Mihail Racoviţă - deşi tip 
reprezentativ al vechii boierimi moldovene - a domnit înconjurat de cei mai reprezentativi dintre 
capii boierimii greceşti. în mîna acestora sînt dregătoriile cele mai importante. Îndeosebi, Iordachi 
Ruset şi neamurile sale - Cupăreştii - sînt factorii politici hotărîtori. Trebuie să recunoaştem însă că 
se întîmplă cu această familie un proces asemănător aceluia prin care trecuseră în Ţara Românească 
Cantacuzinii. Pe măsură ce se înrădăcinau în ţară - prin cumpărare de moşii şi încuscriri autohtone - 
ei îşi însuşeau sentimentele şi ideile mediului moldovenesc şi alcătuiau în jurul lor un partid 
viguros, care a făcut - pe lîngă multe intrigi pătimaşe şi răsturnări domneşti - însemnate servicii 
statului. Neculce - care este potrivnic lui Racoviţă - spune în cronica sa, vorbind de atotputernicia 
lui Iordachi Ruset. 

„lar mai ales, şi mai de cinste era Iordachi Ruset Vornicul; ce vrea el şi ce poruncea el, aceea 
se făcea şi de Mihai Vodă”. Şi fiindcă şi-a căsătorit feciorul (Nicolae) cu Ancuţa Brîncoveanu, acest 
aventurier înzestrat cu însuşiri incontestabile, s-a legat şi mai mult de mediul nostru românesc. Că 
nutrea ambiţii mari, nu mai încape îndoială; o veți vedea şi din prelegerile viitoare. Neculce ne 
spune - vorbind de logodna fiului său Nicolae Ruset cu Ancuţa Brîncoveanu - că Iordachi era 
„lacom de cinste”, adică de mărire. Dar era încă mai lacom de avere. Astfel, în dieta sa, el spune că 

a venit în ţară cu 50 de pungi de bani şi ajunsese destul de repede cel mai bogat om din Moldova. 
Avea moşii prin toate județele ţării - afară de Bacău şi Cernăuţi. Stăpînea 82 sate întregi (fără cele 
30 de sate date fiicei sale Safta), 13 jumătăţi de sate şi moşii în alte 71 de sate; apoi vaduri de moară 
în alte 7 sate şi 9 vii. Şi pentru ca să vă dați seama cum se realizau aceste latifundii, vă rog să 
rețineți că 61 din aceste moşii erau făcute de la răzeşi. Restul au fost cumpărate de la diferiți 
membri ai familiilor Buhuşi, Cantacuzino, Sturza, Stîrcea etc. Cele mai multe dintre aceste moşii le- 
a cumpărat între anii 1690-93 (sub Constantin Cantemir) şi prin 1697-1700 (în vremea lui Antioh 
Vodă). Vedeţi dară cîtă dreptate are Neculce cînd acuză „trădarea” lui Iordachi Ruset fată de 
Cantemiresti. 

Judecînd atent alcătuirea curții lui Racoviţă (dregătorii) îți dai seama îndată că domnul era 
prizonierul familiei şi partidului închegat de Iordachi Ruset. Astfel, Mihalache şi Scarlatache Ruset 
erau capuchehaiele; Iordachi era vornic de Ţara de jos (făcînd legătura cu muntenii şi cu 
Brîncoveanu), Manolache Ruset era vel postelnic. În afară de fraţii, fiii - avea cinci fete şi cinci 
băieți! - şi nepoții lui, el mai avea de partea sa - prin încuscriri - pe cele mai de seamă familii 
moldoveneşti din acea vreme. Astfel, vel logofăt era Antioh Jora, socrul lui Iordachi Ruset (fiul lui 
Lascarache); vel vornic de Țara de sus era Lupu Bogdan, socrul lui Constantin Ruset; hatman era 
Lupu Costache, socrul Ilenei Ruset; vel comis era Dumitru Racoviţă. 

Vă rog, de asemenea, să rețineți faptul că domnul însuşi era văr primar cu soţia lui Iordachi, 
Safta Ruset; că Manolache Ruset era cumnat cu fostul caimacam loan Buhuș (una dintre cele mai de 
seamă familii boiereşti ale Moldovei) şi că unul dintre feciorii lui Iordachi (Constantin Ruset) ținea 
în căsătorie pe fiica puternicului boier Lupu Bogdan hatmanul. 

În aceste condiţii, îl putem crede pe Neculce cînd spune că ceilalţi boieri „....nu puteau încape 
de Cupăreşti, adică de Ruseteşti şi de neamurile lui Mihai Vodă şi de slugile lui.” Uzul de putere 
nelimitată aduce adesea abuzul. Aşa s-a întîmplat şi în Moldova. Caracterul domniei de partid iese 
tot mai mult în evidență; încep chiar persecuțiile personale, care fac pe cronicar - el însuşi năpăstuit 
- să se teamă că familia Cupăreştilor urmăreşte - la adăpostul lui Racoviţă - aceeaşi situaţie 
preponderentă şi chiar exclusivistă pe care în Muntenia o aveau (prin Brîncoveanu) Cantacuzinii. 
„Şi începură a sfătuire să stingă pe boierii cei străini să rămiie numai neamul lui şi cu Cupăreştii, 
precum au făcut Şerban Vodă şi Brîncoveanul Vodă, domnii munteneşti, de au stins pe cei străini, 
de au rămas numai neamurile lor, Cantacuzineştii.”*9 


Partidul şi dările. Mihai-Vodă Racoviţă nu era un om bogat. Cheltuise mult la Poartă cu 
domnia şi se îndatorase. Pe de altă parte cererile de bani ale turcilor erau foarte mari. Trebuie să 
rețineți faptul că în timpul acela „se schimbaseră trei viziri şi şapte chihaiele” - ceea ce însemna 
totatîtea reînnoiri de fidelitate cu obişnuitele daruri. Pe de altă parte, „partidul” nu înţelegea - deşi 
era foarte bogat, cum aţi văzut - să ajute pe omul de treabă care servea drept paravan: „ara era 
jumătate scutelnică tot a neamului lui (Racoviţă) şi a Cupăreştilor”. 

Neavînd încotro, Mihai Vodă fu silit - desigur împotriva dispoziţiilor sale naturale - să pună 
„dăjdii grele pre mazili şi pre oamenii Ducăi Vodă şi a lui Antioh Vodă.” '®° 

Între aceşti oameni ai lui Antioh Vodă trebuie să vă amintiţi pe „boiernaşii” şi breslaşii 
tîrgurilor - adică acele elemente aparținînd clasei mijlocii, pe care se întemeiaseră Cantemireştii şi 
ai căror exponenţi politici erau. Astfel, Mihail Racoviţă - care se formase la casa Cantemireştilor, în 
spiritul politicii lor sociale - începu domnia în condiţii patriarhale (democratice chiar) şi o sfirşi în 
spiritul opus, acela al marii boierimi - însetată de privilegii - şi al spiritului îngust de partid. Acest 
lucru făcu să se stingă frumoasele speranţe cu care țara îl primise pe Racoviţă. Popularitatea de la 
începutul domniei se schimbă într-o adevărată ură; ba ceva mai mult: oamenii opuneau oarecare 
rezistență. Nici măsurile luate împotriva vornicilor şi vătămanilor - pe care îi puneau în butuci şi îi 
plimbau pe ulițele Iaşilor - n-au dat rezultatele do rite. În cele din urmă „„... Văzînd că nici cu aceea 
nu-i poate spăria să iasă toţi la ruptă, vîndut-au toate ținuturile la Cochivechi, ciocoilor, ca goştina 

pe oi, pre oamenii cei fără de pecetluitori de ruptă, de nu putea scăpa nici un becisnic de om pre 
nicăieri...” 


Mihail Racoviță şi Constantin Brincoveanu. Aţi văzut că domnia lui Racoviţă se datoreşte 
unui acord stabilit între Iordachi Ruset şi Constantin Brîncoveanu. S-a realizat astfel o veche dorință 
a domnului muntean (şi a cercurilor politice din Bucureşti) de a avea un om credincios pe tronul 
Moldovei. Scopul urmărit - v-am mai spus - era unificarea acțiunii diplomatice a celor două 
principate, comanda avînd-o Brîncoveanu. Prin Racoviță domnul muntean era la largul său. Neculce 
o spune limpede, că în vremea domniei lui Racoviţă, „muntenii ce vreau aceea făceau”. Acelaşi 
lucru ne spune şi cronica zisă a lui Neculaie Muste: „De-a pururea se cercau cu solii ce veneau de 
acolo şi de aici mergeau acolo, şi cu scrisori de-a pururea, că şi rudă îşi erau amîndoi”. 

Această febrilă activitate diplomatică trebuie pusă în legătură, cred, cu noua orientare politică 
a lui Brîncoveanu, către ruşi. Domnul muntean îşi extinsese sistemul lui de curieri şi informaţii şi 
asupra Moldovei. 


8 decembrie 1939 


Prelegerea a XIII-a 


A DOUA DOMNIE A LUT ANTIOH CANTEMIR (23 februarie 1705-31 iulie 1707) 


Reacțiunea  Cantemireştilor împotriva lui Mihai Racoviţă. V-am spus în prelegerea 
precedentă că actul de trădare al boierilor ce ţineau de casa Cantemireştilor, în favoarea lui 
Racoviţă, mîniase rău pe Antioh Cantemir, pe fratele său Dimitrie şi nu mai puţin pe protectorii lor 
din jurul Porții. Ei nu puteau ierta că - printr-o lovitură de teatru dată în zilele „zurbalei” - a fost 
înlăturat de la domnie (în favoarea unui necunoscut) Antioh Cantemir, fiul credinciosului 
Constantin Cantemir, el însuşi om de credinţă încercat în zile grele. Apoi, nu era de neglijat faptul 
că Antioh făcuse ispititoare făgăduieli băneşti căpeteniilor ienicereşti. Dar cînd a văzut că s-a făcut 
căftănirea lui Racoviţă, Antioh n-a mai insistat; cunoscînd moravurile otomane, s-a tras prudent de 
o parte. Într-adevăr, după căftănirea unui nou domn, turcii luaseră obiceiul - stimulaţi de cel ales - 
de a persecuta pe pretendenţii mai primejdioşi prin închisoare, exil şi, uneori, chiar prin ucidere. 
Antioh „văzînd aşa, îndată au dorit să nu cadă la vreo închisoare, şi îndată au lipsit...” Şi, astfel, 
fulgerele persecuției au căzut numai asupra bietului Duculeţ, după cum v-am arătat. 

După ce noul domn a plecat către ţară şi vîlva procesului împotriva lui Duca s-a potolit; după 
ce amintirea darurilor împărțite de Brîncoveanu şi de moldoveni s-a mai şters, Cantemireştii şi 
sprijinitorii lor reîncepură intriga pentru răsturnarea lui Racoviţă. Se pare că au lucrat în cea mai 
mare taină, iar mijlocul de căpetenie - să fi fost şi de data aceasta - tot banii. Cronica zisă a lui 
Muste - favorabilă lui Racoviţă - înregistrează faptul cu multă amărăciune: „,... Pre binele cel de 
obşte, de-a pururea îl răstoarnă nevoinţele cele pre ascuns, şi mai ales la turc; că ce vor să 
isprăvească pravilele, unde domneşte lăcomia banilor? Turcul după obiceiul lui cel nestătător, au 
luat bani de la Antioh Vodă... şi i-au dat domnia, mazilind pe Mihai- Vodă.” 

Mazilirea lui Mihai Racoviţă şi căftănirea lui Antioh au avut loc în ziua de 23 februarie 1705 
pe neaşteptate. Cu toată taina în care s-a lucrat, totuşi Brîncoveanu, cu faimosul lui serviciu de 
informații, a prins de veste şi a înștiințat la vreme pe cei din Moldova (,,... fără de veste veni veste 
din Țara Muntenească cum că au îmbrăcat Antioh Vodă caftan de domnia Moldovei şi Mihai Vodă 
este mazil”!9!), 


Căimăcămia lui Lupu Bogdan (februarie-mai 1705). Vestea mazilirii lui Racoviţă căzu ca un 
trăznet în mijlocul partizanilor lui şi a Cupăreştilor. „Temîndu-se toți de Antioh Vodă, n-au mai 
aşteptat să sosească Capegi-Başa cu mazilia, şi au şi fugit în Țara Muntenească”. Primii care fug 
sînt Iordachi Ruset, fratele său Scarlatachi „şi alți greci mai mici Cupăreşti şi Dumitraşco Racoviţă 
Comisul, fratele lui Mihai Vodă.” 

Ca să apreciaţi o dată mai mult rapiditatea serviciului de informaţii şi de curieri pe care, în 
mare măsură, se întemeia forța lui Brîncoveanu, trebuie să ştiţi că zisul Capegi-Başa (care aducea 
firmanul de mazilire) a sosit la 3-4 zile după curierul domnului muntean. Odată cu capegiul sosi şi 
omul lui Antioh „cu cărţi la Vornicul Bogdan să fie Caimacam.”'% În această slujbă Bogdan a 
dovedit un tact cu totul deosebit. Între altele, el a îngrijit de retragerea netulburată a lui Racoviţă şi a 
luat măsuri să nu pribegească boierii: „Deci căzînd Bogdan caimacam, grijit-au pe Mihai Vodă cu 
de toate deplin. Cele ce i-au trebuit şi de cîte au poftit, şi-au luat cu îndestul. Şi au purces cu mare 
cinste Mihai Vodă ca un domn. N-au lăsat Bogdan Vornicul pre nime să-i facă vreo gîlceavă sau să- 
i grăiască vreun cuvînt împotrivă. Pînă şi bucatele ce au avut Mihai Vodă, au lăsat de şi le-au luat. 
Şi pre unii din slugi ce au avut din boierie i-au lăsat cu bună pace, de au mers în Ţara Muntenească. 
Şi i-au dat Brîncoveanul Vodă o moşie, de au ţinut Mihai Vodă bucatele acolo.”1% 

Din Muntenia, Mihai Racoviţă s-a dus la Constantinopol pentru a se dezvinovăţi. Dar Antioh 
Vodă, pentru a-l compromite cu totul în ochii turcilor, a chemat la Constantinopol cîțiva boieri 

moldoveni „de au piîrît pre Mihai Vodă pentru două biruri şi pentru două bairamlicuri, că le-au luat 
din țară cînd au fost domn şi la vistieria împărătească nu le-au dat...” Cu această pîră „l-au rămas” 
pe Mihai Vodă, şi, astfel, turcii l-au închis. Neculce spune că pe atunci, aflîndu-se la 
Constantinopol, „am văzut acea pîră”. 

V-am spus că în vremea aceea, se afla în solie la Iaşi Torna Cantacuzino, poate pentru unele 
proiecte politice privind Răsăritul. Şi în privința aceasta Bogdan procedează cu mult tact. Trimite 
îndată oameni după el la Hangu, unde se refugiase, şi-l îndeamnă să se înapoieze fără nici o grijă în 
Muntenia. 

Mai fugiră şi alți boieri dimpreună cu Torna (ca Ilie Cantacuzino Paharnicul, vărul său şi 
Nicolae Costin Hatmanul). Cronica ne spune că „s-a dus (Torna) la Ţara lui cu pace (...) iar ceilalți 
s-au întors înapoi la casele lor fără de nici o grijă.” "° Chiar Panaiotache Morona, care se refugiase 
în Țara Leşească, este chemat înapoi, iar Bogdan îl ia asupra sa față de Antioh „că nu i-a fi 
nimic.” ° Căimăcămia lui Bogdan a durat aproape patru luni de zile ceea ce înseamnă foarte mult 
pentru acele timpuri. în toate măsurile luate se vede înțelepciune şi moderație. Dealtfel, 
instrucţiunile lui Antioh Cantemir însuşi erau în acelaşi sens. 

Este interesant să ştiţi că Panaiotachi Morona (care a avut un rol aşa de important la urcarea 
în scaunul Moldovei a lui Racoviţă şi la înlăturarea lui Antioh) este trimis să întîmpine pe acesta în 
Dobrogea! „Şi atunce, puţintel l-au mustrat Antioh Vodă pre Panaiotachi şi apoi l-au iertat şi-l ţinea 
în mare cinste şi milă, căci era om harnic la slujbe, de ştia rîndul turcilor, după cum s-au scris mai 
sus. Slujea şi Panaiotachi ca un grec, după cum îi îmbla vremea.”% 

Ceea ce trebuie remarcat este imposibilitatea în care se găseau domnii de a se descătuşa de 
înrîurirea acestor elemente constantinopolitane care, cum spune Neculce, „ştiau rîndul turcilor şi 
erau harnici la slujbe”. Într-adevăr, legătura între Poartă şi Principate se făcea aproape numai prin 
aceşti auxiliari greci. Ei ajung o forță permanentă în rosturile țării, în vreme ce domnii sînt din ce în 
ce mai trecători. 


Împăcarea Cantemireştilor cu Brîncoveanu. Constantin Brîncoveanu, care sprijinise ideea 
domniei pămâîntene în Moldova, în persoana lui Mihai Racoviţă, văzînd succesul lui Antioh, face 
obişnuita lui politică de adaptare la realități. Trimite la Constantinopol pe vărul său, Ștefăniță 
Paharnicul Cantacuzino (feciorul Stolnicului Constantin Cantacuzino) spre a propune lui Antioh o 
împăcare a celor două familii, a Cantacuzinilor (reprezentați prin el) şi a Cantemireştilor. „... De au 
stătut de au făcut pace la Țarigrad lui Antioh Vodă cu Brîncoveanul, cu giurămînt înaintea 
Patriarhului, ca să nu se mai pîrească la Poartă unul pre altul, să nu mai strice ţerile cu cheltuială, şi 
încă să se agiute unul pre altul cu prieteşug, şi pentru Mihai Vodă să nu se mai pue Brîncoveanul 
Vodă să-l scoată la domnie, şi lui Dumitraşco Beizadea, fratele lui Antioh Vodă, încă să-i dea 
Brîncoveanul Vodă pre an cîte zece pungi de bani pentru chiverniseala lui, ca să se odihnească în 
Țarigrad la casa lui cu pace şi să nu mai îmbie mestecînd pre Brîncoveanul Vodă că i-au smintit 
Dumitraşco Beizadea domnia pentru multă cheltuială şi pagubă ce-i făcea totdeauna.”!% 

V-am spus că Brîncoveanu simţise adesea, la Poartă, loviturile lui Dimitrie Cantemir. Pentru 
a-l cîştiga de partea sa, el îl plăteşte cu bani. 

Constantin Brîncoveanu mijloceşte şi împăcarea lui Iordachi Ruset şi a Cupăreştilor cu 
Cantemir „ca să slujească lui Antioh Vodă cu dreptate...” Neculce priveşte cu mult scepticism 
această împăcare: „Şi aşa au ţinut de bine această pace, precum ţin cîinii Vinerile...” 110 

De data aceasta, raporturile între moldoveni şi Brîncoveanu se strîng şi prin încuscriri. Astfel, 
în mai 1705 - pe cînd Antioh Vodă sosea la Iaşi, Lupu Bogdan hatmanul vine la Bucureşti într-o 
misiune de prietenească notificare a urcării lui Antioh în scaun. I se răspunde cu o solie din 

Muntenia, condusă de Şerban Greceanu, care aduce şi propunerea de căsătorie între fiica lui Antioh 
şi al doilea fiu al lui Brîncoveanu. în 20 ianuarie 1706, fiul cel mai mare al voievodului muntean, 
Constantin (Dinu) se căsătoreşte cu Aniţa, fiica Vornicului loan Balş din Moldova. Deci a doua 
căsătorie. Ambele aveau, fireşte, un tîlc politic. 

În mai 1706, are loc un tratat „de dragoste şi vecinătate” între Brîncoveanu şi Cantemir la 
Focşani. Acest tratat ni s-a păstrat în copie.!!! Delegații munteni sînt: Ştefan Cantacuzino, mare 
Paharnic, Şerban Prisăceanu Comisul şi Căpitanul de margine Damian. Delegații moldoveni: loan 
Buhuş, Mitre Apostol şi Dimitrie Macri, starostele de Putna. Se fixează un hotar „pe unde a fost de 
vac” apa Şiretului, care va fi adusă (unde este cazul) în albia cea veche. Sînt opriți muntenii de a 
trece prin „pădurile Moldovei” şi a tăia lemne într-însele; vitele să nu mai calce hotarul; cumpărarea 
de moşii dintr-o parte într-alta se opreşte şi nici muncitorii la vii să nu treacă dintr-o parte într-alta; 
oamenii care fug „pentru greul dăjdiilor ori dinspre o parte, ori dinspre alta, să fie în pace de 
rămăşiți”; dar pe zapcii strîngători de bani domneşti, care vor fugi, să-i prindă ca să înapoieze banii. 

Cu bună dreptate spune d. N. Iorga, acest tratat între moldoveni şi munteni „arată mai bine 
decît orice fraze cît de nefireşte grele şi de neînțelepţeşte ascuţite erau împrejurările la acest hotar 
trecător dintre două state româneşti, pe care nimic nu le osebia decît o întreagă tradiţie de 
separatism şi de lupte.”!!? 


Politica internă. Curtea. Venind în Ţară, Antioh a avut satisfacția să găsească toate bine 
rînduite de vrednicul său cumnat Lupu Bogdan. A treia zi de la sosire el îşi întocmi curtea, după 
cum urmează: Antioh Jora, vel logofăt; Lupu Costaki, vel vornic al Ţării de jos; Neculaie Costin biv 
vel hatman, vel vornic al Ţării de sus; Lupu Bogdan Hatman; Macsut, vel Postelnic; Ilie 
Cantacuzino, vel Spătar; Savin Smucilă, vel Ban; Dabija vel Paharnic; Lupu Colivaru, vel 
Vistiernic; Ion Sturza, vel Stolnic; Gheorghiţă Serdaru, vel Comis. 

Vă atrag luarea aminte asupra unei dregătorii al cărei rost acum se defineşte la curtea 
Moldovei. Este vorba de bănie. Cronicarul spune limpede: „De atunci se aşează această boierie cu 
temeiu în Moldova”. Rangul ei venea după Spătarul cel Mare. Ca venit i s-a hotărît „cîte un ban de 
drobul de sare de la Ocnă”. Neculce adaugă că bănia mai fusese şi altădată „la vreun Domn”, însă 
rostul ei nu era bine definit („uneori şedea mai sus, iar alteori mai jos”). '"? 

Acela însă pe care se întemeia mai mult domnia lui Antioh era - spune Neculce - cumnatul 
său Bogdan Hatmanul (,,...toate trebile şi chiverniselile țării erau după dînsul”). 

Dar acest vrednic bărbat - care prin firea lui şi înțelepciunea de care dădea dovadă în 
cîrmuire, s-a ridicat mult deasupra celorlalți contemporani ai săi din Moldova - era bolnav de luni 
de zile. Boala aceasta s-a agravat în timpul călătoriei lui, ca sol, în Țara Românească. După ce s-a 
înapoiat la Iaşi, „din pat nu s-au mai sculat şi în scurtă vreme au murit.. .”11* 

Cronicarul ne spune că „la moartea lui multă jale au avut Antioh Vodă şi toată boierimea şi 
ţara”. Era adevărat „boier de Moldova, cap întreg, şi cunoscător la judecăţi, şi drept, şi vrednic la 
toate trebile, cu înţelepciune, pentru care tuturor le-a părut rău de păgubirea ce au păgubit ţara”. 

Pentru Antioh Vodă, moartea lui Lupu Bogdan a fost o pierdere cu adevărat ireparabilă. 
Dealtfel, această a doua lui domnie se va resimți de lipsa unui atare colaborator „iară mai cu 
dinadinsul lui Antioh Vodă i-au rămas rană nevindecată, că i s-au schimbat lucrurile şi i s-au 
micşurat chiverniseala, cu multe amestecături, nu precum era în domnia dintîi.” 115 

Dar moartea lui Bogdan a însemnat totodată triumful lui Panaiotaki Morona, cunoscutul 
intrigant şi aventurier politic - de care v-am mai vorbit - şi a lui Ilie Cantacuzino, vistiernicul. 
Elementul autohton pierde deci unul dintre puţinele elemente de elită, iar cîrmuirea ţării intră pe 
mîinile celor doi boieri greci. Neculce spune că „se potriveau amîndoi într-o fire, după cum se zice: 

calul rîios găseşte copaciul scorţos; iuți, mîndri, mincinoşi, făţarnici, jurători pentru fiece, 
amăgitori...»!15 

Mai trist era însă faptul că aceşti doi venetici „îl chiverniseau pre Antioh Vodă” în aşa fel că 
părea cu totul alt om: „îl întorsese pre Antioh Vodă de li se potrivia”. Cu multă tristeţe îşi aduce 
aminte Neculce de firea şi apucăturile arătate de domn în prima domnie cînd „nimeni nu-l putea 
întoarce din dreptate la judecată, nici iubea minciunele”. Puterea de insinuare a lui Panaiotachi 
Morona era într-adevăr extraordinară şi se bizuia pe o mare putere de prefăcătorie, insesizabilă 
pentru firea dreaptă, onestă a lui Antioh. De aceea şi Neculce reflectează: „Că mai toți Domnii sînt 
buni; numai, se întîmplă de se află de acest fel de oameni de se lipesc mai lesne mai la toți Domnii, 
de le strică hirea cea bună”. 

Ieşirea cronicarului împotriva acestor constantinopolitani care aveau darul de a pătrunde uşor 
în intimitatea domnilor („se lipesc mai lesne, mai la toți domnii”) nu reflectă supărarea unui 
paraponisit şi nici ura unui vrăjmaş al lui Antioh Vodă; dimpotrivă, Neculce era un devotat şi un 
admirator al Cantemireştilor, iar personal avea motive să fie mulțumit, căci tocmai fusese înaintat: 
din Sluger fusese făcut mare Spătar. 

Prelegerea a XIV-a 


A DOUA DOMNIE A LUI ANTIOH CANTEMIR 
(Continuare) 


Politica internă. V-am spus şi altă dată că familia Cantemireştilor avea origini răzăşeşti; ei nu 
aparțineau deci marii boierimi. Neculce, un prieten al lor, nu se sfieşte s-o spună (,,... Au fost de 
oameni proşti”). Lui Cantemir-tatăl i-a plăcut chiar să se înconjoare cu oameni ridicaţi din clasa 
căreia el însuşi aparținea (,...că erau la curtea domnească boiernaşi tot feciori de mojici”). 
Nobilimea ţării era, fireşte, foarte supărată de faptul acesta, dar Constantin Vodă Cantemir le-a dat 
faimosul răspuns, că „Domnul face neamurile, Domnul le stinge”. 

Antioh Vodă a fost şi el - încă din prima domnie - binevoitor faţă de „boiernaşii tătîne-său”. 
În a doua domnie, el făcu vistiernic pe unul dintre aceşti „oameni nuoi” anume Lupul Colivarul. 
Boierii însă „văzîndu-l că este de neam prost, li se stricară inimile tuturora, şi voia...”!!” Pînă la 
urmă îl scoaseră şi astfel Antioh Vodă dădu vistieria pe mîna lui Ilie Cantacuzino. 

Vă spuneam şi în prelegerea trecută, că moartea lui Lupu Bogdan a fost adînc simțită de 
Antioh. Acum nimeni nu înfrînează pe Panaiotaki Morona şi pe Ilie Cantacuzino. Este adevărat că 
apăsarea fiscală avea şi altă cauză, nu numai lăcomia celor doi dregători greci. Antioh Vodă el 
însuşi avea nevoie acum de bani pentru a-şi acoperi datoriile făcute la Stambul pentru obţinerea 
domniei. Neculce, atît de favorabil altădată domnului, o spune: „,... Scoase Antioh Vodă nevoi grele 
pe Ţară, că avea şi datorii la Țarigrad”. Între altele, el pune fumăritul „cîte un zlot de toată casa”; şi 
mai făcu Ilie Cantacuzino „obiceiu în Țară care n-au mai fost... vădrărit” cîte doi bani la vadra de 
vin. 

Cu astfel de dregători - ca Panaiotachi Morona şi Ilie Cantacuzino - fiscalitatea apasă asupra 
păturilor de jos ale societăţii: „... însă (vădrărit) dau numai țăranii; iară boierii cei cu boierii şi alți 
boieri mazili, de la Agă în sus, n-au dat vădrărit.” 115 

Aceste metode erau nepotrivite cu firea lui Antioh. „Mult s-au apărat Antioh Vodă, şi nu vrea 
să facă acel obiceiu; numai nu-l putea, ci-l îndemnau Panaiotaki şi Ilie Vistiernicul”. Apoi au scos 
cornăritul, cîte un leu „de tot boul de negoț”. 

Nu trecu mult şi boierimea începu să simtă şi ea plăcerea de a avea vistiernic de viță nobilă: 
„O îndesia cu dăjdii grele şi cu împrumute dese, şi nu le mai da, şi-i cam asupria Ilie Cantacuzino, şi 
cam pre pizmă, şi nu le făcea dreptate...” Toate se făceau sub pretextul datoriilor ce avea domnul 
la Constantinopol, dar pînă la urmă „datoriile i-au rămas neplătite”, căci Ilie Cantacuzino mînca tot 
„ŞI fățiş şi furiş”. 

Neculce îşi exprimă credinţa că Antioh simţise mişeluile lui Ilie Cantacuzino însă „pentru voia 
muntenilor, fiindu-le rudă, îl tolera pe vistiernic şi fărădelegile lui”. 

Dar în celelalte izvoare narative - cum ar fi de pildă în cronica ce s-a atribuit lui Nicolae 
Costin - stoarcerile fiscale ale lui Antioh sînt date în vileag cu mai puţină cruţare pentru domn. lată 
cum înfăţişează lucrurile această cronică: „,...într-această toamnă (1706) s-au izvodit şi vedritul pe 
vin în toată țara unde sînt vii, de au dat toți cîte doi bani de vadră, care acest obiceiu a purces de 
atunce ca un pojar viilor, pe cum vei citi înainte la rîndul său; că apoi Mihai Vodă l-a adaus pînă în 
patru bani de vadră; doi bani cela ce vinde şi doi bani cela ce cumpăra, eară carele nu vinde plăteşte 
singur acei patru bani de toată vadra”. 

Aceeaşi cronică spune că „osebit de aceasta au mai eşit şi alt obiceiu nou, anume fumăritul, 
tot într-acest an (1706) cîte duoi orți de casă, şi de grajd cine avea, sau de poeată iar doi orți. Iară la 
ţară au dat oamenii fumărit cîte 1 zlot de casă.”!!? Antioh Vodă a ocrotit, sub raportul fiscal, 
mănăstirile: „Le-au făcut şi testament, carele l-au legat cu mare blestem, împreună cu Arhiereii țării, 
şi cu tot sfatul său, de la mare pînă la mic iscăliți, cum să nu mai fie amestecate la dări cu țara, ci să- 
şi plătească rupta pe sferturi...” 

În general, Antioh Vodă a fost judecat mai aspru în a doua domnie. Tuturor cronicarilor le-a 
apărut schimbat, mai violent, mai supus influenţei sfetnicilor răi. Într-una din cronicile scrise asupra 
acestei vremi se spune: „într-această domnie s-au arătat Antioh Vodă mai straşnic, care fire întîi nu 
o arătase, şi nici pe boieri nu-i avea în cinstea şi în dragostea ce arătase întîiu. ŞI zic unii că acest 
sfat să-l fi dat Panaiotaki Postelnicul şi Ilie Cantacuzino Vistiernicul să-şi schimbe firea, să se arate 
mai straşnic; dară nemic folos din sfaturile lor n-au văzut.” 

Dar mai vinovate decît sfaturile sfetnicilor răi erau împrejurările. Turcii urmăreau cu 
îngrijorare crescîndă acţiunea militară a lui Petru cel Mare şi începuseră - după cum v-am mai spus 
- să ia măsuri pentru întărirea Nistrului. Tighina devine centrul militar de căpetenie. Acum şi 
mutarea saraskierului lusuf Paşa de la Babadag este un fapt împlinit. 

Cronica lui Pseudo Nicolae Costin înregistrează faptul: „... Acu şi-au mutat şi lusuf Paşa 
Saraskerul din porunca împărătească scaunul Serdariei din Babaoa la Tighina de s-au aşezat”. 
Bineînţeles, lucrul acesta readucea Moldova în trista situație dinaintea Păcii de la Carlowitz, pe cînd 
turcii stăpîneau Camenița. „De atunci - spune aceeaşi cronică - au căzut mai cu dinadinsul tot greul 
asupra țării Moldovei, de cară în toți anii piatră şi bolovani, dară fîn şi lemne? De le trebuie o 
doagă, o sită, încă aleargă la Moldova, carea vedem că nici un bine nu va fi de Moldova săraca!”12 

Cum întăririle se făceau de la Tighina pînă la Cetatea Albă, vă închipuiți cît lemn, piatră şi 
săpătura trebuiau turcilor. Şi, bineînţeles, toate trebuiau făcute, cum spune Neculce, „cu mare grabă 
şi cu mulţi zapcii”. Ca de obicei, Antioh a pus şi de data aceasta multă energie pentru împlinirea 
lucrului. Au muncit orheienii şi lăpuşnenii - cărora li s-au adăugat „seimenii din curte” toată vara, 
pînă în iarnă la tăiatul lemnului. Silinţa cea mai mare se depunea la refacerea Tighinei care, în 
planul defensivei otomane în calea unui eventual atac rusesc, avea un rol important. Neculce 
observă încă o dată, în cursul povestirii sale, că Iusuf Paşa Saraskierul „îl grăbea din cale afară (pe 
Antioh Vodă) cu lemnul cetăților”. 

Lucrările şi cheltuielile ce făcea la Nistru au împiedicat pe Antioh Cantemir să-şi realizeze 
dorința de a reface biserica domnească din tîrg de la Hîrlău,,care este zidită de Ştefan Vodă cel 
Bun”. Voise să o facă mănăstire, s-o înzestreze, şi să o închine Sfîntului Munte. Dar greutăţile ce au 
venit asupra sa şi a ţării nu i-au lăsat răgaz pentru această operă. Totuşi a făcut ceva şi pentru grija 
sufletului. A rezidit din temelie, în piatră, vechea mănăstire de lemn de la Milcov „ce se chiamă 
Mira”, - pe care o ridicase tatăl său Constantin Cantemir. 


Lupta lui Mihai Racoviţă pentru răsturnarea lui Antioh. În vremea aceasta, avu loc la Poartă 
primul atac al lui Mihail Racoviţă împotriva lui Antioh. Din închisoare, fostul domn trimite un arz 
Sultanului, în care pîrăşte pe Antioh Vodă că a indus în eroare Poarta prin afirmația că el ar fi luat 
„două biruri şi două bairamlicuri” din ţară, şi că Vizirul „l-au scos din domnie fără de nici o vină şi 
au pus pre Antioh Vodă fără de voia ţării.” 

Vizirul, văzînd aceasta, dă de ştire lui Antioh să-i trimită oameni buni de pîră ca să nu rămînă 
ruşinat față de împărat şi să se apere de acuzația lui Mihail Racoviţă. 

„Antioh Vodă îndată alesă de trimisă cîţiva boieri, pe care îi ştia că sînt cu împotrivire la 
Mihail Vodă şi cîțiva breslaşi, megieşi de ai lui Mihai Vodă, vasluieni, tot de cei buni de gură şi de 
pîrît. ŞI s-au pîrît de față înaintea divanului împărătesc. Breslaşii în gura mare striga: «Vîndutu-ne- 
ai! Vîndutu-ne-ai! Vîndutu-ne-ai la cochii vechi ciocoilor ca pre mascuri şi ca pre oi.» Care numai 
ce huia divanul împărătesc şi se mira toți paşii şi agalarii de pîra ce-i dau acei breslaşi lui Mihai 
Vodă”. 

Astfel, atacul lui Racoviţă nu reuşi, iar turcii îl închiseră din nou. 

Dar curînd după aceasta vizirul Baltagi, protectorul lui Antioh, fu mazilit şi în locul său fu 
ridicat Ciorlu-Paşa Silihtanul, „care se tîmplase de era prieten lui Mihai-Vodă”. Noul vizir scoase 
pe Mihai Racoviţă de la închisoare. Acesta fu semnalul mişcării partizanilor săi din Moldova, mai 
exact a partidei Cupăreştilor. Acum intră în acțiune Iordachi Ruset. Efectele se văzură îndată; Paladi 
Vistiernicul - cumnatul lui Racoviţă - şi cu Preda Stolnicul fugiră în Muntenia unde se afla 

Dumitraşco Racoviţă, fratele lui Mihai. O bucată de vreme, Brîncoveanu rămase nehotărit, iar la 
cererea lui Antioh de a-i preda pe Paladi, el refuză, dar sili pe fugar să plece la Braşov pentru a 
scoate din bănuieli pe Antioh. Nehotărîrea lui Brîncoveanu apare lui Neculce ca duplicitate: 
„Muntenii erau cu două obraze; arătau prieteşug şi către Antioh Vodă şi către partea lui Mihai 
Vodă; şi aşa politiciau lucrurile de ambe părțile”. 

În vremea aceasta, la acţiunea lui Iordachi aderă şi Ilie Cantacuzino. Bătrânul intrigant politic 
ține corespondenţă cu Mihai Racoviţă şi cu fraţii săi din Țarigrad, scrie lui Paladi în Ardeal pînă ce 
Antioh Vodă îl simte şi îl închide „la vătaful de aprozi, cu mare urgie şi pază”, iar pe Ilie 
Cantacuzino îl scoate din vistiernicie. (Neculce spune că mai tare nu l-a pedepsit de hatîrul 
Stolnicului Cantacuzino din Muntenia „fiindu-i unchiu”.) După ce a plătit 10 pungi, Iordachi fu 
scos din închisoare; în 1707 capătă din nou încrederea lui Antioh, căci venindu-i acestuia ordin să 
plece la Tighina, îl lasă pe Iordachi caimacam, alături de cronicarul loan Neculce, Ilie Catargi şi Ilie 
Cantacuzino. 

Din aceste împrejurări vă puteți da seama o dată mai mult de atotputernicia partidei 
Cupăreştilor şi de acordul în care lucrează acum acest partid cu partidul muntean al Cantacuzinilor. 


15 decembrie 1939 


Prelegerea a XV-a 


A DOUA DOMNIE A LUI ANTIOH CANTEMIR 
(Continuare) 


În ultima prelegere v-am arătat greutăţile cu care avea de luptat Antioh Cantemir în a doua 
domnie. Iordachi Ruset şi partizanii săi îl sabotau şi unelteau la Constantinopol. Cîtă vreme fusese 
mare vizir Baltagi Paşa, el domnise liniştit dinspre partea turcilor. Dar, după căderea acestuia şi 
ridicarea lui Ciorlu Paşa silihtarul - protectorul lui Mihai Racoviţă -, situaţia lui Antioh se înrăutăți. 
Iordachi Ruset, care nu se împăca cu firea autoritară a lui Antioh, înteți intrigile. 


Antioh Vodă şi boierii Moldovei la Tighina. Mazilirea lui Antioh. Din cele spuse la începutul 
prelegerii trecute, ați mai văzut, de asemenea, temerile turcilor de un eventual atac rus la Nistru. Se 
pare că temerile lor crescuseră, de vreme ce în primăvara anului 1707, reluînd în grabă lucrările 
militare pe Nistru, chemară şi pe Brîncoveanu şi pe Cantemir. Brîncoveanu personal reuşi să se 
sustragă acestei obligaţii, trimițînd însă materiale, salahori şi, desigur, daruri grase lui lusuf Paşa. 
Cantemir însă porni pe la finele lui aprilie cu boierimea şi cu oastea - cîtă avea -, aşa cum făcuse ori 
de cîte ori primea ordinul Porții. (La 15 mai judecă, împărțind dreptate, chiar în Tighina.) 

Se pare că în această împrejurare Antioh Vodă, văzînd graba lucrărilor şi neavînd, probabil, 
un număr suficient de lucrători - fiindcă ținuturile vecine fuseseră greu încercate de aceste munci 
îndelungate - a ordonat ca oastea şi boierimea Moldovei să sape cot la cot cu turcii şi tătarii. lar cînd 
a văzut că mîndrii boieri moldoveni nu se îndeamnă îndeajuns, şi lucrul lâncezeşte, a pus personal 
mîna pe sapă, chemînd alături de el şi pe curteni. Ecoul indispoziţiei pe care această ofensă a 
produs-o în sufletul nobilimii moldovene s-a păstrat într-un pasaj al cronicii atribuite lui Nicolae 
Costin. 

Înainte de a vă cita acest pasaj, trebuie să vă amintesc că Antioh Cantemir moştenea, cum 
spune Neculce, firea tatălui său, a răzeşului din Fălciu. Fireşte, în această privinţă erau deosebiri 
mari între domnul Moldovei - cel „de neam prost” - şi aristocratul Brîncoveanu, în vinele căruia 
curgea sîngele vechii dinastii a Ţării Româneşti (Basarabi) şi al Cantacuzinilor. Antioh Cantemir nu 
avea prejudecata - caracteristică nobilimii - a disprețului pentru munca fizică. Pe lîngă aceasta, el 
era stăpînit de un puternic sentiment al datoriei. Cînd alții - turcii sau muntenii - au şovăit în faţa 
greutăților de pătrundere în Camenița şi au voit să se retragă, el a mers înainte şi a vegheat personal 
trecerea convoiului - car de car - peste Nistru. Cunoaşteţi şi alte împrejurări în care firea plină de 
inițiativă, cutezătoare, neşovăielnică a lui Antioh s-a manifestat în mod strălucit. Aceeaşi fire a 
vorbit şi în actul de la Tighina. Cînd a văzut că lucrul merge încet şi-a pus ostaşii la lucru - alături 
de cei turci -, a pus apoi pe boieri, şi, pentru a stimula zelul tuturora prin puterea exemplului, a 
intrat între săpători el însuşi, cu curtenii săi. 

Dar sîntem îndreptățiți a crede că Antioh lua o parte atît de activă şi convinsă la întărirea 
Nistrului şi din considerații politice. Cantemireştii erau partizani - cum am spus şi altă dată - ai păcii 
turceşti. Constantin Cantemir sabotase politica „liberatoare” a lui Sobieschi, fiindcă îşi dăduse 
seama că ieşirea Poloniei la Dunăre şi la Marea Neagră se va face peste trupul Moldovei, cu 
sacrificarea existenţei ei politice. 

Cu prilejul Păcii de la Carlovit, Antioh a putut aprecia valoarea conservativă pentru statele 
noastre, a sistemului politic otoman. Într-adevăr, turcii au refuzat să cedeze polonilor Moldova, pe 
motivul că țara e volnică, n-a fost cucerită de ei cu sabia, ci li s-a închinat; de unde obligaţia de a o 
apăra împotriva oricui. Dealtfel, aceeaşi politică face în Ţara Românească şi Brîncoveanu; şi el 
sabotează imperialismul austriac îndată ce îşi dă seama de primejdia ca Muntenia să fie înghițită. 

Faţă de ruşi, în perioada aceasta imperialistă, dominată de figura lui Petru cel Mare, frații 
Cantemir au avut aceleaşi temeri ca în faţa înaintării polone sau germane. Din analiza atentă a 
tratatului încheiat de Dimitrie cu Petru cel Mare (trei ani mai tîrziu) se vede grija că ruşii ar putea 
trece peste Nistru provincializînd Moldova. 

În concluzie, apărînd Tighina, Antioh Cantemir o făcea cu convingerea - exprimată altă dată 
în fața Cameniţei - că apără Moldova. El nu era, cum n-a fost dealtfel nici Dimitrie, omul jocului 
dublu. Cum vă spuneam acum cîteva momente, întîmplarea că a pus oastea şi pe boieri să sape la 
întărituri - dînd el însuşi exemplu - a jignit mîndria nobilimii moldovene, mai ales că această 
nobilime, polono-filă altădată, era înclinată spre ruşi acum. Ecoul acestei indispoziţii s-a păstrat, 
cum spuneam, în cronica atribuită lui Nicolae Costin şi de aci a influenţat şi istoriografia română. 
lată acest pasaj: „Că după ce s-au aşezat Antioh Vodă lîngă Tighina, văzînd pre munteni săpînd şi 
turcii şi tătarii din Bugeac, i s-au făcut ruşine şi zicîndu-i şi singur lusuf Paşa: 

Beiu! Noi n-am venit aicea să facem zefchiuri, ce să lucrăm să plinim porunca împăratului cu 
o zi înainte. Ce atuncea şi-a cerşut cu măsură o bucată de loc să sape; şi neavînd cu ce săpa, i-au dat 
de la Paşa traiste şi sape şi hîrleţe tot cu samă, şi nefiind salahori, au pus slujitori la săpat, siimenii 
de leafă şi călăraşii, şi căpitanii butucbasii, carii nu erau de acea treabă. Ce văzînd că nu sporeşte 
lucrul nimica fiind oameni puţini, de aceea au pus zapcii de au scos curtea toată, şi boierii cei mari 
şi cei mici, şi toate dregătoriile, şi de ruşi, nea boierilor, săpat-a cîteva zile şi Antioh Vodă singur, 
îndemnînd pe boieri şi alta să intre în voia turcilor; care şi Paşa singur trecînd pe acolo cu cercarea, 
şi văzîndu-l săpînd l-au lăudat din gură zicîndu-o: aferim, Beiu!; iară de la inimă nu ştim părutu-i-au 
cu dragoste, au ba. (Că turcului să-i dai bani şi să-i scoţi ochii.)” 

Sub influența acestor rînduri, marele nostru istoric A. D. Xenopol a scris în Istoria Românilor 
următoarele: „lată unde ajunsese reprezentanții tronurilor acelor care susținuse altădată cu atîta 
vrednicie numele neamului românesc! Să lucreze ca salahori la șanțurile turcilor!!” 

Din cele ce v-am spus, ați putut vedea - tratatul lui Dimitrie Cantemir ne-o confirmă - că 
Antioh nu considera aceste şanţuri ca fiind „șanțurile turcilor”, ci frontierele Moldovei. În cronica 
atribuită lui Nicolae Costin, la capătul pasajului privind participarea lui Antioh Vodă la fortificarea 
Tighinei, stă scris: „Pe cînd însă Antioh Vodă săpa la Tighina, alţii îl săpau pe el la Poartă...” 
Cronicarul face aluzie la acțiunea întreprinsă de Mihai Racoviţă împreună cu Cupăreştii împotriva 
lui Antioh după căderea vizirului Baltagi. 

Într-adevăr, cu ajutorul noului vizir, Ciorlu-Paşa (prietenul lui Racoviţă) Cantemir fu mazilit 
şi înlocuit cu adversarul său. Mazilirea şi căftănirea noului voievod avu loc în ziua de 31 iulie 1707. 
Este interesant de remarcat faptul că Antioh a aflat cel dintîi de mazilire (înaintea Saraskierului). Şi 
în această împrejurare se poate vedea firea deosebită a lui Antioh Cantemir. A doua zi (luni), după 
ce a aflat că este mazil, „văzînd că nu soseşte nime nici cu o veste, s-au sculat singur Antioh-Vodă 
de au mers şi au dat de scire Pașii”. Dintr-o recentă descoperire a d-lui A. Sava!” se vede că „aga 
cu mazilia” a sosit la Tighina marţi „la chindie” în ziua de 20 iulie, aşa cum scrie şi Neculce şi 
Pseudo Nicolae Costin. 

Dar mai semnificativ este faptul că a doua zi după plecarea domnului mazil din tabăra 
Seraskierului, acesta a dat drumul moldovenilor: „Şi aşa au hălăduit şi bieţii boieri şi slujitorii de 
săpătura şanţului, că i-au lăsat pre toți lusuf Paşa Seraskierul, de au mers la Moldova”. Acest fapt 
arată o dată mai mult cît de justă este interpretarea dată de noi. Antioh organizase participarea la 
lucrări din proprie inițiativă, fără constrîngerea Seraskierului, fiindcă avea convingerea - şi 
instinctul sigur - că acele fortificaţii se fac spre folosul Moldovei. 

Cronicile, şi aceea a lui Neculce şi aceea atribuită lui Nicolae Costin, au cuvinte de laudă 
pentru firea lui Antioh-Vodă. Cel dintii l-a regretat mult: „Cam rar Domn au fost şi a mai fi ca 
Antioh Vodă în Moldova; nelacom nici la sînge, nici la bani, nici la minciuni; ce, iubitoriu de 
dreptate; şi belşug în ţară la toate în zilele lui era”. 

După ce s-a întors la Constantinopol, Antioh a avut - cum se întîmpla domnilor mazili - multe 
necazuri, fiind urmărit de duşmanii lui din Moldova, de partidul Cupăreştilor şi de omul lor, Mihai 
Racoviţă. „Dară nimica nu i-au putut strica”, spune Neculce. Domnia n-a mai căpătat-o însă. În 
urma „hainirii” lui Dimitrie Cantemir, Antioh a avut mult de suferit la Constantinopol. A murit 
acolo, între străini. A lăsat trei băieți: Constantin, Dumitraşco şi Ioniță. Asupra ultimilor ani din 
viața lui Antioh, ca şi asupra copiilor săi, vom mai reveni. 

A DOUA DOMNIE A LUI MIHAI RACOVIŢĂ 
(20 iulie 1707 - 8 noiembrie 1709) 


Cupăreştii din nou atoiputernici. Mihai Racoviţă a sosit cu oarecare întîrziere în scaun la laşi, 
abia la 13 noiembrie 1707.!2* În absenţa lui ţara a fost cîrmuită de Iordachi Ruset, căruia îi revine o 
parte însemnată din intriga care a dus la răsturnarea lui Antioh Cantemir.” Deşi îl făcuse 
caimacam, Iordachi trădase din nou pe Antioh. A făcut-o fiindcă - cum foarte bine spune Ioana 
Rosetti - „toate interesele lui erau legate de ale lui Mihai Racoviţă”. 

Curînd după căftănire, Mihai Vodă i-a trimis lui Iordachi printr-o slugă, un izvod cuprinzînd 
lista boierilor ce trebuiau prinşi, ca adversari ai casei lui Racoviţă. În realitate cred că era vorba de 
adversarii Cupăreştilor. De la atmosfera împăciuitoare şi - am putea spune - imparțială a domniei lui 
Antioh, Moldova trece acum iar prin frigurile domniei de partid. Nu este cruțat nici Ilie Cantacuzino 
- care denunţase, se pare lui Antioh, uneltirile lui Iordachi. L-au luat noaptea din aşternut. Pe 
Panaiotachi Morona l-au luat bolnav, l-au închis la seimeni şi după sosirea lui Racoviţă „au pus de 
l-au sugrumat... zicînd că pre toți domnii părăşte”. Credinţa mea este că pe Morona l-au ucis fiindcă 
făgăduia să devină un primejdios rival al lui Iordachi. Într-adevăr, acest constantinopolitan dovedise 
o înzestrare excepțională în domeniul intrigii politice, dublată de o îndrăzneală care depăşea tot ce 
ne trimisese Levantul pînă atunci. (Hotărît lucru, într-o ţară atît de mică nu era loc şi pentru Iordachi 
şi pentru Panaiotachi.) 

De persecuția Cupăreştilor n-a scăpat nici Neculce: „M-au fost pus Mihai Vodă şi pre mine 
într-acel izvod să mă prindă, şi pînă a sosi Siimenii la gazdă-mi, eu am prins de veste, şi am apucat 
de am încălecat şi am fugit în Țara Leşească...” (Mai tîrziu, Neculce, împăcîndu-se „cu domnia”, s-a 
reîntors, „şi am avut cinste şi căutare”...) 

Îndată ce soseşte Racoviţă, se întruneşte divanul, ca şi în trecuta domnie, numai din rudele 
domnului şi ale lui Iordachi. Antioh Jora e numit logofăt; Lupu Costache, care la o petrecere 
insultase pe Antioh, este vornic al Țării de Jos; Manolachi, Ruset, fratele lui Iordachi, vornic de 
Tara de Sus; Dumitraşco Racoviţă, fratele domnului, hatman; Nicolae Ruset, feciorul lui Iordachi şi 
ginerele de curînd al lui Brîncoveanu, mare postelnic; Dediu Medelniceru mare spătar; loan Balş 
mare paharnic; Paladi, cumnatul domnului, mare vistiernic; Preda mare stolnic; Iordachi Ruset nu 
apare deloc. I se părea că ajunsese la o situaţie atît de înaltă, încît depăşea funcțiile existente; şi dacă 
nu era domn, mai bine stătea la o parte. Totuşi, din umbră, făcea şi desfăcea totul. „... Numai 
chiverniseala şi cinstea era tot a Țării, după Iordachi Ruset Vornicul, măcar că nu era cu boierie; ce 
vrea el să se facă, făcut era şi de domnie şi de Mihai Vodă”. 


19 decembrie 1939 

Prelegerea a XVI-a 


A DOUA DOMNIE A LUI MIHAI RACOVIŢĂ 
(Continuare) 


Aţi văzut împrejurările cu totul neaşteptate în care se încheie a doua domnie a lui Antioh 
Cantemir. Căderea lui nu a însemnat atît triumful lui Mihai Racoviţă, ci mai mult triumful acelui 
partid puternic şi lacom, cu întinse relaţii constantinopolitane, al cărui şef atotputernic în Moldova 
era lordachi Ruset. Atotputernicia acestui om şi a „partidului” nu alcătuieşte, cum s-ar crede, un 
simplu episod izolat în istoria Moldovei, ci se încadrează într-un mare proces de transformare 
politică, socială şi economică menit a duce cu încetul la „modernizarea” societății româneşti. 


Un nou regim fiscal, clerul şi boierimea impuşi „țărăneşte”. Ca şi Constantin Duca, Mihai 
Racoviţă a venit de la Constantinopol plin de datorii. Era atît de mare lipsa de bani la începutul 
domniei, încît Racoviţă caută să poprească averea lui Antioh Cantemir şi a soţiei sale - care, 
dealtfel, nu erau prea bogaţi. Dar trimisul turcilor se opune şi decide că cine va pretinde ceva din 
averea domnului mazil „şi va avea vreo dovadă” să se prezinte Seraskierului lusuf Paşa. Între cei 
cărora lordachi Ruset vrea să le dea vite din averea lui Antioh, sînt Dediul Spătarul - socrul lui 
Racoviţă - şi Palade Vistiernicul, tovarășul său de uneltiri „şi-altor carii i-au jăcuit Antioh.”1% 

Şi dintr-o scrisoare a doamnei Anca se vede cît de anevoie răzbea Racoviţă cu plata 
haraciului, a toaletelor şi bijuteriilor Doamnei. S-a recurs, ca totdeauna, la o înăsprire a regimului 
fiscal. Pentru a spori numărul contribuabililor, acoliții săi nu s-au sfiit să se folosească de următorul 
şiretlic: „Şi au scos de vară pecetluituri cu iscăliturile boierilor, să deie tot omul cîte un leu. 
Oamenii se bucurau că este uşoară dajdea şi ieşea la pecetluituri, iară mai pre urmă, după ce i-au 
scris pre oameni şi au dat tablele la vistierie, au mai ieşit să mai deie cîte cinci lei de pecetluit, cui 
dedese pecetluituri.”!77 Apoi se sporeşte vădrăritul cu doi bani de vadra de vin cu precizarea că 
acest spor îl vor da țăranii dar nu boierii. 

Curînd însă nevoile sînt atît de mari, că dările încep să apese şi asupra privilegiaţilor. „Făcut- 
au şi alt obiceiu nou, care nu mai fusese în ţară, asupra boierimei şi mazilimei şi a mănăstirilor 
stinghere de au dat desetină de stupi şi de mascuri cîte doi potronci ţărăneşte.”'“% Trebuie să 
recunoaştem că acest sistem de a plăti cu toții țărăneşte anume dări, reprezintă un pas înainte în 
procesul de nivelare socială. Faptul acesta merită a fi relevat. 

În cronica ce a fost atribuită lui Nicolae Costin, această nouă orînduială fiscală este 
menţionată în termeni şi mai precişi: „într-acestaşi anii, la veleatu 7217, iară de la Hristos 1708, au 
şi stricat Mihai Vodă obiceiul desetinii, şi au scos peste toată ţara de au dat desătină ţărăneşte şi 
Mitropolitul cu Episcopii, şi boierii cei mari şi mici, şi monastirile, şi preoţii, şi toate brezlele, cari 
au avut scuteală pre obiceiul carele au fost legatu de la Domnii cei bătrîni”. 

Aţi văzut şi pe Antioh Cantemir luînd, în prima domnie, măsuri cam asemănătoare. Cu multă 
amărăciune exprimă cronicarul tulburarea clasei de privilegiați (căreia el însuşi aparținea) faţă de 
aceste inovaţii: „Şi atunci au început a pricepere boierimea că Mihai Vodă nu este cum se arăta, 
blînd şi şagaciu cu toţi şi moale, ce este într-alt chip, că are multe firi, nu numai o fire.”!% Nicăieri 
ca în aceste rînduri nu se trădează concepția boierilor noştri despre domnie. Ei îl înlocuiseră pe 
Antioh cu Racoviță, fiindcă pe acesta îl socoteau „moale”, dar acum Neculce le arată că se- 
nşelaseră. 

Procesul devine interesant fiindcă boierimea caută să reziste pe drepturile ei feudale. Este 
aceeaşi luptă care se dă în Apus între monarh şi nobilime. Neculce subliniază solidaritatea şi 
rezistența boierimii moldoveneşti, rolul pe care îl are, în culisele domniei, Iordachi Ruset: 

„Deci Mihai Vodă nu putea deplin să stăpînească cum se cade, că şi boierii Moldovei, pre 
aceea vreme era nişte boieri mai tapeni, mai putincioşi, se iubea unul cu altul şi se învoia la sfat. 
Măcar că Iordachi Ruset Vornicul umbla să-i supue şi să-i încalece, dar tot nu putea deplin să-i 
calce şi să-i scoată din obiceiurile lor.” "° 

Vedeţi, dar, că în realitate nu Racoviţă ci Iordachi Ruset lovea prin acest sistem fiscal 
nivelator, în privilegiile nobilimii şi chiar ale bisericii. Este îndeobşte cunoscută înrîurirea 
dizolvantă pe care elementul grecesc a avut-o asupra vechilor noastre stări şi instituţii.” Acum, în 
secolul al XVII-lea, sîntem doar la început; secolul al XVIII-lea, al domniilor fanariote, va accelera 
acest proces de transformare a societăţii româneşti. în acest sens trebuie interpretată şi observația lui 
Bălcescu că rolul regimului fanariot din principate poate fi comparat cu acela al burgheziei din 
Apus. 

Trecerea de la regimul monarhiei feudale la acela al monarhiei moderne s-a făcut la noi - ca şi 
prin alte ţări - prin participarea largă a acestor elemente eterogene care nu resimţeau nici o durere să 
lovească cu toată puterea în tradițiile şi instituțiile străvechi ale autohtonilor şi cu atît mai puțin în 
privilegiile lor de clasă. Aceste elemente eterogene au găsit în Racoviţă „boier vechi drept 
moldovean” omul care le trebuia, paravanul în spatele căruia operau. Şi într-adevăr, nu era el 
domnul pămîntean pe care în cor îi ceruseră boierii conduşi de Panaiotaki Morona şi de Iordachi 
Ruset? Acum însă, văzînd că-i impune „țărăneşte” la plata desetinei de stupi şi de mascuri, îl 
socoteau ca pe o coadă de topor întoarsă împotriva boierimii pămîntene. Boierimii celei noi, „clasei 
suprapuse” care începe a se forma, acest domn îi convenea. De aceea Racoviţă va fi sprijinit de ei, 
se va consolida şi la Constantinopol, va lua şi a treia oară domnia Moldovei, ba va avea şi urmaşi în 
acest tron; va fi, în scurt, unul dintre domnii care fac tranziția de la domniile pămîntene la cele 
fanariote. De unde veți înțelege că fanariotizarea tronurilor româneşti nu s-a făcut aşa cum poate 
mai cred unii, la anume date precise - atît în Moldova cît şi în Muntenia - ci încet, aproape pe 
nesimţite, cu serioase măsuri de prudenţă şi camuflaj. 

Se pare că mişcarea claselor privilegiate a fost destul de serioasă de vreme ce domnul a scris 
„pre la toate ţinuturile tuturor că nu vor mai da la anul viitor desetină ţărăneşte, ce vor fi cineşi 
după statul său în scuteală ca d-intii...” A mai făgăduit Racoviţă că va face şi „Testament, cu mare 
blestem” de revenire la vechile obiceiuri. 

Lupta între formele vechi de organizare ale societății şi cele noi ia în Moldova unele aspecte 
comice. Naivitatea unora dintre boierii noştri de țară este greu pusă la încercare de şireţii 
constantinopolitani din jurul domnului. Cronica atribuită lui Nicolae Costin exprimă admirabil 
această stare de lucruri: „Şi cu adevărat aşa au făcut; şi cu mare blestem au legat, şi cu straşnică 
afurisenie au scris testamentul, ca să stea neclătit în veci, iară cine s-ar ispiti să mai deslege, ori 
Domn, ori Arhiereu, sau cine ar hi îndemnător spre stricare, unii ca aceia cu toată casa lor şi cu 
feciorii lor împreună să fie cu Antihrist, şi cu toţi diavolii, să ocineze focul cel nestins, şi viermii cei 
neadormiţi, iproci”. Aluzia la cel care ar fi „îndemnător spre stricare” îl priveşte desigur pe 
Iordachi Ruset. 

Se pare însă că Iordachi Ruset şi partizanii săi nu s-au speriat nici de compania cu „Antihrist” 
şi nici de „viermii cei neadormiţi”, ci au scris acest înfiorător testament cu blesteme, l-au parafat şi 
pus în sigiliile reprezentanţilor puterii laice şi bisericeşti. Cu acest mijloc au trecut domnul şi acoliţii 
săi un mement greu. Banii, fireşte s-au încasat; în urmă s-a văzut păcălealaş. lată cum ne-o 
povesteşte acelaşi Pseudo Nicolae Costin: „Şi aşa au iscălit Mihai-Vodă acel testament, şi sfinție sa 
chir Ghedeon Mitropolitul a toată Moldavia, şi amu asceptau şi pre ceilalți Episcopi viind de la țară 
la Iaşi să iscălească şi ei, şi aceasta fu în luna lui iulie. Ce apoi nu s-au ţinut de cuvînt; ce de 
iznoavă au strigat la cochi-vechi; cari dacă au văzut numai ce s-au mirați: de faptă ca aceasta 
necuviioasă, cu atitea blesteme ce au fost legat şi apoi l-au călcat.” 

Am insistat asupra acestei întîmplări, fiindcă ea ilustrează în termeni foarte expresivi 
întîlnirea între mentalitatea patriarhală, naivă chiar, a societății noastre agrariene şi aceea a 
elementelor venite din afară aparţinînd unei vechi burghezii cosmopolite; în acest interval de timp 
pe care îl domină puternica personalitate a lui Iordachi Ruset şi partidul său, se injectează într-o 
mare măsură societăţii noastre germenii marilor transformări economice şi sociale prin care vom 
trece în secolele al XVIII-lea şi al XIX-lea. 


Sporirea pogonăritului şi a vădrăritului. Fumăritul. Cronicile spun că în vremea acestei a 
doua domnii a lui Mihai Racoviţă a fost o bogată recoltă de vinuri în Moldova. Poate acest lucru să 
fi sugerat domnului ideea de a spori pogonăritul la vii cu un galben de pogon. Dar „la vremea 
culesului” a sporit şi vădrăritul de la 2 la 4 bani vadra. Abia au plătit vădrăritul şi domnul scoase 
„peste toată ţara” fumăritul, „de tot hornul cîte 2 ughi”. Urmările acestor măsuri fură cît se poate de 
grele. Cronicarul abia îşi stăpîneşte indignarea: „,...ticăloşii pămînteni, mulţi şi-au stricat 
căscioarele de le-au răsipit din temelie, alţii răsipeau hornurile de pen căscioare; căci cîte hornuri 
avea omul în casele lui, de tot hornul da cîte 2 ughi; şi măcar că era iarnă bieţii oameni şi babele şi 
altă sărăcime pustiau casele şi fugiau în ltime plîngînd cu lacrimi suspinînd; că altă căscioară nu 
plătea nici doi orți...” 

Dar, în aceste condiţii, fumăritul n-a putut fi încasat. Ştiţi că sistemul ce se înrădăcinase la 
noi pentru încasarea dărilor era vinderea lor la cochi-vechi (adică la mezat); cumpărătorii erau 
diferiți capitalişti (de cele mai multe ori venetici) constituiți în tovărăşii. Foarte adesea aceşti 
exploatatori împrumutau bani de la uzurarii turci pentru a putea plăti mezatul. Lucrul acesta le 
folosea fiindcă, ştiindu-i ţara şi domnul cointeresați pe turci, le îngăduia antreprenorilor tot soiul de 
fărădelegi pentru scoaterea banilor. Ei bine, de data aceasta rezistenţa populară a îmbrăcat forme atît 
de deznădăjduite - prin stricarea caselor şi a hornurilor - încît încasarea fumăritului a fost cu 
neputinţă. Cei ce cumpăraseră la „cochi-vechi” fumăritul, au falimentat. lată ce spune în această 
privinţă cronica: „Eară încă şi aceia carii au cumpărat acel fumărit de la cochi-vechi li s-au stins la 
mulți casele, că au luat bani de la turci de au dat pentru slujbă, ş-apoi n-au putut scoate slujba la 
cap.”15! 

În legătură cu obiceiul turcilor de a finanța asociaţiile cărora li se concesionau diverse dări, vă 
recomand să citiți în articolul d-lui Aurel Sava - pe care vi l-am citat - un caz interesant din aceeaşi 
vreme. Pogonăritul fusese concesionat sub Antioh Cantemir unei asociaţii de boieri în frunte cu Ilie 
Cantacuzino, pe care, de asemenea, o finanţau nişte turci; căzînd Antioh, concesiunea a fost anulată 
iar turcii şi-au retras banii. 

Dar, în cursul acestei domnii, Racoviţă a întîmpinat multe necazuri. Au năvălit lăcuste „şi au 
mîncat roadă de pîne la multe părți”. Erau aşa de multe, spune Pseudo Nicolae Costin, „cît nu se 
vedeau soarele de ele cînd zburau”. Aceasta a dus la scumpirea grînelor şi foamete: „Ci atîta se 
scumpise pîinea, cît s-au adaus mare cumpănă oamenilor spre foamete.” 

Dar pe lîngă lăcuste şi foamete - spune acelaşi cronicar - „au mai trimis sfinția sa Dumnezeu 
şi oşti străine asupra ţării... şi obiceiuri izvodite din nou” Obiceiurile izvodite din nou sînt dările; 
cît despre oștile străine ce au venit asupra țării urmează să vorbim de aci înainte. 


Relaţiile lui Mihai Racoviţă cu Constantin Brincoveanu în a doua domnie. Deşi Brîncoveanu 
sprijinise pe Racoviţă să obţină prima oară domnia Moldovei, totuşi mazilirea neaşteptată a lui 
Antioh Vodă n-a putut să-i convină. Se împăcase cu Antioh, încheiase cu el un tratat de dragoste şi 
vecinătate, şi logodise unul dintre băieți cu o fată a domnului moldovean, se înţeleseseră asupra 
conduitei politice ce urmau să aibă între marile puteri - iată o serie întreagă de motive pentru care 
nu putea să-i convină noua schimbare. Mai mult ca totdeauna, Brîncoveanu dorea stabilitate în 
treburile politice ale Moldovei. A păstrat însă față de noua situaţie o atitudine de expectativă. 

Neculce îl acuză de duplicitate: „Brîncoveanu Vodă (...) avea tot două obraze de prieteşug, de se 
axata unul către Mihai Vodă, si altul către Antioh Vodă”. 

Dar dictatura tiranică a lui Iordachi Ruset şi a partidului său exasperează într-atît boierimea şi 
pe partizanii lui Antioh Cantemir încît încep pribegirile. 

Cel dintîi care pleacă este Ilie Cantacuzino „cu toate neamurile sale”. Eliberat în urma unei 
intervenții muntene, el pleacă la Bucureşti pentru a celebra căsătoria fiicei sale cu Ştefan, al doilea 
fiu al lui Brîncoveanu. După nuntă însă a refuzat să se mai întoarcă în Moldova. 

După Ilie Cantacuzino se ridică Vistiernicul Catargi „cu alţii mulți mai de gios, care erau de 
casa lui Antioh Vodă...” Este vorba, desigur, de „boiernaşii” din partida Cantemireştilor. Toţi 
aceşti pribegi „întoarseră pe Brîncoveanu- Vodă mai mult cu obrazul spre Antioh-Vodă, de prieteşug 
decît spre Mihai Vodă...” şi începură o viguroasă campanie la Poartă împotriva lui Racoviță. 


9 ianuarie 1940 


Prelegerea a XVII-a 
A DOUA DOMNIE A LUI MIHAI RACOVIŢĂ 
(Continuare) 


Vă arătasem, în ultima prelegere, că împotriva lui Mihai Racoviţă şi a Cupăreştilor, se pornise 
în Moldova o mişcare condusă de Ilie Cantacuzino şi Catargi Vistiernicul, sprijinită şi de 
„boiernaşii” lui Antioh Cantemir. 

Refugiindu-se în Ţara Românească, nemulțumiţii obţinură şi concursul lui Constantin 
Brîncoveanu. De aci înainte, intervin în istoria Răsăritului Europei evenimente mari, în vîrtejul 
cărora vor fi prinse şi principatele noastre. Pentru o mai deplină înţelegere, este nevoie deci să 
amintim pe scurt factorii externi care au înrîurit în această perioadă istoria noastră politică. 


Factorul rusesc. Războiul ruso-suedez. Politica răsăriteană a lui Petru cel Mare. Popoarele 
creştine supuse turcilor încercaseră de multe ori să atragă pe ruşi în lupta împotriva Islamului, dar 
fără să reuşească. Dar cu cît „cruciada” statelor catolice (Austria, Veneţia, Polonia) progresa, clerul 
răsăritean înteţea demersurile pentru o cruciadă „ortodoxă”. (Între aceşti clerici ortodocşi care au 
stimulat zelul ruşilor pentru creştinătate, trebuie socotit şi mitropolitul ortodox al Ardealului, Sava 
Brancovici - cum vă voi arăta într-o prelegere viitoare.) 

Pentru noi, factorul rusesc avea să ia locul celui polon, în politica de echilibru. În ruşi vor 
căuta domnii noştri un reazem împotriva regimului turcesc din ce în ce mai apăsător şi o 
contrapondere a imperialismului austriac, ale cărui pofte anexioniste nu se mai ascundeau. "4 

Victoriile repetate ale generalilor austriaci au determinat pe Petru cel Mare să participe la 
„cruciadă”, deşi nu era îndeajuns de pregătit. Se pare chiar că a regretat încheierea păcii. Neculce, 
atît de bine informat pentru această epocă, spune că Petru „s-a rugat mult împăratului nemţesc să nu 
facă pace cu turcii (e vorba de pacea de la Carlowitz), pentru că atunci se apucase să facă şi el 
rînduială de oaste ca la nemți...” 

Planurile lui Petru asupra Mării Negre se întrevăd în preajma aceleiaşi păci. Neculce, 
observator atent, amintind de solia lui Ucrainţev la Constantinopol, „carele mersese pe la Azac pe 
apă, cu un galion (corabie)”, ne informează că „turcilor nu le părea bine unde l-au văzut că venia 
pre apă, de au deschis drumul pe apă, şi au învăţat (ruşii) a face galioane şi ei. Şi mult se mirau şi se 
strîngeau noroade de priveau acel galion moschicesc să vie la Țarigrad; şi auzia mai înainte că fac 
moscalii galioane, dară nu credeau; dară atunci l-au văzut şi cu ochii.” Ştiţi că ruşii, nemulţumiţi de 
modul cum decurgeau tratativele, s-au retras de la Carlowitz. Abia la 25 iulie 1702, încheiară şi ei 
pace cu turcii. Tratatul prevedea, între altele, dreptul pentru corăbiile de comerț ruseşti de a trece 
prin Dardanele şi pentru cele de război de a pluti pe Marea Neagră. Turcii cedau Rusiei Azovul, cu 
îndatorirea de a dărîma cetăţile de la Nipru. Şi, pentru a impresiona popoarele ortodoxe, Petru cel 
Mare ceru a se stipula în mod special dreptul de pelerinaj al ruşilor la Ierusalim. Cu chipul acesta, 
politica de expansiune a lui Petru cel Mare luă o înfăţişare sacră, liberatoare. Dar contemporanii şi- 
au dat foarte bine seama care erau, după pacea din 1702, ţelurile adevărate ale acestui monarh 
realist. 

Foarte elocvente sînt în această privință cuvintele filosofului german Leibnitz - un prieten al 
ţarului - către Thomas Burnet: „Petru gîndeşte acuma numai a nelinişti pe turci; plăcerea lui cea 
mare este marina, pe care a învăţat-o, fiindcă are de ţintă a se face stăpîn pe Marea Neagră”. 

După încheierea păcii din iulie 1702 - care făcea începutul dominaţiei ruseşti în Marea 
Neagră, animatorul „cruciadei ortodoxe” este însuşi patriarhul Dosoftei al Ierusalimului (a cărui 
reşedinţă era însă mai mult la Constantinopol). Proiectul acestuia prevedea participarea la luptă a 
tuturor românilor, atît a celor din Principate cît şi a celor din Ardeal. 

În Principate, cel care desfăşura o mai vie activitate în favoarea ruşilor - pornită din 
convingerea că ceasul prăbuşirii turcilor sosise - era Toma Cantacuzino. El fusese capuchehaia la 
Constantinopol şi plecase de acolo cu o părere execrabilă asupra Imperiului otoman: „Mînia lui 
Dumnezeu este asupra lor - spune Toma vorbind de turci - şi toți (pe aici) sînt de acord a spune că 

împărăția aceasta turcească o va lua dracul în curînd”. După spaima trasă cu prilejul călătoriei la 
Adrianopole în 1703, pentru disculpare, Brîncoveanu era atît de dezgustat de turci, încît face 
apropierea de ruşi. El trimite - ați văzut - încă din 1702 (după încheierea păcii) o solie, condusă de 
ceauşul David Corbea (în 1703 solia se repetă); acesta ajunge un fel de rezident al domnului 
muntean la Moscova; avea cu el şi cîțiva ofiţeri. 

Solia lui Toma Cantacuzino în Moldova, în 1705 (cînd mazilirea lui Racoviţă îl face să fugă 
la Hangul), şi desele solii muntene la curtea lui Racoviţă în prima lui domnie, aveau tocmai rostul - 
v-am mai spus lucrul acesta - de a determina şi apropierea domnului moldovean de ruşi. Cum 
Racoviţă fusese adus în tron de Brîncoveanu, cu condiţia de a sprijini politica sa externă, desigur că 
misiunea lui Toma Cantacuzino a fost foarte uşoară. De aceeaşi părere este şi d. N. Iorga, că încă 
din prima lui domnie, Racoviţă „a fost iniţiat” în politica de apropiere de ruşi. I s-a recomandat, 
chiar, să-şi trimită şi el un sol la muscali, după exemplul domnului muntean. '*€ 

Dar aceste raporturi n-au fost adîncite. Reţinut de luptele cu Carol al XII-lea, Petru cel Mare 
se văzu silit să amîne încă o dată proiectele sale de expansiune la sud. 

Se cuvine acuma să vă reamintesc pe scurt vijelioasa carieră a regelui suedez în centrul 
Europei. După ce învinse pe ruşi la Narva, în 1701, Carol porni împotriva polonilor. El înlătură pe 
regele August al II-lea (de origine germană) şi îl înlocui cu un polon, Stanislav Lesczynski, om 
foarte înzestrat. Pentru a obține renunțarea lui August la tronul Poloniei, Carol îl urmări pînă în 
Saxonia (vă amintiți că August era şi duce al Saxoniei) silindu-l să încheie pacea de la Alt 
Randstadt, în 1707. Dar dominaţia lui Carol al XII-lea în Polonia nu convenea deloc lui Petru cel 
Mare; se simţea încercuit. El începu acea operă de refacere militară pe baze moderne - cu tehnicieni 
germani - de care aminteşte şi Neculce. Ceva mai mult: el cată a ridica un al treilea candidat la 
coroana Poloniei, pe care să-l opună lui Stanislav Lesczynski (devotatul lui Carol). Acest candidat 
sprijinit de Petru cel Mare, va fi principele maghiar Francisc Rakoți. După pacea de la Carlowitz, 
Rakoţi ridicase steagul unei importante rebeliuni maghiare în contra Habsburgilor şi, retras în 
Maramureş, rezista cu dîrzenie ocupaţiei militare austriace. 

În sfîrşit, după un an şi jumătate de şedere prin centrul Europei, Carol porni din nou 
împotriva lui Petru, ale cărui puteri creşteau văzînd cu ochii. 

În vremea aceasta cazacii zaporojeni, nemulțumiți de regimul lui Petru cel Mare, începuseră o 
mişcare de separaţiune. Ei aveau în frunte pe vestitul Harman Mazeppa, un om inteligent şi cultivat, 
care îşi dădea seama că regimul lui Petru şi imperialismul rusesc vor anihila cu timpul libertatea 
Ucrainei. (La mişcarea ucraineană împotriva ruşilor, luau parte şi unii moldoveni transnistrieni; 
mulți ofiţeri cazaci se trăgeau din rîndurile acestor frați ai noştri.) 

Carol al XII-lea porni spre Ucraina pentru a-şi face din această țară o bază de operaţiuni 
împotriva ruşilor. Din nefericire, mişcarea cazacilor condusă de Mazeppa fu zdrobită de ruşi înainte 
de sosirea suedezilor. Lipsit de aprovizionări, Carol asediază oraşul Poltava, unde se spunea că sînt 
mari cantități de hrană. Dar nici aci n-avu nevoie, căci Petru cel Mare sosi înainte ca Poltava să fi 
căzut în mîinile suedezilor. În lupta ce urmă, ruşii ieşiră biruitori, armata suedeză fu nimicită, iar 
Carol al XII-lea rănit fugi întovărăşit de Mazeppa. 

Vă rog să rețineți faptul interesant că şi în armata lui Carol al XII-lea se aflau un însemnat 
număr de moldoveni în soldă. De aceştia are cunoştinţă şi Pseudo Nicolae Costin (,,... aşijderea şi 
o seamă de moldoveni, ce slujiau cu leafă Craiului”). 

Ţin să vă spun cu acest prilej că, pe acea vreme, moldovenii erau foarte prețuiți pentru 
valoarea lor militară. Desele risipiri ale populaţiei făcuse pe mulţi dintrei ei să îmbrățişeze meseria 
armelor. Aţi văzut că Sobieschi avusese şi el regimente întregi formate din moldoveni. Petru cel 
Mare a făcut la rîndul său înrolări numeroase dintre ei (în cronici se vorbeşte adesea de trupe de 
„moldoveni de a muscalilor”). Acum vedem că şi sub steagurile lui Carol al XII-lea ei se găseau în 
număr mare. Din rîndurile acestor soldaţi de aventură au ieşit mulți viteji. Nu mai puţin s-au distins 
alături de cazaci românii de peste Nistru. Mulți dintre conducătorii militari ai zaporojenilor erau de 
obîrşie moldoveni. Şi cronica atribuită lui Nicolae Muşte arată cum se risipea energia militară a 

Moldovei prin taberi străine: „Fostau la acel războiu, şi mulţi din moldoveni, unii la svezi, alții la 
moscali, cari după risipa războiului au venit aice în țară la Vodă de-i spunea pre amănunt de 
războiul lor precum au fost.” "37 

După înfrîngere, Carol al XII-lea se retrase întîi pe teritoriul polon dar urmărit şi aci de 
inamicii săi - ruşi şi poloni din partida lui August al II-lea - el fugi în Moldova, la Tighina, care, 
cum ştiţi, era raia turcească şi se chema Bender. 

Regele suedez era în legături de prietenie cu turcii; sperase chiar în ajutorul lor militar, dar 
turcii făcură marea greşeală de a rămîne neutri. 

Dealtfel, turcii se căiră curînd de faptul de a fi lăsat neajutorat pe regele Suediei. Atitudinea 
şovăielnică a unora dintre căpeteniile lor politice şi militare fu aspru sancționată. Pseudo Nicolae 
Costin, scuzîndu-se că a lungit povestirea acestui război ruso-suedez („acest războiu de la Poltava”), 
spune că trebuia s-o facă din pricina marilor urmări pe care le-a avut pentru imperiul otoman, şi deci 
şi pentru noi românii. lată cuvintele lui: „... Căci dintr-această întîmplare şi fuga Craiului, s-au 
mazilit şi acel Paşă de la Vozia, şi lusuf Paşa Seraskierul, aşijderea şi vreo doi-trei Veziri; şi dintr- 
această pricină s-au tîmplat şi mazilia lui Mihai-Vodă; dintr-aceasta s-au aţițat şi alte răutăți de s-au 
stricat şi pacea dintre turci şi muscali, şi mai ales toată peirea asupra Ţării Moldovei, cu pradă, cu 
robie, şi cu multe asuprele, cît sosise lucru la cumpănă de istov...” 

Deci, cronicarul ne spune că o serie de sancțiuni aplicate după Poltava de turci au atins şi pe 
Mihai Racoviţă. Desigur, legăturile şi înclinarea spre ruşi a acestuia fuseseră simțite la 
Constantinopol. Într-adevăr, lucrurile sînt confirmate de Neculce, după cum veţi vedea. Petru cel 
Mare victorios vine la Kiev, de unde ia măsurile trebuincioase pentru a împiedica o eventuală fugă a 
lui Carol de la Tighina, prin nordul Moldovei, prin Polonia, spre Suedia. 

„Atunce şi Mihai Vodă - spune Neculce - cînd era împăratul Moscului la Kiev, se agiunsese 
cu împăratul să fugă la Mosk, că i se supărase cu închisorile din domnia dintii; şi văzînd că i se 
strică şi lucrurile de la Poartă, şi Brîncoveanul Vodă se lepădase de prieteşugul lui pentru voiea lui 
Ilie Cantacuzino, cuscru-său, şi cei trei domni mazili ce stau la Țarigrad erau asupra lui ca nişte 
lupi, socotise să se lase de domnia Moldovei...” 

În continuare, Neculce spune că Mihai Racoviţă fusese impresionat de victoria ruşilor şi - ca 
şi Toma Cantacuzino - credea şi el acuma într-o repede prăbuşire a Imperiului otoman: „... căci 
văzuse şi tăria Moskului, şi socotia că în scurtă vreme va fi biruirea şi bucuria creştinătăţii...” 


Carol al XII-lea şi suedezii în Moldova. Toate cronicile Moldovei consacră capitole 
însemnate refugiului lui Carol al XII-lea la Tighina. S-a păstrat şi o scrisoare a lui Constantin 
Brîncoveanu - tipărită în anexele jurnalului lui Petru cel Mare - în care se arată sosirea regelui 
suedez bolnav în tabăra turcească. "5 Paşa i-a trimis o charetă care să-l aducă şi l-a primit cu mare 
cinste. I-a dat locuință la Varnița, în apropiere de Tighina; acolo s-au aşezat şi puţinii ostaşi care 
scăpaseră vii din luptă şi întovărăşiseră pe rege şi pe Mazeppa. (Curînd după sosire - 18 martie 1710 
-, Mazeppa, hatmanul luminat care a luptat pentru independenţa cazacilor şi a Ucrainei, a murit; a 
fost înmormîntat la Galaţi „la Mănăstirea Sfeti George.”) 

Despre Carol, Neculce spune: „Craiul Svedului, cu acea puţină oaste ce scăpase, şedea la 
Tighina atuncea; şi în toate zilele eşia la primblare afară, numai cîte cu cinci şase oameni, cale cîte 
de un ceas-două, alergînd pre cele cîmpuri, drept vînatul, că nu ştia rîndul țărilor acestora să îmbie 
cu gloată...” 

După Neculce, Carol ar fi voit să se mute la Iaşi, dar turcii nu s-au învoit la aceasta -, 
desigur, fiindcă la Tighina era în mai multă siguranţă decît în mijlocul boierimii moldovene din 
jurul lui Mihai Racoviţă. 

În vremea aceasta, s-a întîmplat un incident ruso-suedez pe pămîntul Moldovei, menit a 
pecetlui şi soarta lui Racoviţă. „Un general al Svedului”, însoţit de cîteva sute de ostaşi, suedezi şi 
cazaci, au cerut domnului „să ierneze în tară.” 14 

În loc să meargă în tinutul Sucevei, unde-i recomandase Racoviţă, ei s-au aşezat la Cernăuţi. 
Dar la acea margine a țării vegheau trupele ruseşti de sub comanda generalului Cropotov şi a 
vestitului căpitan moldovean Turculeţ, aflat acum în serviciul ţarului. Aceştia nu se sfiiră să calce 
hotarul Moldovei, în scopul de a pune mîna pe generalul suedez şi pe cei de sub comanda sa. 
Despre acest episod, şi despre urmările lui, vom vorbi în prelegerea viitoare. 


12 ianuarie 1940 


14 Ibidem, p. 68. 


Prelegerea a XVIII-a 


Mazilirea lui Mihai Racoviță. Am încheiat ultima prelegere, arătîndu-vă cauzele care au dus 
la mazilirea lui Mihail Racoviţă. Între acestea, cea mai gravă era, desigur, acuzaţia de pactizare cu 
ruşii. La vechile bănuieli şi intrigi împotriva lui Racoviţă „pentru hainlic”, se adăuga acum 
incidentul dintre trupele ruseşti de la marginea ţării şi soldaţii suedezi refugiați şi adăpostiţi în 
regiunea Cernăuţilor. Acest incident - păgubitor suedezilor - a avut loc pe pămîntul Moldovei şi a 
compromis cu totul situația domnului moldovean. Dar, să lăsăm pe cronicar să ne povestească: 
„împărăția Moscului nu i-au putut răbda pre acei Svezi (bivuacaţi în regiunea Cernăuţilor), ce au 
scris lui Cropot Brigadiru şi lui Constantin Turculeţ, de au încălecat cu vro trii sau patru mii de 
oaste, de au trecut Cirimuşul de ceasta parte, şi au lovit prin codru, şi au eşit la satu Mihalce, de i-au 
lovit în Cernăuţi fără de veste, pre dincoace...” Cazacii, mai sprinteni au scăpat aproape toţi, dar 
suedezii fură înconjurați şi duşi peste frontieră. 

Cu acest prilej, spune Neculce, „venise dintr-acea strajă moskicească, de se pusese nişte 
steaguri moldoveni de a muskalilor, la Mănăstire la Putna şi la Cîmpulung...” Aflînd Racoviţă de 
isprava acestor trupe de moldoveni aflați în slujba ţarului, „au răpezit la dînşii cu taină, să se rădice 
să se ducă, să nu oblicească tătarii şi să prade ţara; şi îndată s-au rădicat şi s-au dus în Țara leşească. 

Toate aceste întîmplări puseră pe Racoviţă într-o lumină foarte urîtă. Deşi nu existau dovezile 
materiale ale pactizării lui cu ruşii, totuşi, turcii îl acuzară de hainlic. Informatorii cei mai grăbiţi 
erau boierii pribegi în Muntenia (,,.. .acei boieri atunce tare s-au jeluit de Mihai Vodă, şi au spus 
cum că umblă să se hainească”),!" sprijiniți de Brîncoveanu. Lucrul acesta - adică participarea lui 
Brîncoveanu la acţiunea de răsturnare a lui Racoviţă - nu trebuie să vă mire. V-am spus că după 
împăcarea cu Cantemireştii, domnul muntean privea cu simpatie pe Antioh Cantemir, cu care făcuse 
şi cunoscutul tratat de dragoste şi vecinătate. Aceste legături sporiseră „şi pentru cuscria care făcuse 
şi legase cu Antioh Vodă, logodind un fecior al său, anume Răducanul, cu fata lui Antioh-Vodă cea 
mai mare, Maria.” 1? 

Mazilirea neaşteptată a lui Antioh contrariase deci pe Brîncoveanu. Acum, cînd Racoviţă era 
compromis față de turci, ca şi faţă de suedezi, Brîncoveanu - pentru a se degaja cu totul de legătura 
cu Racoviţă - sprijină el însuşi acuzaţia de hainlic. În felul acesta, acuzînd pe Racoviţă, el acoperea 
pe de o parte propriul său joc cu ruşii, iar pe de altă parte credea că înlesneşte revenirea la tron a 
lui Antioh Cantemir. Într-o revenire iminentă a acestuia credeau dealtfel şi boierii moldoveni - mai 
ales pribegii din Muntenia. S-au înşelat însă. Hainirea lui Racoviţă - deşi nu era un fapt consumat - 
făcu o impresie atît de puternică la Constantinopol (dată fiind gravitatea împrejurărilor), încît turcii 
trecură şi peste Antioh Cantemir. Atît de tare se clătinase încrederea lor, încît îl preferară pe Nicolae 
Mavrocordat, fiul bătrînului Alexandru Mavrocordat-Exaporitul, vechiul lor diplomat. 

După obicei, turcii luară măsurile pentru mazilirea lui Racoviță în cea mai mare taină. Un 
capegiu fu trimis cu ordine exprese la Iusuf Paşa, la Tighina. 

Între timp, Mihai Racoviţă, presimţind cele ce puneau turcii la cale, îşi pregătea fuga la ruși. 
Pentru aceasta, trimise pe socrul său, Dediu Spătarul, la Cernăuţi; el fu silit să mai rămînă fiindcă 
tocmai atunci se afla în laşi un alt capegiu, cu o trupă de ieniceri, pentru ridicarea haraciului. 
Această întîrziere îi fu însă fatală, căci abia plecă primul capegiu cînd sosi cel de-al doilea - care 
aducea firmanul de mazilire. Pentru preîntîmpinarea oricărei surprize, lusuf Paşa îi dădu acestui 
capegiu şi o gardă de cîteva sute de spahii. Racoviţă avu abia timpul necesar să scrie socrului său să 
fugă în Polonia. Furia turcilor mpotriva domnului denunțat pentru hainie era mare: „Deci - spune 
Neculce - turcii cu mare strajă şi groază l-au luat de l-au pornit la Tighina, şi de la Tighina la 
Țarigrad, şi l-au închis în Edicule cu mare urgie, care nime nu mai zicea că a mai vedea lumea.”!* 

Şi Pseudo Nicolae Costin pomeneşte de furia turcilor împotriva lui Racoviţă: „ŞI aşa, în 
scurtă vreme, au venit de la Tighina lusuf Aga cu vreo 600 de spahii şi cu un capegiu împărătesc, 
fără veste, şi l-au rădicat pe Mihai Vodă din scaun, şi cu mare mînie şi grabă l-au cuprins. 

Pseudo Nicolae Costin dă pentru mazilire, data de vineri 14 octombrie 1710, care, bineînţeles 
este greşită. Avem un raport din Bender, din 10 noiembrie 1709, de la curtea regelui suedez, care dă 
data de 8 noiembrie 1709. Este publicat în colecția Hurmuzaki, VI, p. 371. 

În privinţa cauzelor care au determinat mazilirea şi condiţiile în care ea s-a făcut, vă semnalez 
raportul ambasadorului francez Feriol către Ludovic al XIV-lea, din 22 noiembrie 1709. 

În acest interesant raport se spune că Mihai Racoviţă a fost adus la Constantinopol „în fiare, 
din pricina înțelegerii sale cu ţarul, după cum a arătat regele Suediei”. 


Teama moldovenilor că turcii vor face țara paşalic. Mazilirea lui Racoviţă şi zvonul că va 
reveni Antioh Cantemir, aruncă mare îngrijorare în rîndurile partidului Cupăreştilor. O seamă dintre 
membrii acestui partid, în frunte cu Dediul Spătarul - socrul domnului - şi cu Manolache Ruset, 
vornicul Țării de sus, au fugit în Polonia îndată ce aflară de sosirea capegiului. După aceştia, „încă 
nepornit Mihai Vodă, au fugit şi Iordachi Ruset... matca tuturor răutăților...” Aceşti pribegi s-au 
aşezat la Sneatin, în apropierea frontierei. 

Teama lor s-a dovedit curînd a fi îndreptăţită într-o oarecare măsură, căci, îndată ce au aflat 
de mazilirea lui Racoviță, boierii pribegi în Muntenia, între care cei mai mulți erau partizanii 
Cantemireştilor („s-au şi bucurat cu nădejde că este domn Antioh Vodă”), trecură în Moldova şi 
„fără nici o poruncă au şi început a prindere şi a legare şi a batere pre oamenii lui Mihai Vodă...” 
Persecuţiile se îndreaptă mai cu sete împotriva neamurilor lui Iordachi Ruset. Apoi, au mers la Iaşi 
„dîrzi şi sumeti”, aşteptînd „din ceas în ceas” să le vină cărţi de la Antioh Cantemir. Dar nu le venea 
nimic. Mai mult: un agă împărătesc sosit din Constantinopol pentru a ancheta încălcarea frontierei 
de către ruşi şi de către oamenii lui Turculeţ, întrebat de boieri „să le spună pre cine vor să pună 
domn aice, n-au ştiut nimic să le spuie”. Întârzierea măreşte teama boierilor şi dă naştere la tot felul 
de presupuneri. Se temeau mai ales ca nu cumva mazilirea lui Racoviţă sub acuzarea de trădare („cu 
nume de hainlîc”) să nu se răsfrîngă asupra ţării, şi turcii, furioşi cum erau, să transforme Moldova 
în paşalic: „Strîns-au toată boierimea atuncea la Iaşi şi au intrat în mare grijă, să nu pue de la Poartă 
pre un paşă sau să mai vie să mai ieie niscaiva boieri la Poartă.” "* 

Este interesant cum, în acele ceasuri de grea cumpănă, boierimea Moldovei a alergat la sfatul 
lui Constantin Brîncoveanu: „Repezit-au deodată cu rugăminte la Constantin Basarab Vodă, domnul 
muntenesc, să-i sfătuiască la grija lor, şi mai ales să le facă ştire ce ar fi întîrzierea domniei de la 
Poartă, de nu se aude nimic.” "6 

Apelul la sfatul lui Brîncoveanu este confirmat şi de Neculce.!“ În răspunsul său, domnul 
muntean caută să liniştească spiritele. Totodată, le scrise că „de cele rele ce socotesc ei nu-i nici de 
unele, că aşa are el veste de la Capi-Chihăiele lui...”. Cum vedeţi, în momentele grele, solidaritatea 
politică a celor două ţări surori funcționa destul de bine. Brîncoveanu - întemeiat pe faimosul lui 
serviciu de curieri - le-a comunicat moldovenilor că nu este vorba de transformarea Moldovei în 
paşalic. 


PRIMA DOMNIE A LUI NICOLAE MAVROCORDAT 
(17 noiembrie 1709 - noiembrie 1710) 


Venirea în tronul Moldovei a lui Nicolae Mavrocordat prezintă o însemnătate cu totul 
deosebită. Este prima oară cînd turcii ne trimit ca domn un funcţionar al Imperiului. Într-adevăr, 
Nicolae Mavrocordat nu era numai un străin, un „grec țarigrădean” - în felul căruia se mai văzuseră 
pe tronurile țărilor noastre - ci era un om de încredere al Seraiului, un membru al corpului 

diplomatic otoman, un inițiat al intereselor şi obiectivelor politice pe care le urmărea Imperiului. 
(Servea de 12 ani Porții.) 

Dealtfel, chiar Nicolae Costin, povestind urcarea lui Nicolae Mavrocordat pe tron, pare 
surprins de aspectele nu tocmai obişnuite ale investiturii turceşti: „,... Şi ducîndu-se la curtea cea 
domnească, s-au cetit Beratul cel împărătesc, întrucît erau multe cuvinte neobicinuite: că scria 
împăratul pentru Nicolae Vodă, că este slugă dreaptă din părinți. .. şi alte laude”. 

Pentru împrejurările internaționale de la începutul secolului al XVIII-lea, deplasarea acestor 
diplomaţi în tronurile de la Iaşi şi Bucureşti devine o necesitate. Cele două capitale româneşti 
deveniseră, încă din a doua jumătate a veacului al XVII-lea posturi de observaţie de primul rang, de 
unde putea fi urmărită cu succes acțiunea politică, diplomatică şi militară a germanilor, ruşilor, 
polonilor şi chiar a puterilor occidentale. Turcii nu mai puteau lăsa aceste posturi, atît de 
importante, pe mîna românilor, fiindcă aceştia făceau foarte adesea o politică care desconsidera 
interesele politicii militare şi economice ale Porții. Alteori, politica domnilor români se dovedise 
chiar ostilă acestor interese. Turcii pierduseră prin pacea de la Carlowitz o mare parte din cele mai 
mănoase provincii ale Imperiului lor european. Pierderea Munteniei şi a Moldovei ar fi fost - 
privind lucrurile sub aspectul economic- un dezastru pentru ei. Lucrul acesta doreau să-l evite cu 
orice preţ, fără a cruța, la nevoie, nici o sforţare. În loc să se aşeze însă pe terenul sănătos al 
drepturilor noastre străvechi, lăsînd liber drumul splendidelor începuturi de renaştere politică şi 
națională, care putea face din ţările noastre un prag de mare rezistenţă împotriva imperialismelor 
austriac sau rusesc, ei au crezut că prin nimicirea veleităților politice locale (aş zice prin 
provincializarea aproape a Principatelor) vor reuşi mai repede să le păstreze. Astfel, a fost ucisă 
concepția statului tampon, visat de Şerban Cantacuzino şi Constantin Brîncoveanu, stat care ar fi 
împlinit o minunată funcţie izolatoare între imperiul turcesc şi imperiile creştine. (Este semnificativ 
pentru dreptatea punctului nostru de vedere, faptul că această concepţie va fi reluată în veacul al 
XIX-lea de către puterile occidentale care doreau în mod sincer conservarea Imperiului otoman. Ni 
s-a zis chiar, multă vreme, prin analogie cu anume stări din Occident, Belgia Orientului.) 

Dar asupra acestor împrejurări în care îşi deschid drumul în viaţa politică a ţărilor noastre, 
domniile zise fanariote, vom avea prilejul să revenim. 

În concluzie: Nicolae Mavrocordat a luat domnia nu fiindcă Antioh Vodă n-a putut da cele 
300 de pungi cerute de vizir (cum povesteşte Neculce); reuşita candidaturii lui era asigurată în orice 
caz, pentru considerentele expuse de noi. Dealtfel, tot Neculce scrie, negru pe alb, că Vizirul i-a 
spus lui Nicolae Mavrocordat: „... Îţi dau ţie domnia fără de nici un ban... că tu eşti Terziman, 
slugă împărătească, credincios...”. Cu toate acestea, nici Mavrocordat n-a scăpat nejumulit de turci, 
cu prilejul căftănirei. A dăruit sultanului 200 de pungi şi alte 200 de pungi Vizirului şi altor 
demnitari.“ Neculce afirmă - exagerînd desigur - că noul domn a cheltuit 1000 de pungi! Cronica 
atribuită lui Nicolae Costin dă pentru căftănirea lui Mavrocordat data de 6 noiembrie, adică, după 
stilul iulian la 17 noiembrie. Această dată o găsim şi într-un raport adresat din Constantinopol la 4 
decembrie 1709 dogelui Veneţiei: „Alli 17 del passato, l'Illustrissimo Signor Nikolaki 
Maurocordato Consigliere di Stato fu fatto Principe della Moldavia, e quel medisimo giorno ne 
ricevette il Cafftan dal Gran Visir ed il giorno seguente dal Gran Signore.”!* 

Neculce mai face o afirmaţie, pe care, de asemenea, nu o putem primi. Anume că tatăl noului 
domn, Alexandru Mavrocordat, auzind că fiul său a luat domnia „au şi început a plîngere şi a-şi da 
palme preste obraz, şi a-şi smulge părul din cap şi din barbă şi a blestema pre fiul său, căci au primit 
domnia şi a zicere că din ceasul aceia este casa lui stinsă, de vreme ce s-au amestecat fiiul său la 
domnie”. În realitate, bătrînul diplomat dorea de multă vreme ca fiul său să ocupe acest tron. Încă 
din vremea tratativelor de pace de la Carlowitz, el îl ceruse pentru fiul său, ca o răsplătire a 
serviciilor ce adusese Porții. Lucrul acesta se vede într-un raport din 30 aprilie 1699, al 
ambasadorului francez din acea vreme, De Castagneres, către Ludovic al XIV-lea.'“ Curînd după 
ce văzu împlinită vechea dorință, Exaporitul muri. Din această pricină întîrzie şi Nicolae Vodă 

plecarea către Iaşi. În sfîrşit, pleacă spre Moldova, avînd grijă a trimite înaintea lui „nisce oameni ai 
lui, Greci” cu cărți către boierii ţării. La 25 ianuarie (după calendarul iulian, 5 februarie), Nicolae 
Vodă intră în laşi. A ţinut să dea de la început stilul unei domnii orientale, imitată după aceea a 
sultanilor. Subliniind pompa puţin obişnuită cu care îşi face intrarea în laşi, Nicolae Costin spune: 
„Intrat-au domnia în laşi, Genarie 25, cu mare pohală, cu alai împărătesc şi cu iscusite podoabe”. 


(nedatată) 


Prelegerea a XIX-a 


Aţi văzut pînă aci împrejurările care au decis pe turci să trimită pe tronul Moldovei pe un 
înalt funcționar al Seraiului, pe „sluga” lor credincioasă, în persoana lui Nicolae Mavrocordat. Este 
un ceas politic şi diplomatic greu pentru Imperiul otoman - premergător unor mari ciocniri militare, 
cînd se simte mai mult ca totdeauna nevoia de un om sigur şi abil la Iaşi. 

Dat fiind rolul important pe care familia Mavrocordat l-a jucat în Principatele Române în 
veacul al XVIII-lea, vă voi da în linii mari, generale, cîteva indicații genealogice. Mavrocordaţii 
erau originari din insula Chios. Deci nu erau „fanarioţi” în înțelesul strict al cuvîntului. Despre 
Alexandru Mavrocordat - tatăl lui Nicolae - am mai vorbit. Pe soția sa - mama domnului - o chema 
Sultana. Aceasta era fiica Casandrei, care la rîndul ei era fiica lui Alexandru Ilieşi, nepotul lui Petru 
Rareş. Astfel, după mamă, noul domn cobora din Muşatini, adică din dinastia întemeietoare. 

Carra, în Histoire de la Moldavie (p. 102 şi urm.), povesteşte că bunicul său, Pantiris 
Mavrocordat, negustor de mătăsuri, a cunoscut pe Ruxandra, fiica unui grec foarte bogat din 
Constantinopol (Scarlatos). Această fată fusese hărăzită a fi logodnica lui Matei Basarab, dar 
îmbolnăvindu-se de vărsat şi urîţindu-se, Matei Basarab nu voi s-o mai ia de soție. 

Pantiris Mavrocordat era un om frumos, elegant şi foarte ambițios. El îşi dădu seama că la 
turci obţii totul prin bani. Averea fiicei lui Scarlatos îl atrase. Fără a sta mult la gînduri, ceru şi 
obținu mîna Ruxandrei. Şi astfel se întemeie norocul familiei Mavrocordat. Din această căsătorie au 
rezultat doi fii: Joan şi Alexandru. Alexandru a făcut studii serioase de filosofie şi medicină (la 
Padova). A ajuns în urmă, ştiţi, mare dragoman al Porții. 

Iată ce spune despre cariera lui, între altele, Nicolae Costin: „,... Şi pe urmă i s-au dat titlul, 
Ecsaporitu, adică tainicul din lăuntru la împărăție, om prea învăţat în toate învățăturile, aşa 
filosofesce, astronomesce, cum şi teologeşte, carele se arată din cărțile ce au făcut, şi se află tipărite; 
om vestit şi la împărăţiile creştineşti”. 

Mai departe, vorbind de activitatea Exaporitului ca diplomat, în decursul lungilor tratative 
care au premers păcii de la Carlowitz, Nicolae Costin îi atribuie lui meritul bunei situaţii ce se 
creează Moldovei: 

„... Acest pont numai l-au pus aice, pentru căci pe urmă seva vedea ce folos au adus după 
sine țărei. Era pus şi acest pont: turci sau tătari în Ţara Moldovei niciodată să nu se lățească cu 
stăpînirea, ce tot Domni trimişi de împărăție. Legîndu-se dară, pace între toţi, cum s-a pomenit mai 
sus, înturnîndu-se şi Camenița iarăşi către crăiea Leşească, şi Ţara Moldovei care era îngiumătățită 
şi luată de leşi, iarăşi înturnată de leşi către stăpînirea turcului, adaosu-şi-au mare veste şi laudă, vei 
zice, la toată Europa, acest Alexandru Mavrocordat, pre carele nu-l vor uita curînd veacurile 
viitoare”. 

Se pare însă că povestitorul nostru, client al casei Mavrocordat, trece sub tăcere defectele şi 
păcatele Exaporitului. Este bine deci să mai cunoaşteţi şi opinia altora asupra lui. Iată, de pildă, cum 
ni-l înfăţişează ambasadorul francez De Feriol, într-un raport din 10 ianuarie 1720: „Monsieur 
Mavrocordato n'a été regretté de personne, non pas même des siens. Il a été deux fois ambassadeur 
et il s'était en quelque manière rendu nécessaire à la Porte, n'y ayant pas de plus habile interprete 
que lui. Il était mediocre politique, mauvais médecin et plus pédant que savant. Ses grands biens 
étaient venus de la tyrannie qu'il avait exercée sur les Grecs et sur les Latins et des pensions qu'il 
avait tirées de l'Empereur, du Czar et des princes de Valaquie et de Moldavie.” Exceptînd tendinţa 
de a-i scădea meritele de bun om politic, portretul diplomatului francez - un contemporan care l-a 
întîlnit desigur foarte des pe Alexandru Mavrocordat - este demn de luat în considerație. 

Din căsătoria lui Alexandru Mavrocordat Exaporitul cu Sultana, s-au născut trei băieți: 
Scarlat, care se căsătorise cu Ilinca, fiica lui Constantin Brîncoveanu, mort de timpuriu; Nicolae, 
care a urmat tatălui său în demnitatea de mare terziman al Porții şi loan, care a urmat lui Nicolae în 
aceeaşi demnitate după trecerea acestuia la tronul Moldovei. Cum era şi firesc, Exaporitul a dat o 
strălucită pregătire intelectuală fiilor săi. Niculae era cel mai înzestrat; pe el îl şi iubea bătrînul 
dragoman mai mult decît pe ceilalți. Avea mai ales, o memorie extraordinară, fapt care îl ajutase să- 


Politica internă. Lupta împotriva boierimii. Nicolae Mavrocordat a manifestat, în această 
primă domnie, tendinţe autocrate. Venea parcă hotărît să îndoaie grumazul boierimii mari. Ura 
acesteia împotriva domnului fanariot se oglindeşte în cronica zisă a lui Muste: ,„ ... că precum fiesce 
cine de cinste nu se satură, aşa şi Nicolae Vodă, fiind îndemnat şi de oamenii săi, greci țarigrădeni, 
care sînt deprinşi a veni în ţară să se desfăteze, unii pentru agonisită, alții pentru că au lăsat 
Terztimănia Porții, cu multă cheltuială şi mîndrie grecească. Luatu-şi-au şi oaste, sîrbi, arnăuţi, de i- 
au adus cu sine, şi au venit nu ca un domn, ce ca un leu asupra tutulor. Eşit-au boierii înainte la 
Galaţi, dară nici cu ochii asupra lor nu căuta, necum să grăiască cu dînşii sau să mai întrebe pre 
cineva vreun cuvînt.” 

Din acest pasaj trebuie să reţineți două fapte: Nicolae Mavrocordat a venit înconjurat de un 
însemnat număr de străini - ceea ce nu putea fi pe placul boierimii pămîntene - şi că şi-a afirmat de 
la început tendința către o domnie autoritară. Dar creşterea influenţei elementului grecesc supăra în 
gradul cel mai înalt pe reprezentanţii boierimii de țară. Faptul că nu cunoştea nici limba română, îi 
irita şi îi jignea. După o perioadă de largă înflorire a limbii şi culturii româneşti (veacul al XVII- 
lea), le erau greu moldovenilor să primească ca domn pe un om atît de străin de sufletul țării. 
„Boierii şi ţara, dacă au văzut sălbăticia şi mîndria lui Nicolae Vodă, s-au spăimîntat toţi; cît nimeni 
nu se mai ţinea cu zile, văzîndu-l domn străin; limbă românească neştiind, tot cu tîlmaci grăia. Cu 
mulțime de greci au venit, cît rămăsese feneriul pustiu în Țarigrad, cît numai muierile lor rămăsese; 
iară grec, umblai mult pînă dai de vreunul acolo. Iară aice, sosind, umplut-au curtea domnească, 
prin toate odăile, şi prin tîrg pe la gazde.”!5! 

Fireşte, Muste exagerează. Este însă sigur un lucru: Nicolae Mavrocordat, urmărind o politică 
de dizlocare a boierimii pămîntene atît din rosturile politice, cît şi din cele administrative ale țării, a 
adus cu sine un mare număr de greci şi arnăuţi. El voia să-i folosească în administraţia Moldovei şi 
desigur pentru siguranţa sa personală, ca unul ce se simţea cu totul străin, şi într-un mediu ostil. 

În al doilea rînd, Mavrocordat a înţeles să se sprijine pe țărănime, împotriva boierimii. Şi 
astfel, începe acest cărturar lipsit de experienţa țării şi a domniei o luptă dură împotriva unui regim 
care, incontestabil, avea multe păcate, dar şi rădăcini adînci în structura socială şi economică a țării. 
Domnii fanarioți vor continua, rînd pe rînd, această luptă împotriva vechii boierimi, căutînd a ridica 
dintre străini şi din straturile de jos ale societăţii o nouă clasă, care să li se supună orbeşte. Astfel, se 
va grăbi la noi - ca şi în Apusul Europei - evoluţia de la monarhia feudală la monarhia absolută. Cu 
o deosebire, însă: pe cînd în Apus transformarea se făcea prin forțele lăuntrice ale națiunii, la noi se 
făcea printr-o acțiune ordonată de puterea suzerană, cu elemente străine; se extindea astfel asupra 
țărilor noastre regimul constantinopolitan al monarhiei despotice otomane, cu singura concesiune că 
în loc să ni se trimită un paşă mahomedan, ni se trimitea un demnitar creştin al Seraiului. 

Astfel, în măsura în care misiunea domnului fanariot progresează, țara se provincializează. În 
aceste condiţii, elementul feudal autohton, oricît de reacționar ne-ar părea judecat sub aspectul 
social, era acela care întîrzia topirea statului nostru în sistemul administrativ al Imperiului otoman. 

lată de ce, în izbucnirile furioase ale cronicarilor nu trebuie să vedeţi numai ecoul unor 
nemulțumiri - şi interese de clasă - cum a judecat exa-gerînd uneori Xenopol-, ci reacția firească a 
singurului element conştient de primejdia ce vine asupra țării a clasei care întemeiase şi păstrase 
prin veacuri de lupte statul. 

Dar nu este mai puțin adevărat că şi boierii - cei „țarigrădeni” mai ales - erau de o lăcemie 
greu de saturat. Viaţa de curte, luxul şi eleganța femeilor, precum şi o sumă de moravuri impuse 
societăţii noastre după moda Constantinopolei, depăşeau puterile financiare ale boierimii noastre. 
Într-o vreme în care agricultura şi creşterea vitelor nu mai rentau (din pricina nesiguranţei şi 
instabilității politice), se întețeşte goana boierilor după slujbe, după demnități. Dar niciodată nu erau 
atîtea boierii cîți competitori erau. 

Astfel au luat naştere adevărate partide - cum ați văzut - care militau pentru schimbarea 
domnului, pentru ca să le vină tuturor rîndul la slujbe şi la venituri. Deci intriga politică şi 
schimbarea domnilor aci îşi are originea, în lupta boierilor - organizați în adevărate partide şi 
asociaţii - pentru dregătorii şi diferite întreprinderi (concesiuni economice, încasare de dări etc.). 
Cei care dețineau mai multă vreme o dregătorie ieşeau mai totdeauna bogați din ea. 

Nicolae Mavrocordat a luat de la începutul domniei chiar o serie de măsuri menite a-i aduce 
simpatiile țărănimii şi a ridica pe aceasta împotriva boierimii. lată cum s-au petrecut lucrurile. Puțin 
înainte de mazilire, Racoviţă rînduise o dare pe ţară, la care adăugase aşa-numitele năpăşti - adică 
sporuri. Cînd i-a sosit mazilirea, boierii zlotaşi - adică strîngătorii dărilor - începuseră încasarea, 
deşi mulțimea murmura. Din ordinul caimacamilor puşi de capegiu, zlotaşii au continuat încasarea 
dărilor şi „năpăştilor” chiar după mazilirea lui Racoviţă, sub motivul că noul domn are cheltuieli 
grele cu începutul domniei. În realitate, boierii zlotaşi căutau să profite de intervalul căimăcămiei, 
pentru a se înfrupta din banii ce strîngeau. Niculae Costin încearcă să-i apere spunînd: „Erau şi 
cîțiva boieri care cheltuise în zilele lui Mihai Vodă, unii la Vistierie, alţii la Sulgerie, alţii la Jicnită, 
alții cu împrumutele care luau bieţii boieri cu poruncă domnească de la neguțătorii turci, şi pe urmă 
îi lăsau neorîn-duiţi, de au venit casele boiereşti la mari datorii şi risipă cu împrumutele”. 

Nicolae Mavrocordat, „încă nesosit în scaun”, a trimis poruncă să se înceteze încasările. Ba 
încă, îndată ce a sosit în scaun, „invitase acum țăranii de veniau la divan cu pîră asupra ziotaşilor că 
le-au luat atîtea năpăşti”. A urmat o ridicare în masă a țărănimii încurajată de atitudinea domnului. 

Dar, fiindcă cel mai obiectiv dintre toți cronicarii de care ne folosim - Muste, Costin şi 
Neculce - este acesta din urmă, vă citesc următorul pasaj, cam lung, dar edificator asupra acestei 
interesante şi neobişnuite împrejurări din istoria Moldovei: „lar Nicolae Vodă îndată au şi dat cuvînt 
mojicilor să-şi ieie banii înapoi de la boierii zlotaşi, care-i didese înaintea maziliei lui Mihai Vodă, 
pecetluinţele cele cîte de un leu şi năpăştile cele cîte de cinci lei, ce s-au pomenit mai sus că au fost 
scos Mihai Vodă. Ce boierii zlotaşi, unii luase bani cu datorie şi apucase de didese lui Mihai Vodă, 
iar unii din boieri luase de pe la oameni banii şi-i didese la capegi-başa ce strîngea birul, care s-au 
scris mai sus. Nicolae Vodă n-a vrut să ție în samă boierilor zlotaşi nici un ban dintr-acea 
orînduială, nici ce au dat la Mihai Vodă, nici ce au dat la capegi-başa ce strîngea banii birului. Şi au 
poruncit boierilor zlotaşi, cu mare groază, numai să întoarcă toți banii mojicilor înapoi. Deci cum au 
purces Nicolae Vodă din Galaţi s-au şi rădicat toată țărănimea ţărei de gios cu mare jalobă asupra 
boierilor zlotaşi din toate tîrgurile, în Tecuci, în Birlad, în Vaslui, în Scînteie. Pe la toate conacele 
tot divanuri de zlotaşi era cu mojicii. Şi zlotaşii ca vai de capetele lor îmbla, rugîndu-se țăranilor. Şi 
le făcea şi zapise că le-ar da banii, numai să-i mai aştepte, şi mojicii nicidecum nu primea. 

După ce au sosit Nicolae Vodă în Iaşi, rădicatu-s-au tot tîrgul asupra zlotaşilor, de nu putea 
om să răzbească pre ulite de norod mult de oameni, după cum este rîndul prostimei. Şi zlotaşii 
apucase de didese mulţi bani la vistierie şi n-avea de unde întoarce mojicilor. Ce i-au bătut Nicolae 
Vodă pre boieri cu buzduganul şi i-au închis în temniţă cu tilharii, pînă şi-au vîndut ce-au avut şi au 
plătit țăranilor pînă la un ban. Deci mojicii văzînd acea voie, aşa s-au îndîrjit şi s-au sumețit în toată 
țara.” 


(nedaiată) 

Prelegerea a XX-a 


Un despot luminat. Continuăm cercetarea domniei lui Nicolae Mavrocordat. Aţi văzut că din 
primele lui manifestări, ca domn, se desprinde o anumită politică socială: lupta împotriva boierimii 
şi reazemul pe pătura țărănească. Trebuie însă să recunoaştem că noul domn nu a luat apărarea 
țărănimii numai din motive tactice, pentru a lovi în boieri, ci şi dintr-un sentiment de reală 
demofilie, care caracterizează acțiunea politică a mai tuturor Mavrocordaţilor. Este în fond o 
tendință binecunoscută a monarhilor reformatori sau - cum s-a zis - a „despoţilor luminaţi” din 
veacul al XVIII-lea. 

Dar nu trebuie să vă închipuiţi că toată boierimea Moldovei era vinovată de jaful fiscal 
amintit. Dimpotrivă, se pare chiar că o parte dintre boieri au voit să împiedice activitatea zlotaşilor 
în lipsa domnului şi mai ales acele adăugiri sălbatice cărora cronicarii le zic „năpăsti”; ne-o spune 
Nicolae Costin în termeni destul de precişi: „O seamă din boieri socotiau să nu mai supere ţara cu 
acele nevoi, şi năpăştile acelor pecetluituri... ce n-au lăsat alţi boieri din caimacami...” Acelaşi 
cronicar acuză îndeosebi pe „... unii din boierii lui Mihai Vodă (care), la mazilia lui, îşi făcuseră 
pecetluituri domneşti, cum li s-a orînduit cîte o sumă de bani dintr-acele pecetluituri, că mai mult 
aceia stau să-şi ia banii ce didese cu împrumut.” !” 

Totodată, noul domn luă măsuri să întoarcă pe boierii care fugiseră de teama că ar putea veni 
la domnie Antioh Cantemir. 

În divanul întocmit de Nicolae Mavrocordat intrară următorii boieri mari: loan Buhuş, mare 
logofăt; Nicolae Costin, mare vornic de Țara de Jos; loan Sturza, vornic de Țara de Sus; Antioh 
Jora, hatman; Ilie Catargiul, mare spătar; Gheorghiță Apostol, mare paharnic; Ilie Cantacuzino, 
mare vistiernic; Dumitraki Ramadan, mare postelnic; Gavriil Miclescu, mare paharnic. Murind Ilie 
Cantacuzino, Nicolae Mavrocordat a pus vistiernic mare pe Gheorghiță Mitre, iar pe Manolache 
Hrisoverghi, mare comis. 

În realitate, mai toţi aceşti boieri erau simpli figuranţi, căci Mavrocordat guverna ţara singur, 
sau ajutat de cîțiva consilieri intimi. Mai uşor pătrundeau la dînsul aceştia decît dregătorii legiuiți ai 
țării. Caracterul despotic, oriental, al domniei apare din ce în ce mai supărător pentru marea 
nobilime. Neculce a prins minunat sensul acestor tendinţi noi: „(Nicolae Vodă) vroia să stăpînească 
Moldova ca Poarta turcească, cu mare mărire”. 

În altă parte ni-l înfăţişează introducînd un regim de curte, cu protocol sever; domnul se 
izolează de toată lumea, cu excepţia celor 2-3 greci, consilieri intimi: „Uşa îi era închisă tare, 
nimenea nu intra la dînsul; a doua zi şi a treia zi cînd chema cîte un boier, la două trei cuvinte, iar 
într-alt chip nu putea nimeni să meargă la dînsul, şi din spătărie încolo mai înainte nimeni nu putea 
intra, nici boierii, nici mazilii, fără decît numai Ramadan postelnicul, Spandonachi Căminaru şi 
Sculi Cămăraşul, ce era şi tîlmaci, că Nicolae Vodă nu ştia limba moldovenească, şi era un lucru 
prea cu necaz boierilor şi țării.” ” i 

Dacă aşa vorbeşte Neculce, vă închipuiți cum spumegă Muste, mai ales împotriva acestor 
consilieri intimi. Pentru Spandoni are cuvinte tari: „... Avea şi sfetnic pe lîngă sine, o arătare de 
grec anume Spandoni, un om urît şi podăgrios, carele şi de mai înainte, în zilele altor domni, au 
şezut tot aice în ţară; un blestemat şi de nimica, fără de nici o meserie; numai cît îşi ţinea capul cu 
minciunile şi cu milosteniile ce-i dau; dară, după ce încăpuse la cinste mare la Nicolae Vodă, fiindu- 
i şi neam de toate, el au fost sfătuit pre Nicolae Vodă, şi pre sfatul lui umbla Nicolae Vodă”. 


Nicolae Mavrocordat pune împrumuturi forțate asupra boierilor. Între cei fugiţi în Polonia, 
la Sneatin, erau şi căpeteniile partidei Cupăreştilor în frunte cu Iordachi Ruset şi cu fratele acestuia 
Manolache Ruset. Deşi între tatăl noului domn, Alexandru Mavrocordat-Exaporitul, şi Ruseteşti 
exista o veche dușmănie, totuşi Nicolae Mavrocordat recheamă în ţară pe bătrînul intrigant.” 
Desigur că avea nevoie, pentru greutăţile financiare ce întîmpina la începutul domniei, de 


15 N, Costin, ed. Kogălniceanu, p. 74 - 75. 
154 Neculce, p. 296. 
155 Toana Rosetti, op. cit., p. 319. 


experiența lui. Nicolae Costin ne spune că Iordachi Ruset „măcar că nu-l făcuse (domnul) cu 
diregătorie la curte, totuşi era la Vistierie şi la socotelile țărei deatocma cu ceilalți boieri, din 
porunca lui Nicolae Vodă, se afla mai înaintea altor boieri cu diregătorie”. 

Vedeţi dar că bătrînul om politic reuşea să rămînă mereu la suprafață. Boierii îngrijați 
spuneau: „Săracii de noi, iar au încăput Iordachi Vornicul şi la acest Domn.”1% Dar Nicolae 
Mavrocordat se va folosi de el (ca de o coadă de topor) în lupta contra altor boieri, potrivit vechiului 
dicton: Divide et impera. 

Într-adevăr, foarte curînd, Nicolae Vodă începu să simtă nevoia de bani („Fiind mai în grabă 
a se da o sumă de bani pe porunca împărăţiei.”). Cum însă el dorea să mai cruţe un răstimp pe țărani 
şi pe breslaşi („năpăstuiţi”), recurse la diferite constrîngeri împotriva boierilor mai bogaţi, pentru a 
le smulge sume importante, sub forma de împrumuturi. 

Primii loviți sînt loan Stiirza Vornicul şi Ilie Catargiul Spătarul cel Mare. „Cu mirare fu 
tuturora, cum aşa curînd, la a doua săptămînă după ce i-au boierit, de au arătat această scîrbă asupra 
acelor boieri...” În cele din urmă, boierii au aflat că arestarea celor doi dregători s-a făcut după 
„vorbele şi îndrumarea lui Iordachi Ruset”. Trecutul şi incorectitudinile celor doi sînt răscolite, pînă 
ce se decid şi ei să dea „o seamă de bani Vistieriei împrumut, fiind ţara în mare slăbiciune cu 
vremile trecute...” Fără întîrziere le veni rîndul şi celorlalți să contribuie la acest împrumut forțat 
(„...Ş1 scosese şi ceilalți boieri la împrumut ce didese...”). Apoi veniră la rînd rudele şi partizanii 
lui Iordache. Domnul dîndu-şi seama că puterea acestui partid venea din încuscririle Cupăreştilor cu 
marile familii moldovene, încearcă să-l mai slăbească. 

Astfel, s-a străduit să împiedice căsătoria fetei hatmanului Antioh Jora cu Iordachi Ruset, fiul 
lui Lăscărache Ruset (deci nepot al lui Iordachi Vornicul). Nereuşind, a mazilit pe Antioh Jora şi l-a 
închis. După obicei, i-a poruncit „să dea o seamă de bani pentru ținut...” Intervenind boierii ceilalți, 
Nicolae Mavrocordat a dat drumul lui Antioh Jora, ,,.. .zicîndu-i numai să caute dumnealui banii ce 
s-au rînduit a ținutului, să-i istovească...” 

După o lună l-a reprimit, însă cu jurămînt că „nu se va uita la cuscrirea lui Iordache Ruset 
Vornicul. 

Dar Mavrocordat nu scapă nici un prilej pentru a înjosi clasa boierilor şi totodată pentru a-i 
dezbina. Astfel, primind o reclamaţie din partea unui grec - nepot de soră al lui Iordachi Ruset - 
cum că fusese prins şi bătut îndată după mazilirea lui Mihai Racoviţă de către Ilie Cantacuzino, 
împreună cu alții, domnul cercetează faptul şi dă sancțiuni nu numai severe, dar şi umilitoare. Pe 
Ilie Cantacuzino nu-l mai putea pedepsi fiindcă - v-am spus-o acum cîteva minute - murise; atunci 
el arestează pe „Gavril Costachi Slugerul sîn Gavriliţă şi Ioniță Neaniul Raţă Postelnicul, carii 
fusese soții lui Cantacuzino la prinsoarea acelui grec. Deci i-au pus Nicolai Vodă la scară şi i-au 
bătut cît cu 200 toiege...” 17 

Iubirea de dreptate şi dorinţa de a introduce moravuri administrative corecte sînt întunecate 
astfel de unele sancțiuni pripite şi, desigur, excesive. Lucrul acesta tulbură adînc sufletul întregii 
clase. Încep băjenirile, tot mai dese, în Polonia şi în Ardeal. Limita dintre măsurile de reformă 
morală şi cele de persecuție este sărită de domn, spre marea indignare a lui Muste: „în divan 
suduiau mojicii pe boieri şi cum eşiau la divan de se jeluia un ţăran pre un boier, îndată da pe boier 
în mîna ţăranului, fără de nici o judecată sau dreptate. Care de ar fi făcut aceasta cu vreo dreptate, 
iată că s-ar cădea a-i lăuda, şi a-l numi că era drept judecător, arătînd dreptate tuturor cum se cade 
ca unui domn; dară aceasta o făcea el, numai tot ca să defaime şi să ruşineze neamul boieresc, 
mirîndu-se ce ar mai face, să mai îngrozească pre boieri.” 15% 


Procesul împotriva lui lordachi Ruset. Dar nu trecu mult şi veni şi rîndul lui Iordachi însuşi. 
Poate că Mavrocordat l-ar fi cruțat, avînd nevoie de colaborarea lui, însă Iordachi văzîndu-şi 
neamurile şi partizanii loviți, începuse a unelti pentru mazilirea lui Mavrocordat. Venind după aceea 
un agă de la Poartă, Iordachi crezu că aducea ordinul de mazilire al lui Nicolae Vodă. Pătimaş şi 

157 Neculce, p. 244. 
158 Ps. N. Muste, ed. Kogălniceanu, p. 41 - 42. 


nerăbdător, el se grăbi să trimită pe nepotul său, Aga Iordachi Ruset şi pe feciorii săi, la curte, să 
vadă cum stau lucrurile. Aceştia, neținînd seama de protocolul introdus de domn, intrară în palat. 
Mavrocordat a înțeles îndată cauza acestei navale; astfel, Iordachi s-a demascat, şi-a dat pe faţă 
uneltirea ce făcuse. A fost arestat imediat, şi închis cu nepotul său într-un beci la curtea domnească. 

După arestare, Nicolae Mavrocordat a reunit pe boieri în divan pentru a le explica motivele 
pentru care a întemnițat pe bătrînul şi lacomul intrigant. El a rostit cu acest prilej un aspru 
rechizitoriu împotrivă-i. Între altele, l-a învinovăţit de faptul că a pîrît pe rînd pe toți boierii ceilalți, 
că apoi i-a îndemnat să pribegească (pe cînd el rămînea la adăpost în Iaşi), că a îndemnat pe turcii 
ce nu voiau să plătească dări țării să pîrască pe domn la Poartă, că şi-a însuşit 15.000 de ughii din 
vistieria țării şi că, în sfîrşit, a purtat corespondență cu Mihai Racoviţă pentru răsturnarea lui 
Mavrocordat. 

Cu prilejul acestei impresionante judecăţi, boierii au întocmit o carte pe care au semnat-o cu 
toții, şi în care se spunea: „Scria în carte cu jalobă, cum fiind Iordachi Vornicul, străin cu frații săi, 
cu vremea au supus toate casele boiereşti şi au stins cîteva case boiereşti; fiind fraţii lui capuchehaie 
la Poartă atîta vreme şi el vreme îndelungată puternic aici în ţară, învrăjbitor de domni, de nu se mai 
sătura de domni. De cunoştea pe vreun domn să nu-i umble în toate în voia şi plăcerea lui, cerca 
mijloace de se mazileau domnii aceia, de alegea pre alții să-i intre în voie, şi să fie toată puterea în 
mîna lui, şi acelea se făceau cu mare cheltuială ţării.” 

Deşi faptele acestea sînt povestite de Nicolae Costin, fiul aceluia care şi-a pierdut viața 
datorită intrigilor lui Iordachi, ele nu pot fi puse la îndoială. Fondul este adevărat.” 

Nicolae Mavrocordat a trimis cartea cu acuzaţiile aduse lui Iordachi Mitropolitului Ghedeon 
pentru ca acesta să caute în pravile şi să hotărască pedeapsa. Mitropolitul „a scris cu slova lui din 
dosul cărții cei de pîră asupra lui Iordachi Vornicul, cum pravila scrie: dovedindu-se aceste asupra 
lui Iordachi Vornicul, moartea!” 

Dar Iordachi nu s-a lăsat impresionat. Citindu-i-se atît cartea cît şi sentința, el arătă multă 
bărbăție. „De ar hi răspuns cu blîndeţe - spune Nicolae Costin - ar fi ieşit de la închisoare; ce au 
răspuns împotrivă, cu semeţie, zicînd că-s minciuni acelea toate...” Aflînd domnul de vorbele 
rostite de Iordachi („semeţe şi fără socoteală”) a chemat pe Baş-Buluc Baş poruncind „să-i taie 
limba”. A scăpat totuşi de „acea sluţire” prin intervenţia boierilor. Nu cunoaştem însă cărui fapt se 
datoreşte că a scăpat cu viață. Foarte probabil că a tras mult în cumpănă cuscria lui cu Constantin 
Brîncoveanu şi, nu mai puţin, cele 12 pungi de bani pe care le-a vărsat în vistieria țării.'% A rămas 
însă închis pînă la mazilirea lui Nicolae Vodă. 


Nicolae Mavrocordat impune neguţătorilor turci să plătească dări Moldovei. Foarte 
semnificativă pentru o bună şi mai completă judecată asupra domniei lui Nicolae Mavrocordat este 
purtarea acestuia față de neguțătorii şi cămătarii turci care se aflau de multă vreme, în număr mare, 
în ţară. El se poartă cu autoritate şi față de aceştia; îi urmăreşte de aproape şi în cele din urmă îi 
supune şi la plata dărilor legate de îndeletnicirile lor. Dealtfel, fiind se pare informat din vreme 
despre reaua purtare a acestor turci, Nicolae-Vodă se înarmase cu un firman special împotriva lor. A 
reuşit astfel să-i disciplineze. 

„lară neguțătorii turci, ce erau şi aici în oraş, şi pe la alte tîrguri în ţară, încetase a face 
supărări pentru datoriile sale, cum deprinsese mai înainte la alți domni, a face şi a supăra cu 
carnetele. Nu-i încungiura nimica cu voroavă Nicolae Vodă, nici le da obraz, avînd şi ferman 
împărătesc la mîna sa pentru carnetele lor...” Administraţia şi cîrmuitorii nu mai sînt la dispoziția 
acestor aventurieri şi nici nu mai le este îngăduit să persecute populaţia țării: „... Nici se pomenea 
de camătă, nici cărți de plinit cu armaşi, cu copii din casă, sau cu aprozi, nu dau; ci cărți pe la 
scaune, la pîrcălabi, să chieme față pe cutare, cu turcul, să stea să le ia seama, şi ce ar fi drept pe 
zapis cu zi să-i plătească, iară nu cu plineală sau cu închisoare”. 

În afară de cămătărie, turcii făceau în Principate şi întinse afaceri comerciale. 


'5 Toana Rosetti, op. cit., p. 320. 
1% /bidem. 


lată ce ne spune în această privință Nicolae Costin: „Aice în ţară, de la o vreme deprinsese 
neguțătorii turci, neîndestulați cu mierea, cu ceara, cu alte negoaţe ce precupiau, cu dughene prin 
tîrguri, văzînd şi ţara şi boierimea lipsite, de-şi făceau cirezi de boi de negoț”. Pentru toate aceste 
afaceri, turcii nu plăteau nimic statului moldovean. Nicolae-Vodă se hotărî să-i supună la plata 
cornăritului. (Această dare fusese introdusă într-a doua domnie a lui Antioh Cantemir „pe boii de 
negoţ, deosebi de vamă, de bou cîte un leu”.) 

Fireşte, turcii s-au opus cu îndirjire. Pînă la urmă a fost necesară o intervenție a lui 
Mavrocordat la Poartă. 

„Stau împotriva turcii tare să nu dea, zicînd că ei vamă şi plătesc, iară cornăritul nici cum nu 
vor da cu altă ţară. Trăgănatu-s-au această gîlceavă cîtă-va: turcii să nu dea, oamenii domneşti ce 
erau pe această slujbă, să ia; pînă iată, ce şi-au scos Nicolae Vodă şi ferman de la împărăție, să-şi 
plătească turcii boii de cornărit; de vreme că ei neguțătoresc şi cu boi de negoţ.” 

Cînd li s-a citit turcilor adunați la Spătărie ordinul împărătesc, au rămas uimiţi: „.. .îndată au 
amortit şi s-au mîhnit, unii scrîşnind în dinţi au eşit din spătărie”. 


23 ianuarie 1940 


Prelegerile XXI - XXII 


Aţi văzut cu cîtă energie a păşit din primele zile în treburile domniei Nicolae Mavrocordat. 
Cu toată asprimea sa împotriva clasei care întemeiase şi susținuse statul moldovean în decursul 
veacurilor, trebuie să recunoaştem că această domnie reprezintă în ordinea socială, în administrație 
ca şi în Justiție, împărtăşirea societății moldovene dintr-un spirit nou, aproape revoluţionar. Este 
poate întîia oară - de la loan Vodă cel Cumplit - cînd se încearcă în Moldova nu numai o mai 
dreaptă rînduială socială şi administrativă, dar şi o reformă în moravuri. 


Nicolae Mavrocordat ajută pe orăşeni. Îndreptări administrative. Întărirea spiritului de 
justiție. Aţi văzut solicitudinea domnului pentru țărănime. Şi tîrgoveţii s-au bucurat de sprijinul său. 
În vremurile acestea de atotputernicie boierească în veacul al XV-lea şi al XVII-lea, asistăm la o 
creştere disproporționată a proprietăţii mari, de pe urma căreia a suferit nu numai răzeşimea dar şi 
orăşenii. Într-adevăr, multe dintre imaşurile din jurul târgurilor fuseseră înghiţite încetul cu încetul, 
fie de boieri, fie de mănăstiri. 

lată ce ne spune în această privinţă cronicarul: „De la o vreme, deprinsese domnii cei mai de 
curînd a da şi la boieri şi altora, aşa încît n-au răsmas loc deosebit pentru hrana şi agonisita, pe 
dînsul, tîrgurilor.”*? 

Mai departe, acelaşi cronicar adaugă că „Domnii cei vechi” respectaseră hotarele oraşelor, 
ferindu-le de aservire către cler şi nobilime (,„nesupuse zeciuielilor a boieri şi a călugări”). Tot 
Nicolae Costin ne informează că domnul primise plîngeri „de la cîţiva tîrgoveţi a cîtorva tîrguri, 
cum că n-au unde se hrăni”. Indignat, Mavrocordat a luat măsuri pentru curmarea răului şi a 
intenţionat chiar „să strice daniile cele ce s-au făcut de domni mai decurînd”; în cele din urmă a 
renunțat din pricina rezistenţei celor două categorii de privilegiați („socotind să nu-i mîhnească”). 

Dar Mavrocordat încearcă şi o adevărată reorganizare administrativă a statului moldovean. 
Ştiţi că administrația în Principatele noastre era un apanaj rezervat boierimii. Din această pricină, 
prea adesea se găseau în slujbe însemnate oameni incapabili sau necinstiţi, dar pe care îi recomanda 
poziţia lor socială. Nicolae Mavrocordat a încercat să înlăture elementele rele. O recunoaşte şi 
Neculce: „Iară pe la toate marginele (ţării) alesese boieri de cinste, capete, de le didese în seama lor 
ținuturile, pîrcălăbiile şi stărostiile... 1% Aţi văzut că mazileşte dregători de seamă, îndată ce se 
îndoieşte de corectitudinea lor. Şi în strîngerea dărilor, Nicolae Vodă caută a înlătura anarhia 
„... Că nu se amesteca nime să umble alți zlotaşi de la curte, fără de cît boieri acei ce le erau date în 
seama lor, ţinuturile, de erau capete pe margine...” 

Concepţia onestă şi rigidă a domnului în administraţie nu se împiedică de nici o consideraţie 
personală. Loveşte fără cruţare pe cei incorecți, chiar dacă sînt apropiații săi. Sînt numeroase 
cazurile de acest fel. Tipic este acela al vistiernicului Gheorghiță Apostol „pre carele îl avea Nicolae 
Vodă aproape”. Acesta s-a dovedit neglijent, foarte curînd după ce i s-a încredinţat grija vistieriei 
(...nu-şi lua seama cu diecii de vistierie”). Domnul însă, care îl ţinea sub observaţie, l-a luat prin 
surprindere şi a instituit o cercetare. A numit în comisia de cercetare pe Marele Logofăt loan Buhuş 
şi pe Ioan Paladi, care fusese Mare Vistiernic sub Mihai Racoviţă. 

„Stătut-au acei boieri cîteva zile în Vistierie, luînd seama lui Georgiţă Vistiernicul, fiind 
isvoadele din lăuntru scoase să potrivească cu isvoadele din vistierie; că avea Nicolae Vodă toate 
orînduielile cîte se strîngeau din ţară, aşa pre țărani cum şi pre mazili, isvoade greceşti, pe seama lui 
Sculi cămăraşul din năuntru. Aflatu-l-ar acei boieri pe Georgiţă vel vistiernic dator vistieriei cu 
cîteva pungi de bani; şi atunce, după seama şi socoteala acelor doi boieri, scîrbindu-se Nicolaie 
Vodă pe Georgie vel Vistiernicul, l-au aruncat la siimeni, la lefe, de l-au închis la odăile sele. . .” 

V-am reprodus acest pasaj, ca să vă daţi seama de metodele administrative ale lui Nicolae 
Mavrocordat. Vedeţi din acest citat că el urmărea, prin-tr-un intim al său, toate operațiunile pe care 
trebuia să le facă vistieria, aşa încît, în orice moment, controlul era uşor de făcut. 


1% N, Costin, ed. Kogălniceanu, p. 85. 
1% Neculce, p. 297. 


Dar supărarea lui Nicolae Vodă în cazuri ca acestea nu se oprea la pedeapsa cu închisoarea. 
Pe „Georgiţă Vistiernicul” l-a supus şi la grele pedepse fizice (,, ... De-l legau slujitorii, şi-i puneau 
puşcele cele mari preste dînsul”).1* Chiar Neculce, de obicei puţin favorabil grecilor, recunoaşte 
că, sub raportul administrativ, ţara progresa: „şi făcuse mulțime de cărți de slobozii, de le didese la 
mîna boierilor de strigau milă; şi făcea sate; şi începuse a se face multe sate pe margine... Şi s-ar fi 
fost întemeiat ţara de oameni, numai n-au ţinut mult domnia. . . ” 1% 

Şi Nicolae Costin aminteşte, în termeni mai ampli - fireşte - de această acțiune energică 
întreprinsă de Mavrocordat pentru refacerea Moldovei: „Trimisese cărțile sale pe la margine de 
slobozii, de curiau oamenii în țară de peste Nistru, şi din țara muntenească, şi de preste Dunăre, din 
țara turcească”. V-am spus şi altădată că sloboziile erau sate noi, scutite un număr de ani de orice 
dare pentru repopularea țării şi mai ales a marginilor. 

Boierii voiră să profite de această mulțime de oameni, care îşi căutau un refugiu în Moldova 
sub oblăduirea domniei lui Mavrocordat; ei socoteau să-şi înmulțească numărul servilor şi cerură 
domnului să-i mute şi mai înlăuntrul ţării „pentru ca să nu poată lesne a trece iar preste Nistru.”1% 
Dar domnul, simțind care era dorinţa acelor boieri, le răspundea „că pe om nu-l ţine locul, ci mila”. 

Ideile noi care se desprind din spiritul reformist al timpului străbat în măsurile administrative 
pe care le ia Mavrocordat. El caută să înfrîneze şi abuzul pe care îl făceau agenții cîrmuirii prin 
întemnițările arbitrare. „Poruncise pe la giudeţe la ţară, pe la Pîrcălabi, să nu închiză oamenii pentru 
fiece vină”. 

Pentru preîntîmpinarea abuzurilor, el întăreşte dreptul de recurs la judecata Divanului 
domnesc: ,„... care ar fi mai grele giudecăţi, să-i orînduiască la laşi la divan, cu soroc de la 
Pîrcălabi” - şi îşi făcuse obiceiul de prezida el însuşi judecăţile. 

Spiritului de justiţie - după care era însetată obştea Moldovei - datoreşte îndeosebi Nicolae 
Mavrocordat buna amintire pe care a lăsat-o, de la prima domnie chiar, poporului moldovean. 
Nicolae Costin spune în această privință următoarele: „Şi erau veseli toți pămîntenii, multumind lui 
Dumnezeu că ne-a trimis domn bun şi milostiv, că era linişte mare şi pentru dări şi de cai de olac; 
nime boul omului sau carul sau pîinea să ieie cu sila la jicnită, cum lua la alți domni; ba sta târgul 
fainei iezit de pîne din toate părțile; eftinătate şi bielşug în toate bucatele. Numai mîncătorii aveau 
voie rea, că nu puteau mînca cum în zilele de mai înainte altor domni; ci în puţină vreme au fost 
acea bucurie bieţilor pămînteni moldoveni, că s-au mazilit Nicolae Vedă, după ce a domnit un 
an.” 


Relaţiile cu străinii. V-am spus de la începutul prelegerilor consacrate lui Nicolae Vodă că 
turcii l-au trimis pe fostul dragoman în Moldova pentru siguranța că nu vor fi trădați în raporturile 
cu vecinii. Ei sperau ca prin tactul său, Nicolae Vodă să cruțe totodată Poarta de noi conflicte. După 
lungul şi greul război dus împotriva Ligii Sfinte şi încheiat cu dezastruoasa pace de la Carlowitz, 
Imperiul otoman avea nevoie de o perioadă de refacere. Iată de ce, în acest interval, turcii țineau din 
răsputeri să rămînă în afara oricărui conflict, mărginindu-se doar la lucrări de caracter defensiv. 

Dar menţinerea acestei neutralități era cît se poate de grea. Diplomaţia franceză desfăşura o 
activitate extraordinară pentru a arunca pe turci fie împotriva Austriei - şi în ajutorul lui Francisc 
Rakoţi, şeful rebeliunii maghiare din Ardeal - fie în contra Rusiei, şi deci în ajutorul lui Carol al 
XII-lea, regele Suediei care, cum ştiţi, se găsea refugiat la Tighina. Aţi văzut că Mihai Racoviţă a 
avut mult de suferit cu prilejul retragerii pe pămîntul Moldovei a trupelor suedeze şi căzăceşti; ruşii 
lui Kropotov şi polcurile viteazului Turculeţ au călcat frontiera Moldovei, lovind resturile armatei 
lui Carol al XII-lea. Turcii, pentru a împăca pe regele suedez şi pentru a pedepsi înclinarea spre ruşi 
a iui Racoviţă, l-au mazilit. 

Vedeţi dar cît era de grea situația pe care o moşteneşte Nicolae Mavrocordat. Un rege glorios, 
înfrînt şi fugar acum, pe pămîntul Moldovei, însoțit de trupe flămînde şi dezordonate; un rege 

irascibil, bănuitor, în dosul căruia manevra diplomația franceză. O însemnată emigrație ardeleană 
(„boieri şi nemişi unguri, pribegiți de frica nemților, încă din domnia lui Mihai Vodă şi o sumă de la 
Antioh Vodă, anume Mihai Mikiş, Petko David, Lazar Ferent etc.”), a cărei adăpostire putea dăuna 
bunelor raporturi cu Austria, după cum adăpostirea suedezilor irita pe Petru cel Mare. ŞI, ca şi cînd 
toate acestea n-ar fi ajuns, în vara anului 1710, Moldova trebui să primească şi un corp de oaste 
polon, care luptase sub Iosif Potocke (din partidul potrivnic regelui saxon), pentru rebelul ardelean 
Francisc Rakoţi. lată ce ne spune în această privință Nicolae Costin: „Iosif Potocki, Voevodul 
Halițkii, în scurtă vreme petrecînd în slujba lui Racoți, au eşit peste munți şi fără veste, prin 
Cîmpulungu rusesc, aice în ţară, şi lăsîndu-şi oamenii în urmă pe la Cernăuţi, ca la 3.000, el singur 
cu 40 de oameni ai săi, cu Gruginskie, Starostele de Rava, şi cu alți ofiţeri ai săi, au venit aice în 
laşi...” 

Vedeţi dar cîte dificultăți are de învins Nicolae Mavrocordat, în afară de cele strict interne. 
Ţin să vă atrag luarea-aminte îndeosebi asupra necazurilor care le-a avut în acest timp Moldova de 
pe urma trupelor polone. De la început el a căutat să fie agreabil lui Potoţki, „trimițindu-i la gazda 
lui de toate ce i-ar fi trebuit” şi pe Nicolae Costin „pentru limba leşească”. 

Pentru ca lucrurile să decurgă cît mai normal, el a făcut prinţului polon o primire strălucită la 
curte, cu un ceremonial deosebit. Domnul s-a întreţinut cu Potoţki în latineşte, spre plăcuta 
surprindere a moldovenilor „Cine s-au tîmplat cu mare mirare au fost a înțelege limba latinească din 
cuvintele alese şi împodobite, către Voevodul de Kiev.. "1% 

Cu toate acestea, Potoțki nu şi-a dat prea mult osteneala, sau n-a reuşit, să-şi țină trupele în 
frîu. Acestea au făcut „mare nevoie şi mare pradă şi nespuse supărări bieţilor locuitorilor.” Ba, 
polonul a mai cerut domnului să-i împrumute şi o sumă de bani, prea mare pentru starea vistieriei în 
acea vreme. Această împrejurare a contribuit, de asemenea, la înăsprirea raporturilor. (,,... şi 
aceasta au fost pricina la neprieteşugul lui Haliţkie Voevodul cu Nicolae Vodă”). Astfel, cei 3.000 
de oameni „au rămas de au vărat şi peste toamnă aice în ţară la Cîrligătura, cu colibi pe văi; nu 
rămînea nime, nici cu bou, nice cu vacă, nice cu stup, nice cu fînaţe, nice cu pîne, că călcau ţarinele 
cu caii lor, ce-i lăsase slobozi neîmpiedicaţi; hăleşteele săci de peşte vînîndu-le ei, iară tot muriau de 
foame, şi acumu şi boala intrase într-înşii.”!"0 

Mavrocordat era mereu în legătură cu Poarta pentru a-şi acomoda măsurile cu interesele 
imperiului. Curînd, polonii începură să vină şi prin oraşe, ba şi la laşi. Umblau „pe la crîşme de se 
îmbătau, umblau cu săbiile smulte, răniau, băteau pre mulţi şi omorau pen tîrg. Nu era zi să nu vie 
plîngere, vaete pe la divanuri, oameni răniți.” !"! Dar Nicolae Mavrocordat apăra cu toată energia 
populaţia. „Sta tare Nicolae Vodă pentru pămînteni” - spune Nicolae Costin. 

Prezenţa acestor trupe polone lîngă laşi ne este confirmată şi de un document francez din 16 
august 1710, în care citim: „Lesgens du palatin de Kyovie campent à une heure de Iassy, entre lassy 
et Krasnetarg” (Tîrgul Frumos). ” 

În cele din urmă s-a instituit o instanță de judecată mixtă. Alături de „giudecătorul oştii 
leşeşti”, domnul numi „despre partea sa” pe Nicolae Costin, fiindcă ştia - cum aţi văzut - limba 
polonă. Dar nici întemeierea acestui tribunal nu potoli anarhia („mai multe bătăi şi morţi se 
făceau”). 175 

Exasperat, Nicolae Mavrocordat se văzu silit să organizeze apărarea manu militari a ţării şi a 
populației împotriva acestor bande. „De la o vreme au dat voie şi poruncă Nicolae Vodă 
Hatmanului de au poruncit slujitorilor de umblau tot cu beldii, şi acmu şi tîrgoveţii umblau cu bete; 
poruncă era să umble şi singur Hatmanul, să nu lase unde are a vede că se fac gîlceve...” în aceste 
condiţii, constată cu plăcere cronicarul, „de la o vreme îi băteau şi ai noştri pe leşi” (Nicolae 
Costin). 

În vremea aceasta Potoţki se găsea la Tighina, la regele Suediei. De aci el va merge la 
Constantinopol, ca sol al lui Carol al XII-lea pentru a stărui pe lîngă turci să declare război ruşilor. 
Misiunea lui Potoţki a fost încununată de succes, căci a făcut ca ideea războiului împotriva lui Petru 
cel Mare să fie acceptată de cercurile turceşti. Nicolae Costin ne mai spune că ofițerii poloni din laşi 
ațițară pe Potoţki împotriva lui Mavrocordat (,,... au scris în cîteva rînduri la Tighina la Voevod 
Haliţkii, şi acolo fiind şi Craiul Svediei, s-au aţiţat neprieteşugul asupra lui Nicolae-Vodă”). 

Conflictul lui Mavrocordat cu regele suedez şi cu principele polon ne este confirmat din 
multe acte contemporane; s-au împăcat însă prin intermediul ambasadorului francez Des Alleurs cu 
care domnul moldovean era în relaţii recente de bună prietenie. lată în ce împrejurări se 
împrietenise Nicolae Mavrocordat cu ambasadorul francez. Acesta trecuse prin Maramureş şi 
intrase în Moldova pentru a merge la Constantinopol să-şi ia postul în primire. El avu de întîmpinat 
mari greutăți la trecerea prin munţi. lată cum înfăţişează el regelui Ludovic al XIV-lea această 
călătorie: „înainte de a trece din Maramureş în Moldova, am văzut dispărind din ochii mei un car cu 
6 cai sub ghiața unui rîu, care avea 12-15 picioare adîncime. Despre acest car n-au mai putut afla 
niciodată nimic, deşi aveam în el tot ce posedam mai bun, astfel că echipamentul meu se reduse prin 
această întîmplare doar la 4 valize. Am fost silit să plătesc 300 de țărani, din care 200 deschideau 
drumul, iar cealaltă sută purta hrana pentru mine şi fînul pentru caii mei, din care mai mulți au 
rămas prin zăpadă. În timp de 5 zile n-am văzut nici cer nici pămînt. A şasea zi le văzui împreună 
precum şi alți oameni decît acei de pe lîngă mine, anume acei pe care domnul Moldovei îi trimetea 
în ajutorul meu.” Totodată Des Alleurs spune regelui său că nu poate decît „să se laude de buna 
primire pe care i-a făcut-o domnul Moldovei.”!7* 

Şi cronica lui Nicolae Costin aminteşte trecerea prin Moldova a lui Des Alleurs şi buna 
primire făcută de Mavrocordat: „Trecut-au la Poartă pen ţară şi un sol franțuzesc, anume Marchez 
Dezalor, înaintea căruia, din porunca lui Nicolae Vodă, i-au eşit Nicolae Vornicul cel mare de Țara 
de jos (Costin), şi pentru limba latinească, eşindu-i mai sus de Copou, înainte, cu slujitori, de l-au 
petrecut pînă aice, în oraş la gazdă.” ° Văzîndu-şi situaţia primejduită din pricina conflictului cu 
Potoţki şi Carol al XII-lea, Mavrocordat ceru concursul lui Des Alleurs pentru a se reconcilia cu ei. 
Dintr-o corespondenţă purtînd data de 3 şi 26 august 1710, se vede că diplomatul francez împlini 
dorinţa lui Mavrocordat. 6 


Mazilirea lui Nicolae Mavrocordat. La dreptul vorbind, cuvîntul mazilire nu se potriveşte 
împrejurărilor şi condiţiilor în care Nicolae Vodă părăseşte domnia Moldovei. Turcii nu aveau, în 
fond, nici un motiv de supărare împotriva lui. L-au rechemat pentru anume motive de oportunitate. 
Să rețineţi în primul rînd acţiunea regelui suedez. Acesta îşi dăduse seama că mai mult decît 
moldovenii, muntenii erau aceia care cultivau raporturile cu ruşii. Cînd cronicarii spun „muntenii”, 
ştiţi că este vorba de acel puternic partid al cărui exponent era domnul însuşi, adică Brîncoveanu. 
Împotriva acestuia va duce Carol al XII-lea, ca şi diplomaţii francezi, o luptă necruțătoare acum 
cînd războiul mult dorit putea să înceapă dintr-o zi într-alta. Li s-a sugerat turcilor ca înainte de a 
porni campania împotriva ruşilor să fie scos din domnie Brîncoveanu. Era de dorit însă ca lucrul 
acesta să se facă prin surprindere, ca nu cumva domnul muntean să reacționeze, fie cu mijloacele 
sale (căci Brîncoveanu făcuse la acea dată pregătiri militare), fie prin ajutoare germane venite din 
Ardeal. 

De această împrejurare ştiu să profite Dimitrie Cantemir. Învăţatul principe moldovean era 
bun prieten cu un anume Ismail Efendi, om de casă al Sultanului şi capuchehaie al Hanului din 
Crîm. lată cum ne înfăţişează Neculce amiciţia lui Cantemir cu Ismail Efendi: „Că mergea de multe 
ori acel turc la gazda lui Dimitrie Beizadea, şi-l cinstea Beizadea, că poate fi bea acel turc şi vin, și- 
i zicea Beizadea în tambură, că aşa scia zice de bine în tambură, cît nici un țarigrădean nu putea zice 
bine ca dînsul; şi-i era foarte drag Beizadea acelui turc.” Ismail puse pe Han - care tocmai atunci 

(toamna lui 1710), fusese chemat la Constantinopol pentru sfat - să vorbească sultanului de 
necesitatea înlăturării lui Brîncoveanu şi a înlocuirii lui cu Cantemir. 

Într-adevăr, Hanul vorbi în acest sens sultanului: „că Brîncoveanul Vodă, domnul muntenesc, 
este un om bogat şi puternic, are oaste multă, şi-i de mult prea bun prieten moscalilor. Nu trebueşte 
la această vreme lăsat să fie domn, că poate să se hăinească şi a face sminteală oştii împărăteşti. Ce 
trebueşte prins, că el de bună voe n-a veni la Poartă. Şi nime nu-i harnic nici poate să-l prindă, fără 
cît socotesc că Beizadea feciorul lui Cantemir Vodă cel mai mic. Este om mai sprinten decît frate- 
său Antioh-Vodă. Ce să-l pue împărăţia Ta domn în Moldova, că el va chivernisi lucrul din 
Moldova şi-l va prinde. Că Nicolae Vodă, care este domn în Moldova, este grec şi n-a putea să facă 
această slujbă. Nici mie nu mi-e drag să slujesc cu grecii.” "’ 

Deci e clar: lui Dimitrie Cantemir i se încredinţează domnia cu misiunea ca el să prindă pe 
Brîncoveanu care era socotit de partea ruşilor. Vă citesc un pasaj din Istoria Imperiului Otoman, ca 
să vedeţi chiar din scrisul lui Cantemir, motivul rechemării lui Nicolae Mavrocordat şi al întronării 
lui: „în luna Scheral al anului Hegirei 1122, Cantemir a fost trimis în Moldova cu ordinul de a 
prinde pe Brîncoveanu, prefăcîndu-se de prieten al său, sau în vreun alt chip, şi să-l trimită viu sau 
mort la Constantinopol, şi cînd va pune stăpînire pe principatul Valahiei, să ia în mîini guvernarea 
acelei țări, iar pentru Moldova să propună un alt principe, a cărui aprobare rămîne păstrată curții 
otomane. Pentru împlinirea mai grabnică a acestui plan, sultanul dă ordin hanului de a pune în 
slujba lui Cantemir atîtea mii de tătari, cîți va fi de nevoie. Pe lîngă aceasta sultanul făgăduieşte lui 
Cantemir că-i dă principatul pe viață şi nu-i va cere nici tribut, nici peşcheş, cît timp va sta în 
Moldova”. 

Împăratul trimite să aducă pe Dimitrie Cantemir. ÎL îmbracă cu „babaniţă, cu spinări de 
soboli, în loc de caftan”. Totul se face fără ştirea Vizirului. După aceea, noul domn e adus la Vizir, 
care îl îmbracă cu obişnuitul caftan şi îi dă firmanul. Turcul care a adus la Iaşi firmanul de mazilire, 
fiind prieten cu Mavrocordat - spune Nicolae Costin - „nu s-au cetit la iveala tuturor; ce l-au dat lui 
Nicolae Vodă de l-au văzut, şi l-au cetit singur, de nime auzit”. Mazilirea a avut loc în cursul lunii 
noiembrie 1710. La 21 noiembrie, de Feriol, ambasadorul francez, scrie în raportul său: „Nicolae 
Mavrocordat beiul Moldovei, a fost depus; Cantemir a fost pus în locul său.” 


(nedatate) 


178 Jbidem, p. 252. 
17 Hurmuzaki, Supl. I, p. 380. 


Prelegerea a XXIII-a 


DOMNIA LUI DIMITRIE CANTEMIR 
(Noiembrie 1710-iulie 1711) 


Reacția pămintenilor împotriva grecilor la plecarea lui Nicolae Mavrocordat. Am arătat pe 
larg loviturile pe care le-a primit boierimea Moldovei în timpul domniei lui Nicolae Mavrocordat. 
Unii pribegeau, alții erau închişi, între care şi Iordachi Ruset. (Pe acesta îl scoaseră din închisoare 
oamenii lui Cantemir chiar în ziua mazilirii lui Mavrocordat.) Era firesc deci ca la plecarea 
domnului mazil să izbucnească unele tulburări „precum este obiceiul moldovenilor celor necăjiţi de 
strîmbătăți.”!5 Ura pămîntenilor se îndrepta, îndeosebi, împotriva grecilor din jurul domnului 
mazilit. Aceştia, speriaţi „începură a se ascunde în casă despre Doamna”. 

Caimacamii însă reuşiră să păstreze ordinea „că scria Dumitraşco Vodă la caimacami să nu se 
atingă nime de cinstea lui Neculaie Vodă sau de oamenii lui, ce cu mare cinste, ca pre un domn, cu 
de toate ce i-ar trebui la pornitul lui, să-l grijească, nimic să nu-i lipsească”. (Trebuie să ştiţi că 
trimisul lui Cantemir adusese şi decizia prin care noul domn numea caimacami pe Iordachi Ruset, 
pe Antioh Jora Hatmanul şi pe Dabija Paharnicul.) 

În privinţa tulburărilor ivite cu prilejul plecării lui Mavrocordat, Muste dă unele detalii pline 
de haz: „Grecii lui Nicolaie Vodă s-au vîrît toți prin casele domneşti, şi nici unul afară nu cuteza să 
iasă; iară acea poghibală spurcată Spandoni, sfetnicul lui Nicolaie Vodă, s-au îmbrăcat muiereşte, 
cu torpuz în cap, cum poartă muierele grece, şi au intrat într-un rădvan cu doamna, într-un loc cu 
muierile pentru să nu-l cunoască nime, pre carele cu ochii mei l-am privit, arătîndu-l alt grec. Şi aşa 
au eşit din laşi, cu acea cinste, acel grec cinstit, şi sfetnic ce era; că într-alt chip de ar fi eşit la 
iveală, ales acela, pre loc îl vrau fi omorît dinaintea lui Neculaie Vodă fără de nici o frică. Aşa s-au 
miîntuit ţara şi boierii de Nicolaie Vodă şi de grecii lui.” 

La Galaţi, domnul mazil se întîlneşte cu Dimitrie Cantemir. între cei doi principi cu cultură 
atît de strălucită, are loc o întrevedere - să-i zicem cordială - în cursul căreia se înţeleg a păstra o 
atitudine leală unul față de celălalt în raporturile cu Poarta. Cantemir promite lui Mavrocordat să 
nu-l pîrască (cum era obiceiul noilor domni) iar acesta din urmă îi jură că „de a îmbla pentru 
domnie, a îmbla pentru domnia Țării Româneşti, iar nu pentru a Moldovei.”!*! 

La 10 decembrie 1710, Dimitrie Cantemir îşi face intrarea în laşi. Nicolae Costin spune că a 
făcut călătoria în condiţii de extremă simplitate „în cai de menzil, fără tuiuri, fără sangeac, fără 
tabulhanaca împărătească”. 

La intrarea în laşi însă „i-au ieşit boierii țării şi cu slujitori şi cu tabulhanaca ţării de i-au făcut 
alai, după obicei”. Au mers apoi cu toții la biserică la Sf. Nicolai, unde mitropolitul Ghedeon „i-au 
cetit molifta de domnie” şi de acolo la Curte, „în divanul cel mare” unde s-a cetit firmanul 
Padişahului. 


Date biografice. Personalitatea lui Dimitrie Cantemir. Vă spuneam anul trecut, vorbind de 
Constantin Cantemir, că impunătoarea figură de soldat politic a tatălui a fost pusă oarecum în umbră 
de celebritatea intelectuală a fiului. Dar, bineînţeles, Dimitrie Cantemir are şi o deosebită 
însemnătate politică. Înainte însă de a cerceta activitatea sa ca domn al Moldovei, cred că este bine 
să vă dau unele informaţii de ordin biografic. 

Distingem în viaţa lui Dimitrie Cantemir trei faze distincte: anii petrecuţi la Constantinopol 
(22, cu oarecare întreruperi); domnia şi refugiul său în Rusia. S-a născut la 26 octombrie 1673. 
Asupra familiei şi ascendenților v-am vorbit anul trecut, cînd am tratat pe Constantin Cantemir. Se 
trăgea din ţinutul Faldului, din Silişteni (pe valea Elanului), dintr-o familie de răzeşi, categorie 
socială năpăstuită; dar aceştia erau de două ori năpăstuiți, fiindcă locuiau în preajma raialelor 
turceşti şi a Bugeacului. 

Din această regiune a „Josenilor” - iuți, viguroşi şi răzvrătitori - se trăgea famila lui Dimitrie 
Cantemir. Cunoaşteţi ascendența militară dinspre tată. Am făcut anul trecut o schiță de portret lui 
Constantin Cantemir (întemeindu-ne mai ales pe Neculce), din care aţi putut vedea o puternică 
constituţie fizică şi sufletească, un adevărat întemeietor de neam; avea chiar veleități dinastice pe 
care le va moşteni - cum ştiţi - Dimitrie. Dar dacă tatăl său venea de jos, dintre ţărani, în schimb, 
mama noului principe, Ana Bontoş, făcea parte dintr-o familie veche moldovenească, înrudită cu 
cele mai alese neamuri. (După mamă, Ana era nepoata doamnei Anastasia Duca.) Dimitrie 
Cantemir vorbeşte într-un loc de mama lui în termeni de caldă admiraţie, îndeosebi pentru distincția 
ei intelectuală: „Mulier inter mulieres, illius secuii imprimis recensenda, litteris optimis instructa, 
rei aeconomicae peritissima et prudentissima”. 

De mic copil, Dimitrie Cantemir arată o natură excepțională. Cu prilejul călătoriei lui Şerban 
Cantacuzino la Iaşi, el face domnului muntean o frumoasă primire în lipsa tatălui său, aflat cu 
oastea la Boian împotriva polonilor. V-am citat pasajul din Vita Constantini Cantemiri, în care se 
vede cît de mult i-a plăcut încă de atunci lui Şerban. (I-a făcut pe loc, „mai în glumă, mai în serios”, 
propunere de a-i da pe Casandra, în căsătorie !) Însă, se pare că n-a fost o glumă, fiindcă în anul 
1688, după moartea lui Şerban, doamna Maria, care se retrage în Ardeal cu fiul său de frica lui 
Brîncoveanu, repetă lui Constantin Cantemir propunerea. Acesta răspunde că găseşte nimerită 
căsătoria, însă tînărul să-şi termine studiile, iar fata să mai crească. (Nu avea decît 7 ani, băiatul 15.) 
Între 1688 şi 1691, Dimitrie studiază la Constantinopol. Se întoarce în ţară la 1691, luna noiembrie; 
ca zălog în locul său este trimis Antioh. Cu acest prilej încearcă şi Brîncoveanul să-l capete ca 
ginere, dar Dimitrie refuză. în decembrie este martor la tragica execuţie a lui Velicico Costin 
Hatmanul. în septembrie-octombrie, ia parte cu tatăl său la asediul Sorocei. Prin cunoştinţele cu 
care se întorsese de la Constantinopol, aducea multă mîngiiere bătrînului său tată: „Dimitrie citea 
tatălui său uneori istoriile celor vechi, uneori îi traducea în româneşte Sfînta Scriptură din 
slavoneşte, ori îi citea cuvintele lui loan Gură de Aur.” !% 

La 13 martie 1693 - avea 20 de ani -, îndată după moartea tatălui său, este ales domn de o 
parte din boieri şi de trupe. Ştiţi că turcii reacționează împotriva acestei alegeri, sub îndemnul lui 
Brîncoveanu, care pregătea pe Duculeţ. Este trimis un agă, care îl aduce din nou la Constantinopol. 
La 18 decembrie 1695, Duculeţ e mazilit datorită, între altele, şi acţiunii lui Dimitrie pe lîngă 
cercurile turceşti. La 1697, din porunca marelui vizir, ia parte la lupta de la Zenta (Ungaria). A fost 
o înfrîngere dezastruoasă pentru turci; Dimitrie Cantemir a fost puternic impresionat şi înrîurit în 
gîndirea şi acțiunea sa politică de această înfrîngere. O spune în Istoria Imperiului Otoman: „De 
cîte ori îmi aduc aminte de vălmăşagul jalnic de atunci, totdeauna mă cuprinde o groază în taină”. 
De aci înainte el începe să creadă în curînda prăbuşire a Imperiului otoman. 

După acest eveniment se întoarce iar la Constantinopol. În 1699, Antioh, ca domn, îi 
pregăteşte căsătoria. Vă citez din Neculce un pasaj în care ni se arată peripețiile aducerii Casandrei 
din Ardeal: „Antioh Vodă atunce, tot într-acea iarnă (1699-1700), trimis-au pe Vasilie Purice 
Vornicul, despre Doamna, cu taină, în ţara Ungurească, la Doamna lui Şerban Vodă, de au dat 
Doamna pre fică-sea, Domnița Casandra, de a adus-o s-o ia frate-său Dimitraşco Beizadea; că era 
logodită cu dînsul. Era şi cu scirea generalului de Braşov; numai generalul se feria, că se temea de 
Brîncovanul Vodă; că Brîncovanul Vodă avea mare cinste şi trecere la Leopold, împăratul nemtesc, 
şi nu-i era cu voia Brîncovanului să o ia Dimitraşco Beizadea. Şi după ce au adus-o la Iaşi, i-au dat 
gazdă la Iordachi Ruset Vistiernicul, fiindu-i neam; ... şi a trimis Antioh Vodă la Țarigrad de a făcut 
scire de a venit frate-său, Dimitraşco Beizadea; şi după Ispas, atunce, în al patrălea an al domniei lui 
Antioh Vodă în anul 7108 (1700) a făcut nuntă domnească în tîrg în laşi, după obiceiul domnilor; şi 
au şezut în laşi în nisce curți a lor, ce le cumpărase tată-seu Cantemir Vodă de la Ghiculeasa 
Visterniceasa, şi acolo au şezut în gazdă, pînă s-au dus mai pe urmă la Țarigrad, cu Doamna lui şi 
cu tot agarlicul ce au avut.” 1% 


'5 Dimitrie Cantemir, Vita Constantini Cantemiri, p. 12. 
183 Neculce, p. 263. 


La Constantinopol, Dimitrie Cantemir pătrunde din ce în ce mai adînc în societatea turcească. 
Inteligența, umorul său, cultura aleasă ce poseda şi nu mai puţin talentul său muzical, îl fac să fie 
foarte căutat. 

Iată ce relatează Nicolae Costin: „Fiind om isteţ, ştiind şi carte turcească bine, se vestise acum 
în tot Ţarigradul numele lui, de-l chemau agii la ospeţele lor cele turceşti pentru prieteşug ce avea 
cu dînşii. Alţii zic, ştiind bine din tambură, îl chemau agii pentru zicături.”!** 

Prin intrigi şi bani, Constantin Brîncoveanu reuşeşte să aducă a doua oară pe Duculeţ şi la 14 
septembrie 1700 Antioh este scos din domnie. Urmează apoi Racoviţă la 23 septembrie 1703-23 
februarie 1705. 

Ridicarea din domnie a lui Antioh a trezit reacția puternică a fratelui său împotriva domnului 
muntean: „Că se spăriase Brîncoveanul Vodă că i-a smintit Dumitraşcu Beizadea domnia”. 

Ceea ce nu i s-a întîmplat lui Constantin Brîncoveanu de la alţii, i se întîmplă acum de la acest 
om tînăr dar foarte talentat şi înzestrat cu un spirit de intrigă puţin obişnuit. Speriat, Brîncoveanu 
trimite pe Ştefan Cantacuzino - feciorul Stolnicului - la Constantinopol. Acesta stărui pe lîngă 
Cantemir să facă pace cu Brîncoveanu. Au jurat înaintea patriarhului, spune Neculce „ca să nu se 
mai pîrască la Poartă unul pre altul (...) şi lui Dimitraşco Beizadea încă să-i dea Brîncoveanu Vodă 
pre an cîte zece pungi de bani pentru chiverniseala lui.” !® 

Astfel, acțiunea lui Dimitrie Cantemir fu încununată de succes; Antioh obţine din nou tronul 
la 23 februarie 1705 şi domneşte pînă la 31 iulie 1707 cînd este înlocuit iar cu Mihai Racoviţă (13 
nov. 1707-14 oct. 1709). În total, Dimitrie Cantemir a stat la Constantinopol douăzeci de ani cu 
unele mici întreruperi. (Una singură a fost mai mare: nov. 1691-aprilie 1693.) 

În capitala Imperiului otoman, tînărul principe a dus o viaţă aleasă, în tovărăşia intelectualilor 
şi a artiştilor. Avea la început un palat la Ortochior „foarte elegant, împodobit cu păduri şi 
apeducte”. Îl cumpărase de la comandantul marinei turce, fiul lui lusuf Efendi. Avea o perspectivă 
frumoasă către mare. Tot el declară că l-a mai lărgit şi împodobit. Mai tîrziu i se ia înapoi. Probabil 
îl cumpărase în împrejurări nu prea limpezi. După 1700, îşi construieşte singur un alt palat, pe 
dealul Sangiakdar lokusi, cu privelişte admirabilă spre Constantinopol. Pe acesta îl avea moştenire 
de la socrul său. 

„Socrul meu Şerban Cantacuzino, domnul Munteniei, a început acest palat sub Mahomed IV 
(1649-1687) ridicînd pereţii din fundul văii pînă la înălțimea de 25 de coți nivelînd terenul şi făcînd 
o padină. În sfârşit ridicase şi pereţii principali ai casei foarte înalți. Cheltuielile se suise deja la 
35.000 galbeni, cînd deodată îi veni porunca ca să înceteze cu clădirea, deoarece ar putea deja să 
privească în interiorul palatului împărătesc numit Terhane Serai. Din fericire, prin intervenția 
marelui Vizir Ali Paşa, împăratul mi-a dat voie pe urmă a continua clădirea palatului meu pe 
temelia cea veche, dar abia mîntuit şi deodată am şi fost alungat din Țara Moldovei.” 186 

Era cunoscut pentru modul ales cum ştia să primească. A trăit înconjurat de personalități 
diplomatice ca Feriol, Petre Tolstoi, şi de reprezentanții intelectualităţii şi aristocrației turceşti. în 
palatul său avea o colecție de manuscrise şi cărți rare. lar în Istoria Imperiului Otoman scrie că 
poseda „mai multe colecții despre trebile şi datinile turcilor”. Avea, de asemenea, copii unice după 
portretele sultanilor aflate în biblioteca imperială şi pe care le obținuse prin „mari daruri şi cu 
ajutorul unor buni prieteni de la curte”. (Aci se referă la pictorul şef al Curţii, Celebi, care i-a 
procurat tablourile.) 

Toate izvoarele narative subliniază faptul că tînărul principe moldovean cucerise prin 
farmecul personalităţii lui pe unii dintre căpeteniile politice ale statului otoman. Printre acestea se 
număra Cerkez Mehmed Aga, mai-marele grajdurilor imperiale, despre care spune în storia 
Imperiului Otoman că era „un intim prieten al meu”.!% 

Despre Daltaban Mustafa Paşa, fost agă al lenicerilor, seraschier de Baba, Beglerbei de 
Anatolia şi mare vizir, ne spune: „Patru ani de zile cît a fost seraskier la Baba, a făcut cunoştinţă cu 


15 N, Costin, ed. Kogălniceanu, p. 89. 

tatăl meu, s-a făcut prieten intim cu dînsul, prietenie pe care a păstrat-o şi pentru fiii săi”. 
Defterderul Fivari Hasan Paşa era „un bun prieten al meu.”!5 Cu Feriol, ambasadorul francez 
„vechi prieteşug avea”. Cu Emerik Tokoly „am stat de vorbă adeseori,"1% în ceea ce priveşte 
legăturile cu Ibrahim Paşa, vă citesc un pasaj mai mare: „Ibrahim Paşa, fost vistier sub Cara 
Mustafa Paşa, apoi beiu la o galeră, după aceea ambasador al Porții otomane pe lîngă împăratul 
Austriei şi în urmă guvernator în Belgrad, cu trei tuiuri. Acesta a fost de faţă la toate sfaturile de pe 
acel timp şi dacă se lua vreo hotărîre secretă, vizirul i-o descoperea, ca unuia pe care-l stima foarte 
mult pentru mintea lui ageră. 

Pe cînd eram încă în Constantinopol, îl chemam de multe ori în casa mea fiindcă totdeauna îl 
îmbiam cu cîte un pahar de vin care, deşi în secret, îi plăcea foarte mult, prin aceasta într-atit îi 
cîştigasem afecțiunea, încît îşi descoperia înaintea mea toată inima lui.”1% 

Din toate acestea vă puteţi face o idee de mediul şi atmosfera în care a crescut şi s-a desăvîrşit 
personalitatea lui Dimitrie Cantemir. Şi apoi de încrederea cu care îl trimit turcii să fie domn 
Moldovei. Vom vorbi în prelegerea viitoare de atitudinea pe care o va lua în grelele împrejurări în 
care îi este dat să cîrmuiască. 


13 februarie 1940 

Prelegerea a XXIV-a 


DIMITRIE CANTEMIR 
(Continuare) 


Aţi văzut motivele pentru care a fost mazilit Nicolae Mavrocordat. Turcii fuseseră cîştigați de 
diplomaţia franceză şi de Carol al XII-lea pentru ideea războiului împotriva Rusiei. Acum starea de 
spirit din Principate - din Moldova mai ales - avea o deosebită însemnătate. Dacă în condiţii de pace 
domnia reformatoare a lui Nicolae Mavrocordat putea să se desfăşoare în voie, în timp de război ea 
reprezenta pentru turci o adevărată primejdie, într-adevăr. Politica lui socială - persecutarea 
nobilimii şi a clerului - lipsa oricăror afinități cu ţara şi cu societatea moldovenească (nu cunoştea 
nici limba!), guvernarea într-o prea mare măsură prin greci - au înverşunat pe boieri nu numai 
împotriva domnului, dar şi împotriva regimului turcesc, care le impunea o atare umilire. Curentul 
filo-rus creştea văzînd cu ochii, pribegirile sporeau necontenit - multe îndreptîndu-se acum către 
Rusia, aşa cum altă dată mergeau spre Polonia. 

Noul domn avea deci în primul rînd obligația să refacă solidaritatea „ţării” cu Imperiul 
otoman. În al doilea rînd, să observe de aproape mişcările lui Brîncoveanu - din ce în ce mai 
suspectat - şi la nevoie să-l prindă. 

Aţi văzut împrejurările în care are loc căftănirea lui Dimitrie Cantemir. A fost, se poate spune, 
o lovitură de culise. Ahmed al III-lea i-a arătat de la început multă afecţiune şi un tratament 
excepțional. I-a dat în dar un hilat de samur, onoare - spune însuşi domnul în Istoria Imperiului 
Otoman - care se refuzase lui Feriol ca şi lui Petru Tolstoi, ambasadorii Franţei şi Rusiei. Lui i s-a 
dat însă „pentru motive particulare care nu se pot spune.” 

Deşi în întîlnirea de la Galaţi, Nicolae Mavrocordat şi Dimitrie Cantemir s-au înțeles să nu se 
pîrască unul pe altul, totuşi, abia ajuns la Stambul, cel dintii pîrăşte pe cel de-al doilea că „el cînd au 
venit în Ţara Moldovei, au găsit mai bine de jumătate de boieri haini la muscali, şi prinzîndu-i i-au 
închis, iar Dumitraşcu Vodă cum au luat domnia a şi repezit de olac înainte şi i-au slobozit pe toți, 
şi încă pe care era mai mare hain l-au făcut caimacam”.!? 

Este vorba de Iordachi Ruset, pe care însă noi ştim că Mavrocordat nu l-a închis pentru 
hainire la ruşi, ci pentru a-l pune în imposibilitate să mai uneltească. Totuşi pîra fostului domn 
cuprindea un adevăr: în Moldova, printre boieri, curentul de simpatie pentru ruşi şi de încredere în 
forța lor era mare la sosirea lui Dimitrie Cantemir. La rîndu-i, acesta se răzbună, trimițînd şi el o 
delegaţie de boieri la Constantinopole, care să se plîngă împotriva lui Mavrocordat pentru „jafurile” 
ce ar fi făcut în Moldova. Bineînţeles, plîngerea aceasta nu avea nici un temei. Mavrocordat se temu 
de urmări - căci turcii primeau cu multă uşurinţă pirile fără a discerne adevărul de minciună şi se 
ascunse în casa ambasadorului francez Des Alleurs, cu care - v-am spus - avea bună prietenie. Într- 
un raport către regele său, din 10 mai 1711, Des Alleurs spune că a fost silit să-l primească, dar 
crede că lucrul nu va avea altă urmare decît un număr de pungi pe care domnul mazil va trebui să le 
plătească.” 

Dar să urmărim acum pe Cantemir în domnia Moldovei. A treia zi de la sosire şi-a întocmit 
curtea. S-a înconjurat de oameni culți. Astfel a luat pe Nicolae Costin ca mare logofăt şi pe Ion 
Neculce ca mare spătar. Urmară apoi: Lupu Costache vornic mare al Țării de Jos, Ion Sturza vornic 
mare în Țara de Sus, Antioh Jora hatman, Spraioti Dracomana mare postelnic, Gheorghiţă mare 
paharnic, Dabija mare han, Ilie Catargiul mare vistiernic, Sandu Sturza mare stolnic şi Constantin 
Costache mare comis. în puţine zile (la 23 decembrie) soseşte şi doamna Casandra. 

Cantemir a făcut o bună impresie asupra boierilor. Trebuie să vă spun cu acest prilej că 
înfăţişarea lui Dumitraşco Vodă cunoaşte două faze. O fază „ţarigrădeană” (cînd poartă barbă şi 
costum oriental) şi o altă fază - corespunzătoare refugiului său în Rusia - cînd se rade şi îmbracă 

costume şi armuri de modă apuseană, potrivite regimului instaurat în Rusia de Petru cel Mare. 
Avem portrete de ale domnului scriitor din ambele faze; desigur că le-aţi văzut cu toţii. 

Din tinerețea sa, Dumitraşco Vodă lăsase boierilor moldoveni amintirea unui om nestăpînit şi 
iubitor peste măsură de petreceri cu vin. Acum el caută să apară într-o ţinută potrivită misiunii sale. 

Iată cum ni-l înfăţişează Neculce: „Şi atunce dîntiiu, erau boierii cam îngrijați de numele lui 
Dumitraşco Vodă, de pre cînd era mai tînăr, Bei-zade, la domnia frăţine-său lui Antioh-Vodă, că era 
atunce nerăbdător şi mînios, slobiv la beție, şi-i eşise numele de om rău. Eară acum venind cu 
domnia, şciu să-şi peardă numele cel rău, au doară mai la vîrstă venise, au doară chevernisise viața 
lui unde nu era pace, că aşa se arîta de bun şi de blînd, că tutulor le era uşile deschise şi nemăreţ, de 
vorovia cu toţi copiii.” 4 

Neculce ne spune că Dimitrie Cantemir se resimțea de lunga lui şedere între străini, la 
Constantinopol: „Era om învăţat, numai la giudecăţi nu prea putea lua sama bine, poate şi unde 
fusese trăit mult la Țarigrad în străinătate, lăcomie nu avea mare, lucrurile lui poftea să fie lăudate”. 

Că Stambulul şi societatea turcească îl înrîuriseră, se vede şi dintr-o plîngere pe care o vor 
face mai tîrziu contra lui, la Petru cel Mare, unii boieri. Ei spun împăratului „să nu-l crează pe 
Cantemir, că el este ca şi un turc şi ţine cu turcii”. 

Semăna leit cu tatăl său, Constantin Cantemir. Aceasta o ştim din următoarea împrejurare, 
povestită de Neculce. În timpul luptei de exterminare pe care Brîncoveanu a purtat-o împotriva 
Cantemireştilor, domnul muntean dorind să suprime pe Dumitraşco - care era ostatec pe atunci la 
Poartă - a spus turcilor că Dimitrie Cantemir n-ar fi cu adevărat fiul domnului, ci un tînăr de rînd, pe 
care Constantin Vodă îl folosea pentru rolul de ostatec la Țarigrad. Un mare dregător turc care 
cunoscuse pe bătrînul Cantemir spuse cu acest prilej: „Au spus minciuni aceia care mi-au zis că fiul 
lui Cantemir îi fals, căci dacă de cel mai mare s-ar îndoi cineva, dacă n-ar şti, de cel mai mic el 
însuşi ar putea fi martor, deoarece, deşi prin vîrstă diferă de tatăl său, poartă încă bine chipul tatălui 
său”. 

Avem şi din vremea refugiului în Rusia multe izvoare privitoare la Dimitrie Cantemir. Mulți 
străini a cunoscut el în saloanele societății moscovite, dintre care unii au lăsat însemnări preţioase în 
legătură cu învățatul nostru principe. 


194 Neculce, Letopis. II, p. 302, 


